
H YRJE 


Vepra letrare e Gjergj Fishtës ende nuk është shqyrtuar shterueshëm 
nga kritikët letrarë dhe nga historianët e letërsisë. Ka një mbushull- 
im shqyrtimesh kritike të shkurtra në vitet 30-40 të shekullit XX, shu- 
mica e këtyre shkrimeve me vlerësime sipërfaqësore apo të bëra me 
rastin e vdekjes së poetit. Po edhe aty ka disa shqyrtime thelbësisht 
përcaktuese. Ka pastaj një histori të keqe të refuzimit politik të veprës 
së Fishtës e deri në ndalimin e plotë të saj, për t’u rizbuluar kjo vepër 
në vitet 90 të shekullit XX, për të vazhduar kritika letrare përsëri me 
bujshmërinë e cilësimeve madhore. Vetëm këto vitet e fundit ka hlluar 
një shqyrtim më përmbajtësor dhe më detajizues i kësaj vepre. 

Ende pa ndodhë ky shqyrtim, kritikët dhe lexuesit e veprës së Fishtës, 
duke parë vlerën e lartë të saj, kanë shtruar çështjen e vendit të Fishtës në 
historinë e letërsisë shqipe. Nga ana tjetër, vepra e Fishtës është e veçantë 
nga tradita letrare shqiptare, që në leximin e parë, së paku për tri qasje 
kryesore. Së pari, Fishta ka shkruar epin kombëtar shqiptar në frymën e 
romantizmit, atëherë kur romantizmi ishte çështje e historisë së letërsisë 
dhe atëherë kur shkrimi i epit, si formë letrare, konsiderohej po ashtu 
si punë e së kaluarës. Epi kombëtar shqiptar Lahuta e Malcis e Fishtës, 
është epi i fundit i një letërsie evropiane. Së dyti, vepra e Fishtës, në përg- 
jithësi, ka një marrëdhënie të ngushtë me letërsinë popullore, aq sa në hi- 
storinë e letërsisë shqipe është shtruar natyrshëm pyetja se a është Fishta 
poet origjinal apo poet-këngëtar popullor i eposit historik? Në të njëjtën 

kohë, vepra e Fishtës, në çështje të metodës letrare, dallon thelbësisht nga 
letërsia e kohës së tij, aq shumë saqë këto dallime nuk mund të klasifi- 
kohen si çështje të stilit personal. Duke qenë e dallueshme nga letërsia 
tjetër, duke qenë e lidhur pothuajse organikisht me traditën popullore, 
duke qenë pothuajse e papritur si formë letrare, vepra letrare e Fishtës 
është përjetuar dhe ende vazhdon të përjetohet si një paradoks letrar në 
letërsinë shqipe. 

Kjo veçanti e veprës së Fishtës, e cila mund të quhet edhe paradoks 
letrar, imponon një shqyrtim thelbësor të marrëdhënieve të kësaj vepre 
me traditën letrare shqiptare. Këtu ka lind ideja për temën e shqyrtimit 
tonë Fishta dhe letërsia shqiptare e traditës. Kur jemi përcaktuar për këtë 
temë kemi pasur parasysh një qëllim: shqyrtimin dhe zbulimin e lidh- 
jeve, të ngjashmërive dhe të dallimeve, të veprës së Fishtës me gjithë tra- 
ditën letrare shqiptare. Zbulimi i këtyre ngjashmërive dhe dallimeve, të 
cilat krijojnë veçantinë e kësaj vepre, paradoksin letrar me emrin Fishtë, 
do të na jepte Fishtën në dritën e vërtetë, jo vetëm nga prizmi i një lexue- 
si, por edhe nga prizmi i historisë së letërsisë shqiptare. 

Po kështu, kur jemi përcaktuar për këtë temë kemi parandier pre- 
sionin e gjerësisë së temës në shqyrtim. Në historinë e letërsisë shqipe 
janë shkruar monografi të gjera për një poet, monografi për një peri- 
udhë letrare apo për një formë letrare, janë shkruar edhe histori për 
gjithë letërsinë shqipe, po nuk ka një studim të gjerë për marrëdhënien 
e një poeti të madh me krejt traditën letrare shqiptare. Si mund të kon- 
siderohet e shkruar një histori e letërsisë shqipe nëse paraprakisht nuk 
ka studime krahasimtare brenda trungut letrar shqiptar? Kjo gjerësi e 
temës ka kushtëzuar edhe mënyrën e qasjes ndaj saj, e që është pjesë e 
metodologjisë studimore. Ka pasur dy rrugë: një, shqyrtimi veç e veç i 

elementeve e parimeve të letërsisë së Fishtës, duke e krahasuar secilën 
prej tyre me gjithë traditën letrare shqiptare dhe dy, krahasimi i të gjitha 
elementeve e parimeve të letërsisë së Fishtës me çdo periudhë letrare të 
letërsisë shqipe, veç e veç. Metoda e parë do t’i jepte parësinë veprës së 
Fishtës, por do të ishte e njëanshme, sepse krahason vetëm ato elemente 
e parime që janë prezente në veprën e tij, por jo edhe ato që mungojnë 
te ai dhe janë prezente te autorë të tjerë. Në fund, qasja e parë do të re- 
zultonte me një studim interesant dhe të pëlqyeshëm edhe për lexuesin. 
Metoda e dytë duket e afërt me studimet tradicionale shqiptare të letër- 
sisë, aq sa mund të quhet edhe klasiciste, krijon situata të përsëritjeve 
nga kapitulli në kapitull, mirëpo, kjo metodë rezulton me një studim 
të saktë, më të plotë e më të përimtuar, më akademik dhe si rrjedhim, 
të mërzitshëm për lexuesin e zakonshëm të letërsisë, por me shumë in- 
teres për shkencën e letërsisë. Ne jemi përcaktuar për qasjen e dytë, duke 
rrezikuar nga pak tërësinë dhe unitetin e shqyrtimit në favor të studimit 
shterues të çdo detaji që e njëjtëson apo e dallon veprën e Fishtës nga 
tradita letrare shqiptare. 

Qasja metodologjike ndaj temës në shqyrtim ka paracaktuar kraha- 
simin si themel metodologjik në shqyrtimin e kësaj teme. Mbarë tema 
e shtruar këtu është një krahasim. Duke zbërthyer vetëm krahasimin ne 
do të zbërthejmë gjithë materien e saj. 

Krahasimi, në këtë shqyrtim, përfshin një gamë të gjerë çështjesh, 
prej më të gjerave, si është krahasimi i burimeve të ndikimit kulturor në 
ndërtimin e figurës poetike (p.sh. areali kristian te De Rada, areali kris- 
tian+tradicional shqiptar te Fishta, areali Lindor+tradicional shqiptar te 
Naimi) e deri te më të imtat, siç është përdorimi i vargjeve të metrave të 

ndryshëm. Krahasimet janë bërë sipas një rendi logjik, prej të përgjithsh- 
mes kah e veçanta, me ç’rast: 

janë krahasuar ngjashmëritë, si p.sh. struktura ndërtimore e tekstit 
poetik në motivet e kundërshtimit midis prijësit dhe një luftëtari pop- 
ullor, te Fishta dhe te Naimi është e ngjashme; 

janë krahasuar përkimet, siç është vargu tetërrokësh i Fishtës dhe 
vargu tetërrokësh i Pjetër Budit, apo konceptet estetike të Fishtës të 
përkueshme me ato të Bogdanit; 

janë krahasuar ndikimet e tërthorta, si p.sh. ndikimi i teorive roman- 
tike për letërsinë popullore te Fishta, që mund të vijë nga disa drejtime: 
nga letërsia proklasike shkodrane, nga romantizmi arbëresh, nga vetë 
romantikët italianë dhe nga romantikët sllavë; 

janë krahasuar ndikimet e drejtpërdrejta, siç është ndikimi nga letër- 
sia e autorëve të vjetër të Veriut për fjalët e vjetra shqipe, por edhe në 
mitet letrare si miti i gjuhës, i atdheut etj.; 

janë shqyrtuar dallimet, si p.sh. hiperbola te Fishta, si figurë që shpreh 
madhështinë dhe litota te Naimi, si figurë që shpreh dashurinë; 

është vazhduar me krahasimet e mungesave, sepse ka elemente letra- 
re që qenësojnë te Fishta po nuk janë te autorët e tjerë, siç është boshti 
moral i gjithë veprës letrare të Fishtës, Atme e Fe, e po ashtu ka elemente 
letrare të rëndësishme për autorët e tjerë apo për një periudhë letrare, 
por të parëndësishme për Fishtën, si p.sh. tema e dashurisë për roman- 
tikët, apo motivi i natyrës për të gjithë poetët romantikë, i munguar te 
Fishta. 

Po ashtu, materia letrare e krahasuar është e një game të gjerë: janë 
krahasuar idetë poetike, tematika, motivet, strukturat e tekstit letrar, 
teknikat e vargut e të strofës, teknikat krijuese e modelet e shkrimit letrar. 

Në fund të hyrjes na mbetet të sqarojmë vetëm edhe elementet e kxa- 
hasimit. Çdo krahasim ka dy elemente: i pari që është objekt i krahasim- 
it, e në këtë rast është vepra e Fishtës dhe i dyti, që është objekti me të 
cilin bëhet krahasimi, e që është tërë tradita letrare shqiptare. Elementi i 
parë, vepra e Fishtës, këtu është gjithë ajo vepër që është botuar deri tash 
dhe e cila i është nënshtruar syrit të lexuesit. Këtu përfshihet jo vetëm 
vepra letrare, por edhe ajo estetike, publicistike etj. Elementi i dytë i kra- 
hasimit, tradita letrare shqiptare, është parë si në historinë tradicionale 
të letërsisë shqipe, e ndarë nëpër periudha letrare, si: autorët e vjetër të 
Veriut, letërsia e romantizmit, duke shtuar këtu edhe poetët e rrethit kul- 
turor shkodranë, veçanërisht ata françeskanë, më shumë për shkak të 
lidhjeve që Fishta ka pasur gjatë gjithë jetës me këtë rreth prelatësh dhe 
shkrimtarësh. 

Deri ku shkon kjo traditë? Për lexuesin e sotëm traditë letrare është 
edhe vetë Fishta, por për Fishtën traditë letrare ka qenë ajo letërsi që 
është bërë pjesë e historisë së letërsisë në kohën e tij. Duke u nisur nga 
ky konstatim vepra e Fishtës është parë në lidhje me atë që ai e ka kon- 
sideruar traditë letrare shqiptare. Kjo vepër nuk është shqyrtuar në lidh- 
je me autorët që kanë bashkëjetuar me Fishtën, përveç në ndonjë rast 
të veçantë, siç është shqyrtimi i koncepteve estetike të Fishtës e të Faik 
Konicës. 

Krahasimi kaq i gjerë, thelbësor, i tërësishëm dhe i përimtuar do të 
mundësojë një gjykim të ri për veprën e Fishtës dhe për rolin e saj në 
historinë e letërsisë shqipe, në bazë të vetë elementeve, parimeve e të 
vlerave që ka kjo vepër. 

Në fund, ky shqyrtim konsideroj se është një ndihmesë për studimet 
krahasimtare brenda trungut letrar shqiptar. 

I. RRETHANAT E LINDJES SË LETËRSISË SË 
SHKRUAR SHQIPE 

Historia e letërsisë shqipe nis me letërsinë filobiblike të krijuar 
nga autorët e vjetër të Veriut, që jetonin kryesisht në tokat e veriut të 
Shqipërisë së sotme dhe në gjysmën jugore të Kosovës, hapësira të cilat 
mbanin të ngjitur për veten e tyre fshatra e qytete shqiptare të Mesjetës: 
nga jugu, kjo mbështetje, në malet shqiptare arrinte deri në Lezhë; nga 
perëndimi deri në Tivar; nga veriu deri në Janjevë dhe nga lindja deri 
në Shkup. Në këtë katërkëndësh gjeografik, i cili ishte në zemër të ter- 
ritorit dhe të etnikumit shqiptar, sipas të dhënave të derisotme his- 
torike, u fillua letërsia e shkruar shqipe. Kjo hapësirë përkon me ku- 
fijtë e mbetur të katolicizmit te shqiptarët, e që në aspektin e kulturës 
do të thotë latinitet, zonë e ndikimit kulturor evropian. Katolikët dhe 
misionarët e tyre, nën trysninë e Kishës ortodokse serbe (Perandoria 
e Stefan Dushanit) dhe nën trysninë e Islamit (Perandoria Osmane) 
për të ndërruar identitetin fetar, gjetën derën e mbijetesës: zhvilluan 
në kishat e tyre ligjërimin në gjuhën të cilën e kuptonin besimtarët, 
pra në shqip, përkthyen tekste fetare dhe liturgjike në shqip, përshtatën 
letërsinë fetare të autorëve të huaj në shqip, dhe së fundi shkruan letërsi 
autoriale fetare dhe laike në shqip. Ata shkruanin edhe në latinishte, 
por e çmonin si detyrë të rëndësishme shkrimin në shqipe. Këtë letërsi 
të shkruar në shqip Eqrem Çabej e quan Qarku i Veriut. 1 Ekzistenca e 
fakteve historike për këtë zhvillim është argumentuar. 


1 Eqrem Çabej, Për gjenezën e literaturës shqipe (v. 1938), në Studime gjuhësore V, Ril- 
indja, Prishtinë, 1975, fq. 101-134. Këtë temë e trajton edhe Oliver Jens Schmitt, duke e 
prapakthyer në shekujt XIV-XV ndarjen kulturore të arbërve në tri sfera kulturore: ar- 
bër-veriore (përzierje arbër+roman+sllav-bizantinë), arbër-mesi (përzierje arbër+ro- 

Mirëpo, në historinë e letërsisë shqipe, por edhe në historinë shqip- 
tare, në përgjithësi, ende nuk ka një informacion të saktë se çfarë ka 
pasur në hapësirën shqiptare, në lëmin e kulturës e të letërsisë, përpa- 
ra veprës së parë të letërsisë shqipe Mesharit (1555) të Gjon Buzukut? 
Ende sot, me zjarr e patos, në çdo rast të dhënë, në shkencën humaniste 
shqiptare diskutohet për kuptimin e thënies së njohur të kryepeshkopit 
francez të Tivarit Gullielmus Adae, i njohur si Brocadus Monacus 2 , në 
librin e tij Directorium adpassagium facienda (1332): 

“Shqiptarët kanë një gjuhë krejt tjetër dhe të ndryshme nga latin- 
ishtja, megjithatë kanë alfabetin latin (litteram latinam) në përdorim 
dhe në tërë librat e tyre”. 3 

Një grup studiuesish, që nga zbuluesja e kësaj fjalie, znj. Edit 
Durham, në vitin 1909, e deri te Çabej besojnë se shprehja litteram 
latinam paraqet shkrimin latin. Një grup tjetër studiuesish, që nga 
Skiroi Junior (v. 1959) e Selman Riza (v. 1961) e deri te Injac Zampu- 
ti e Dhimitër Shuteriqi, e vënë në dyshim interpretimin e mësipërm 
të fjalisë së Adaes, duke argumentuar se shprehja litteram latinam në 
shekullin XIII e XIV ka paraqitur gjuhën latine. Selman Riza në ve- 
prën e tij Pesë autorët më të vjetër në gjuhën shqipe (botuar së pari si 
doracak shkollor nga Universiteti Shtetëror i Tiranës më 1961), duke 
kundërshtuar interpretimin tradicional, përfundon se fjalia e Adaes 
thotë kështu: 


man+grek-bizant.+sllav-bizant.) dhe arbër-jugu (përzierje arbër+grek-bizant.). Shih 
Oliver Jens Schmitt, Arbëria venedike 1392-1479, K&B, Tiranë, 2007, fq. 85-91. 

2 Në vitet e fundit në shkencën albanologjike është kontestuar autorësia e Brocadus Mo- 
nacus-it, prandaj edhe ka filluar të shquhet si Pseudo Brocadus. 

3 Sipas Dhimitër S. Shuteriqit, Tekstet shqipe dhe shkrimi i shqipes në vitet 879-1800, 
ASHSH, Tiranë, 2005, fq. 39. 

“Le të kenë shqiptarët një gjuhë krejt tjetër nga latinishtja e të tjetërl- 
lojshme, prapëseprapë (ata) gjuhën latine e kanë në përdorim e në të 
gjithë librat e vet”. 4 

Dyshimi i Skiroit dhe përfundimi i Selman Rizës do të argumento- 
hen më vonë nga Dhimitër Shuteriqi dhe Injac Zamputi. 5 

Edhe pse kjo temë nuk është konsumuar deri në fund nga shken- 
ca shqiptare dhe ajo mund të ndryshojë mbase në favor të shkrimit 
edhe më të vjetër shqip sesa Meshari (1555) i Gjon Buzukut, në këtë 
interpretim të ri, një fakt theksohet: në të gjithë librat e tyre shqiptarët 
përdornin gjuhën latine. Ky fakt dëshmon për qenësimin e shtresës 
së inteligjencies shqiptare, e cila shkruante dhe botonte libra në latin- 
ishte, e që ishte në përputhje me zhvillimet kulturore në gjithë hapë- 
sirën evropiane, pasi gjuha e letërsisë dhe e kulturës ishte latinishtja, 
nga njëra anë, si dhe në përputhje me vendimet e Koncilit të Turit (v. 
813) për ndalimin e predikimit kishtar në gjuhët vulgare. 6 Në përputh- 
je me këto konstatime janë edhe gjetjet e shkrimeve dhe mbishkrimeve 
të ndryshme në Shqipërinë e Veriut, nga shekujt XII e XIII, që janë në 
latinishte. 7 Historia moderne e ka kthjelluar më shumë këtë kohë. Mi- 
lan Shuflaj dhe Oliver J. Schmitt vërtetojnë se krahas alfabetit e gjuhës 
latine, në hapësirën shqiptare në shekujt XIII-XV janë përdorë njësoj 
edhe alfabeti e gjuha greke, përkatësisht sllave, varësisht prej zonave 
kulturore. 8 Duhet marrë me rezervë mundësinë e zhvillimit të letër- 


4 Selman Riza, Vepra 4 / Pesë autorët më të vjetër në gjuhën shqipe, ASHAK, Tiranë, 
2004, fq. 240. 

5 Dhimitër S. Shuteriqi, Tekstet shqipe ..., fq. 39-46. 

6 Dhimitër S. Shuteriqi, Tekstet shqipe..., fq. 41. 

7 Dhimitër S. Shuteriqi, Tekstet shqipe..., fq. 41. 

8 Milan Shuflaj, Serbët dhe Shqiptarët, Toena, 2004, fq. 169; Oliver Jens Schmitt, Arbëria 
venedike 1392-1479, fq. 85-91. 

sisë, në kuptimin e letërsisë së autorëve tanë të vjetër, edhe në kohën 
paraosmane. Oliver J. Schmitt thotë: 

„Në Arbëri nuk ekzistonte një kulturë oborrtare më vete, si për 
shembull në Janinë dhe Artë, ku nxiteshin letrat e bukura e ku kro- 
nistët në vargje pak a shumë të ekzaltuara glorifikonin princat dhe 
mikprisnin me humor e fantazi udhëtarë të huaj.“ 9 

Schmitt aludon për kronika si ajo e Janinës, e cila ruhet në Manasti- 
rin e Shën Pantelejmonit dhe përfshin ngjarjet e viteve 1355-1400, kur 
Janina ishte e banuar me grekë. 10 

Shtresa e inteligjencies për të cilën po flasim, ata që kanë botuar 
librat e tyre dhe kanë lexuar ata libra në latinisht, janë etërit kishtarë 
katolikë, familjet fisnike shqiptare, administratorët e ndryshëm etj. 
Fundja, kjo është në përputhje me faktin historikisht të dëshmuar se 
shoqëria shqiptare e këtyre shekujve kishte lindur shumë strategë të 
njohur të luftërave, prej të cilëve Gjergj Kastrioti me famë botërore, 
kishte lindur edhe shumë humanistë të shquar, prej të cilëve Marin 
Barleti me famë botërore. Qytetet shqiptare të Veriut, si Shkodra, Ti- 
vari, Lezha etj. mbanin lidhje të afërta e të drejtpërdrejta me vendet më 
të shquara evropiane të asaj kohe, si Roma, Venediku, Padova, Raguza 
etj. Shumë fisnikë shqiptarë shkonin të studionin në universitetet më 
të famshme evropiane. 

Të gjitha këto fakte, më në fund, plotësojnë mozaikun e shoqërisë 
shqiptare parabuzukiane dhe për më shumë, paraosmane. Pushtimi os- 
man që përfundon me rënien e Krujës (16 qershor 1478), të Shkodrës 
(25 prill 1479) e të Durrësit (1501), e ndryshon paksa kursin historiktë 


9 Oliver Jens Schmitt, Arbëria venedike 1392-1479, fq. 194. 

10 Milan Shuflaj, Serbët dhe Shqiptarët, fq. 89. 

shoqërisë shqiptare. Pushtimi osman nuk kishte ardhur papritmas, por 
pas më shumë se një shekull koketimi e luftimi të princërve ballkanas 
me otomanët. Konvertimi i katolikëve vendës në fenë islame kishte fil- 
luar te shqiptarët para pushtimit të përgjithshëm të tokave shqiptare, 
në radhë të parë, te shtresat e aristokracisë. Poende, ndër të parët ishin 
disa pinjoj të familjeve fisnike, si nga Muzakajt, Zenebishët, Dukagji- 
nasët etj. 11 Edhe pse në shekullin e parë të sundimit të osmanëve në 
Shqipëri islamizimi do të jetë një proces shumë i ngadalshëm, me fak- 
tin se shtresa e aristokracisë ishte goditur në palcë, ose kishte emigru- 
ar ose kishte pranuar fenë islame, kishte filluar dëmtimi i mozaikut 
paraosman të një shoqërie evropiane, ku njerëzit e ditur shkruanin dhe 
lexonin librat e tyre në gjuhën latine dhe ku fisnikët princëronin në 
principatat e tyre dhe i dërgonin bijtë e tyre të shkolloheshin në uni- 
versitetet më të njohura të Evropës. Madje, mund të pohohet se për një 
shekull shqiptarët mbetën pa klasë të inteligjencies e të fisnikëve. Ky 
është shekulli XVE Onufri, Barleti, Gjon Muzaka dhe Gjon Buzuku, 
jetonin dhe punonin ose të mërguar, ose në periferitë e atdheut, si 
Buzuku, i cili jo vetëm shkrimin e librit, por edhe jetën e bënte larg 
vëmendjes së Romës dhe të qeveritarëve osmanë. Ndërsa aristokratët 
e mbetur në Shqipëri, shumica e tyre kishin pranuar islamin dhe po 
natyralizoheshin, jo vetëm në rrethana të reja kulturore e fetare, por 
edhe në pushtetin e ri perandorak dhe në interesat e reja pronësore. 


11 Historia e popullit shqiptar, I, ASHSH, Toena, Tiranë, 2002, fq. 587 dhe 589. Shih 
edhe: Oliver Jens Schmitt, Arbëria venedike 1392-1479; Milan Shuflaj, Serbët dhe 
Shqiptarët; Dr. Skender Rizaj, Dukagjini (1202-1462), Sanxhaku i Dukagjinit (1462- 
1846) dhe Sanxhaku i Pejës (1881-1912), në Vjetar XXII-XXVIII, Arkivi Kombëtar i 
Kosovës, 2002, fq. 227-310. 

Pushtimi osman në shekullin e XV paraqiste dukshëm kërcënimin 
për shpërfytyrimin e identitetit shqiptar: në njërën anë ishte ndërpre- 
rë rrjedha e natyrshme e zhvillimit kulturor e letrar të shqiptarëve, 
përmes latinishtes në librat e tyre, ndërsa shqiptarët nuk kishin zhvil- 
luar kulturën dhe letërsinë e tyre në gjuhën shqipe, në anën tjetër dhe, 
si pasojë e këtij hendeku mbetej si zgjidhje, jo vetëm feja islame, por 
edhe kultura islame. 

Ky kërcënim i këtyre rrethanave të pafavorshme për shqiptarët do 
ta ketë shtyrë Buzukun për ta shkruar në shqip një Meshar (1555). I 
njëjti kërcënim do ta shtyjë edhe Pjetër Budin të shkruajë libra shqip, 
edhe Frang Bardhin po ashtu, as Pjetër Bogdani nuk do të lirohet nga 
ky ankth historik. 

Në anën tjetër, ky kërcënim ndikoi që në kulturën dhe letërsinë e 
shqiptarëve të shfaqen dukuri të reja ideologjike: përmasa kombëtare 
dhe atdhetare e letërsisë. Tash e tutje letërsia shkruhet edhe për motive 
fetare, edhe për motive atdhetare (etnikumi dhe gjuha shqipe). 

1.1. Autorët e vjetër të letërsisë shqipe dhe rrethanat 
kulturore e letrare në të cilat vepruan ata 

Studiuesi i njohur Selman Riza e trajton gjerësisht një fakt në lidhje 
me botimin e Mesharit të Buzukut: a kishte Buzuku lejen nga Roma, 
poende autorizimin, për ta botuar Mesharin ? Kisha Romake kishte 
kuptuar, pas Lëvizjes Luteriste, se botimi i teksteve në gjuhët e popujve 
të ndryshëm ishte një armë e fuqishme për t’i mbajtur ata popuj të lid- 
hur për Kishën. 12 Në Koncilin e Pestë të Lateranit (1512-1517) u ven- 


12 Eqrem Çabej, Shqiptarët midis Perëndimit dhe Lindjes / Romantizmi në Europë lin- 
dore e juglindore dhe në literaturën shqipe, Çabej MÇM, 2002, fq. 66. 

dos që “shkrimi Shejtë apo libra të tjerë që trajtojnë gjëra feje e mora- 
li nuk mund të shtypeshin pa lejen e autoritetit kishtar”. 13 Riza vjen 
në përfundim se për Mesharin e Buzukut një leje e tillë nga instancat 
eprore nuk ekzistonte, aq më pak një autorizim i tillë. Ai konsideron 
se Buzukut, një prifti të rangut të ulët, me njohuri modeste, me një 
përkthim shumë modest nga latinishtja, nuk do t’i besohej nga Kuria e 
Romës një punë aq e rëndësishme, si ishte përkthimi i teksteve liturg- 
jike në shqip. Riza supozon t’i jetë dhënë ndonjë autorizim in bianco 
nga prefektët e Françeskanëve në Bosnjë apo në Kroaci, po meqenëse 
këtë supozim nuk e argumenton, mbetet të besohet se Buzuku e kishte 
botuar Mesharin e tij pothuajse me vetiniciativë, punë e cila, sipas Riza- 
jt, do të ketë qenë tepër e vështirë, duke filluar nga aspekti i legalitetit të 
botimit e deri te aspekti financiar. 14 

Në anën tjetër, në aspektin e ekzistimit të shtresës së intelektualëve, 
siç do të shohim më poshtë, të një shtrese të re patriotike të inteligjen- 
cies, shtrohet pyetja: si e pati atëherë Buzuku guximin, meqenëse ishte 
një punë fort e rëndë për individin pa një përkrahje të gjerë, t’i hyjë 
krye më vete një pune të tillë? Përgjigjen në këtë pyetje duhet kërkuar 
në një rrethanë tjetër: në fatin e vet librit Meshari. Është një fakt ras- 
tësor, po që mund të hedhë dritë mbi çështjen e shtruar. Në ledhoret e 
Mesharit, të vetmit ekzemplar të gjetur, ka disa anëshkrime, e të cilat 
supozohet të jenë të njerëzve që e kanë pasur në dorë ekzemplarin e 
Mesharit dhe sigurisht e kenë lexuar. Shuteriqi ka bërë një punë të mirë 


13 Imzot Mark Sopi, Koncilet Ekumenike, Drita, Prizren, 2000, fq. 138. Këtë vendim e 
pati marrë Koncili i Lateranit si masë kundër shtypit heretik, i cili “filloi të përhapej 
me shpejtësi”. Në Koncilin e Trentos (1545-1563) u urdhërua hartimi i katalogut të ri 
me titujt e librave të ndaluar. 

Selman Riza, Vepra 4 / Pesë autorët më të vjetër..., fq. 261-264. 

në këtë drejtim, duke identifikuar anëshkrimet dhe autorët e tyre dhe 
ai ka ardhur në këto përfundime: në to gjejmë të paktën tre veta që e 
shkruajnë shqipen dhe “jo më pak se shtatë veta që e kanë pasur librin 
nëpër duar, pra që mund të thuhet se e lexonin atë dhe e përdornin 
sado kudo të shkruar”. 15 Tash duhet të flasim për kohëzgjatjen e për- 
dorimit të këtij ekzemplari, në mënyrë që të vijmë në përfundimin e 
dëshiruar. 

Gjon Nikollë Kazazi (1702-1752), zbuluesi i Mesharit, sipas Mah- 
mud Hysës, thotë se kopja e zbuluar ka qenë e grisur nga përdorimi 
i tepërt, ka shumë emra personalë të shkruar në ledhore, një provë 
alfabeti, shkrime të tjera etj. 16 Ky fakt, i vërejtur prej Kazazit, dëshmon 
për përdorimin e madh të librit. Ta ndjekim tash kronologjinë e këtij 
ekzemplari: 

më 1555 botohet libri; 

më 1610 kryepeshkopi i Tivarit Marino Bici e gjen ekzemplarin e 
Mesharit në rrethin Laç-Kurbin-Muzhlli i Radonit dhe e konfiskon atë; 

Marino Bici e dërgon ekzemplarin në Romë pas vitit 1611; 

më 1740 e këtë ekzemplar gjen Gjon Nikollë Kazazi në Propagandën 
Fide. 17 

Siç shihet nga ky numërim i viteve, libri i zbuluar nga Gjon Nikollë 
Kazazi ka qarkulluar i lirë 55 vjet. Në këto pesëdhjetepesë vjet, e kanë 
pasur në dorë apo lexuar, së paku shtatë veta. Ne mund të supozojmë 


15 Dhimitër S. Shuteriqi, Tekstet shqipe..., fq. 146. 

16 Prof. Dr. Mahmud Hysa, Hyrje në letërsinë shqiptare, Enti i Teksteve dhe i Mjeteve 
Mësimore i Kosovës, 2000, fq. 137. 

17 Viti 1740 në historinë shqiptare merret si vit i zbulimit të Mesharit prej Gjon Nikollë 
Kazazit, edhe pse studiuesi i tij Bardhyl Demiraj e konteston këtë vit duke caktuar 
vitin 1743. Shih: Bardhyl Demiraj, Gjon Nikollë Kazazi dhe „Doktrina“ e tij, ASHAK, 
Prishtinë, 2006, fq. 126-127. 

sot se jo çdo lexues i këtij ekzemplari është nënshkruar ledhoreve të 
librit, pra mund të ketë pasur më shumë lexues të këtij ekzemplari. 

Përmbyllje për lexuesit e parë të Mesharit: 

Sidoqoftë, këto fakte dëshmojnë se libri i Buzukut ka qarkulluar 
nëpër lexuesit e vet, kryesisht priftërinj shqiptarë apo priftërinj që kanë 
shërbyer në tokat shqiptare. Vjetërsia e ekzemplarit të gjetur, përveç 
shkaqeve që përmend S. Riza 18 , në radhë të parë ka të bëjë me për- 
dorimin e madh të tij, jo vetëm si libër për lexim, por edhe si tekst 
meshe në kishat katolike shqiptare. Lexuesit e parë të tekstit shqip, të 
deshifruar deri më tash janë: famullitari Dom Gjon i Laçit, vikari Dom 
Gjergj Bardhi, i mbiquajtur Maqedoni (dmth. Shqiptari, sipas kohës), 
Dom Primo Kola, Kola Kuçi dhe famullitarët Marku, Pjetri dhe Ni- 
kolla (të cilët, sipas një relacioni të Marino Bicit janë priftërinj të atyre 
rretheve). 19 

Emrat e deshifruar të lexuesve të parë të tekstit shqip dëshmojnë se 
në Shqipëri kishte një elitë lexuesish të teksteve, jo vetëm latinisht, por 
edhe shqip. Kjo elitë nuk ishte sikurse ajo e kohës paraosmane, ishte 
e një klase më të ulët, kryesisht klasë e priftërinjve, po është e rëndë- 
sishme se qenësonte dhe punonte, e kështu do ta mbajë të pashkëpu- 
tur vazhdimësinë e literaturës shqipe, krijues i së cilës qe Dom Gjon 
Buzuku. 


18 Vjetërsinë e Mesharit të Buzukut S. Riza e sheh ekskluzivisht si pasojë e moskujdesjes 
së Propagandës Fide ndaj ekzemplarit të gjetur, për shkak të botimit të saj pa autor- 
izimin e Romës, e si pasojë ajo ishte marrë jo nga ndonjë bibliotekë manastiri, por nga 
ndonjë person privat. Shih: Selman Riza,Vepra 4 / Pesë autorët më të vjetër..., fq. 260 
dhe 265. 

19 Dhimitër S. Shuteriqi, Tekstet shqipe..., fq. 142-143. 

I. 2. Autorët e vjetër dhe “elita” e inteligjencies 

Buzuku e ka theksuar vetë, në fund të Mesharit, modestinë e tij në 
shkrimin e një libri. Ai thotë se shkroi “për sa mujta me ditunë” dhe 

“në keshë kun mbë ndonjë vend fëjyem, u duo tuk të jetë fajtë, ai qi 
të jetë ma i ditëshim se u, ata faj e lus ta trajtonjë nde e mirë.” 20 

Buzuku, i pari shkrimtar në shqip, na bën me dije, sado tërthorazi, 
se mund të ketë njerëz të tjerë më të ditur se ai në çështje të meshës e 
të përkthimit, në çështje të gjuhës shqipe etj., e të cilët mund të gjejnë 
gabimet e tij dhe u kërkon falje paraprakisht. 

Pjetër Budi (1566-1622) ankohet në dy raste dhe akuzon tërthorazi 
ata që kanë mundur të shkruajnë libra shqip më mirë se ai, Budi, po 
nuk e kanë bërë atë: 

“.. .e aqë ma tepërë do letërorë e të mëdhenjë dies që letërënë e dinë 
e pak frujt me ta kallëzonjënë; e se ndë dashnë ashtu gjakafshë me 
bam o me kallëzuom, e ata herë cë keqe cë tynet s’e banjënë ndonji qi të 
ban një e të shtij ndë det o të ndonjë tjetëri që të shpijte vobëzinë e vet 
me e falë ndë kurt të t’begatëvet, ke zyrë e nevojë s’ashtë as për nder 
s’i quhetë, e vëllazënitë e gjeninë e vet i le me u vdierrë n zie e unie e n 
githë duorshi cë nevojëvet.” (Pasëqyra e t’Rëfyemit (1621), Të rekumen- 
duem e të porësitunë.. .) 21 

Budi, pra, flet qartë për njerëz të ditur, më të ditur se vetë ai, e të 
cilët nuk prodhojnë letërsi (në kuptimin budian), por edhe nëse prod- 
hojnë e bëjnë atë në gjuhë të huaja, duke u sjellë kështu të mira gjuhëve 
e popujve të tjerë, ku seshtë nevoja dhe nuk kujdesen për të mirën 
e gjuhës shqipe, të kishës shqiptare e të popullit shqiptar. Këto fjalë 

20 Eqrem Çabej, Meshari i Gjon Buzukut, II, botim kritik, USHT, Tiranë, 1968, fq. 387. 

21 Selman Riza, Vepra 4 / Krestomaci, ASHAK, 2004, fq. 542. 

Budi i ka shkruar në vitin 1621, në kohën kur inteligjencia shqiptare 
ishte rikrijuar, porse ende ndërdyhej midis latinitetit të kaluar, shqipes 
kërthi dhe osmanishtes si kërcënim. 

Frang Bardhi (1606-1643) ankohet, po ashtu në intelektualët e kohës 
që mundën ta ndihmojnë gjuhën shqipe po nuk e bënë: 

“Pëse veçë dy kafshë (të dashunitë e mi) më shtynë e më nxitnë me 
u fëdigunë e me nkëthyem këtë librëzë: e para kjo me shtim beleg gjithë 
atyne qi mundnjënë me nkëthyem ndonjë copë librë për ndimët të 
fesë e të dorësë sanë...” ( Dictionarium latino-epiroticum (1635), Gjithë 
atyne t’Arbëneshëve...). 22 

Edhe Frang Bardhi dëshmon se te shqiptarët kishte një klasë të in- 
teligjencies, e cila nuk kujdesej sa duhet për nevojat e kishës shqiptare, 
të gjuhës shqipe e të atdheut. Me Fjalorin e tij, Bardhi i sfidon ata. 

Me Pjetër Bogdanin (1630-1689) merr fund ky animozitet i elitës in- 
telektuale ndaj rrezikimit të fesë katolike te shqiptarët, të gjuhës shqipe 
e të etnikumit shqiptar. Bogdani shkroi një libër, Cuneus Propheta- 
rum (1675-1685), vepra e parë tërësisht origjinale, vepër e çmueshme, 
për kulturën shqiptare dhe për kulturën evropiane në përgjithësi. 23 Ai 
shkroi një vepër universale, sipas modelit të Biblës 24 dhe është krijuesi 
i cili tërë intelektin e tij të lartë e vuri në shërbim të fesë katolike e të 
popullit shqiptar. 25 Sipas dëshmisë së Dhimitër Shuteriqit, Bogdani 
i ka njohur të gjithë librat e botuar para tij në shqip, edhe më shumë 


22 Franciscus Blanchus, Dictionarium latino-epiroticum, Me parathënie nga Mario 
Roques, Çabej, Tiranë, 2006, fq. VI. Këtu cituar sipas transkriptimit te S. Riza, Vepra 4 
/ Krestomaci, fq. 578. 

23 Ibrahim Rugova, Vepra e Bogdanit, Rilindja, Prishtinë, 1990, fq. 66-67. 

24 Ibrahim Rugova, Vepra e Bogdanit, fq. 75. 

25 Ibrahim Rugova, Vepra e Bogdanit, fq. 83. 

ai i ka propozuar Propagandës Fide për t’i ribotuar, mirëpo kjo nuk e 
kishte pranuar këtë ide. 26 

Me Bogdanin ndodh edhe një kthesë tjetër e rëndësishme: është 
krijuesi i parë shqiptar që flet për gjuhën, jo vetëm si shenjë dalluese 
ideologjike e etnike, por edhe për përmasën e të bukurit të gjuhës 
shqipe. Në këtë kuptim, Bogdani është shkrimtari i parë shqiptar që 
shkruan, jo vetëm për nevoja të tjera jashtëletrare, por thjesht për sh- 
kak të bukurisë së gjuhës, të fjalëve dhe thërret lexuesin ta shijojë këtë 
bukuri të fjalës: 

“Ashtu ende prej meje bukurijn’ e gjiuhësë nuk’ e ke ndjerë nd’anet.” 

Dhe 

“.. .as gjan’ mangut t’lumit qi leu nde Grasht, e duiq mbe kryjt, nukë 
ka me i ndym mbarre, ende Arbenisht meu veshiune nde nji dhe te 
vobek, çperblem me gjak të vet të pa çmuemit.” 27 

Në përputhje me këtë koncept për të bukurit e gjuhës, Bogdani 
është i pari shkrimtar shqiptar që flet për lexuesit e veprës. Shkrimtarët 
e mëhershëm shkruanin librat për nevojat e kishës e të popullit, ndër- 
sa Bogdani, përveç këtyre nevojave, i drejtohet lexuesit, xgedhësit, dhe 
nevojave e kërkesave të mundshme të tyre për leximin e librit. 

Mbi bazë të këtyre fakteve mund të përfundojmë: 

Mbas përfundimit të shekullit të parë kritik të sundimit osman dhe 
shpërbërjes së ndjeshme të traditës latiniste gjatë shekullit XVI, në 
fund të këtij shekulli dhe në fillim të shekullit XVII inteligjencia shqip- 
tare e orientimit perëndimor (katolik) rikonsolidon pozicionet e veta 
kulturore e sociale, edhe pse kurrë më si në periudhën paraosmane. 

26 Dhimitër S. Shuteriqi, Tekstet shqipe..., fq. 108. 

27 Pjetër Bogdani, Çeta e Profetëve, “Te primite perpara letterarit”, botim i Sedajt, Prisht- 
inë, 1989, fq. 88. 

Në shekullin XVII, jo vetëm që ka autorë shqiptarë, që shkrua- 
jnë libra shqip e latinisht (mbase edhe sllavisht, siç thotë në një vend 
Budi 28 ), por ka edhe lexues të shumtë të këtyre teksteve, që i përdorin 
ato, qoftë për nevoja të veta intelektuale e fetare, qoftë për nevoja të 
kishës shqiptare. 

Kjo klasë e re e inteligjencies përbëhet kryesisht prej priftërinjve 
e nga radhët të tyre dalin autorët e parë të letërsisë shqipe dhe lex- 
uesit e parë të saj. Letërsia e tyre është e motivuar nga shtytës fetarë e 
gjuhësorë-etnikë dhe nuk është letërsi sipas kuptimit të sotëm të kësaj 
fjale, por në pjesën më të madhe është në përputhje me kuptimin që ka 
pasë fjala letërsi në Mesjetë. 

I. 3. Çështje të përkufizimit dhe të nocionit për 
letërsinë e autorëve të vjetër të Veriut 

Eqrem Çabej e përkufizon letërsinë e autorëve të vjetër të Ve- 
riut si lëvizje mendore: 

“Fakti që këta nuk janë një e dy, po përbëjnë një varg burrash të 
pendës, na dëshmon se aty nuk kemi një dukuri kulturore sporadike, 
po kemi të bëjmë me një lëvizje mendore”. 29 

Studiuesi i mirënjohur shqiptar Dhimitër Shuteriqi e quan letërsi të 
vjetër, duke përfshirë brenda këtij emërtimi edhe letërsinë e hershme 
të arbëreshëve të Italisë, letërsinë biblike të shekujve XVIII në Jug, 


28 Pjetër Budi, Letër për Kardinalin Gocadinos, relacion i 15 shtatorit 1621 (cituar sipas 
Rexhep Ismajli, Tekste të vjetra, Dukagjini, Pejë, 2000, fq. 155. 

29 Eqrem Çabej, Studime gjuhësore VI / Pjetër Budi dhe gjuha e tij, Rilindja, Prishtinë, 
1977, fq. 315. 

letërsinë e bejtexhinjve. 30 Studiuesi tjetër i kësaj letërsie Dr. Mahmud 
Hysa e emërton këtë periudhë si neoklerikalizëm në letërsinë shqipe, 
duke ndërlidhur me letërsinë klerikale në Evropë në shekujt II-XIV. 31 
Këtë veprimtari fetare e letrare të shkrimtarëve të vjetër katolikë Zija 
Xholi e quan Lëvizje kulturore “me tendenca humaniste e atdhetare”. 32 
Ndërsa studiuesi Sabri Hamiti, duke u nisur nga fakti se prodhimet 
letrare të Buzukut, të Budit, të Bardhit e të Bogdanit nuk janë thjesht 
dokumente letrare, porse vepra letrare, angazhohet që ky prodhim le- 
trar dhe koha kur u shkruan ato të përkufizohet si periudhë letrare me 
një sistem të caktuar letrar. 33 

Pa dashur të merremi me mungesën e një nocioni të qëndrueshëm 
në historinë e letërsisë shqipe rreth kësaj periudhe letrare, është e 
rëndësishme që studiuesit kryesor të kësaj letërsie pajtohen që, përveç 
dokument letrar, ky prodhim letrar, në radhë të parë është letërsi dhe 
së dyti, ky prodhim letrar, bashkë me kohën kur u shkrua dhe me au- 
torët e saj, paraqet një periudhë letrare, me një sistem të caktuar letrar. 
Duhet vetëm të theksohet se janë tri emërtime më të përhapura e më të 
qëndrueshme për këtë letërsi: 

Letërsia e Qarkut Katolik të Shqipërisë Veriore (Eqrem Çabej). 34 

Letërsia e vjetër shqiptare (Historia e letërsisë shqiptare, 1983); 

Letërsia filobiblike (Sabri Hamiti) 


30 Dhimitër S. Shuteriqi te Historia e letërsisë shqiptare, (1983), cituar sipas botimit të 
Rilindjes të vitit 1989 dhe te Tekstet shqipe dhe shkrimi i shqipes në vitet 870-1800. 

31 Dr. Mahmud Hysa, Hyrje në letërsinë shqiptare, fq. 131. 

32 Zija Xholi, Pesë mendimtarët më të vjetër të kulturës sonë kombëtare, ASHSH, Tiranë, 
2003, fq. 68. 

33 Sabri Hamiti, Studime letrare, ASHAK, Prishtinë, 2003, fq. 53. 

34 Eqrem Çabej, Studime gjuhësore V / Për gjenezën e literaturës shqipe, Rilindja, Prisht- 
inë, 1975, fq. 135. 

Emërtimi i Çabejt, më i vjetri (publikuar në Hylli i Dritës, në disa 
numra, 1938-1939, në studimin e njohur Për gjenezën e literaturës 
shqipe ) shënjon strukturën e shoqërisë ku është krijuar dhe lexuar kjo 
letërsi (Qarku Katolik) dhe vendin gjeografik (Shqipëria Veriore). Që 
të dy këta shënjues janë qenësorë për këtë letërsi. Emërtimi që përdoret 
në Historinë e letërsisë shqiptare (ASHSH, 1983), letërsia e vjetër shqip- 
tare, te pjesa me të njëjtin emër, e shkruar nga Ali Xhiku, nën redak- 
timin e Dhimitër Shuteriqit, ka vetëm një shënjues: kohën kur është 
krijuar kjo letërsi, kohë kjo e përdorur në marrëdhënie me letërsinë 
tjetër shqiptare. Emërtimi i tretë, letërsi filobiblike, i përdorur nga Sa- 
bri Hamiti ka një shënjues, shënjuesin tematik të kësaj letërsie. 

I. 4. Autorët e vjetër dhe ndikimi i tyre në rrjedhën e 
letërsisë shqipe 

Shekujt XVII dhe XVIII. Zbulimi i Mesharit të Buzukut (1740) nga 
Gjon Nikoll [ Kazazi (edhe pse disa arbëreshë, pohon Shuteriqi, kanë 
ditur për Mesharin edhe në shekullin XVII), i cili ia bëri këtë të njohur 
Giorgio Guzzettas (Sicili), heshtja e tij e sërishme dhe rizbulimi i sër- 
ishëm nga Xhuzepe Krispi më 1853, i cili e përmend letrën e Kazazit 
për Guzzettan dhe heshtja e sërishme, derisa më 1910 e rizbuloi Paolo 
Schiro dhe ia bëri të njohur botës shqiptare përmes një publikimi në 
gazetën shqiptare Dielli të Bostonit 35 , tërë kjo histori zbulimesh e rizbu- 
limesh dhe heshtjesh të sërishme kanë paragjykuar një farë besimi për 
fragmentarizmin e letërsisë së shekujve XVI e XVII. Dyshohet se ky 
fragmentarizim shtrihet edhe në planin kohor, pra se ka një shkëputje 


35 Dhimitër S. Shuteriqi, Tekstet shqipe..., fq. 114. 

në kontinuitetin e letërsisë shqiptare midis fillimit të saj dhe periudhës 
së famshme të Rilindjes Kombëtare. 

Ky paragjykim bartë diçka të vërtetë në vete, po megjithatë, nuk 
mund të argumentohet asnjëherë si gjykim i drejtë. Në fillim të këtij 
kapitulli ne dëshmuam se qysh në gjysmën e dytë të shekullit XVI, jo 
vetëm që kishte shkrimtarë librash shqip, por kishte edhe lexues të tyre 
të shumtë. Nuk dimë nëse Budi ka pasur njohuri për Mesharin 36 , por 
supozohet me të drejtë që Frang Bardhi, i cili kishte zëvendësuar Budin 
e ndjerë në Ipeshkëvinë e Sapës e të Sardës (Zadrima), duhej ta nji- 
hte veprën e Budit. Frang Bardhi në apologjinë e vet për Skënderbeun 
(Gjergj Kastrioti i Epirit, i quajtur përgjithësisht Skënderbe, vetëprinci i 
fuqishëm e i pathyeshëm i Epirit i kthehetpopullit dhe vendit të tij, 1636) 
i citon Marin Barletin dhe Marin Beçikemin, ndërsa Bogdani është 
dëshmuar se njihte të gjitha veprat e botuara në shqip përpara tij. 37 

Gjithashtu, fatin e Mesharit nuk e kishin ndjekur librat e Budit, ato 
që janë botuar. Doktrina e Kërshtenë e tij u botua për herë të parë më 
1618, u ribotua më 1636, u ribotua përsëri më 1664, për herë të katërt 
u botua më 1868 (nuk po përmendim botimet e shekullit XX e këndej). 
Plot dyqindepesëdhjetë vjet libri është botuar dhe ribotuar, është lex- 
uar dhe, mbase është përdorur si libër shkollor për shkollat shqipe të 
misionarëve katolikë të veriut. 38 Po ashtu, edhe vepra e Bogdanit Çeta e 
Profetëve pati disa botime: u shkrua më 1675, ndërsa u botua më 1685, 


36 Selman Riza konsideron se Budi është dashur ta njihte veprën e Buzukut, pasi kishte 
shërbyer për shumë vite në Kosovë, ku kishte mundur ta gjente në ndonjë kishë. Këtë 
konsideratë Riza e mbështetë në faktin se Budi ndjek traditën e sistemit grafik latin për 
gjuhën shqipe të krijuar nga Buzuku. Shih më gjerësisht te vepra e S. Rizës Vepra 4 / 
Pesë shkrimtarët më të vjetër..., fq. 348-349. 

37 Dhimitër S. Shuteriqi, Tekstet shqipe..., fq. 108. 

38 Kështu mendojnë dhe argumentojnë shumë studiuesë, si Dh. Shuteriqi, Selman Riza, 
Stuart Man etj. 

u botua për herë të dytë më 1691 dhe për herë të tretë më 1702 (nuk po 
përmendim botimet e shekullit XX e këndej). 

Shtrohet pyetja: pse do të bëheshin gjitha këto botime po të mos 
kishte lexues që do t’i përdorte këta libra? Natyrisht që kjo letërsi ka pa- 
sur lexuesit e vet gjatë tërë kohës e deri në hllim të Rilindjes Kombëtare 
Shqiptare, kur u krijua letërsia kombëtare. 

Shkollat e vjetra shqipe. Është një fakt tjetër që hedh dritë në lexi- 
min e kësaj letërsie gjatë shekujve: shkollat shqipe dhe mësimet e dog- 
mës fetare nëpër kisha në gjuhën shqipe. Shuteriqi na njofton se në një 
relacion të njohur të vitit 1633, kryepeshkopi i Tivarit Pjetër Mazreku 
Plaku njoftonte eprorët e tij se 

“këto tetë vjet, pra që më 1625, është dhënë (prej tij) urdhri, që fam- 
ullitarët, secili në famullinë e vet, të kujdesen për t’u mësuar fëmijëve 
këndimin dhe të nxënë Doktrinën e Krishterë”. Ndër shqiptarët, vazh- 
don komentin Shuteriqi, mësimi duhej të bëhej me Doktrinën e botuar 
nga Pjetër Budi më 1618. 39 

Po ashtu, Shuteriqi përmend shumë shkolla (fetare) ku mësimi 
është bërë në gjuhën shqipe, që nga Himara e Durrësi e deri te Janjeva, 
në kohë që nga viti 1629 (një shkollë e Benedetto Orsinit në Dioqezin 
e Lezhës). Nëpër këto shkolla shqipe supozohet me të drejtë se është 
mësuar kryesisht prej librave të Budit. Edhe Behar Gjoka, një studiues 
tjetër i Budit e trajton këtë çështje dhe vjen në të njëjtat përfundime. 40 

Nga ky informacion i shumtë për mësimin në shqip të dogmës ka- 
tolike nëpër shumë shkolla shqipe e në kishën katolike shqiptare, gjatë 


39 Dhimitër S. Shuteriqi, Tekstet shqipe..., fq. 163-164. 

40 Behar Gjoka, Poetika e Budit, Albas, Tetovë-Tiranë, 2002, fq. 183-190. 

një periudhe kohore më shumë se dy shekuj, mund të përfundojmë me 
plot të drejtë se letërsia e shkrimtarëve katolikë të shekullit XVII, jo 
vetëm që nuk mbeti e fragmentuar, përkundrazi, ajo u botua disa herë 
dhe u lexua e u mësua në një pjesë të madhe të hapësirës gjeografike 
shqiptare, në strukturat katolike të shoqërisë. Por, mund të përmendim 
edhe një lloj tjetër të kufizimit të kësaj letërsie: ajo qarkullonte, lexohej 
e mësohej vetëm në strukturat katolike të shoqërisë shqiptare, deri te 
Rilindja Kombëtare, kur u bë e njohur dhe e absorbueshme prej gjithë 
shqiptarëve. Pavarësisht prej faktit se Bardhi dëshmon në një relacion 
të tij se “me predikimin e ipeshkvit në gjuhën epirote aty pranë popul- 
lit, ku shpesh merr pjesë një turmë e madhe turqish” 41 , që do të thotë 
se në meshë merrnin pjesë shpesh edhe shqiptarët e besimit islam, e 
si rrjedhim edhe ata kanë komunikuar në një mënyrë me këtë letër- 
si, megjithatë kufizimi i saj vetëm te struktura katolike e shoqërisë e 
përligjë ndarjen që Çabej i bën historisë së zhvillimit të letërsisë shqipe 
në periudhën para Rilindjes Kombëtare. 42 

Njohja e kësaj letërsie është dëshmuar shumë më fuqishëm në një 
korpus tjetër shqiptar: te arbëreshët e Italisë. Nilo Katalano (1637- 
1694), një nga leksikografët më të hershëm arbëreshë, autor i një fjalori 
italisht-shqip dhe shqip-italisht dhe mbledhës i parë i këngëve pop- 
ullore arbëreshe, të njohura me emrin Kënkëzë pleqrijsë (midis viteve 
1685-1693), jo vetëm që njihte veprat e shkrimtarëve të vjetër të Veriut, 
por edhe ndikohej prej tyre. Matteo Mandala thotë se fakti që Katalano 
përdorë fjalën barkut sit në kuptimin pjella e saj në vend të shprehjes 


41 Frang Bardhi, Relacione mbi gjendjen e Shqipërisë Veriore dhe të Mesme në shek. 
XVII, cituar sipas Z. Xholit, Pesë mendimtarët më të mëdhenj të kulturës sonë kom- 
bëtare, fq. 130. 

42 Eqrem Çabej, Studime gjuhësore, V / Për gjenezën e literaturës shqipe, fq. 135. 

shkëf-i, që është një fjalë tipike e ligjërimit fetar-poetik arbëresh, tre- 
gon: 

„...se sa shumë qe familjarizuar Katalano me veprat e autorëve të 
vjetër gegë. Kjo nga ana tjetër konfirmon faktin që njohja e shqipes 
nga Katalano varej shumë prej studimit të këtyre veprave e, në mënyrë 
të veçantë prej Cuneus prophetarum të Bogdanit, e cila, jo rastësisht, 
ngjalli një interesim të madh edhe tek autorët e tjerë sikulo-arbëreshë, 
mes të cilëve duhet përmendur pa tjetër Nikollë Keta.“ 43 

Shekujt XIX dhe XX. Në shekullin e XIX, me fillimin e Rilindjes 
Kombëtare kapërcehet kufiri katolik i letërsisë shqipe të shekujve XVI 
e XVII. Kjo letërsi absorbohet prej gjithë inteligjencies shqiptare, kudo 
që është. Sami Frashëri (1850-1904) i jep një vend të rëndësishëm në 
enciklopedinë e vet turqisht 44 Budit dhe Bogdanit, në fushën e shkrimit 
të gjuhës shqipe. Jani Vreto (1820-1900) në librin Apologji (Konstan- 
tinopojë, 1878) dhe në shkrimin Udhë e të shkruarit të gluhësë shqip 
(1879) 45 , ku bën historikun e shkrimit shqip, një vend meritor ua jep 
veprave të Budit e të Bogdanit. 46 Shkrimtarët paralajmërues të Rilindjes 
Kombëtare, si quhen në Historinë e letërsisë shqipe, si Pjetër Zarishi, 
Leonard de Martino, Zef Jubani, Anton Santori e Zef Serembe, sjellin 
tema e motive të reja në letërsinë shqipe, “sado që edhe këta një këm- 


43 Matteo Mandala, Gjurmime filologjike për letërsinë e vjetër arbëreshe, Çabej, Tiranë, 
2006, fq, 358. 

44 Enciklopedia është vepra kapitale e Sami Frashërit në turqisht dhe vepër kapitale për 
kulturën dhe historinë e Turqisë. Titulli i veprës është Kamus al a’lam (Fjalor i botës), 
Konstantinopojë, 1889-1896. 

45 Robert Elsie, Historia e letërsisë shqiptare, Dukagjini, Pejë, 2001, fq. 188. 

46 Zija Xholi, Pesë mendimtarët më të mëdhenj..., fq. 98. 

bë e patën në traditën e letërsisë së vjetër”. 47 Çabej supozon se Naim 
Frashëri mund t’i ketë njohur poezitë e Budit 48 dhe, edhe ky, po edhe 
Rexhep Ismajli 49 e Behar Gjoka 50 thonë se tetërrokëshi i Budit është i 
afërt me atë të Naimit, po edhe gjashtëmbëdhjetërrokëshi i Budit është 
i afërt me atë të Naimit. Zija Xholibën një lidhje më të gjatë ndikimesh: 
e vë Budin të ndikuar nga Barleti, ndërsa Naim Frashërin të ndikuar 
nga Budi. 51 Ndërsa studiuesi i mirënjohur Sabri Hamiti, afrinë e Budit 
me De Radën përmes numërimit të zanoreve të gjata si dyrrokësh dhe 
afrinë me Naimin përmes vendit të theksave tonikë në varg, të hetuar 
më herët nga Henrik Lacaj e Rexhep Ismajli, e quan ndikim: 

“kjo do të thotë se praktika e tij krijuese u bë prodhuese dhe u 
trashëgua në poezinë shqipe”. 52 

Ndërsa ndikimi i Bogdanit është shumë më i fuqishëm, veçanërisht 
te Lasgush Poradeci. Poezia Vallja e përjetësisë e Poradecit është e ndi- 
kuar nga Krijimi i Rruzullimit e Bogdanit, thotë Sabri Hamiti: 

“Dhe në këtë kuptim, në çështjet e kosmogonisë poetike Lasgushi 
është poeti shqiptar, që lidhet drejtpërdrejt me Pjetër Bogdanin”. 53 

Të njëjtin vlerësim për ndikimin e Bogdanit te Poradeci e ka edhe 
Ibrahim Rugova në veprën e vet për Bogdanin. 54 

Siç shihet nga këto informacione, shkrimtarët dhe jo vetëm ata, por 
inteligjencia krijuese shqiptare në përgjithësi, kishte hapur dyert në 


47 Historia e letërsisë shqipe, Rilindja, Prishtinë, 1989, fq. 112 (sipas botimit të ASH të 
RPS të Shqipërisë, 1983). 

48 Eqrem Çabej, Studime gjuhësore VI, Rilindja, fq. 323. 

49 Rexhep Ismajli, Tekste të vjetra, Dukagjini, Pejë, 2000, fq. 142. 

50 Behar Gjoka, Poetika e Budit, fq. 135-141. 

51 Zija Xholi, Pesë mendimtarët më të mëdhenj..., fq. 87. 

52 Sabri Hamiti, Studime letrare, fq. 48. 

53 Sabri Hamiti, Studime letrare, fq. 60. 

54 Ibrahim Rugova, Vepra e Bogdanit, fq. 219 dhe 220. 

letërsinë e shekujve XVI-XVII dhe kishte hyrë brenda saj, kishte hlluar 
jo vetëm ta shijonte, po edhe të ndikohej prej saj. Ky fakt tregon më së 
miri rrezatimin e kësaj letërsie të vjetër e themeltare të letërsisë shqipe 
dhe ky fakt vetvetiu zhvleftësonte gjykimet jo të drejta dhe ideologjike 
për këtë letërsi, si në Historinë e letërsisë shqipe (1983), ku thuhet se 
vlera e kësaj letërsie është se luajti rolin e hallkës me Rilindjen Kom- 
bëtare në ruajtjen e gjuhës shqipe në kushtet e orvatjeve intensive 
asimiluese të pushtuesit osman. 55 

Poende, kjo letërsi do të rrezatojë edhe më shumë në gjysmën e dytë 
të shekullit XX, atëherë kur studiuesit më eminentë shqiptarë e alban- 
ologë të huaj u morën me të, ndërsa shkrimtarët e poetët krijuan kultin 
për autorët tanë të vjetër dhe për veprat e tyre. 

Paralajmëruesit e Rilindjes Kombëtare. Në librin e tij Pesë men- 
dimtarët më të vjetër të kulturës sonë kombëtare (2003) Zija Xholi ka 
ritheksuar një fakt: me disa prej parimeve të tyre filozofike, morale e 
krijuese Barleti, Buzuku, Budi, Bardhi e Bogdani janë paralajmërues 
të Rilindjes Kombëtare. Sipas tij Barleti ka mbështetur vetëdijen dhe 
ndërdijen e shqiptarëve në disa premisa morale, sidomos në Rrethimin 
e Shkodrës (Venedik, 1504), si: formësimi i idesë së popullit shqiptar 
dhe i idesë së atdheut, lashtësia e etnikumit dhe origjina mitologjike 
e tij, njerëzit e shquar të së kaluarës, si Leka i Madh, Pirro etj., ideal- 
izimi i Shqipërisë (jo për mburrje) për të ngjallë dashurinë ndaj saj 
etj. 56 Buzuku, me idealet e tij krijuese, shkrimin e gjuhës shqipe dhe 
përhapjen e saj, arsimimi i shqiptarëve dhe shpëtimi i atdheut, “do të 


55 Historia e letërsisë shqipe, botimi i Rilindjes, fq. 47. 

56 Zija Xholi, Pesë mendimtarët më të mëdhenj..., fq. 43-49. 

vërë bazën e çdo lëvizje kulturore të mëvonshme”. 57 Budi do të krijojë 
kultin për Patrian (Arbënia), kultin për fenë, kultin për gjuhën shqipe, 
idealizimin e natyrës së Shqipërisë, rikthimin e historisë së lavdishme, 
hapjen e shkollave shqipe etj. 58 Ndërsa Bogdani në këtë drejtim do të 
jetë më i frytshëm: vazhdoi me kultin e atdheut (Arbënia), kultin e 
dijes e përhapjes së saj, kultin e gjuhës, kultin për të kaluarën historike 
të shqiptarëve, krijimin e neologjizmave dhe gjetjen e fjalëve të vjetra 
shqipe, daljen jashtë rrethit të të folurit dialektor, vënien e teologjisë në 
shërbim të atdheut etj. 59 

Zija Xholi e heton këtë lidhje, kryesisht të sferës filozofike, morale e 
krijuese, po ai nuk hulumton edhe lidhjet e teksteve letrare dhe kënaqet 
vetëm me konstatimin e këtyre lidhjeve. Pavarësisht nga mosthellimi i 
Xholit në detajizimin e konstatimeve të tij, vënia e kësaj lidhjeje midis 
letërsisë së shekujve XVI-XVII dhe letërsisë së periudhës së Rilindjes 
Kombëtare është një zbulim i çmuar. Të gjithë historianët e letërsisë 
shqipe rikthimin e romantikëve në të kaluarën e lavdishme historike 
e kanë parë vetëm si ndikim nga romantizmi evropian. E vërteta është 
se të gjithë autorët e vjetër të Veriut kanë krijuar kultin për të kaluarën 
e lavdishme shqiptare (macedone, epirote) dhe se ky kult më shumë 
është trashëguar te rilindësit tanë prej tyre sesa prej romantizmit ev- 
ropian. 

Mirëpo për ne, në këtë shqyrtim, është me interes të konstatojmë 
lidhjet e letërsisë filobiblike me letërsinë e mëpastajme shqiptare (lex- 
imi i librave të autorëve tanë të vjetër dhe mësimi i tyre nëpër shkol- 

57 Zija Xholi, Pesë mendimtarët më të mëdhenj..., fq. 71-73. 

58 ZijaXholi, Pesë mendimtarët më të mëdhenj..., fq. 84-85,94, 109, 115. 

59 Zija Xholi, Pesë mendimtarët më të mëdhenj..., fq. 156, 157, 159, 161, 162, 189. 

la e nëpër kisha), veçanërisht me letërsinë e periudhës së Rilindjes 
Kombëtare (shkrimtarët që qëndrojnë me një këmbë te letërsia filo- 
biblike dhe me tjetrën te letërsia e Rilindjes, ndikimet e drejtpërdrejta 
te shkrimtarët e Rilindjes dhe ndikimet në sferën e filozofisë, në atë 
morale e krijuese te autorët e Rilindjes). 

Sidoqoffë ne mund t’i konstatojmë këto lidhje te njëri prej poetëve 
më të mëdhenj të letërsisë shqipe, Gjergj Fishta. 

II. NDIKIMET E SHKRIMTARËVE TË 
VJETËR TË VERIUT NË VEPRËN E FISHTËS 

Pasi konstatuam ndikimin mjaft të gjerë të letërsisë së shkrimtarëve 
të vjetër katolikë në gjithë rrjedhën e letërsisë shqipe, fillimisht bren- 
da strukturës katolike të shoqërisë shqiptare (gjysma e parë e shek. 
XVII, shek. XVIII dhe gjysma e parë e shek. XIX), e më pastaj në 
gjithë letërsinë shqiptare (letërsia e periudhës së Rilindjes Kombëtare 
dhe letërsia e mëpastajme), mund të hetojmë një ndikim shumë më të 
madh te Gjergj Fishta. Ky ndikim më i madh paragjykohet për dy ar- 
sye: së pari, vetë Fishta qe prelat, i shkolluar për të shërbyer në kishën 
katolike shqiptare, po shkroi edhe për kishën edhe letërsi të mirëfilltë, 
njësoj si shkrimtarët e vjetër katolikë; së dyti, Fishta është një prej ma- 
jave letrare shqiptare dhe si i tillë, ka absorbuar më shumë se të tjerët, 
jo vetëm nga letërsia e shkrimtarëve të vjetër katolikë, por edhe nga 
gjithë letërsia. 

Lidhjen e veprës së Fishtës me letërsinë e autorëve tanë të vjetër e 
kanë vërejtur edhe studiues të tjerë. Me të drejtë Aurel Plasari konsta- 
ton: 

“Kjo është arsyeja kryesore për të cilën ngulmoj se vepra shkrim- 
tarore e Gjergj Fishtës nuk mund të kuptohet si duhet pa u inkuadruar 
së pari në këtë qark”. 60 


60 Aurel Plasari, Gjergj Fishta dhe historia e letërsisë, në Hylli i Dritës, numër i posaqëm, 
Tiranë, 1996. 

II. 1. Njohja e Fishtës me letërsinë e shkrimtarëve të 
vjetër të Veriut 

Fishta nuk i ka lënë lexuesit të sotshëm të dhëna detajizuese në lidh- 
je me letërsinë e shkrimtarëve të vjetër katolikë. Në disa shkrime të tij 
publicistike dhe letrare, në të cilat Fishta trajton çështje të ndryshme 
të kulturës, të letërsisë, të fesë e të politikës, ai përmend shkrimtarët e 
vjetër të Veriut dhe veprat e tyre. 61 Afërmendsh se do t’i ketë njohur 
ato, përderisa bashkëkohësi i tij Lasgush Poradeci ngazëllehej me ve- 
prën e Bogdanit, poende polemizonte me disa mendime të Bogdanit në 
shtypin e kohës. 62 Nga ato shkrime shihet se Budin e njihte mirë Fishta, 
edhe pse nuk është i saktë për vitin e botimit të Doktrinë së Kërshtenë: 

“...Pjeter Budi, veshë e stolisë me vjerrsha shqype të hiejshme disa 
ndolli ma në shej të historis Shejte e disa nder te verteta te fes kristjane, 
e i boton vjetin 1664-mos ma para”. 63 

Shihet se Fishta ka pasur në dorë botimin e Doktrinës të vitit 1664, 
porse ai hamendet mos libri ka pasur edhe ndonjë botim më të her- 
shëm, por nuk di për botimin e 1618-tës. Por, është me rëndësi ndar- 
ja që Fishta u bën vjershave të Budit në vjersha me temë “disa ndolli 
ma në shej të historis Shejte” dhe në vjersha me temë “te verteta te fes 
kristjane”. 64 Në grupin e parë ai futë vjershat me temë të pastër biblike 
dhe në grupin e dytë vjershat personale dhe të rastit, ndarje e cila është 
prezente dhe e qëndrueshme në historinë e letërsisë shqipe. Edhe në 

61 Shkrimi Nji atentat shurdhë, botuar në HYLLI I DRITËS, 1930, nr. 12, fq. 641-649; 
shkrimi Vjerrsha heroike shqyptare, botuar në HYLLII DRITËS, 1935, nr. 4, fq. 142- 
152. Shih edhe: Fishta, Estetikë dhe kritikë (përgatitur nga Persida Asllani), HD&SHL, 
Tiranë, 1999. 

62 Sipas S. Hamitit, Studime letrare, fq. 60. 

63 Fishta, Estetikë e kritikë (Persida Asllani), HD&SHL, Tiranë, 1999, fq. 96. 

64 Fishta, Estetikë e kritikë, fq. 96. 

një rast tjetër, në shkrimin polemist Vierrsha heroike shqyptare Fishta 
diskuton për vargun tetërrokësh të Budit. 65 

Duket se Fishta e ka njohur më mirë dhe e ka pëlqyer më shumë ve- 
prën e Bogdanit. Nga shënimet që ka lënë, shihet se ai e ka përpunuar 
mjaft mirë veprën e Bogdanit dhe e çmon atë jo vetëm në aspektin 
shkencor e filozofik (“naltsija e argumentit”), po edhe në aspektin e 
universalizmit të saj (“hapsija e dijes e e njoftimevet të tija”), si dhe 
për vlerën gjuhësore e letrare (“pastrija e gjuhës”, “hijeshia e thanjevet”, 
“përshtatja e fjalvet”, “ritmi e ndertimi estetik i periudhavet” etj.). Fish- 
ta bën, në fund të komentit të tij për Bogdanin, një përmbyllje lapidare: 

Vepra e Bogdanit “.. .posë se dijenike, asht edhe letrare në kuptim të 
vërtetë të fjalës”. 66 

II. 2. Ndikimet e letërsisë së shkrimtarëve të vjetër të 
Veriut në veprën e Fishtës 

Vendi ku ka jetuar dhe ku ka shërbyer Fishta, veriu shqiptar, me 
përjashtim të Kosovës, është vatra e shkrimtarëve të vjetër katolikë. 
Edhe po të mos kishte qenë shkrimtar, Fishta, si çdo intelektual tjetër 
i kësaj strukture të shoqërisë shqiptare, do të ndikohej e prekej nga 
tradita e prelatëve shkrimtarë e mësues të popullit të para tre shekujve. 
Poende, Fishta duke qenë shkrimtar e poet, duke qenë prelat e patriot, 
do të jetë krijuar si i tillë edhe mbi bazën e asaj literature të pasur që 
ishte shkruar në shekujt XVI e XVII, prej njerëzve të mëdhenj të rrethit 
të tij gjeografik. 


65 P. Gjergj Fishta O. F. M, Rivista e shtypit, “Vjerrsha heroike shqyptare”, HYLLI I 
DRITËS, 1935, nr. 3, fq. 145. 

66 Fishta, Estetikë e kritikë, fq. 96-97. 

Ndikimet e letërsisë së shkrimtarëve të vjetër të Veriut në veprën e 
Fishtës mund t’i klasihkojmë në tri grupe: 

ndikime të sferës estetike-etike, 

ndikime të koncepteve krijuese dhe të ideve letrare e poetike, dhe 

ndikime tekstore-letrare. 

Po, para se të flasim për secilën sferë të ndikimeve, duhet qartë- 
suar përdorimin e nocionit ndikim, në këtë rast. Nocioni ndikim në 
marrëdhëniet e Fishtës me letërsinë e shkrimtarëve të vjetër katolikë 
kalon kufijtë kuptimorë të nocionit, sepse këtu merr edhe kuptimin e 
përkimit, njëllojshmërisë. Kjo do të thotë që, në studimin tonë kemi 
përkufizuar çështjet e njëjta, të përafërta apo të përkueshme midis 
Fishtës dhe letërsisë së shkrimtarëve të vjetër katolikë dhe këtë mar- 
rëdhënie e kemi përkufizuar si ndikim, për faktin se, sipas rrjedhës 
kohore, Fishta ka mundur të ndikohet prej Buzukut, Budit, Bardhit e 
Bogdanit dhe jo e kundërta. Por, ne nuk kemi ndjekur një çështje të 
përkueshme midis Fishtës dhe autorëve tanë të vjetër me fanatizëm, 
për të dëshmuar saktësisht nëse kemi të bëjmë me përkim, me ndikim 
të tërthortë apo me ndikim të drejtpërdrejtë. Ne jemi mjaftuar për të 
dëshmuar elementë të njëjtë në veprën e Fishtës dhe të autorëve tanë të 
vjetër, për të dëshmuar marrëdhëniet e veprës së Fishtës me ato vepra 
të hershme të shqipes. 

II. 2. a. Ndikime të sferës estetike-etike 

Kjo është fusha ku lidhshmëria e Fishtës me traditën e letërsisë filo- 
biblike veriore është më e forta. 

Konceptet estetike të Bogdanit e të Fishtës. Bogdani nuk flet për 
koncepte estetike veçanërisht në veprën e tij, por shfaq aty-këtu disa 

koncepte për të bukurën. Konceptet e tij mirëfilli përputhen me kon- 
ceptet e estetikës kishtare mesjetare: e bukura e përkryer është vetë 
zoti dhe vepra e tij, rrethi i shekullit (rruzullimi, kozmosi), është njeriu 
(Virgjina Mri) dhe çdo vepër tjetër e tij. 67 

Fishta në konceptet e veta estetike nuk është origjinal e as dogma- 
tik. Ai e përkufizon të Bukurit njësoj sikur Bogdani, po me një dallim: 
Fishta e sheh të ndryshme të Bukurit e artistit nga të bukurit në natyrë. 
Sipas Fishtës Bukuria absolute është Zoti, po kjo e bukur as nuk mund 
të arrihet e as të përjetohet. Bota reale është hije e kësaj të Bukure. 
Artisti krijon të Bukurit që është midis Zotit dhe të Bukurit në natyrë. 

Për dallim nga konceptet e tij estetike, në konceptet filozofike, etike 
dhe sociale Fishta është më i skajshëm. Ai është një dishepull i bindur i 
koncepteve mesjetare kishtare për idetë sociale, politike dhe fetare. Në 
këto të fundit, ai mbase është i ndikuar edhe nga idetë e kundërrefor- 
macionit, si në çështjen e fesë dhe të rolit të saj në shtet. 68 

Derisa në konceptet estetike Fishta ka diçka të përbashkët me Bogd- 
anin (zoti si krijuesi i të bukurës absolute), në konceptet etike, morale e 
filozofike ka më shumë të përbashkët, në konceptet metrike e letrare ka 
shumë më të përbashkët: edhe Fishta edhe Bogdani, shkruajnë vargun 
sipas rregullave të metrikës klasiciste. Këtë marrëdhënie të Fishtës me 
Bogdanin vetëm se po e identifikojmë si ndikim, por nuk do ta traj- 
tojmë tash, sepse do ta trajtojmë në kapitullin e fundit për konceptet 
estetike të Fishtës dhe lidhshmërinë e tyre me ato të traditës. 


67 Pjetër Bogdani, Çeta e Profetëve, fq. 159; Ibrahim Rugova, Vepra e Bogdanit, fq. 112- 
122 . 

68 Shih te shkrimet publicistike: Kisha Katolike ka trajtue kulturën oksidentale, në HYL- 
LII DRITËS, 1923, nr. 4, 5, dhe 6; Arsim, apo luftë kundra katoliqizmit në Shqypni?, 
në HYLLII DRITËS, 1923, nr. 7, etj. 

Atme e Fe. 69 Ky binom paraqet bërthamën e koncepteve filozofike, 
morale, atdhetare e fetare të Fishtës. Në veprën e Fishtës ky binom 
paraqitet edhe si bërthamë historike e shqiptarëve, si parimi më i fuqi- 
shëm fuzionues i shqiptarëve, rreth të cilit dhe për të cilin janë zhvillu- 
ar luftërat për liri dhe janë ruajtur qenia dhe civilizimi shqiptar. Në disa 
vende Fishta e përdor edhe në formën Fe e Atdhe, por më e përhapur 
është në formën e parë, Atme e Fe. 

Çabej vëren se Atdheu, Gjuha e Besimi është trinom i shenjtë, 
“visar etik” i tërë letërsisë së vjetër shqiptare. 70 Buzuku, Budi, Bard- 
hi, Bogdani, e përtejdetit edhe Matrënga, priren nga ky trinom dhe 
këtë e thonë hapur në veprat e tyre. Edhe pse veprat e tyre janë tekste 
biblike ose filobiblike (S. Hamiti), këta autorë e mbitheksojnë gjuhën 
dhe atdheun (“bota” te Buzuku), e vetëm pastaj edhe besimin (fenë) 
si qëllim të krijimtarisë së tyre. Çabej e përmend në një vend tjetër 
edhe binomin Fe e Atdhe te autorët e vjetër 71 , prej ku, si duket, Fish- 
ta e ka absorbuar në formën Atme e Fe. Mbi këtë visar etik, politik e 
njerëzor, mendon Çabej, janë mbajtur edhe Kuvendi i Matit (1462), 
Kuvendi i Arbënit (1703), por edhe shumë kuvende kishtare-politike 
në Shqipërinë e Veriut. 

Rexhep Qosja, duke theksuar antiklerikalizmin e romantizmit 
shqiptar dhe klerikalizmin e romantizmit evropian dhe të disa kombeve 
fqinjë, vjen në përfundim se Fishta konceptin Fe e ka marrë nga ro- 
mantizmi evropian dhe nga ai i disa kombeve fqinjë. 72 Çështë e vërteta, 
derisa romantizmi evropian është letërsi me themel të fortë kristian, 


69 Shih edhe: Bajram Kosumi, Lirika e Fishtës, Toena, 2004, fq. 112-113 

70 Eqrem Çabej, Studime gjuhësore VI, (Pjetër Budi dhe gjuha e tij), fq.315. 

71 Eqrem Çabej, Studime gjuhësore VI, (Pjetër Budi dhe gjuha e tij), fq. 342. 

72 Rexhep Qosja, Romantizmi I, Rilindja, Prishtinë, 1984, fq. 59. 

romantizmi i disa kombeve fqinjë me shqiptarët është karakterizuar 
skajshmërisht nga prirjet e mbitheksuara fetare dhe klerikale, për sh- 
kak të gjendjes sociale të këtyre kombeve, kryesisht të robëruara dhe 
rolit progresiv të kishës, si forcë fuzionuese në këto periudha. Fishta, 
që nga rinia e hershme, e ka njohur romantizmin e këtyre kombeve. 

Në Lahutën e Malcis Fishta i përdor edhe dy variacione të këtij bi- 
nomi: “për Mbret e Atdhe” dhe “Mbret, Atdhe, Fe”. 73 Koncepti Mbret, 
si koncept i shenjtë, për të cilin shqiptarët e flijojnë edhe jetën, njësoj 
sikurse për atdheun e fenë, nuk haset më parë në kulturën shqiptare, 
por as në Kanunin e Lekë Dukagjinit. Si duket, vetë Fishta e ka sti- 
sur këtë koncept në binomin dhe trinomin e sipërpërmendur, sigurisht 
për arsye politike, edhe pse ai nuk ka qenë në marrëdhënie të mira 
me mbretin e shqiptarëve, Zogun e Parë, mirëpo koncepti sociopoli- 
tik i Fishtës i shprehur në shkrimet publicistike është në përputhje me 
monarkinë shqiptare. 

Binomin Atme e Fe Fishta e ka marrë të gatshëm prej letërsisë së 
vjetër shqiptare. Në një shkrim të tij, Vinçenc Malaj citon P. Lorenzo 
da S. Croce, nga Registro della Provincia osservante d’Albania (1720) 74 
të thotë se në një dokument të Arkivit të Kuvendit të Durrësit të vitit 
1240, thuhet se në Durrës (Epidamnum) kanë ekzistuar dy kuvende, 
njëri i dominikanëve e tjetri i françeskanëve, prej të cilëve dolën shumë 


73 Kjo formulë përdoret në forma të ndryshme, po mbizotëruese janë: “Ku i lypë Mbreti 
e i lypë Shqipnija”, “Per Mbret e per Atdhe”, ”Per Mbret e Troje t’veta”. Shih: Fishta, 
Lahuta e Malcis, Rilindja, 1997, Kangë e dytë, vargjet 51, 54, 60, 69. 

74 Titulli i plotë i regjistrit është: Registro della Provinca Osservante d’Albania 1720- 
In temo del P. M. R. Lorenzo di Santa Croce, Ministro Provinciale l’anno 1720. Këtë 
burim e citon edhe Marin Sirdani dhe thotë se ky regjistër ruhet në Arkivin e Provincës 
Françeskane Shqiptare. Shih: Atë Marin Sirdani, Françeskanët në Shqypni dhe shqypt- 
arët katolikë në lamë t’Atdhetaris, Shpresa, 2002, fq. 15, fusn. 8. 

burra në zë dhe të meritueshëm për Fe e Atdhe. 75 Si duket, ky duhet 
të jetë dokumenti më i vjetër i shkruar në Shqipëri e ku të përdoret 
binomi Fe e Atdhe, i cili i shndërruar në koncept filozofik dhe etik do 
të bëhet koncept themelor i Fishtës në kryeveprën Lahuta e Malcis, por 
edhe në veprën e tij të përgjithshme. Edhe nëse ky binom nuk është i 
dokumentit të vitit 1240 (sepse nuk thuhet nëse janë fjalë të dokumen- 
tit apo të P. Lorenzo da S. Croce-s), ai është i vjetër, së paku dyqind vjet 
para Fishtës, gjë që është argument i paluajtshëm për zhvillimin e këtij 
koncepti në rrethet françeskane në Shqipëri për shekuj të tërë. 

Meqenëse dominikanët dhe françeskanët e shekullit XIII ishin 
kryesisht të huaj të ardhur për të shërbyer në Shqipëri, atëherë rrënjën 
e binomit Fe e Atdhe duhet kërkuar edhe jashtë Shqipërisë, po gjithsesi 
brenda rrethit të kishës katolike. Buzuku nuk e përmend në mënyrë 
të drejtpërdrejtë, por feja, gjuha dhe atdheu janë tri shtyllat mbajtëse 
të veprës dhe punës së tij në të. Në parathënien e Pasqyra e t’Rëfyemit 
Budi e shprehë dashurinë e pamasë dhe punën e tij në të mirë të atd- 
heut: 

“...sa i madh ka qenë gjithëherë kujdesi e dëshiri i zemërësë sime 
për ndimë të Patries e të gjuhusë sanë.. .”. 76 

Po Budi e shpreh edhe në një varg të tij idealin e vet krijues: “Shqip 
të mundënj me rrëfyem”. 77 Ky varg emblematik i Budit e shprehë atd- 
heun, përmes gjuhës shqipe, dhe fenë e Budit, përmes rrëfimit, predi- 
kimit. Frang Bardhi në parathënien “Gjithë atyne tArbëneshëve...” të 
Dictionarum -it të vet thotë: 


75 Vinçenc Malaj, Kontributi i Françeskanëve në letërsinë shqipe, në Letërsia si e tillë, 
Toena, 1996, fq. 173. 

76 Selman Riza, Vepra 4 / Krestomaci, fq. 536. 

77 Pjetër Budi, Poezi, vjersha XVI. 

“Vullëndetnë e kujdesnë veçë Krijuesi i Qiellit ma di, vallazënitë e 
dashunë, si e kam pasunë, e si e këm ndë më rantë fuqia me dhanë 
dorënë e me ndimuem së pafatesë dorësë arbënesh. 78 

Ndërsa, poeti Lukë Bogdani e shprehë këtë binom në një varg të 
poezisë së tij: 

Ty lus o Shenë MRI 
Qi ri n’Kishë PRISEREND, 

Ban të dalë perserij, 

Kryq, e flamburë me rend. 79 

Vargu i tretë shprehë një prej ambicieve letrare-politike të autorit, 
rikthimi i epokës skënderbegiane, që do të bëhet më vonë një prej pari- 
meve krijuese të Rilindjes Kombëtare. Ndërsa vargu i katërt i strofës 
shprehë binomin Fe (kryq) e Atdhe (flamburë). 

Se si dhe pse gjeti truall aq të pëlleshëm ky binom te shkrimtarët 
e vjetër katolikë shqiptarë këtu nuk është vendi të shpjegohet, vetëm 
se duhet shtuar se kjo pyetje mund ta ketë përgjigjen e plotë dhe të 
saktë nëse marrim parasysh gjendjen e fesë katolike në Shqipëri pas 
pushtimit osman dhe rolit të kishës katolike shqiptare, e përkrahur nga 
Roma, në ruajtjen e katolicizmit në Ballkan,që mund të bëhej vetëm 
me gjallimin e shqiptarëve si etnikum dhe i tokës së tyre. 

Binomi etik, i shndërruar kështu nëpër veprat letrare të shkrim- 
tarëve të vjetër katolikë edhe në binom letrar, është trashëguar edhe 
te Gjergj Fishta, me të njëjtin kuptim dhe me të njëjtin funksionalitet. 


78 Franciscus Blanchus, Dictionarium latino-epiroticum, fq. VII. Këtu cituar sipas tran- 
skriptimit te S. Riza, Vepra 4 / Krestomacia, fq. 580. 

79 Pjetër Bogdani, Çeta e Profetëve, fq. 154. Krahasuar me transliterimin te Ibrahim Ru- 
gova, Vepra e Bogdanit (1990), fq. 285. Shih edhe te Sabri Hamiti, Studime letrare 
(2003), fq. 68. 

Fishta në gjithë veprën e tij e ngre këtë parim mbi çdo parim tjetër dhe 
e shndërron në një farë flamuri filozofik, etik dhe social për shqiptarin, 
ndërsa në veprën e tij, sidomos në lirikë dhe në epikë, e shndërron në 
bosht ideor rreth të cilit zhvillohen ngjarjet. 

II. 2. b. Ndikime të koncepteve krijuese dhe të ideve letrare e 

poetike 

Kulti për Gjuhën Shqipe. Kur flitet për letërsinë e shekujve XVI 
e XVII gjuha shqipe rri pranë binomit Fe e Atdhe dhe është pjesë e 
barabartë e trinomit. Këtë e thotë Çabej dhe të gjithë studiuesit e tjerë. 
Mirëpo, ne e veçuam këtu për shkak të statusit jo të njëjtë të gjuhës 
te shkrimtarët tanë të vjetër dhe te Fishta. Te të parët gjuha shqipe 
është parim ekzistencial, etik, politik, po edhe parim krijues. Të gjithë 
shkrimtarët e vjetër katolikë me dhimbje e dëshpërim flasin për rrezi- 
kimin e gjuhës shqipe nga pushtimi osman. Edhe sot tingëllojnë 
mallëngjyese thirrjet e tyre për gjuhën shqipe dhe për librat në shqip. 
Le të kujtojmë këtu lutjen që bëri Budi për librin e vet, mbas disa mun- 
dimeve të pafundme të atyre që nuk e ndihmonin dhe e pengonin që ai 
të botojë librin shqip, duke e munduar që të përgatisë deri edhe në tre 
libra për botim e duke mos i marrë parasysh: 

“-O Zoti im, shum i ambli e i mesheriershimi, gazimendi i t’idhën- 
uomet e shpëresa e t’përmpkatnuomet, e ndima e forca e gjithë atyne 
qi me shpëresë mpshtettenë prej te, ti qi ende parëse janë bammirë i di 
e i njef gjithë kafshëtë, e aqq ma tepërë gjithë të kujtuometë e përm- 
brendshime e dëshiretë e mendsë e të zemërësë sanë, të lus qi, nd’ashtë 
këjo vepërë për ndonjë ndimë o frujt të nmirë të shpirtit, t’emptë e t’ati 
populli, ndonëse u i padenjë, mos e harro e mos e shtie poçtë këtë 
fëdigënë teme, ashtu as mos e venë roe aqë ndjerë nd’anet të mangutë 

e të padenjëtë tem, po të madhenë mesherierrë tande, e m’ep aqë hir e 
gracie qi ndo ta mbaronj për ndimët të ati populli si kam nisunë, ndo 
të lirë ndë ment e zemërë teme me shkuom e me e lanë.” 80 

Mirëpo, Pjetër Bogdani me veprën e tij, si duket, paraqet një kufi 
midis akceptimit të këtillë të gjuhës dhe akceptimit të mëvonshëm të 
gjuhës. Vepra e Bogdanit është një kufi dalës nga periudha ku luftohej 
me mund të madh gati deri në dëshpërim për ruajtjen dhe kultivimin 
e gjuhës shqipe. Edhe Bogdani e ka këtë hall, por ai ka në dorë disa 
libra të botuar shqip, është i sigurt për provat e vështira që i kishte 
kaluar gjuha shqipe dhe ai tashmë hedh shikimin përpara për të parë 
te gjuha jo vetëm elementin e shpëtimit etnik e fetar, por edhe artin e 
saj, bukurinë e fjalës shqipe, ta bëjë atë të tingëllojë bukur sikurse gjuha 
italiane 81 etj. 

Edhe te Fishta gjuha shqipe është një prej temave kryesore të veprës 
së tij letrare. Ai i ka kushtuar një poezi dehëse lirike, gjuhës shqipe 
dhe ky element nuk paraqitet si kusht ekzistencial, por si mundësi e 
pafundme për të krijuar artin dhe të bukurën. Ky është një evoluim i 
qind për qind i akceptimit të gjuhës në dy rrethana krejt të ndryshme. 

Motivimi i letërsisë. Shkrimtarët e vjetër të Veriut shkruajnë për të 
shpëtuar gjuhën shqipe, fenë katolike te shqiptarët dhe për të shpëtuar 
shqiptarët nga shkombëtarizimi. Fishta shkruan për ta ngritur kombin 
e ri e të lirë shqiptar dhe për të krijuar artin. Midis autorëve të vjetër 


80 Pjetër Budi, Pasqyra e t’Rëfyemit, parathënie Të rekomanduom e të porositunë upe- 
shkëpinjet e vikarinjet e gjithë sa tjerë prelatë gjindenë ndë gjuhut tanë t’Arbëneshë, 
cituar sipas Selman Riza, Vepra 4 / Krestomaci, fq. 538-539. 

81 Pjetër Bogdani, Çeta e Profetëve, fq. 88. 

dhe Fishtës rri Pjetër Bogdani, i cili në veprën e tij shfaq elementet e 
dy anëve. 

Marrëdhënia me letërsinë popullore. Shkrimtarët e vjetër të Ve- 
riut kanë ndërtuar një marrëdhënie me letërsinë popullore, sado me 
një lidhje të dobët. Të gjithë, pa dallim, përdorin shprehje e fjalë të urta 
popullore, ndërsa Frang Bardhi futë në Dictionarum... mbi njëqind 
fjalë të urta popullore. Bardhi flet po ashtu për zakonet e shqiptarëve 
për të kënduar këngë për trimëritë e heronjve të tyre. 82 Pjetër Budi për- 
dorë vargun popullor tetërrokësh, në mbi tre mijë vargje poetike. 

Nuk mund të pohojmë se Fishta u ndikua nga shkrimtarët e vjetër 
në marrëdhënien ndaj letërsisë popullore. Pavarësisht nga kjo, nga një 
marrëdhënie shumë e ngushtë, gati se organike e veprës së Fishtës me 
letërsinë popullore, këtu mund të veçojmë kultin e Fishtës ndaj fjalëve 
të urta popullore e ndaj frazeologjisë popullore, të përdorura shpesh në 
gjithë veprën e tij. Fishta përdorë aq shumë fjalët e urta popullore, saqë 
ka vende në Lahutë të Malcis ku një ide e tërë poetike është rrumbul- 
lakuar vetëm përmes fjalëve të urta (Shih librin tim Fishta dhe letërsia 
popullore). 

Letërsia fetare. Shkrimtarët e vjetër të Veriut, në pjesën më të mad- 
he, kanë shkruar tekste filobiblike, siç e shënjon dhe shpjegon Sabri 
Hamiti këtë letërsi. Nocioni filobiblik nënkupton letërsinë me temë e 
motive biblike. Në veprat e këtyre autorëve, sidomos te Bogdani, ka 
prozë laike e shkencore. Megjithatë, letërsia e këtyre autorëve trajton 


82 Frang Bardhi, Relacion i v. 1637 (qershor), cituar sipas Dr. M. Hysës, Hyrje në letërsinë 
shqipe, fq. 197. 

dy tema të mëdha: biblike dhe shqiptare. Buzuku e ka krijuar këtë tra- 
ditë, e cila ka vazhduar fuqishëm edhe te poetët katolikë të veriut të 
njohur si pararendës të Rilindjes Kombëtare, si Pjetër Zarishi, Leonard 
de Martino, Anton Xanoni etj., si dhe te Anton Santori e Zef Serembe 
te arbëreshët në Itali. 

Vazhdues i denjë i kësaj tradite është edhe Gjergj Fishta. Krahas 
poezisë së laike-patriotike Fishta ka shkruar dhe ka publikuar vazhdi- 
misht edhe poezinë fetare, që nga viti 1902, kur boton një përshtatje në 
shqip të një poezie të Silvi Pellico Zemrës së Zojës së Bekueme 83 Veprën 
e parë Lahuta e Malcis, Kangë Popullore, Fishta e boton më 1905, e po 
në vitin 1905 boton edhe përmbledhjen e poezive fetare, të përshtatura 
e të përkthyera, Vierrsha t’pershpirteshme. Këtë rrugë dysore e ndjek 
Fishta deri në fund të jetës së tij. Ai shkruan jo vetëm poezi, por edhe 
tekste dramatike me motive biblike apo thjesht fetare, për qëllime edu- 
kative, pothuajse njësoj si paraardhësit e tij tre shekuj më herët. 

Letërsia kryengritëse. Shkrimtarët e vjetër të Veriut janë, në të 
njëjtën kohë, edhe bashkëpjesëmarrës në veprimet e aristokracisë së 
mbetur shqiptare e ballkanase për çlirimin e vendit nga pushtuesi os- 
man. Këtu dallohen sidomos Budi e Bogdani, por edhe Bardhi: të parin 
supozohet se e mbysin në kalim të Drinit, të dytin, mbasi vdes nga 
mortaja, qeveritarët osmanë ia masakrojnë trupin e pajetë. Po i për- 
mendim këto fakte për të paralajmëruar se letërsia që kanë krijuar këta 
shkrimtarë, qoftë ajo e mirëhlltë apo e diskursit politik e kishtar, fund 
e krye është letërsi kryengritëse dhe luftarake. Këta prelatë jo vetëm 


83 Poezia e u botua në të përkohshmen Elçija, 1902, nr. 7, fq. 163. Simbas Bibliografisë së 
Benedikt Demës. 

që kanë hartuar plane veprimi kundër osmanëve, që kanë udhëhequr 
me shqiptarë të armatosur, që kanë bërë luftë kundër osmanëve, por 
edhe gjithë shkrimin e tyre e kanë vënë në shërbim të një qëllimi social 
e politik: çlirimin e shqiptarëve dhe të Ballkanit dhe shpëtimin nga 
islami. 

Budi i lutet Shën Mërisë se si mund ta shkojë jetën pa bërë diçka për 
popullin dhe vendin e vet kur: 

Tu’ pam gjithë të keqtë 

Aqë ishunë e helmuom 

Ke nd’Arbënë shtiu leqtë 

Djalli i mallëkuom. 84 

Ndërsa Frang Bardhi, në fjalët e urta futë edhe asi që janë politike 
dhe antiosmane, si “Ku Turku ve kambën, aty s’del bar.” 85 Bogdani në 
shumë vende në veprën e vet flet për trimërinë e shqiptarëve kundër 
osmanëve, duke nxitur kështu ndjenjat luftarake të shqiptarëve për t’u 
çliruar nga zgjedha osmane. 

Duke folur për Budin studiuesi Zija Xholi thotë: 

“Liri, trimëri, armë, kryengritje-ideale dhe arsyetime këto që nuk i 
gjejmë shpesh në gojën e një prifti, por që janë krejt të natyrshme për 
një atdhetar të asaj kohe, siç ishte Budi, një prift atdhetar”. 86 

Para se të flasim për lidhshmërinë e natyrës kryengritëse të letërsisë 
së shkrimtarëve të vjetër të Veriut me Fishtën, duhet të themi se kjo 
shfaqje letrare nuk është e veçantë për një autor apo për një periudhë 


84 Pjetër Budi, Poe^i, fq. 241. 

85 Franciscus Blanchus, Dictionarium latino-epiroticum, fq. 215. Këtu cituar si- 
pas transkriptimit te Selman Riza, Vepra 4 / Krestomacia, fq. 587. 

86 Zij a Xholi, Pes'e mendimtarët më të mëdhenj..., fq. 87. 

letrare në historinë e letërsisë shqipe. Përkundrazi, kjo shfaqje letrare 
përshkon tërë letërsinë shqipe, madje me ndonjë përjashtim, deri në 
dekadat e fundit të shekullit XX. 

Letërsia e Fishtës, më shumë se te shkrimtarët e tjerë, është letërsi 
kryengritëse. Lirikat e tij, bile edhe ato fetare, janë kryengritëse, janë 
kushtrime, janë himne dhe marshe, ose elegji për gjamet e kombit. La- 
huta e Malcis zbulon qëndresën e shqiptarit nëpër shekuj te besimi në 
t’Parët, në Zotin dhe te lufta e pandërprerë për liri. Një prej kryeheron- 
jve të saj, Marash Uci, tërë jetën e ka çuar në luftë, e cila iu ka shndë- 
rruar pothuajse në profesion. Tekstet dramatike, përveç disa teksteve 
didaktike, janë të përshkuara me tone kryengritëse. Juda Makabe, njëri 
prej heronjve të Fishtës në dramën me të njëjtin emër, hero i Biblës, 
është personihkim i shpirtit kryengritës nëpër shekuj. 

Ligjërimi predikues. Poezia e Budit është tregim në vargje. Sabri 
Hamiti thotë se kjo është “mënyrë zotëruese e shkrimit” nga ai. 87 Si 
poezi-tregim (rrëfim) ajo është e paragjykuar për lexim në kishë apo 
edhe këndim me zë, që të mësojë të tjerët për historitë biblike. 

N’dorë e merri, e këndoni 
Iu qi dini me kënduom, 

Vini veshët e ndëgjoni 
Iu qi dini me ndëgjuom. 

Këto ijalë i ligjëroni 
Si kankë tue kënduom, 

87 Sabri Hamiti, Studime letrare, fq. 39. 

E me za t’i viershoni 

Fort t’amblë e të ngushëlluom. 88 

Nga kjo vetëkuptohet edhe ligjërimi predikues në këtë poezi. Jo 
vetëm poezia e Budit po krejt letërsia e shkrimtarëve të vjetër të Ve- 
riut është e shkruar me një stil ligjërimor predikues, në harmoni me 
ligjërimin biblik. 

Fishta e ka trashëguar këtë ligjërim nga autorët tanë të vjetër. Poezia 
lirike e Fishtës, por edhe tekstet e tij dramatike, kryesisht shfaqen në 
planin e ligjërimit si predikim. Dallon Lahuta e Malcis dhe pjesa më e 
madhe e poezisë satirike. 

Kështu Budi e shndërron poezinë në predikim: 

Të kërshtenë, o ju, qi ini 
Nd’Arbenë të pagëzuom, 

Qi fenë mirë e dini 

Se u ashtë për të shëlbuom, 

Këtë letër e përzini 
Qi juve kam dërguom, 

Gja kafshë n co të xini 
Këtë jetë tue shkuom. 89 

Po me të njëjtin ligjërim predikues Fishta u drejtohet shqiptarëve: 

O ju t’gjith, qi n’Shqyptari 
M’kater vend kryqin e bani, 

Siellnju sod prej Zojet Mri 


88 Pjetër Budi, Poezi, fq. 253 

89 Pjetër Budi, Poezi, fq. 252-253. 

E nji zemre edhe nji zani 
Kangë a valle Asajë t’i kndoni, 

Shpirt e zemer t’ia kushtoni . 90 

Universalizmi i veprës së Bogdanit dhe universalizmi i veprës 
së Fishtës. Në orientimet e përgjithshme krijuese Fishta dhe Bogdani 
kanë të përbashkët orientimin për krijimin e veprës universale, thënë 
kushtimisht, veprës që shtjellon një temë a një ide, apo një qëllim, nga 
A deri te ZH. Bogdani e koncepton veprën e tij sipas modelit të Biblës 91 , 
e cila për nga universalizmi ia kalon çdo libri tjetër të trashëguar nga 
njerëzimi. Rugova përfundon duke thënë se vepra e Bogdanit është 
universale sepse përmban në vete “disa klasematika problemesh e 
çështjesh rreth një apo disa ideve qendrore e esenciale ”. 92 

Vepra e Fishtës është universale në dy plane. Në planin e parë, si 
tërësi vepra e Fishtës është lirikë, epikë, satirikë dhe dramatikë, prandaj 
ajo është një gjithëpërfshirje e gjinive letrare. Në planin e dytë Lahuta 
e Malcis është një vepër universale për shqiptarin dhe lëvizjet e tij në 
shekullin XIX për krijimin e kombit të lirë e modern, në të gjitha as- 
pektet filozofike, morale, sociale, individuale, letrare etj. 

Nga kjo mund të përfundojmë se edhe Bogdani, por edhe Fishta, 
në qasjet e tyre ndaj letërsisë dhe ndaj veprës letrare, janë universalistë 
dhe punojnë sipas metodës sintetizuese: ata sistematizojnë dhe sinteti- 
zojnë idetë poetike, motivet, faktet letrare, temat dhe idealet letrare të 
mëparshme. 


90 Atë Gjergj Fishta, Vallja e Parrizit, Kuvendi Françeskan, Gjakovë, 1995, fq. 27. 

91 Ibrahim Rugova, Vepra e Bogdanit, fq. 75. 

92 Ibrahim Rugova, Vepra e Bogdanit, fq. 83. 

II. 2. c. Ndikime tekstore-letrare 

Njëmbëdhjetërrokëshi: vargu i Fishtës dhe vargu i Bogdanit. Në 

historinë e letërsisë shqipe është menduar se njëmbëdhjetërrokëshin në 
shqip të parët e kanë përdorë pararendësit e rilindësve, më konkretisht 
Anton Xanoni, Pjetër Zarishi, Leonard de Martino, Ndue Bytyqi, e më 
vonë edhe Serembe, Fishta etj. 93 Në të vërtetë, poezia e parë njëmbëdh- 
jetërrokëshe është edhe poezia e parë shqipe, Kancona spirituale e Lekë 
Matrëngës. 94 Po meqenëse ajo është vetëm një poezi e shkurtër dhe 
e botuar vetëm më 1912 (e shkruar më 1492), ajo vetëm kushtimisht 
mund të trajtohet në këtë drejtim. Është një poet tjetër ai që ka përdorë 
njëmbëdhjetërrokëshin në poezinë e vet, e ai është Pjetër Bogdani. 
Bogdani ka shkruar profecitë poetike të disa sibilave dhe i ka vargëzuar 
në njëmbëdhjetërrokësh, të cilat studiuesit më të njohur të tij S. Riza 95 
dhe I. Rugova 96 i marrin për origjinale. Po ashtu edhe stanca Krijimi 
i Rruzullimit (e titulluar nga I. Rugova) është njëmbëdhjetërrokëshe. 
Poezia e Bogdanit ka rimën sipas skemës së stancës mesjetare italiane 
ABABABCC dhe është mjaft e pasur (përveç te Krijimi i Rruzullimit, 
ku Deti e Zjarmi tri herë rimojnë me veten, për shkak të shpërndër- 
rimit të vendeve të tyre nëpër vargje). Ja disa vargje të poezisë Sibila 
Delfika dhe struktura metrike e tyre: 

Vajtonj un’ e mjera nji te madhe gjamë, 

Se Krishnë mbë Kryjt rafunë e keq shemtuem: 

Shëplaka, Grushta, helm, e ufullë dhanë; 

93 Dhimitër S. Shuteriqi, Metrika shqipe, Prishtinë, 1968, fq. 42-44; E. Koliqi, Fishta in- 
terpret i shpirtit shqiptar, Gjakovë, 1997, fq. 34; R. Qosja, Romantizmi I, fq. 334; B. 
Kosumi, Lirika e Fishtës, fq. 136-137. 

94 Shih te Rexhep Ismajli, Tekste të vjetra, fq. 101-104. 

95 Selman Riza, Vepra 4 / Pesë autorët më të vjetër..., fq. 398. 

96 Ibrahim Rugova në Vepra e Bogdanit, fq. 169-182 dhe fq. 259. 

Pergjegjunë shtatnë Plagesh e irënuem: 
Israeli mbë Dhet keq, nuk la pa i banë: 
Patershanë ende mbë Kryjt depertuem: 
Dvekun s’Amesie mbë Prehenë ja dhanë: 
Zemërënë tu i shituem anë e pranë. 97 


1. U-/-U/-U// -U/-U/-U 

2. U-U/U- // -U/U-/U- 

3. U-U/-U // -U/-UU/-U 

4. U-U/-U // -U/UU- 

5. -U/-U/U-U // U-/U-/-U 

6. -U/-U // -U/U- // -U/-U 

7. -U/-U // -U/-UU/U-U 

8. -UUU/-U/U- // -U/-U 

Te Bogdani diftongjet ue ( si te: shemtuem, idhnuem, depërtuem) 
numërohen një rrokje. Shumica e vargjeve mbarojnë me një rrok- 
je femërore, e cila po ashtu duhet shënuar, po nuk numërohet. Katër 
vargjet e para fillojnë me jambin, e katër të dytat me trokeun. Cezura 
nuk është stabile: herë është pas rrokjes së pestë, herë pas rrokjes së 
shtatë, ndërsa në vargun e gjashtë cezura ndërron ritmin e vargut, duke 
e prerë atë në dy vende, pas rrokjes katër dhe pas rrokjes së tetë. 

Fishta është mjeshtër e njëmbëdhjetërrokëshit. Ai e përdorë atë në 
disa prej lirikave të tij më të mira, si te Nji lule vjeshtet, Nji gjamë de- 
sprimit!..., 28 Nandor 1913, Sugrite, mortui!, Diten e të shuemvet, Bur- 
rnija, te tri sonetet etj. 


97 Pjetër Bogdani, Çeta e Profetëve, fq. 490. 

Struktura metrike e fillimit të poezisë Diten e të shuemvet duket 
kështu: 

I kuj do t’jet njai vorr, mbi tcillin mvaret 
Kunorë lulesh e blerët e qi madhnueshëm 
Zotnon mbi fang t’mjeruem, porsi shatorrja 
E njaj Tyrani zemer-gur, i cilli, 

5. Mbi shegj Persijet pa kujdes pështetun, 

Nder kandje t’prujtna të ksaj jete kndellet, 

Mjesa besniku ushtari i tij nen t’randin 
Hekur t’anmikut rrokullohet dekun 
E zhytet n’gjak?... 


u -/u -/u -//u -/u - u 
U -/U -/U - U//U -/u - u 
u -/u -/u -//- u/u - u 
u -/u -/u -/u -//u - u 
u -/u -/u -//u -/u - u 
u -/u -/u -//- u/- u 
U -/U-//U -/u -//u - u 
- U/U - U//UU -u/- u 
u -/u -/... 


2 . 6./10 

2 . 6./11 

2 . 6./10 

4.8./10 

2.4. /10 

2.4. /7.10 

4./6.8./10 (dysinalefa) 

1.4./8.10 
2.4/ 


Njëmbëdhjetërrokëshi i Fishtës është kryesisht jambik, e kjo krijon 
ritmin vajtues, prandaj poezitë e tij në këtë varg janë kryesisht vajtime. 
Në këtë strofë pos vargut të tetë, të gjitha të tjerat fillojnë me jambe dhe, 
pos vargjeve 8 dhe 6, të gjithë përfundojnë me amfibrak. Cezura është 
në rrokjet 6-8 ose 4-8. Duhet vërejtur se asnjë varg nuk përfundon me 

ijalë paroksitone, dmth. përfundon me rrokje të patheksuar e, po ash- 
tu, hllon me rrokje të patheksuar. 

E afërt me poezinë e Bogdanit, stancë njëmbëdhjetërrokëshe, me 
rimën ABABABCC, është strofa e epit satirik Palokë Cuca, një prej 
strofave më të fuqishme të epeve evropiane të Mesjetës së vonshme. 

Vargu i Fishtës është më i diciplinuar dhe më i rregullt se ai i Bog- 
danit. Por, edhe pse njëmbëdhjetërrokëshi i Fishtës nuk ka shumë të 
përbashkëta me atë të Bogdanit, është i mjaftueshëm fakti se janë varg- 
je të përafërta, e në këtë rast mund të flasim edhe për ndikim, sepse 
Fishta e njihte veprën e Bogdanit shumë mirë. Kjo mund të dëshmohet 
edhe me dy vargje të Bogdanit, në vjershën hyrëse për Sibilat: 

Posi vjolleza ndë dimenë pa mardhë 
Ndershen: e si Njegullatë palë, palë 98 

Janë këto dy vargje të njëjta edhe në planin kuptimor edhe në struk- 
turën ndërtimore sintaksore me vargjet e Fishtës në poezinë Gjuha 
Shqype. Bile, edhe në planin metrik është strukturë plotësisht identike 
me atë të Fishtës, nëse dy vargjeve ua heqim nga dy rrokje: 

Posi vjollza n’dimen pa mardhë 
E si Njegullat’ palë, palë 99 

Me këtë ndryshim, këto dy vargje më shumë janë të Fishtës, ng- 
jashëm me ato të Gjuhës Shqype: 

Porsi kanga e zogut t’veres, 

Qi vallzon n’blerim të Prillit; 

Porsi i ambli fllad i eres, 

Qi lmon gjit e drandohllit. 100 

98 Pjetër Bogdani, Çeta e Profetëve, fq. 476. 

99 Pjetër Bogdani, Çeta e Profetëve, fq. 476. 

100 Gjergj Fishta, Lirika, Rilindja, Prishtinë, 1997, fq. 43. 

Gegnishtja letrare e autorëve të vjetër dhe rrudhja dialektore e 
poetëve shkodranë të shekullit XX. Pjetër Bogdani, në hyrje të librit 
të vet Të primite perpara letterarit flet për vështirësitë që i ka pasur në 
shkrimin e shqipes, nga aspekti dialektor: 

Ashtu ende prej meje bukurijn’ e gjiuhese nuk’ e ke ndjer ndanet; 
perse tue kjanë une prej Guri ndë Hast’, Sanxhakijet së Dukagjinit, Di- 
oqesit së Preserend; m’anshtë dashun me djersë të mëdha shumë fjalë 
me ndërequnë ndë dheete Skodersë.” 101 

Bogdani rrëfen se si iu ka dashur ta përmirësojë gjuhën e vet me të 
folmen e Shkodrës, e cila kishte një ndikim e shtrirje më të gjerë. Këtë 
e bën Bogdani edhe për fjalësin sigurisht më të zhvilluar të shkodran- 
ishtes (në krahasim me të folmen e Gurit të Hasit) po edhe për shkak të 
shkrimit në një të folme më të zgjeruar, për ta kuptuar pa vështirësi sa 
më shumë lexues. Selman Riza e shquan “gegnishte letrare” këtë shko- 
dranishte që e kishte përvetësuar Bogdani, në kuptimin e shkodran- 
ishtes të kultivuar në shkrim. 102 Këtë shfaqje gjuhësore te shkrimtarët e 
vjetër të Veriut e vëren Eqrem Çabej: 

Me ç’u tha këtu për dialektet e gegnishtes nuk do menduar se këta 
autorë kanë shkruar në dialekt. (...) Dialekti regjional prej të cilit rr- 
jedhin përbën bazën, nga ku ata u ngritën në një gjuhë shkrimi mbid- 
ialektore. Kjo është edhe e natyrshme për ta, sepse ata janë të vetëdi- 
jshëm që shkrimet e tyre janë të caktuara për krahina më të hapëta e 
për shtresa më të gjëra të popullit. Kështu gjuha e tyre vërtet ruan disa 
tipare të një dialekti të veçantë dhe me këtë kallëzon proveniencën kra- 


101 Pjetër Bogdani, Çeta e Profetëve, fq. 88. 

102 Selman Riza, Vepra 4 / Pesë autorët më të vjetër..., fq. 400. 

hinore të çdo autori, po mbetet prapë një farë koineje e shkrimit, një 
gjuhë e kuptueshme për të gjithë.” 103 

Duke folur për këtë çështje studiuesi i kësaj letërsie, Selman Riza, 
konstaton: 

“Pjetër Budi shkroi një shqipe pa krahasim më unidialektore e më 
idiomatike sesa Gjon Buzuku e Pjetër Bogdani.” 104 

Edhe studiues të tjerë të historisë së gjuhës, si Justin Rrota e Rexhep 
Ismajli, pavarësisht nga mendimet e ndryshme prej Skender Rizës për 
gjuhën e Bogdanit, pajtohen në ecjen e saj mbidialektore: 

“...gjuha e Bogdanit do parë si fenomen pak më i rëndësishëm 
pikërisht për shkak të rrugëve dhe të proceseve që kishte nisur në drej- 
tim të kapërcimit të kufijve të mundshëm midis variacioneve lokale.” 105 

Ky diskutim i studiuesve të kësaj letërsie, si në planin letrar, ashtu 
edhe në atë gjuhësor, sjell argumente të mjaftueshme për të pranuar 
historia e letërsisë shqipe përfundimin se shkrimtarët e vjetër katolikë, 
pavarësisht nga cila krahinë vinin dhe çfarë të folme kishin përdorur 
në jetë, në veprat e shkruara, jo vetëm që u përpoqën vetëdijshëm, 
por edhe ia arritën qëllimit të shkruajnë një gegnishte mbidialektore, 
të kuptueshme prej të gjithëve. Edhe pse këta studiues nuk e shqua- 
jnë këtë gjuhë të shkruar si gegnishte letrare, ne besojmë se mund të 
shquhet ashtu, me një ndajshtesë, si gegnishte letrare e shekujve XVI- 
XVIII. 

Në një drejtim të kundërt kanë shkuar zhvillimet gjuhësore në rre- 
thin e shkrimtarëve të shkollës proklasike shkodrane, si i kemi shën- 
juar shkrimtarët katolikë të veriut në fund të shekullit XIX e në fillim 

103 Eqrem Çabej, Studime gjuhësore VI, (Pjetër Budi dhe gjuha e tij), fq. 320-321. 

104 Selman Riza, Vepra 4 / Pesë autorët më të vjetër..., fq. 357. 

105 Rexhep Ismajli, Tekste të vjetra, fq. 289. 

të atij XX. Si ka përfunduar Ernest Koliqi, në fund të shekullit XIX këta 
shkrimtarë e gjuhëtarë zbuluan rrënjët ilire të shqipes dhe u dhanë pas 
vjetërsisë së gjuhës, pas fjalëve të vjetra shqipe dhe funksionalizimit të 
tyre. Mirëpo, meqenëse ata ishin klasikë të vërtetë në parimet letrare, 
përmbysën sintaksën shqipe në vargun poetik dhe për hir të rregul- 
lave të metrikës klasiciste shkuan deri te “shtrembërimi i panevojshëm 
i gjymtyrëve të ijalisë dhe prishja e rendit të natyrshëm të fjalive në 
periudhë”. 106 Duke komentuar dhjetë vargje të përkthimit të Eneidës së 
Virgjilit nga Anton Xanonin, Koliqi tërheq vëmendjen: 

“Të vihet roe mungesa e frazeologjisë shqipe, tue përjashtue vetëm 
thanjen “me ndjellë gjumin”. 107 

Ndërsa, po sipas Koliqit, shkrimtarët e shkollës françeskane zbulu- 
an gjuhën e folur të popullit dhe folklorin e tij dhe atë gjuhë e folklor 
e vunë për bazë të letërsisë së tyre. Të prirë nga ky qëllim, ky rreth i 
shkrimtarëve, aq sa ndihmuan gjuhën e shkruar me sjelljen e fjalësit, 
sintaksës e të frazeologjisë popullore në letërsinë e shkruar, po aq e 
dëmtuan veprën e tyre duke ecur në gjuhë drejt të folmes krahinore 
apo nëndialektore. Kjo vlen veçanërisht për Fishtën, vepra e të cilit 
lëngon nga të folmet krahinore e nëndialektore. Kjo është një shfaq- 
je gjuhësore e vërejtur me kohë prej studiuesve të Fishtës (Asdreni 


106 Ernest Koliqi, Dy shkollat letrare shkodrane, Kisha e Shën Ndoit, Prishtinë, 1998, fq. 
36-37. 

107 Ernest. Koliqi, Dy shkollat letrare shkodrane, fq. 37 

dhe studentë shqiptarë në Rumani ankohen në pakuptueshmërinë e 
gjuhës 108 , Vehbi Bala 109 , Tahir Kolgjini 110 , Pal Dukagjini 111 etj.) 112 

Duke vërejtur prirjet e kundërta midis shkrimtarëve të vjetër kato- 
likë të shekujve XVI-XVIII dhe shkrimtarëve të fundshekullit XIX e 
fillimshekullit XX, Selman Riza përfundonte me dëshpërim: 

“Kështu Bogdani u bë konsolidues i autoritetshëm e lëvrues i mëte- 
jshëm i traditës letrare të Buzukut, Budit e Bardhit, traditë kulturore 
e paçmueshme kjo, të cilën vërtet të mëvonshmit klerikë katolikë më 
së forti joshqiptarë do ta këpusin brutalisht me shkarravitjet e tyre në 
shkodrançen e kohës, por të cilën më në fund do ta rimëkëmbë pjesër- 
isht babai merituarazi famëmadh i mbarë filologjisë shqipe: Konstan- 
din Kristoforidhi, Ebasanasi.” 113 

Në kë mendonte S. Riza kur thoshte “klerikë katolikë më së forti 
joshqiptarë” ai nuk e thotë. Në Leonard de Martinon dhe sintaksën e tij 
joshqipe? Në Anton Xanonin (shqiptar) të cilin e kritikon ashpër edhe 
për librin e tij Gramatika shqyp (Shkodër, 1909). 114 Për të zbuluar këtë 
duhet një shqyrtim tjetër, i cili del jashtë kufijve të këtij studimi. 

Në përmbyllje të kësaj teme, gegnishtes letrare të autorëve të vjetër 
dhe rrudhjes nëndialektore të shkrimtarëve katolikë të fundshekullit 


108 Rexhep Qosja, Asdreni, Rilindja, Prishtinë, 1987, fq. 159-160. 

109 Vehbi Bala, Gjergj Fishta-jeta dhe vepra, Ombra GVG, Tiranë, 1998, fq. 157. 

110 Tahir Kolgjini, Shpalime rreth Lahutës, Istanbul, 1969, fq. VII. 

111 Pal Duka-Gjini, Gjergj Fishta/Jeta dhe veprat, Provinça Françeskane Shqiptare, 1992 
(pa vend të botimit), fq. 227. 

112 Shih Bajram Kosumi, Lirika e Fishtës, fq. 94-98. 

113 Selman Riza, Vepra 4 / Pesë autorët më të vjetër..., fq. 400. 

114 Selman Riza në studimin Historiku e kritika e trajtimeve të dertanishme të nyjave të 
shqipes nga gramatikanët përshkrues thotë: “Prandaj për kapitullin e Xanonit “Përmbii 
artikullin” mund të thuhet se ai më së forti nuk është asgjë tjetër veçse një riprodhim 
pasiv, herë shtrembërues herë përgjysmues, i tekstit të Samiut (Frashërit, plotësim imi, 
B. K.) mbi “Nyjetë”. 

Shih te Selman Riza, Vepra 4, fq. 73. 

XIX e fillim shekullit XX, ne do të veçojmë faktin e vetëdijes së lartë 
intelektuale të autorëve tanë të vjetër për të krijuar një gegnishte letrare 
të kuptueshme prej të gjithëve dhe prirjen degraduese të dy shekujve 
më vonë që, në emër të zbulimit të gjuhës së gjallë të popullit, shkrim- 
tarët të mbyllen në kullat e të folurit nëndialektor dhe në emër të rreg- 
ullave klasiciste shkrimtarët të përmbysin sintaksën e shqipes deri në 
çoroditje. Robert Elsie me të drejtë përfundon kapitullin për Bogdanin 
në Historinë e letërsisë shqiptare me fjalët: “Kësisoj, ai e meriton të mba- 
jë cilësimin e babait të prozës shqipe.” 115 

Fjalësi në letërsinë e vjetër të Veriut dhe fjalësi i Fishtës. Një 

shfaqje gjuhësore e letrare që dallon Fishtën nga të gjithë shkrimtarët e 
vjetër katolikë është ijalësi i tij. Në fjalësin e Fishtës ka shumë fjalë turke 
e arabe, derisa në fjalësin e autorëve të vjetër nuk gjen asnjë ose tepër 
rrallë ndonjë. Ndryshimi qëndron edhe në konceptin ndaj kësaj çësht- 
jeje: derisa autorët e vjetër zbulonin fjalët e vjetra shqipe ose i krijonin 
të rejat dhe ky ishte koncepti gjuhësor i tyre, Fishta, bashkë me gjuhën 
e folur sillte në veprën letrare edhe shumë turqizma e arabizma, duke 
arsyetuar edhe konceptualisht se “Ka’j fjalë turqe ban lazem.” 116 

Dy poezitë e Budit dhe dy të Fishtës për vdekjen. Është për t’u 
theksuar se Budi, sado me motiv biblik, ka dy poezi me temë vdekjen. 
Janë dy poezitë e para, për të cilat Budi thotë se i ka shtuar e përmirësu- 
ar e se janë të Palit prej Hasit. Derisa e para ka tëbëjë me motivin biblik 
të Ditës së Gjyqit, e dyta është më tepër e sferës metafizike, një meditim 


115 Robert Elsie, Historia e letërsisë shqiptare, fq. 56. 

116 Ernest Koliqi, Dy shkollat letrare shkodrane, fq. 63. 

për vdekjen absolute dhe pafuqinë e njeriut ndaj saj. Në gjashtë strofa 
të saj 117 poeti përballë fuqinë e njeriut në të gjitha aspektet (njerëzit e 
ditur, të rinjtë e bukur, të pasurit, perandorët, gratë sqimatare ) për- 
ballë vdekjes që i rrënon të gjitha këto fuqi e cilësi njerëzore. Këto stro- 
fa, ndër më të mirat në poezinë e Budit, janë të ngjashme në aspektin 
semantik me hyrjen në poezinë Ditën e të shuemvet të Fishtës po edhe 
me poezinë Nji lule vjeshtet. 

Zana e Lukë Bogdanit dhe Zana e Fishtës. Në katër strofat e para 
të poezisë së vetme, të cilën mund ta titullojmë sipas vargut të parë 
„Duel n’Gurit bukuria“ 118 , Lukë Bogdani paraqet artin e të kënduarit, 
përmes “Djelz’ e Vashaz’ edhe Gra” që i shërbejnë Zanës dhe këndojnë 
këngë historike për lavdet e trimave të mëdhenj. Poezia fillon me një si 
invokacion për Zanën: 

Duel n’Gurit bukuria, 

Zana si nji sut’ e naltë 
Qi s’kish mbreda VENECIA 
Të PESHTRIKUT muer maltë. 119 

Kjo Zanë, në malet e Pashtrikut, së cilës i rrinë pranë djem e vasha 
dhe gra e këndojnë bashkërisht është figura më autoritative mitologjike 
shqiptare e Veriut, të cilën Fishta, edhe në këtë mision po edhe në të 
tjera misione, e aktivizon pothuajse në të gjitha veprat e veta. Të kujto- 
jmë këtu rolin aktiv që kanë zanat shqiptare, po edhe ato të sllavëve, në 
epin nacional Lahuta e Malcis. 


117 Pjetër Budi, Poezi, vjersha XVIII, fq. 73. 

118 Kështu bën edhe Ibrahim Rugova në Vepra e Bogdanit, fq. 184. 

119 Pjetër Bogdani, Çeta e Profetëve, fq. 149. 

60 






FISHTA DHE LETËRSIA SHQIPTARE E TRADITËS 


Invokacioni. Një element tjetër poetik, i filluar prej Budit dhe i 
trashëguar prej shumë poetëve të mëvonshëm shqiptarë është invok- 
acioni. 

I madhi zot qofsh lëvduom : për gjithë kaqë të mirë, 

Qi s’e kam u merituom : me ndonjë shërbëtyre 
Këtë kafshë me mbaruom : zemëra më gjet të lirë. 120 
Naim Frashëri e nis Istorinë e Skënderbeut me invokacionin: „Kën- 
do, ëngjëll, urtësinë“, ndërsa Fishta e nis Lahutën e Malcis me „Ndih- 
mo, Zot, si m’ke ndihmue!“ Po ashtu, poemën heroiko-komike Palok 
Cuca, Fishta e fillon me invokacionin 
Oi Zanë, mbi shekull sod per ty perflitet, 

Se shum, me gjasë, po kish’ ti dokrra e fjalë. 

Këtë shfaqje poetike te Budi dhe ndikimin e saj e vëren edhe Sabri 
Hamiti në studimin për Budin. 121 

Proza shkencore, morale dhe fetare. Një pjesë e mirë e letërsisë 
së shkrimtarëve të vjetër të Veriut është prozë shkencore, filozofike, 
morale e fetare. Përveç Mesharit të Buzukut, që ishte botuar pa ndonjë 
autorizim të veçantë nga Propaganda Fide, kjo e fundit lejonte që në 
gjuhët vullgare të botoheshin libra fetarë me përmbajtje katekizmi apo 
me histori të ndryshme biblike. Kjo është edhe arsyeja pse autorët tanë 
të vjetër kanë mundur të botojnë disa libra të vlefshëm. Përveç kësaj, 
prelatët e lartë, peshkopët e kryepeshkopët, kanë pasur për rregull të 
dërgojnë informacione për gjendjen në dioqezat e tyre. Këto relacione, 
të shkruara latinisht, paraqesin mjaft interes për historinë e Shqipërisë. 


120 Pjetër Budi, Poezi, fq. 281. 

121 Shih Sabri Hamiti, Studime letrare, fq. 46. 

Këto shkrime shqip, që nuk janë letërsi e mirëfilltë, kanë krijuar një 
traditë e cila ka vazhduar edhe me bashkëkohësit e Fishtës, pra edhe 
me vetë Fishtën. Këtu nuk mund të flasim për stil shkrimi e gjëra të 
ngjashme, po kur themi traditë kemi parasysh shkrimin, që ne sot e 
quajmë publicistik, pra, shkrimet publicistike fetare e morale. Fishta 
është mjaft i njohur me këtë lloj shkrimi. Edhe në to, bile më shumë 
se në poezi, mbizotëron stili i tij i pakompromis dhe polemist. Në këto 
shkrime, sidomos në ato me karakter fetar, apo ato që trajtojnë mar- 
rëdhëniet fe-shtet, Fishta është më shumë se askund nën ndikimin e 
filozofisë fetare mesjetare dhe, kjo ka bërë që në syrin e historianëve 
dhe të kritikëve, jo vetëm të atyre të ideologjizuar, ai të duket anak- 
ronik dhe dogmatist. 

Kulti për fjalët e vjetra dhe burimore shqipe. Një çështje tjetër që 
e lidh Fishtën me Budin është kulti ndaj fjalësit popullor. Budi dallohet 
nga shkrimtarët e vjetër për fjalësin e pasur, apo më drejt për pasur- 
imin e fjalësit të shqipes me shumë fjalë të shënuara nga ai për herë të 
parë. Çabej numëron dhjetëra fjalë të tilla të reja. 122 

Këtë pasion të Budit e kanë vazhduar me të madhe të gjithë shkrim- 
tarët, minorë a madhorë, të romantizmit, nën kërkesën e ringjalljes 
së gjithçkaje që është shqiptare. Veçanërisht, Fishta dallohet për për- 
dorimin mjeshtëror të frazeologjisë drejtpërdrejt nga gjuha e folur e 
popullit, e folur në Gropën e Shkodrës. 123 Ana e shndritshme e kësaj 
prirjeje të Fishtës është se ai pasuroi fjalësin e shqipes me fjalë të për- 
dorura në këtë krahinë, sidomos me frazeologji tipike shqipe. 


122 Eqrem Çabej, Studime gjuhësore VI, (Pjetër Budi dhe gjuha e tij). 

123 Vehbi Bala, Gjergj Fishta - jeta dhe veprat, fq. 157. 

Tetërrokëshi popullor. Vargun më të famshëm në poezinë shqipe, 
tetërrokëshin, i krijuar dhe strukturuar hllimisht në letërsinë pop- 
ullore, pikërisht në këngët popullore historike, të lindura diku midis 
shekujve X e XV, e ka përdorur edhe poeti i parë shqiptar, Pjetër Budi, 
në më se tre mijë vargje te tij, edhe pse H. Lacaj, R. Ismajli e S. Hamiti 
kanë vënë re disa dallime midis tetërrokëshit të Budit dhe atij pop- 
ullor. 124 Pas tij e përdorë edhe Lukë Bogdani, në një poezi të vetme të 
ruajtur në librin e Bogdanit. Në pjesën më të madhe të poezisë së vet 
edhe Fishta e përdorë tetërrokëshin popullor. Më parë se nga poetët e 
vjetër të Veriut, Fishta e ka marrë tetërrokëshin nga letërsia popullore, 
poende, përdorimi i tij nuk paraqiste ndonjë veçanti sepse pothuajse 
të gjithë poetët shqiptarë e kanë përdorur më pak ose më shumë tetër- 
rokëshin popullor. Tetërrokëshi i Budit dhe i Lukë Bogdanit është më i 
afërt me tetërrokëshin e lirikës së Fishtës, por edhe me lirikën e Naimit 
e të Mjedes. 

Shumë studiues e lidhin edhe gjashtëmbëdhjetërrokëshin e Budit 
me atë të Naimit në Bagëti e Bujqësi. Budi ka përdorë këtë varg vetëm 
në poezinë XXIII (sipas numërimit të R. Ismajlit në librin e Poezi të 
Budit). Këtë lidhshmëri e bëjnë edhe R. Ismajli 125 , B. Xhoka 126 etj. Këtë 
përfundim duhet marrë me dyshime, sepse vargu i Budit në këtë vjer- 
shë nuk është i njëjtë me atë të Naimit në Bagëti e Bujqësi, për këto 
arsye: 


124 Sabri Hamiti vëren se Budi ka thyer tetërrokëshin trokaik popullor, duke futë theksin 
tonik në rrokjen e dytë e herë-herë edhe në të parën, pastaj me numërimin si dyr- 
rokësh të zanoreve të gjata. Shih Sabri Hamiti, Studime letrare, fq. 47-48. 

125 Rexhep Ismajli, Tekste të vjetra, fq. 142. 

126 Behar Gjoka, Poetika e Budit, fq. 135-141. 

63 





Bajram Kosumi 


Vargu i Budit ka dy rima: të parën te rrokja e tetë, ndërsa të dytën 
te rrokja e gjashtëmbëdhjetë; vargu i Naimit ka një rimë në rrokjen e 
gj ashtëmbëdhj etë; 

vargu i Budit është i ndarë në mes edhe semantikisht, edhe grafikisht 
(me dy pika, që shënojnë përfundimin e vargut tetërrokësh); kjo shfaq- 
je nuk hetohet te Naimi, jo më grafikisht, por as semantikisht, përveç 
ndonjë rasti të rrallë; 

hemistiku i parë i vargut të Budit është pjesa kryesore e vargut 
(kryeijala), derisa hemistiku i dytë është vetëm plotësim i të parit 
(plotës semantik i kryefjalës); te Naimi nuk është ky fenomen; 

te Budi vjersha ka kuptim të plotë edhe nëse lexohet vetëm në 
hemistikët e parë të vargjeve; te Naimi sështë përsëri ky fenomen. 

Gjashtëmbëdhjetërrokëshi i Budit në fakt është varg tetërrokësh, në 
përputhje të plotë me tetërrokëshin e tij në gjithë vjershat e tij, të ndër- 
tuar sipas skemës: 

Vargu i I: kuptimi themelor; 

Vargu i II: plotësim i kuptimit themelor; 

Vargu i III: kuptimi themelor; 

Vargu i IV: plotësim i kuptimit themelor. 

Psh. vjershën II (fq. 73): 

Ku janë ata pleq bujarë 

Qi qenë përpara ne 

E ata trima sqimatarë 

Të çpejtë si rrufe ? 

Po qe se shtrihet kjo stofë tetëshe në dy vargje gjashtëmbëdhjetëshe 
vargjet do të dukeshin kështu: 

Ku janë ata pleq bujarë: Qi qenëpërpara ne 

E ata trima sqimatarë: Të çpejtë si rrufe? 

Një dëshmi më e plotë: dy vargjet e para të poezisë XXIII janë të 
njëjtë me katër vargjet e para të poezisë XIX, por te kjo e fundit nuk 
janë gjashtëmbëdhjetë po tetërrokësh. Katër vargjet vijuese të vjershës 
XXIII janë dy strofa katërshe të vjershës XXII, po tash tetërrokëshe. 

Se pse e bëri Budi këtë dyzim të vargut tetërrokësh mund vetëm të 
paragjykohet, por duket se nuk e bëri për të krijuar gjashtëmbëdhjetër- 
rokësh (po ta kishte këtë synim nuk do ta bënte vetëm në një vjershë 
dhe nuk do t’i ndante vargjet me dy pika në mes, një fakt i panatyrshëm 
për një varg!), por për ndonjë arsye praktike, si psh. mungesë faqesh në 
libër për ta mbarështruar vjershën tetërrokëshe. 

PËRFUNDIME 

Edhe pse historianët e letërsisë shqipe kanë paragjykuar një zbrastë- 
si midis letërsisë së autorëve të vjetër të Veriut dhe letërsisë së mëv- 
onshme shqiptare, Fishta është një prej dëshmive se jo vetëm ka një 
kontinuitet të zhvillimit të letërsisë shqiptare, poende ka një ndikim 
të fuqishëm të autorëve të vjetër në letërsinë e mëvonshme. Në këtë 
kapitull ne zgjeruam fushën e shqyrtimit tonë me rrethanat e lindjes 
së letërsisë shqiptare për të krijuar një mozaik më të qartë edhe për 
kontinuitetin e saj deri te romantizmi. 

Fishta, jo vetëm që i ka njohur mirë veprat e disa prej autorëve të 
vjetër, si Budi e Bogdani, por edhe është ndikuar prej tyre. Këto ndik- 
ime nisin prej atyre më të gjera, si ndikime të sferës estetiko-etike, ka- 
lojnë kah ndikimet e sferës së koncepteve krijuese letrare dhe të ideve 
poetike, e deri te ndikimet e drejtpërdrejta tekstore letrare. Në shtresën 
e parë të gjerë të ndikimeve kemi dalluar përkimet e koncepteve es- 
tetike të Fishtës me ato të Bogdanit, përkim i cili nuk është ndikim 
i drejtpërdrejtë, por ndikim nga i njëjti burim. Që të dy, edhe Fishta 
edhe Bogdani ushqehen me estetikën mesjetare të Shën Augustinit e të 
Toma Akuinit, e këta dy të fundit janë vetëm shkallë të avancuara të es- 
tetit të fundit pagan Plotinit. Por edhe këtu shfaqet një dallim i madh: 
Fishta i ka harmonizuar këto koncepte estetike me disa prej koncepteve 
themelore estetike të Hegelit, siç është Gjeniu krijues. Në ndikimet etike 
kemi veçuar konceptin Atme e Fe, i cili është boshti etik i gjithë veprës 
së Fishtës, e që origjinalisht vjen prej kulturës françeskane, përmes 
autorëve tanë të vjetër dhe shkrimtarëve françeskanë shqiptarë. Nën 


66 




FISHTA DHE LETËRSIA SHQIPTARE E TRADITËS 


ndikimin e autorëve tanë të vjetër është edhe Miti i t’Parve, një prej 
parimeve etike të epikës popullore dhe të veprës së Fishtës. 

Nga ndikimet e koncepteve letrare e të ideve e miteve letrare kemi 
veçuar kultin letrar për gjuhën shqipe, shkrimin e letërsisë fetare, 
shpirtin kryengritës të letërsisë dhe ligjërimin predikues si mënyrë e 
shprehjes letrare. 

Ndërsa nga ndikimet e drejtpërdrejta letrare kemi shqyrtuar geg- 
nishten letrare të Bogdanit e të Fishtës dhe kemi ardhur në përfundim 
për dy lëvizje të kundërta: Bogdani e lë gegnishten provinciale të Hasit 
dhe e përdorë në veprën e tij gegnishten më të zhvilluar të Shkodrës, 
e cila ishte kryeqendra e Shqipërisë Veriore, në mënyrë që ta kuptojë 
një rreth sa më i gjerë i lexuesve. Ndërsa Fishta e përdorë gegnishten e 
rrudhur nëndialektore. Këtu duhet dalluar kthimin e Fishtës te fjalësi 
i letërsisë së autorëve tanë të vjetër, si tendencë për kthim kah fjalësi 
burimor shqiptar. 

Këto marrëdhënie të veprës së Fishtës me letërsinë e vjetër të Veriut, 
të vlerësuara si përkime apo ndikime janë dëshmitë më të mëdha për 
kontinuitetin e letërsisë shqiptare që nga Buzuku e deri te romantizmi 
dhe për rolin ndikues të letërsisë së vjetër mbi Fishtën. 

I. LETËRSIA E VJETËR E VERIUT DHE 
FRANÇESKANËT 

Një lidhje me letërsinë e autorëve të vjetër të Veriut, por e hapur 
ndaj rrymave të reja letrare dhe ndaj ideve të reja letrare, në gjysmën 
e dytë të shekullit XIX dhe në dy dekadat e para të shekullit XX është 
zhvilluar një tërësi më e vogël letrare shqiptare, me qendër në Shkodër, 
të cilën historianët e letërsisë ende nuk e kanë pagëzuar, poende nuk 
e pranojnë njëzëri si tërësi letrare më vete. Kjo letërsi shpesh quhet 
letërsi e françeskanëve (e parapëlqejnë shumë studiues françeskanë), 
ose shkollë Shkodrane (përfshirë këtu edhe letërsinë e ashtuquajtur 
françeskane dhe atë të jezuitëve, bile-bile edhe të gjithë shkrimtarët 
katolikë të Shkodrës, siç bën Ernest Koliqi, Stuart Man) apo edhe letër- 
si katolike shkodrane (siç bën Robert Elsie). Historia e letërsisë shqipe 
(1983) nuk e pranon këtë shfaqje letrare si një entitet, po krijuesit e 
kësaj letërsie i fut ose te pararendësit e letërsisë së Rilindjes Kombëtare 
(Pjetër Zarishi, Leonardo de Martino, Preng Doçi), ose disa të tjerë 
i lë te letërsia e Rilindjes Kombëtare (Mjeda) apo te Letërsia shqip- 
tare e periudhës 1912-1939. 127 Rexhep Qosja, po ashtu, nuk e trajton 
këtë shfaqje letrare si tërësi më vete. Njërin prej poetëve minorë të këtij 
rrethi, Ndue Bytyçin, Qosja e trajton më vete, në kuadër të poetëve 
romantikë, por tërë kohës i dalin përpara argumente kundër roman- 
tizmit të Ndue Bytyçit, prandaj Qosja e quan “romantiku i veçuar”. 128 
Edhe pse historianët nuk e kanë trajtuar si entitet letrar, shfaqja e një 
letërsie e shkruar nga shkrimtarët-priftërinj katolikë të Veriut, po edhe 

127 Historia e letërsisë shqiptare, (ASH e RPS të Shqipërisë, 1983), Rilindja, Prishtinë, 
1989. 

128 Rexhep Qosja, Historia e letërsisë shqipe, Romantizmi III, Rilindja, Prishtinë, 1986. 

nga shkrimtarë laikë të Shkodrës, letërsi e cila në disa elemente është si 
një vazhdimësi e letërsisë së vjetër filobiblike të shkrimtarëve të Veriut, 
në njërën anë, po ka elemente të përbashkëta edhe me letërsinë bash- 
këkohore që krijohej në atë kohë në shqip, në anën tjetër, ndërsa për 
kah shkolla letrare është shumë e afërt me klasicizmin, kjo shfaqje pra 
është një fakt i pamohueshëm, prandaj edhe duhet të trajtohet si e tillë. 

Ernest Koliqi ka bërë përkufizimin interesant të kësaj shfaqjeje le- 
trare. Ai ka shkruar një studim më të gjerë për këtë fenomen letrar 129 
dhe ka përkufizuar dy shkolla letrare në Shkodër në këtë periudhë: 
shkollën letrare jezuite dhe atë françeskane. Shkolla letrare françeskane, 
sipas Koliqit, mbështetet në disa parime krijuese: françeskanët zbuluan 
vlerën e lartë të gjuhës shqipe dhe fjalën e saj burimore, frazeologjinë 
e pasur dhe sintaksën solemne të të folurit shqip; zbuluan modelin e 
shqiptarit, ideal-jetën arkaike të malësorëve shqiptarë, shpirtin patri- 
arkal, solemn e të rrëmbyeshëm të malësorit; ata morën nga malësorët 
jo vetëm gjuhën dhe shëmbëllimin ideal të shqiptarit, po edhe bëmat 
e tyre, të mira e të këqija. Këtë botë të re për shkrimtarin shqiptar, 
autorët françeskanë e bartën në letërsi të shkruar. Por, Koliqi, përveç 
përkufizimit të faktit të ekzistimit të dy shkollave më vete, nuk bën 
asnjë përafrim të këtyre dy shkollave me letërsinë tjetër shqiptare, qoftë 
të traditës apo edhe bashkëkohëse. Edhe historianë të tjerë të mëvon- 
shëm janë marrë me këtë shfaqje si Vinçenc Malaj, Angela Cirrincione 
etj, por të gjithë kanë ecur gjurmëve të përkufizimeve të Koliqit. 

Vlen të theksohet se vetë këta autorë, ata të dy dekadave të para të 
shekullit XX, me dëshirë e shquanin veten si poetë françeskanë, apo si 
letrarë katolikë. Revista e famshme HYLLII DRITËS ka qenë e përm- 

129 Ernest Koliqi, Dy shkollat letrare shkodrane, Kisha e Shën Ndout, Prishtinë, 1998. 

bushur me nocione të tilla, të cilat sinjalizonin jo vetëm letërsinë, por 
një veprimtari më të gjerë, si: letërsia e katolikëve, shkollë françeskane 
apo jezuite, letërsi e gegëve etj.; apo shkrime si: Skanderbegu e Françes- 
kajt 130 , Veper arsimore e Françeskajve në Shqypni në shekullin XVII 131 , 
Kontributi i elementit Katolik shqiptar 132 , Vepra kulturare e elementit 
katolik në Shqypni 133 etj. 

Edhe pse këta shkrimtarë nuk mund të shquhen fund e krye si klasi- 
cist. Por nëse në letërsinë shqipe dikush është më i afërt me klasicistët, 
atëherë është ky rreth i shkrimtarëve, rrethi i shkrimtarëve shkodranë 
të fundshekullit XIX dhe fillimshekullit XX. Por, duke qenë vazhdimë- 
si e traditës së letërsisë filobiblike të shkrimtarëve të Veriut, në njërin 
kënd, duke qenë pjesë e idealeve letrare të romantizmit, në këndin e 
dytë, dhe duke zbuluar mundësi të reja krijuese të gjuhës shqipe dhe 
duke zbuluar figurën e malësorit shqiptar, kjo letërsi e krijuar nga 
priftërinj-shkrimtarë katolikë, mund të shquhet si shkollë letrare, sipas 
përkufizimit të Koliqit, e cila qëndron si një territor ndërmjetës midis 
mbretërisë së letërsisë filobiblike dhe mbretërisë së letërsisë romantike. 
Kjo pozitë e kësaj letërsie legjitimohet vetëm nga parimet letrare të 
letërsisë së tyre, por jo edhe në aspektin kohor. Lidhjen e kësaj letërsie 
me periudhën pasuese të romantizmit shqiptar e dëshmon edhe vetë 


130 P. Antonin Fishta, Skanderbegu e Françeskajt, HYLLII DRITËS, 1930, nr. 7-8, fq. 366- 
376. 

131 P. Atanaz Gegaj O. F. M, Veper arsimore e Françeskajvet në Shqypni në shekullin XVII, 
HYLLII DRITËS, 1932, nr. 3, fq. 135-138. 

132 P. Marin Sirdani, Kontributi i elementit katolik shqyptar në lamë t’Atdhetaris që prej 
kohve të vjetra deri në kohën e Turqve të Ri, HYLLII DRITËS, 1933, nr. 7-8, fq. 327- 
351. 

133 P. Donat Kurti O. F. M, Vepra Kulturale e Elementit Katolik në Shqypni, HYLLI I 
DRITËS, 1933, nr. 5-6, fq. 234-261. 

kryepoeti i këtij rrethi, Gjergj Fishta, i cili në një letër për E. Frashërin 
në vitin 1922 thotë: 

“Por, ma teper, kurrkush s’i ka dhanë shkas ma të fortë literatyrës 
kombtare se na Françeskajt e Shqypnis, të cillen punë, ma mirë se kur- 
rgja tjeter, na e ban dishmi kombi, i cilli veprat tona letrare i di mendesh 
e i perdoron si “fjalë të vjetra” nder shkrime e bisedime të veta.. .”. 134 

Edhe kjo letërsi, sikurse e gjithë letërsia e Qarkut të Veriut është e 
lidhur ngushtë me kulturën kristiane perëndimore, pra me latinitetin 
dhe sidomos me lëvizjet e shkollat e reja të latinitetit, si renesansa, kla- 
sicizmi etj. 

Duke qenë Gjergj Fishta, edhe si njeri, edhe si poet, edhe si prift, 
i lidhur ngushtë me këtë rreth letrarësh e prelatësh-letrarë, vepra e tij 
duhet studiuar e vlerësuar në marrëdhënie me letërsinë e këtij rrethi. 

Mbase, përimtimet e Koliqit për dy shkolla letrare në Shkodër në 
fund të shek. XIX dhe në çerekun e parë të shek. XX, është i tepërt. Po 
ashtu, tendenca që të gjithë shkrimtarët katolikë të Shkodrës të përm- 
blidhen literarisht nën shënjuesin letërsi katolike shkodrane është e 
njëanshme dhe e paqëndrueshme. U mbetet historianëve të letërsisë 
për ta përkufizuar këtë fenomen letrar, mirëpo fakti që është krijuar një 
letërsi shqiptare, me substrat latinitetin, sipas modelit klasik, mbështe- 
tur në letërsinë popullore shqiptare dhe me frymë të idealeve të Ril- 
indjes Kombëtare, është më se e vërtetë dhe më se inicuese. 

Është edhe një emërtim tjetër që mund t’i shkojë për shtati kësaj 
letërsie: letërsi pararomantike. Ky është emërtim i pastër letrar dhe 
nuk paragjykon struktura fetare e rajonale, nënkupton qenësimin e el- 


134 Gjergj Fishta, Estetikë dhe kritikë, përgatitur nga Persida Asllani, Hylli i Dritës & 
Shtëpia e Librit, Tiranë, 1999, fq. 203. 

ementeve klasiciste dhe romantike në këtë letërsi (si një letërsi që rri 
midis letërsisë klasiciste dhe romantike dhe mban lidhje me të dyja 
këto), çfarë në të vërtetë edhe është kjo letërsi. Problemi me këtë emër- 
tim qëndron sepse ai nuk paragjykon asgjë përmbajtjesore në lidhje 
me këtë letërsi: as tematikën, as format poetike e as modelet letrare. 
Poende, e shënjon këtë letërsi të lidhur me romantizmin, si kryetra, e 
kjo nuk i përgjigjet kësaj letërsie. 

Ndoshta më së miri kjo letërsi mund të emërtohet si shkolla 
proklasike shkodrane dhe përfshin shkrimtarët shkodranë, prelatë e 
laikë, që nga Pjetër Zarishi (1806-1866) e Leonardo de Martini (1830- 
1923) e deri te Ndre Mjeda (1866-1937) e Gjergj Fishta (1871-1940). 

Ky emërtim duhet të argumentohet shkurtimisht. 

Pse shkollë? 

Edhe pse ky rreth i shkrimtarëve nuk ka një program letrar, meg- 
jithatë ka disa rregulla të përbashkëta poetike, të marra prej klasi- 
cizmit, si metrika klasiciste dhe format poetike klasiciste. Ka edhe disa 
tema poetike të përbashkëta: tema fetare, tema patriotike etj. Ka edhe 
disa karakteristika të tjera letrare të përbashkëta, si: fryma popullore e 
letërsisë, përdorimi i fjalëve të vjetra shqipe, përdorimi i frazeologjisë 
popullore, kultivimi i letërsisë satirike etj. 

Pse proklasike? 

Sepse kjo letërsi nuk është pastërtisht letërsi klasiciste, për shkak 
të tematikës moderne dhe kombëtare dhe ndërthurjen e kësaj letërsie 
me letërsinë popullore dhe frazeologjinë popullore, e të gjitha këto 
blasfemi për klasicistin e vërtetë si Boalo. Por, kjo letërsi është klasi- 
ciste në rregullat metrike dhe në format poetike. Është klasiciste sepse 
është e ndërlidhur me arealin e latinitetit. Është klasiciste sepse është 

e ndërlidhur me idealet kristiane, ashtu siç është tërë letërsia klasiciste 
evropiane. 

Pse shkodrane? 

Sepse Shkodra qe qendra e këtyre shkrimtarëve, edhe në aspektin 
gjeografi, edhe në atë kulturor. Shkodra, si qendër e rëndësishme il- 
iro-shqiptare kishte pasur përherë kontakte me botën e latinitetit, që 
është substrati i këtyre shkrimtarëve. 

Pse kjo letërsi nuk mund të njëjtësohet me Qarku katolik të Veriut, 
ashtu si e ka përkufizuar atë Çabej? 

Sepse kjo letërsi dallon shumë nga letërsia filobiblike e autorëve të 
vjetër, edhe në shkallën e literaritetit edhe në format poetike, po edhe 
në tematikë e në idetë poetike. 

Pse nuk është i plotë emërtimi “shkrimtarë katolikë të Veriut”, apo 
“shkrimtarë katolikë të Shkodrës”? 

Sepse disa shkrimtarë që janë pjesë e kësaj shkolle, si Luigj Gura- 
kuqi, Kolë Thaçi etj., nuk e kanë kultivuar letërsinë fetare që të mund të 
quhen “shkrimtarë katolikë”, ndërsa disa shkrimtarë të tjerë shkodranë 
të besimit katolik, si Hilë Mosi, nuk i përkasin kësaj shkolle letrare. 

Pse nuk është i plotë emërtimi “shkollë françeskane” apo “shkollë 
jezuite”? 

Sepse elementi dallues i këtyre dy shkollave bartet te elementet jo- 
letrare, përkatësisht te përkatësia e autorëve të kësaj letërsie në njërin 
prej rendeve katolike te shqiptarët. Letërsia e krijuar edhe prej etërve 
françeskanë, edhe prej etërve jezuitë, po edhe prej disa poetëve laikë 
shkodranë, ka të përbashkëta disa elemente letrare dhe kulturore, dhe 
janë pikërisht këto elemente letrare e kulturore që e bëjnë të mundur 
përkufizimin e kësaj letërsie si entitet letrar më vete. Përkatësia fetare 

e autorit nuk e paragjykon vetë letërsinë, edhe pse mund ta ndikojë, 
sepse atëherë letërsia romantike evropiane do të duhej të ndahej në 
letërsi romantike katolike, në letërsi romantike protestante, në letërsi 
romantike ortodokse e kështu me radhë. 

Prandaj, ne besojmë se emërtimi shkollë proklasike shkodrane e 
përkufzon më së miri, më saktë dhe më përmbledhshëm, shfaqjen le- 
trare shkodrane të fundit të shekullit XIX dhe e fillimit të shekullit XX, 
e cila në parimet letrare, e jo në kohë, rri midis klasicizmit dhe roman- 
tizmit. Mund të kemi një pajtim me Ernest Koliqin dhe shumë studiues 
të tjerë se brenda këtij rrethi letrarësh ka rrethe e grupe letrarësh me 
ndonjë karakteristikë të veçantë, si rrethi i letrarëve françeskanë, rrethi 
i letrarëve jezuitë, mirëpo të gjithë këta, bashkë me shkrimtarët laikë, 
kanë të përbashkëta ato karakteristika dhe elemente letrare, të cilat e 
bëjnë të mundshme t’i shquajmë si një shkollë letrare apo si një rreth 
unik letrar. Në shqyrtimin tonë ne do ta përdorim këtë emërtim. 

II. FISHTA DHE SHKOLLA PROKLASIKE 
SHKODRANE (MARRJET) 

Sado që përkufizimet e historianëve të letërsisë nuk janë të plota e 
të argumentueshme deri në fund për letrarët shkodranë, kryesisht etër 
françeskanë e jezuitë, fakti që këta etër kanë prodhuar letërsi, qoftë në 
fushën e gjuhësisë, në fushën e mbledhjes, të sistemimit dhe të studimit 
të letërsisë popullore, kanë botuar revistat e tyre dhe kanë njohur jo 
vetëm veprat e njëri tjetrit, por edhe veprat e traditës së letërsisë së 
shkrimtarëve të Veriut, këto fakte janë të mjaftueshme për të pranu- 
ar mundësinë e ndikimeve letrare nga njëri te tjetri krijues. Është tip- 
ik ndikimi i Pjetër Zarishit dhe i Leonardo de Martinos në metrikën 
e poetëve të tjerë të shkollës proklasike shkodrane: të gjithë poetët e 
këtij rrethi, përveç kur shkruajnë tetërrokëshin tradicional shqiptar, i 
përmbahen me rreptësi metrikës klasiciste dhe vargjeve tradicionale 
klasiciste. Studiuesi i kësaj letërsie Tonin Çobani kështu thotë për këto 
ndikime: 

„Vepra e Pjetër Zarishit, megjithëse u botua vetëm pjesërisht dhe 
pas vdekjes së poetit (sepse u zhduk ose u mbajt fshehur), u përhap në 
popull gojë më gojë, duke ushtruar, kësisoj, një ndikim të pandërpreë 
te poetët e mëvonshëm të Veriut, si Leonardo de Martino (1830-1923), 
Ndre Mjedja (1866-1937), Gjergj Fishta (1871-1940) etj., të cilët i kalu- 
an nëpër duar dorëshkrimet e poezive të tij.“ 135 

Meqenëse ky kapitull synon të hedh dritë mbi marrëdhëniet le- 
trare të Fishtës me shkrimtarët e tjerë shkodranë, atëherë ndikimet e 


135 Tonin Çobani, Pjetër Zarishi dhe Krijimi i Rruzullimit, Botimet Toena, Tiranë, 2007, 
fq. 10. 

brendshme letrare të rrethit të poetëve proklasikë do t’i kërkojmë në 
këtë relacion: sa është ndikuar Fishta në fillimet e veta letrare apo më 
vonë nga parimet dhe qëllimet letrare që i ka kultivuar ky rreth i po- 
etëve proklasikë dhe sa i ka ndikuar vetë Fishta krijuesit e mëvonshëm 
të kësaj shkolle? 

Kjo pyetje është kuptimplote kur të kihen parasysh tri fakte. 

Fakti i pari ka të bëjë me jetën e Fishtës. Katundi ku lindi Fishta dhe 
rrethi i tij, me qendër në Troshan, ishte i lidhur me shekuj për traditën 
françeskane. 

“Mbi Shkrep të Troshanit gjinden edhe sot rrenojat e një mungadje 
jetike, ku françeskanët dikurë kishin ndejen.. ,”. 136 

Fishtën e ka pagëzuar me emrin Zef françeskani Atë Leonardo de 
Martino, poet me ndikim dhe përkthyes. Si fëmijë, Fishta bëri shkollë 
në Shkodër (1877) e në Troshan (1880), në të dy rastet në shkollat e 
etërve françeskanë, i shtyrë dhe i ndihmuar nga Atë Mariani nga Pal- 
manova, një misionar françeskan nga Venediku, i njohur në Kosovë si 
Marian Pasha. Ai pati për mësues etërit françeskanë e edhe bashkënx- 
ënësit e tij do të jenë më vonë etër françeskanë apo edhe shkrimtarë, 
sikurse edhe vetë Fishta. Në vitin 1886, sipas kërkesës së Atë Bernar- 
dini da Portogruaro, kryetar i Urdhërit Françeskan, një numër i vogël 
i nxënësve të Troshanit caktohen t’i kryejnë studimet në Provincën 
Françeskane të Bosnjës, pikërisht në manastirin e Guca Gorës afër 
Travnikut (viti i provës), pastaj në Kuvendin Sutiska (mësimet e filo- 
zofisë) dhe në fund edhe në Livno (mësimet e teologjisë). Në mesin e 
këtyre studentëve janë edhe Gjergj Fishta, Pashkë Bardhi etj. Disa vjet 

136 Pal Duka-Gjini, Gjergj Fishta/jeta dhe veprat, 1992, Provinça Françeskane Shqiptare, 
1992 (pa vend të botimit) fq. 20; Duka-Gjini citon Fabianich: Storia dei Frati Minori in 
Dalmazia e Bosnia II. 

pasi kthehet në Shqipëri, më 1902, emërohet drejtor i shkollës frat- 
nore (françeskane) të Shkodrës. Tërë jeta e më pastajme e Fishtës do 
të jetë e lidhur me françeskanët, me kishën e tyre, me hallet dhe prob- 
lemet e tyre. 137 Më 1921 Fishta themelon dhe bëhet drejtori i parë i 
gjimnazit Illuricum (1921-1947, me ndërprerje). Më 1935 emërohet 
Provincial i Françeskanëve të Shqipërisë, shkalla më e lartë në hier- 
arkinë e Françeskanëve në Shqipëri. Kjo lidhje e përjetshme e Fishtës 
me françeskanët s’ka se si të mos hetohet edhe në veprën e tij. 

Fakti i dytë ka të bëjë me revistën Albania të Faik Konicës dhe me 
një revistë françeskane. Poezitë e tij të para Fishta i ka botuar te Alba- 
nia e Faik Konicës. Prej vitit 1899 kur Fishta boton te Albania vjershën 
e parë Z. Anselmit Lorocchio në Vienë e deri në vitin 1905 ai boton 
dhjetëra poezi dhe këngë popullore. Poezitë origjinale janë kryesisht 
satirike. Fishta e ka krijuar emrin e vet poetik në Albania të Faik Kon- 
icës. 138 Vetëm tri vjet më vonë, më 1908, në vitin e Kongresit të Ma- 
nastirit, ku Fishta luajti një rol thelbësor, ai kishte emër të rëndësishëm 
në letërsinë shqipe. Pal Duka-Gjini thotë: 

“Tashma Fishta njihej e çmohej prej tanë Shqipnis posi ma i madhi 
shkrimtar i gjuhës e i letrave arbnore”. 139 


137 Të dhënat biografike janë përdorë kryesisht nga biografi i Fishtës Pal Duka-Gjini, 
Gjergj Fishta/jeta dhe veprat. 

138 Faik Konica e botoi Albania-n në Bruksel më 25 mars 1897 dhe e mbylli në Londër 
më 1909. Vlerësimi për rolin e Albanias në zhvillimet kulurore dhe politike shqiptare 
në kapërcyell të dy shekujve ende nuk është i qëndrueshëm dhe ndryshon nga vlerë- 
simi “një nga organet kryesore të shtypit shqiptar të Rilindjes” (në Historia e popullit 
shqiptar, II, Tiranë, 2002, fq. 345), deri te “organi më i rëndësishëm i shtypit shqiptar 
në zgrip të shekullit” (Robert Elsie, Historia e letërsisë shqiptare, Dukagjini, Pejë, 2001, 
fq. 270). 

139 Pal Duka-Gjini, Gjergj Fishta/Jeta dhe veprat, fq. 63. 

Duke pasur parasysh patosin dhe subjektivitetin e Pal Duka-Gjinit 
në vlerësimin dhe cilësimin e rolit të Fishtës në shumë veprimtari le- 
trare e joletrare, ne mund ta relativizojmë pak vlerësimin e tij, mirëpo 
megjithatë mbetet fakti se qysh në atë kohë Fishta kishte bërë emër të 
rëndësishëm në letërsinë shqipe. 

Ndërsa në të njëjtën kohë Fishta do të botojë lirikat e tij fetare në 
revistën Elçija e zemrës së Krishtit, që nga viti 1902 e deri në vitin 1913, 
një revistë françeskane e njohur vetëm në rrethet françeskane. Pas 
shpalljes së pavarësisë së Shqipërisë Fishta do të themelojë revistën 
Hylli i Dritës (1913-1940), në të cilën do t’i botojë të gjitha këngët e 
reja të Lahutës së Malcis, pothuajse të gjitha shkrimet e tij të diskursit 
politik, social, fetar dhe kulturor, disa nga tekstet dramatike si dhe disa 
nga lirikat e tij. Lirikat fetare dhe disa shkrime me diskurs fetar do të 
vazhdojë t’i botojë në Zani i Shna Ndout (1914-1938). 

Botimi i shkrimeve të para poetike te Albania e Faik Konicës, revista 
më e famshme kulturore e shqiptarëve në fund të shekullit XIX dhe në 
hllim të shekullit XX, mund të jetë rastësi, apo i ndikuar nga autorite- 
ti i revistës, të cilin e ka lakmuar çdo hllestar i poezisë. Por, shikuar 
nga prizmi i marrëdhënieve të krijuesit me lexuesin, Fishta vazhdonte 
letërsinë e tij në dy binarë, ashtu sikurse e kishte vënë vetë jetën e tij: 
letërsinë fetare e publikonte në një revistë fetare të njohur për një rreth 
të ngushtë lexuesish, përderisa letërsinë satirike dhe lirikat e tij i bot- 
onte në revistën më të famshme shqiptare, duke i tejkaluar kuhjtë e 
ngushtë të rrethit të shkrimtarëve katolikë të Shkodrës dhe duke bërë 
emër në të gjitha qarqet kulturore shqiptare të kohës. 

Fakti i parë, vetë jeta e Fishtës brenda rrethit françeskan dhe fakti 
i dytë, komunikimi letrar me tërë shoqërinë shqiptare nuk e kundër- 

shtojnë njëri-tjetrin, por krijojnë binomin që përmban fenomenin 
Fishtë: gjatë tërë jetës së tij Fishta do të jetë edhe prift dhe do të shkrua- 
jë shkrime letrare dhe akademike e publicistike për fenë dhe çështje që 
kanë të bëjnë me fenë, e të cilat shkrime do të kenë rol të rëndësishëm 
vetëm brenda rrethit françeskan, si dhe do të shkruajë letërsi të mirë- 
hlltë, lirika, poezi satirike, drama dhe epin nacional, të cilat do të kenë 
rëndësinë e tyre, jo vetëm për lexuesin shqiptar, por edhe për idealin 
kombëtar të shqiptarëve. 

Fakti i tretë ka të bëjë me shkrimin e poezisë fetare dhe të poezisë 
satirike. Shkrimi i poezisë fetare, kryesisht lirike, ishte traditë letra- 
ro-fetare e poetëve të shkollës proklasike shkodrane, punë të cilën e 
bëri edhe Fishta. Ndërsa poezinë satirike e nisi Leonardo de Martino, 
e pritur mjaft mirë në rrethet françeskane, të cilën punë po ashtu e 
vazhdoi Fishta. 

Në dritë të këtyre fakteve Fishta, si poet, në radhë të parë, po edhe si 
njeri i angazhuar në institucionet e në jetën fetare, në jetën kulturore e 
politike, nuk mund të mos ishte i ndikuar nga parimet, idetë dhe vler- 
at që qarkullonin, ose konsideroheshin të rëndësishme nga minoriteti 
françeskan. Në anën tjetër, ai nuk mund të vetëngujohej në kështjellën 
françeskane, sepse ai dëshironte të jetë gjithë kohën poeti i kombit 
shqiptar. 

Ndikimet nga letërsia që kultivohej në rrethet e poetëve shkodranë 
Fishta i absorboi nga disa drejtime: në çështje të metrikës klasiciste, në 
shkrimin e poezisë satirike, në trajtimin e temave të përjetshme klasi- 
ciste (jeta, vdekja, misioni i njeriut), në dashurinë për gjuhën e folur të 
popullit dhe futjen e saj në letërsi, në rikëndimin e letërsisë popullore, 
në shkrimin e poezisë fetare dhe në frymën patriotike të artit, e cila 

nuk ishte në përputhje me klasicizmin, po ishte në përputhje me rolin 
e kishës katolike në Shqipëri dhe me letërsinë e romantizmit. 

II. 1. Metrika klasiciste 

Rrethi i shkrimtarëve proklasikë të Shkodrës të fundshekullit XIX, 
Pjetër Zarishi, Leonardo de Martino, Anton Xanoni, Kolë Ihaçi etj. 
sollën me vrull në letërsinë shqipe parimet, rregullat dhe metrikën kla- 
siciste. Ata shkruan vargje të përkryera nga aspekti i metrikës. Disa 
nga këta poetë shkojnë aq skajshëm në klasicizmin e tyre saqë edhe 
sintaksën e gjuhës shqipe e përmbysin për t’ia përshtatur, qoftë rregul- 
lave metrike, qoftë parimeve të klasicizmit. Duke shkruar për nxënësit 
e Xanonit, Ernest Koliçi thotë: 

“nji tjetër karakteristikë e mënyrës së shkrimit të nxansavet të Xano- 
nit, sidomos në hartime poetike, qe shtrembërimi i panevojshëm i 
gjymtyrvet të fjalis dhe prishja e rendit të natyrshëm të fjalive në periu- 
dhë. Ky cenim shpesh tepër i guximshëm bëhej për t’i dhanë vjerrshës 
nji farë tonaliteti klasik”. 140 

Dy prej këtyre shkrimtarëve kanë shkruar edhe doracakë metrikë: 
i pari Luigj Gurakuqi ka botuar Vargnimi në gjuhën shqype (1906), të 
parin doracak për metrikën shqipe në letërsinë shqipe, ndërsa i dyti, 
Anton Xanoni ka botuar Prisi në lamë të letratyrës (1911-1912). 

Pastaj, këta shkrimtarë iu kthyen librave të Budit e të Bogdanit për 
të gjetur fjalët e vjetra shqipe, një pjesë e tyre u bënë puristë të skajshëm 
në gjuhën poetike, përdorën vargje të reja, si njëmbëdhjetërrokëshi, 
Pjetër Zarishi lavdërohet si “njëri nga nismëtarët dhe risimtarët e kri- 
jimit të sonetit në poezinë shqipe, sepse ai e promovoi edhe ciklin e 

140 Ernest Koliqi, Dy shkollat letrare shkodrane, fq. 36-37. 

soneteve, si një tërësi më e madhe poetike” 141 , Leonardo de Martino 
lavdërohet për përdorimin risimtar në shqip të vargjeve jambike dhe të 
formave të ndryshme risimtare të strofës poetike. 142 

Këta shkrimtarë krijuan rregull në vargun shqip, në kuptimin e 
rregullave metrike klasiciste. Ndërhynë në sintaksën e shqipes, edhe 
atëherë kur dëmtohej ajo, vetëm për ta përshtatur me rregullat e 
metrikës klasiciste. Krijuan në shqip, sipas ndonjë modeli klasik, këm- 
bë, vargje e strofa të reja. Përkthyen në shqip disa nga kryeveprat e 
letërsisë botërore, si Iliada, Vilhelm Teli etj. Edhe atëherë kur idetë po- 
etike të ndonjërit prej tyre janë të varfra, si te Kolë Ihaçi, vargu i tij qe 
shkëlqyes në harmoninë e tij metrike. 

Fishta ka vazhduar këtë traditë të kultivimit të metrikës klasiciste, jo 
vetëm nën ndikimin e poetëve proklasikë shkodranë, por edhe nën nd- 
ikimin e latinitetit në përgjithësi. Lirikat e tij satirike, patriotike, men- 
dimtare dhe ajo fetare janë shkruar me vargje sipas metrikës klasiciste. 
Fishta është i disiplinuar në respektimin e rregullave të kësaj metrike. 
Ashtu siç bënin sivëllezërit e tij poetë, rrezikonin sintaksën e shqipes 
për hir të parimeve metrike klasiciste, edhe Fishta do të rrezikojë lex- 
ueshmërinë dhe tingëllimin e vargjeve të tij lirike për shkak të për- 
dorimit të rreptë të metrikës klasiciste. 143 Edhe ndërtimi i strofave te 
Fishta është po ashtu sipas modelit të metrikës klasiciste. Është për t’u 
dalluar këtu njëmbëdhjetërrokëshi i mrekullueshëm i Fishtës në po- 
emën heroike-komike Palokë Cuca, ndoshta kryevepra satirike shqipe 
(edhe pse e papërfunduar), në të cilën Fishta ka dëshmuar fuqinë e 


141 Dr. Milazim Krasniqi, Soneti në poezinë shqipe, PEN Qendra e Kosovës, Prishtinë, 
2005, fq. 42. 

142 Historia e letërsisë shqiptare (1989), fq. 145-146. 

143 Shih Bajram Kosumi, Lirika e Fishtës, Botimet Toena, Tiranë, 2004, fq. 94-106. 

madhe shprehëse të shqipes në njëmbëdhjetërrokëshin e tipit ital- 
ian, të sjellë në Shqipëri vetëm disa dekada më parë. 144 Poema është 
shkruar në vitin 1922, në kohën më ideale të pjekurisë së poetit dhe 
të pëlleshmërisë së tij letrare. Por edhe në poemën satirike Bujari, e 
shkruar më 1907, me vargje të përziera, njëmbëdhjetërrokëshi, shtatër- 
rokëshi dhe pesërrokëshi janë mjaft shprehës dhe harmonikë. Në të 
njëjtën kohë, në lirikat patriotike ose mendimtare e fetare të poetit 
shfaqet fakti i përkufizuar si “vështirësi e leximit” të tekstit të Fishtës. 
Ky fenomen shfaqet më pak te poezia satirike. Për dallim nga lirikat e 
tjera, në të cilat mendimi dhe figura e Fishtës i nënshtrohet metrikës 
klasiciste, në poezinë satirike metrika klasiciste i nënshtrohet men- 
dimit dhe figurës së Fishtës. Do të thotë, përdorimi funksional apo jo- 
funksional i metrikës klasiciste nuk lidhet me kohën apo me pjekurinë 
e poetit, po me zhanrin në të cilin shkruan poeti. Kjo është dëshmia 
më e sigurt se Fishta në fakt ishte një poet satirik i lindur, në çka edhe 
ai vetë besonte në fillimet e tij letrare. 

Në tre numra të Hyllit të Dritës Fishta botoi përkthimin e një teksti 
metriklatin, të quajtur Prozodi latine/ Rregulla tëpërgjithta mhi shkurt- 
si e gjatsi të rrokjevet 145 e të shkruar në vargje. Kjo prozodi paraqet një 
argument të mirë për të kuptuar rëndësinë që Fishta i jepte metrikës 
klasiciste. Themi këtë për arsye se kjo prozodi në vetvete nuk paraqiste 
ndonjë interes për metrikën shqipe e as për poetët e kritikët e poezisë 
shqipe. Në të ka rregulla të metrikës latine, të cilat si të tilla nuk u hynin 
në punë poetëve shqiptarë. Kështu, rregullat metrike: 


144 Ernest Koliqi, Fishta interpret i shpirtit shqiptar, Kuvendi Françeskan, Gjakovë, 1997, 
fq. 34; Rexhep Qosja, Histori e letërsisë shqipe - Romantizmi I, 1984, fq. 334. 

145 R Gjergj Fishta O. F. M., Prozodi latine/Rregulla të përgjithta mbi shkurtsi e gjatsi të 
rrokjevet, HYLLII DRITËS, 1923, nr. 2, 3 dhe 7. 

Kshtu gjatë shqyptohet Aer e Thalia, 

Si edhe Corea, Dia, Cytherea; 

Por n’vjershë e shkurtë gjithmon del Symphonia. 

Veç shka se n’ Cythorea e në Corea 
Shumë herë vjerrshtori zanin e perdini, 

Si edhe prej t’gjatës aj zuer dy rrokje t’rea. 146 
nuk u hyjnë në punë përveç se studiuesve të poezisë latine, 
studentë apo historianë të letërsisë. Por Fishta e përkthen këtë 
prozodi, në vargje, e kjo do t’i ketë shkaktuar mjaft vështirësi dhe 
e boton në tri vazhdime të Hyllit të Dritës, e gjithë këtë punë nuk 
do ta kishte bërë kot së koti. Ne besojmë se Fishta nuk e bëri këtë 
përkthim vetëm për studiuesit e poezisë latine, por edhe për vetë 
poetët shqiptarë, sa do që këta të fundit shkruanin shqip e jo lati- 
nisht, për të vënë në pah rëndësinë e madhe që poetët latinë me 
famë botërore i kushtonin prozodisë, përdorimit të rrokjeve të 
gjata e të shkurtra, përdorimit të zanoreve të shkurtra e të gjata 
dhe të rregullave të tjera metrike. Me këtë Prozodi latine Fishta 
sillte një argument më shumë për metrikën e tij klasiciste dhe për 
shkrimin e poezisë shqipe sipas rregullave të kësaj metrike. 

II. 2. Poezia satirike 

Në kulturën helene poezia satirike (komedia) ka lindur pas 
epit dhe tragjedisë. Ky fakt nuk është një rregull i shkruar, por 
është një rend i krijuar, mund të themi historikisht, në zhvillimin 
e një letërsie. Kur një letërsi ndjehet e ngopur me vetveten, lind 


146 P. Gjergj Fishta O. F. M., Prozodi latine/Rregulla të përgjithta mbi shkurtsi e gjatsi të 
rrokjevet, HYLLII DRITËS, 1923, nr. 2, fq. 71. 

satira me fëmijët e vet: ironinë dhe sarkazmin. Vetë fjala satirë, në 
etimologjinë e saj koincidon me fatin historik të lindjes së satirës, 
atëherë kur letërsia ndjehet e ngopur. Fjala satira rrjedh prej fjalës 
latine satur, që d.t.th. i mbushur, i ngopur, i mbushulluar. 147 Në hi- 
storinë e letërsisë shqipe satira lind pas veprës së Naim Frashërit. 
Fishta dhe Çajupi janë dy patrikët e vërtetë të poezisë satirike në 
shqip, edhe pse disa nga bejtexhinjtë kanë shkruar edhe ndonjë 
poezi satirike. 148 Po ashtu edhe një romantik tjetër, Françesk An- 
ton Santori (1819-1894) ka shkruar me sukses fabula dhe vjer- 
sha satiriko-humoristike. 149 Mirëpo këto shkrime, sikurse edhe të 
tjerat të Santorit nuk kanë komunikuar deri vonë me lexuesin në 
Shqipëri, i cili vend është mjedisi kulturor shqiptar, atëherë edhe 
ndikimi i kësaj poezie në rrjedhën e poezisë shqipe, konkretisht 
në poezinë satirike, është më se i kufizuar. 

Në fillimet e tij letrare, deri kah fundi i dekadës së parë të shekullit 
XX Fishta ishte i bindur se delli i tij poetik shfaqej në poezinë satirike. 
Satira e Fishtës shfaqej krejt ndryshe nga satira e bejtexhinjve, po ndry- 
she edhe nga pjesa më e madhe e satirës së Çajupit. Satira e Fishtës 
ishte më intelektuale, më sarkastike, më literare dhe më sociale. Përveç 
dallimeve në idetë poetike, satira e Fishtës dallonte edhe në vargun 
përsosmërisht të kultivuar sipas metrikës klasiciste. Fishta në satirën e 
vet nuk shfaqej si një poet në krijim, po si një poet i përfunduar. Kështu 
përfundon edhe studiuesi i hershëm i tij, Vehbi Bala: 


147 Recnik knjizevnih termina, Nolit, Beograd, 1992, fq. 744. 

148 Dr. Mahmud Hysa, Hyrje në letërsinë shqiptare, ETMM të Kosovës, Prishtinë, 2000, 
fq. 362, thotë: “Hasan Z. Kamberi (1743-1810) me disa poezi të tij inauguron në 
mënyrë implicite poezinë satirike në letërsinë tonë...”. 

149 Rexhep Qosja, Historia e letërsisë shqipe, Romantizmi II, Prishtinë, 1984, fq. 198. 

“Një nga manifestimet më të fuqishme të gjeniut Fishtë është pady- 
shim krijimtaria e tij satirike.” 

Dhe më tej: 

..vepra Palokë Cuca është kulmi artistik i Fishtës, veçanërisht në 
satirë. (...) Asnjë nga veprat e tij nuk ka më pak dobësi artistike sesa 
kjo vepër, e cila e ruan ende sot aktualitetin e valabilitetin e vet.” 150 

Ku e morri Fishta këtë përkushtim intelektual e letrar për satirën 
dhe këtë guxim për të besuar se mund të mbërrinte kurorën e artë të 
poetit me shkrimin e satirës? 

Edhe Ernest Koliqi, edhe Pal Duka-Gjini edhe Alfred Çapaliku për- 
mendin poezinë shpotitëse popullore që këndohej nëpër malësi dhe 
poezinë satirike qytetare shkodrane si burim i mundshëm i dellit satir- 
ik të Fishtës. Koliqi përmend lojën e kapuçave dhe këngët që këndonte 
fituesi për palën humbëse, si një burim ku mund të jetë frymëzuar nd- 
jenja satirike e Fishtës: 

“Shqiptari mendje-shquet, i pakënaqun e shpesh herë i zemruem për 
punët e këtij shekulli, dy mënyrë përdori për të shfryem ngashrimin e 
ndiesivet qi i grumbulloheshin të turrshme përmbrenda: armën ndër 
rasa ekstreme e talljen ndër tjerat” 151 . 

Sigurisht që ky qe një burim frymëzimi për gjeniun krijues të 
Fishtës, por një burim tjetër më me ndikim qe padyshim letërsia antike 
greke e romake, të cilën Fishta e adhuronte. Vetë fakti se shumë tituj 
e nëntituj të veprave të tij satirike korrespondojnë me tituj të veprave 
antike greke e romake, si Gomari i babatasit, Metamorphosis etj., apo 
thjesht janë shkruar në latinisht, si Jus Gentium, Epitalamion, Exodon 


150 Vehbi Bala, Gjergj Fishta-jeta dhe vepra, Tiranë, 1998, fq. 88 dhe 97-98. 

151 Ernest Koliqi, Fishta intrepret i shpirtit shqiptar, fq. 23. 

etj., dëshmon këtë konstatim. Por, është edhe një mësues tjetër që hapi 
rrugën për poezinë satirike në shkollën proklasike shkodrane: është 
poeti arbëresh i shqiptarizuar Atë Leonardo de Martino. Ky Atë kaloi 
shumë kohë në Kuvendin e Troshanit dhe u dha mësimet e para shumë 
etërve të mëvonshëm françeskanë, si Fishta, Gjeçovi, Prennushi, An- 
ton Harapi, Pashko Bardhi 152 etj. Sipas Koliqit, de Martino qe njohës 
i shkëlqyeshëm i letërsisë klasiciste, shkruante vjersha në italisht e në 
shqip, në vjershat e tij futi në përdorim një fjalës tepër të gjerë, trajta të 
ndërlikuara metrike të italishtes i shartoi në shqip dhe bëri përkthimin 
e disa autorëve të mëdhenj italianë. Mirëpo, thekson Koliqi, se “ku spi- 
katë origjinaliteti i De Martinit asht në vjerrshat gaztore”. 153 

Fishta do të ketë mësuar nga Atë Leonardo de Martino në çësht- 
je të poezisë satirike. Koliqi dëshmon se de Martino është i pari poet 
shqiptar i cili me fjalë të përditshme nga të folurit shqip përshkruante 
në hollësi një zakon shqiptar, të cilin përfundim po t’ia mballosnim 
Fishtës do të delte kështu: Fishta është i pari poet shqiptar, i cili me fjalë 
nga gjuha e përditshme e shqiptarit shfaqi ndjenjat e idetë, dhe figurat 
më të larta poetike në poezinë satirike. 

Në veprën e tij të vetme HArpa d’un Italo-Albanese (1881) është 
e botuar vetëm një vjershë satirike: Kang Llafegjore, prej 23 strofave 
treshe. Po ajo që dallon në këtë vjershë është teknika ndërtimore e 
afërt me poezinë popullore dhe rrjedhshmëria e fjalëve e vargjeve të 
poezisë. Poezia përfundon me vargje pothuajse të ngjashme nga poezia 
popullore: 

Borxhin tem, un’, qe, e marova; 


152 Ernest Koliqi, Dy shkollat letrare shkodrane, fq. 61-62. 

153 Ernest Koliqi, Dy shkollat letrare shkodrane, fq. 63. 

89 




Bajram Kosumi 


Mir o keq, ket ket kang ta çova; 

Tash po m’fal, se të shurdhova. 154 

Me vetëm një poezi satirike vështirë është të besohet se De Marti- 
no ka krijuar autoritetin e poetit të madh satirik. Mbase poezi të tjera 
satirike janë humbur ose ende nuk njihen. Por, supozimi se Fishta ka 
mundur të ndikohet prej De Martinos në satirë mund të konsiderohet 
i vërtetë, së paku për dy arsye: 

së pari, vetë fakti që De Martino ka kultivuar poezinë satirike në një 
rreth poetësh që nuk e kultivojnë atë, është ndikues te të tjerët; 

së dyti, strukturat tekstore sikur popullore të kësaj poezie janë të 
afërta me ato të Fishtës, e kjo e bën të mundshme të flitet për ndikime. 

II. 3. Poezia fetare 

Shkrimi i poezisë me temë fetare është një fakt i përbashkët për 
krejt letërsitë evropiane, sidomos në Mesjetë deri te humanizmi dhe 
renesanca evropiane. Edhe në letërsinë shqiptare është kultivuar ky 
lloj i letërsisë në të gjitha qarqet letrare 155 para letërsisë së periudhës 
së Rilindjes Kombëtare. Te qarku i shkrimtarëve katolikë të Veriut 
Pjetër Budi (në mos Pali i Hasit?) është poeti i parë që shkroi vjersha 
fetare, dhe do të përcillet prej Pjetër Bogdanit e deri te poetët e shkollës 
proklasike shkodrane, shumica e të cilëve, krahas letërsisë laike kanë 
kultivuar edhe letërsinë fetare, veçanërisht poezinë. Në gjysmën e dytë 
të shekullit XIX dhe sidomos në dekadat e para të shekullit XX, atëherë 
kur kushtet e zhvillimit të fesë katolike në trevat shqiptare u përmirë- 
suan dukshëm, shkrimtarët nga radhët e kishës katolike botuan edhe 

154 Atë Leonardo De Martini, Harpa Arbnore, Shpresa & Faik Konica, 2002, fq. 126. 

155 Përkufizim i njohur i Eqrem Çabejt, në Studime gjuhësore V / Për gjenezën e litera- 
turës shqipe, Rilindja, Prishtinë, 1975, fq. 101-135. 

revistat e tyre, në të cilat u botua pjesa më e madhe e letërsisë fetare. 
Edhe etërit françeskanë bënë po kështu, poende prinë në disa drejtime, 
për shkak të gatishmërisë së tyre për të ndihmuar çlirimin e kombit 
shqiptar nga zgjedha osmane. Më të njohura nga të përkohshmet e 
françeskanëve janë Elçija e zemres së Krishtit, më vonë u bë Lajmtari i 
zemres së Krishtit, Zani i Shna Ndout etj. 

Prijatarët e kësaj shkolle, Pjetër Zarishi dhe Leonardo De Martino 
kanë shkruar kryesisht poezinë fetare dhe fare pak atë laike. Poezia e 
Pjetër Zarishit, ajo që njihet sot, veçanërisht trembëdhjetë tingëllimet 
e Krijimit të Rruzullimit janë poezi fetare, por jo nga ato që shkruhen 
për përdorim në mesha e në festa kishtare, pra kalojnë kufijtë e poezisë 
didaktike dhe arrijnë sferën e poezisë metafizike për kah tema dhe ale- 
gorike për kah struktura ligjërimore. 

Ishte gjithmonë Zoti i pafill e i vetun: 

Tjetër, posë mqymit, hiq kush s’u diftote; 

Ishte kush ishte vetvedi i pështetun, 

Plot e kundent me vete, veten gzote. 156 

Tema metafizike-fetare, ligjërimi alegorik dhe metrika klasiciste e 
veçojnë poezinë e Pjetër Zarishit, ndërsa e afrojnë me poezinë e Sibi- 
lave të Bogdanit dhe me poezinë e Fishtës si Gurrave të Jordanit. 

Për dallim nga Zarishi, Leonardo De Martino shkruan poezinë fe- 
tare sipas modelit të poezisë popullore dhe me stil ligjërimi të përdit- 
shëm. Poezia e tij merr formën e lutjes fetare, të himnit fetar ose të 
tekstit didaktik fetar. 

De Martino shkruan kësi vargje: 

Falemi, Regjinesha-Ama e mishirmshme, 

156 Tonin Çobani, Pjetër Zarishi dhe krijimi i rruzullimit, 2007, fq. 82. 

Jeta, ambelsimi,-shpnesa e dobishme; 

Falemi, o Mri! 157 

Mirëpo, De Martino na ka lënë edhe vargje antologjike, si ato të 
poezisë O Jezu i ambel, aqfort je për m’u dasht 158 : 

Aq fort e me gjith shpirt un’ Ty po t’due, 

O Jezu i ambel, aq fort je për m’u dasht, 

Qi vehten për Ty dojshim m’e harxhue 
Masi për mue Ti deken s’e ke drasht. 

Për Ty nuk jam, e ti s’je ma për mue, 

O djall, o mish, o shekull i rrejshëm e i mbrapsht... 

Nji Zot-Femi mue zemren ma zaptoi, 

E unë aq fort po e due qi s’un kallzoj! 159 

Fishta nuk iu ka ndarë kësaj tradite disa shekullore. Që në fillimet e 
tij letrare ai ka shkruar poezi fetare. Në vitin 1905, i cili mund të merret 
si vit i fillimit të madh për Fishtën në letërsi, ai botoi pesë këngët e para 
të Lahutës së Malcis, mirëpo po në të njëjtin vit ai botoi edhe një përm- 
bledhje me vjersha fetare të përkthyera në shqip nga ai vetë, Vierrsha 
t’pershpirtshme/t’kthyem shcyp, Shkoder, Shtypshkronja e së Paperlye- 
mes. Katër vjet më vonë, më 1909, ai boton në Zadër librin e parë me 
lirika fetare origjinale Pika voëset, i cila përmban poezi të botuara më 
herët në revistat fetare të françeskanëve. Nga këta dy libra do të dalë në 
dritë libri përfundimtar me poezi fetare Vallja e Parrizit, Vjerrsha lirike 
e dramatike, botuar në Shkodër, më 1925. 


157 Atë Leonardo De Martini, Harpa Arbnore, fq. 33. 

158 Titulli i poezisë nuk është origjinal, pasi ajo është pa titull. Ne po e përdorim këtë titull, 
që është vargu i dytë i poezisë, të vënë nga transkriptuesi i poezive të De Martinos, 
Anton Nikë Berisha. Shih: Atë Leonardo De Martini, Harpa Arbnore, fq. 132. 

Atë Leonardo De Martini, Harpa Arbnore, fq. 113. 

Poezia fetare e Fishtës, edhe pse e shkruar për nevoja dhe ndjesi të 
kishës e të besimtarëve, së paku një pjesë e mirë e saj, shpërthen muret 
e kishave dhe nevojat e besimtarëve, si poezia Gurravet të Jordanit, e 
cila është poezi e pastër meditative për jetën e vdekjen, duke i dhënë 
letërsisë shqipe vlera antologjike. 

Jo vetëm në poezinë fetare po edhe në tekstet dramatike me temë 
fetare Fishta ka vazhduar traditën e etërve katolikë-shkrimtarë. Etërit 
katolikë shkruanin tekste dramatike me temë fetare, për qëllime di- 
daktike, të cilat i shfaqnin nëpër shkollat e tyre në raste festash. Të 
parën shfaqje të tillë e ka bërë Atë Leonardo de Martino. Sipas Pal 
Duka-Gjinit, shumë vjet më përpara se Fishta, më 1880 Leonardo De 
Martino kishte shfaqur në Troshan melodramën Barit e Betlemit. Ai 
thotë se kjo ishte shfaqja e parë e një melodrame në shqip në tokat 
shqiptare, e cila fascinoi publikun. 160 Shfaqjen e melodramës e dësh- 
mojnë edhe burime të tjera 161 , por titulli i saj nuk është Barit e Betlemit 
por, si është botuar edhe në veprën e De Martinos, ajo titullohet Nata 
e Këshnellave. 162 Ky tekst i De Martinos më shumë se melodramë apo 
çfarëdo teksti dramatik mund t’i afrohet një recitali, sepse i tëri është 
deklamim e nuk ka veprim, e si i tillë, nuk mund të ketë pasur tjetër 


160 Pal Duka-Gjini, Gjergj Fishta/jeta dhe veprat, fq. 199 dhe fq. 211. 

161 Ribotuesi i veprës së Leonardo De Martinos Harpa Arbnore (2002), në fjalën hyrëse 
thotë:“Atë Leonardi është ndër autorët e parë që në trojet shqiptare (i pari matanë 
Adriatikut është Françesk Anton Santori) shkroi shqip pjesë teatrale, ndër të cilat Nata 
e Këshnellave, shfaqur në Shkodër qysh më 1880...”. 

Atë Leonardo De Martini, Harpa Arbnore, fq. 8-9. 

162 Në të vërtetë, teksti dramatik i Leonardo De Martinos ka titullin Nata e Këshnel- 
lave/-Drama e çobanëve, dhe është shfaqur nga nxënësit e shkollës popullore në kishën 
Frati Minori, në Shkodër, në Natën e Këshnellave. Shih: Atë Leonardo De Martini, 
Harpa Arbnore, fq. 93. 

ndikim në rrjedhën e dramës shqipe, përveç faktit historik se është 
shfaqur më 1880. 

Fishta ka shkruar disa tekste të tilla dramatike me temë fetare si 
Sh’Françesku i Asizit, e shkruar sipas “ravës së melodramit në prozë t’ 
A. Ugheti-t”, dymbëdhjetë ditë pas shfaqjes së origjinalit në Shkollën 
Fretnore të Shkodrës, më 1909, Shqyptari i gjytetnuem, shfaqur në vitin 
1911, me rastin e pesëdhjetëvjetorit të ndërtimit të Shkollës Françeskane 
në Shkodër, Shqyptarja e qytetnueme (1929). Në vitin 1925 Fishta do 
të shkruajë një tekst tjetër dramatik, me të njëjtën përmbajtje dhe të 
njëjtin emër, Barit e Betlemit, sikurse vepra e shfaqur e Leonardo de 
Martinos. 163 

II. 4. Zbulimi i letërsisë popullore 

Shumë studiues të Fishtës, duke hlluar që nga studiuesi i parë seri- 
oz i tij, Eqrem Çabej, theksojnë ndikimin që pësoi Fishta nga poetët 
epikë kroatë, si Andria Kaçiq-Mioshiq (1704-1769) me veprën e tij të 
njohur dhe me ndikim gati se dyqindvjeçar në letërsitë e sllavëve të 
jugut, Razgovor ugodni naroda slovinskoga (1756), pastaj nga Gërga 
Martiq (1822-1905), me veprën e tij të vjetruar dhe pa ndonjë vlerë 
letrare Osvetnici (1861) dhe nga Ivan Mazhuraniqi (1814-1890), me ve- 
prën e tij Smrt Smail age Çengijiqa (1846), kryevepër e letërsisë kroate, 
të cilën Fishta e dinte përmendësh dhe e citonte. Çabej përmend bile 
edhe faktin se nuk është rastësi që fjala mal është në titullin e veprës 
së Fishtës ashtu sikurse edhe në titullin e kryeveprës së Petar Petroviq 


163 Barit e Betlemit e Fishtës është po ashtu melodramë dhe ajo është shfaqur 
në Shkodër më 1917 dhe është shkruar sipas modelit të dramaturgut 
italian A. F. S. Rondina, S. J. 

Njegoshit (1813-1851) Gorski vijenac (1847), poetit nacional malazi- 
as. 164 Një studiues tjetër i Fishtës, Dr. Safet Hoxha, në një shkrim rasti 
për këtë çështje kundërshton të gjithë ata që e vënë Fishtën në lidhje 
me cilindo poet sllav dhe për këtë tezë të veten përdorë argumente të 
paqëndrueshme si, p.sh. paraqitja e figurës së Gjergj Kastriotit nga po- 
eti Andria Kaçiç-Miushiq është në shpërputhje me konceptin e Fishtës 
për Skënderbeun, prandaj ai nuk ka mundur të ndikohet prej poetit 
kroat 165 etj. 

Pa u ndalur shumë në këtë çështje të ndikimit të Fishtës nga poetët 
kroatë, nuk mund të mohohet çdo lloj ndikimi i Fishtës nga ata poetë, 
të gjithë françeskanë, njërin prej të cilëve, Grga Martiçin, Fishta e njo- 
hu personalisht gjatë studimeve në Kreshevo, ndërsa tjetrin, Mazhura- 
niqin, e dinte përmendësh dhe e citonte shpesh. Tema që na intereson 
neve në këtë marrëdhënie është fakti se këta poetë kroatë kishin një mar- 
rëdhënie të veçantë me letërsinë popullore, analoge me marrëdhënien 
e romantikëve evropianë Makferson, Herder etj., që e pohojnë shumë 
studiues, Fishta e mësoi prej tyre dhe ai u kthye në atdhe të bënte në 
letërsi po atë që kishin bërë këta poetë në vendet e tyre me letërsinë 
popullore dhe me malësorët e tyre. 166 Me siguri që Fishta do të jetë 
ndikuar nga këta poetë edhe nga marrëdhëniet e tyre të veçanta ndaj 
letërsisë popullore. Ata të gjithë kanë shkruar kryeveprat e tyre në dh- 
jetërrokëshin tradicional sllav, kanë kënduar për ndodhi të vërteta dhe 

164 Eqrem Çabej, Epika e Gjergj Fishtës, në Jeta e re, nr. 11-12, 1990, Prishtinë, fq. 1444- 
1455. 

165 Dr. Safet Hoxha, Çështje të marrëdhënieve të Fishtës me disa poetë kroato-dalmatinë 
e boshnjakë, në At Gjergj Fishta/Komb-Letërsi-Gjuhë, Universiteti L. G. i Shkodrës, 
1997, fq. 20-25. 

166 Eqrem Çabej, Epika e Gjergj Fishtës, në Jeta e re, nr. 11-12, 1990, Prishtinë, fq. 1444- 
1455; Ernest Koliqi, Dy shkollat letrare shkodrane, fq. 35 dhe 66-67; Robert Elsie, In- 
troduction, në Gjergj Fishta, The Highland Lute, London, 2005. 

të sapo ndodhura të luftës së trimave sllavë kundër pushtuesve osmanë 
në Bosnjë, ndërsa Kaçiq-Miushiq ka shkruar në një zhanër të veçantë 
përzierjesh poezie epike e proze. Por, ajo që duhet të theksohet në këtë 
çështje është fakti se për Fishtën nuk kanë qenë të panjohura të gjitha 
këto risi letrare, me burim nga romantizmi evropian. Qysh në gjysmën 
e dytë të shekullit XIX letrarët e shkollës proklasike shkodrane kishin 
zbuluar gjeniun popullor dhe kishin hlluar të interesoheshin për të. Në 
vitin 1865 një poet prift, Leonardo de Martino (1830-1923), arbëresh 
nga Greci e Puljes, po shkelte tokën amtare me misionin e priftit. Ai 
poet-prift, me një kulturë të gjerë klasiciste, do të fus në poezitë e veta 
frazeologjinë popullore dhe shprehshmërinë e letërsisë popullore: 167 
Kur del vera e lulzon Prilli 
E Natyra mbarë përtrihet, 

Aq për-mall këndon bylbyli 
Qi tu’e ndije zemra shkrihet. 168 

Këto vargje janë krijuar sipas modelit popullor dhe janë autoriale. 
Ky model shkrimi, por sipas një gjedhe popullore, do ta ndikojë Gjergj 
Fishtën. 

Përveç kësaj, ky poet vinte nga vendi ku rreth tridhjetë vjet më 
parë poeti i madh Jeronim de Rada kishte botuar librin Këngët e Milo- 
saut (1836), me këngë për të cilat thoshte se ishin popullore, edhe pse 
i kishte shkruar vetë, duke u bërë kështu imituesi i parë në letërsinë 
shqipe i Xhejms Mekfersonit (1736-1796) dhe veprës së tij Fragmente 
ngapoezia e lashtë e mbledhur në Malësinë e Skocisë (1760), edhe këto 
këngë gjoja të kënduara nga rapsodi legjendar kelt Osian. 169 Këtë risi le- 

167 Ernest Koliqi, Dy shkollat letrare shkodrane, fq. 62. 

168 Atë Leonardo de Martini, Harpa Arbnore, fq. 84. 

169 Robert Elsie, Historia e letërsisë shqiptare, Dukagjini, Pejë, 2001, fq. 131. 

trare do ta vazhdojë edhe poeti tjetër arbëresh Gavrill Dara i Riu (1826- 
1885). Eqrem Çabej thotë se me këta dy poetë letërsia shqipe u kyç në 
rrjedhën e romantizmit evropian, ashtu sikur edhe popujt e tjerë të jug- 
lindjes që bënë një brez më vonë. 170 Ndërsa një bashkëvendës tjetër, Zef 
Jubani (1818-1880), në vitin 1871, pothuajse njëqind vjet pas botimit 
të librit të Herderit Këngëpopullore (1878-79), i cili përmblodhi në një 
libër këngë popullore të shumë vendeve e të shumë popujve, botoi një 
përmbledhje të vogël me këngë popullore Përmbledhje këngësh pop- 
ullore e rapsodish shqiptare.' 7 ' Mirëpo, kulti ndaj letërsisë popullore në 
shkrimin shqip del më i hershëm se libri i Jubanit dhe këngët e botu- 
ara nga albanologë të huaj si Johan Georg fon Han (1811-1869), i cili 
botoi në Jena të Gjermanisë përmbledhjen e parë të letërsisë popullore 
shqiptare Studime shqiptare (1854). Një shkrimtar-prift arbëresh, Nilo 
Katalano, para vitit 1694 do të ketë shënuar këngët e para popullore 
arbëreshe, ndër të cilat edhe Kënka e Pal Golemit. 

Nilo Katalano (1637-1694) kishte shërbyer si prift në Sicili, pastaj 
qe emëruar si vikar apostolik i Himares (1693), ku edhe vdes më 1694. 
Është varrosur në Sacta Sactorum të Kishës së Shën Thanasit në Dhërmi 
të Himarës. Ka plot dëshmi (Nikollë Filja, Xhuzepe Krispi, Zef Skiroi 
etj.) se Katalano është autor i një fjalori italisht-shqip e shqip-italisht, i 
një sprove gramatike të gjuhës shqipe dhe një tufë këngësh popullore 
arbëreshe. 172 Në Dorëshkrimin e Kieutit (1736) autori Nikollë Filja ka 

170 Eqrem Çabej, Shqiptarët midis Perëndimit e Lindjes, Çabej MÇM, Tiranë, fq. 67. 

171 Titulli origjinal: Racconti di canti populari e rapsodie di poemi albanesi, Trieste, 1871; 
Robert Elsi thotë: “Ky libër përbën përmbledhjen e parë me këngë popullore gegnishte, 
madje vepra e parë folklorike e botuar nga një shqiptar për vetë Shqipërinë”. Shih te: 
Robert Elsie, Historia e letërsisë shqiptare, fq. 218. 

172 Për Nilo Katalanon shih te: Dhimitër Shuteriqi, Tekstet shqipe dhe shkrimi i shqipes 
879-1800, ASHSH, Tiranë, 2005, fq. 211-216; Matteo Mandala, Gjurmime filologjike/ 
Për letërsinë e vjetër arbëreshe, Çabej, Tiranë, 2006, fq. 352-354. 

shënuar përmbledhjen e parë të këngëve popullore arbëreshe, e njohur 
si Kënkëzë pleqrijsë. Matteo Mandala thotë: 

„Nga këto të fundit nuk harroi (ai, Nikollë Filja, plotësim imi, B. 
K.) të rikopjonte edhe disa këngë , tri për të qenë të saktë, të titulluara 
Kënkëzë t’Arbreshja, për të cilat pohoi shkoqur se i kishte „nxjerrë kaha 
Monsinjur Nili që kla abat S[hënç Basiljit horësë Munxifsit“. 173 

Dëshminë e Nikollë Filjes e vërtetojnë më vonë edhe Gjuzepe Krispi 
si dhe Zef Skiroi, i cili e pati i fundit këtë dorëshkrim, sigurisht në vitin 
1918, prej ku i humbin gjurmët. Te Dorëshkrimi i Kieutit është edhe 
Kënka e Pal Golemit bashkë me 17 këngë popullore arbëreshe të tjera, 
ndërsa mu për këtë këngë Zef Skiroi thotë në përshkrimin e tij për 
dorëshkrimin e Katalanos se është te Katalano, bashkë me disa këngë të 
tjera, po të shkruara me alfabetin grek. Nuk ka dyshim se përmbledhja 
në dorëshkrim tash për tash e humbur, por e njohur dhe e dëshmuar, e 
Nilo Katalanos, e ruajtur përmes tri këngëve, e quajtur nga Nikollë Fil- 
ja Kënkëzë t’Arbreshja është përmbledhja e parë shqip me këngë pop- 
ullore. Për rapsodinë Kënka e Pal Golemit A. N. Berisha thotë: 

“është dëshmia e parë e poezisë gojore arbëreshe, që është gjetur në 
formë të shkruar në fjalorin dorëshkrim të shekullit XVII”. 174 

Kjo këngë është edhe kënga e parë shqipe e shënuar dhe e ruajtur. 
Është e pranishme, pas Dorëshkrimit të Kieutit në të gjitha botimet e 
rëndësishme të poezisë popullore të arbëreshe të Italisë që u bënë nga 
autorë të ndryshëm në shekujt XIX dhe XX. Dorëshkrimi Kënkëzë t’Ar- 
breshja është shkruar gjithsesi para vitit 1694, vit kur vdes Nilo Katala- 
no, ndërsa Matteo Mandala e vendos midis viteve 1685 e 1693. 

173 Matteo Mandala, Gjurmime filologjike/ Për letërsinë e vjetër arbëreshe, fq. 354. 

174 Anton N. Berisha, Qasje të poetikës së letërsisë gojore shqipe, Rilindja, Prishtinë, 1998, 
fq. 66) 

Dorëshkrimi i Nikollë Filjes, të cilin Dhimitër Shuteriqi e quan Ko- 
diku i Kieutit, ndërsa në historinë e letërsisë shqipe është i njohur si 
Dorëshkrimi i Kieutit, ka në një kapitull më vete 18 këngë popullore, 
të mbiquajtura Kënkëzë të Pleqrijsë, të mbledhura nga autorë të ndry- 
shëm, e ku bën pjesë edhe Kënga e Pal Golemit e Nilo Katalanos, në 
fakt, është e para përmbledhje këngësh popullore në shqip, prej së cilës 
janë ruajtur shumë pjesë, e shkrimin e së cilës studiuesit e vendosin 
para vitit 1737. 175 

Më vonë, një tjetër folklorist arbëresh nga Maki i Kozencës, Françes- 
ko Abate (1717-1800) ka shkruar në një fletore të tij disa këngë ar- 
bëreshe dhe kjo fletore është ruajtur në Seminarin Arbëresh të Paler- 
mos, 

“...deri kur Dhimitër Kamarda, i emëruar më 1845 prift në Napoli, e 
mori me vete në syrgjynin e tij të gjatë dhe më vonë ia dha dorëshkrim- 
in Jeronim De Radës, i cili ishte po ashtu i Makit. 176 

Folkloristët e hershëm shqiptarë, mbase jo për të njëjtat motive, si- 
kurse romantikët evropianë, kishin filluar qëmoti ta çmonin, ta regjis- 
tronin dhe ta ruanin letërsinë popullore. Nën ndikimin e romantikëve 
evropianë romantikët shqiptarë pastaj u ndikuan prej kësaj letërsie. 
Puna e De Radës, e Jubanit e të tjerëve, ishte në rrjedhë të letërsisë 
romantike evropiane me një vonesë të vogël. Kjo përvojë e letërsisë 
shqipe që në kohën kur Fishta ishte ende fëmijë do të ketë jehuar shumë 
më fuqishëm e më gjatë në mendjen e fëmijës Fishtë. Përfundimisht, 

175 Dhimitër S. Shuteriqi, Tekstet shqipe dhe shkrimi i shqipes në vitet 879-1800, fq. 254 
dhe 258. 

176 Jeronim De Rada, Autobiografia, përkthyer nga Jup Kastrati, cituar nga De Rada, Ve- 
pra, 7, Rilindja, 1988, fq. 337; Dhimitër Shuteriqi, Tekstet shqipe dhe shkrimi i shqipes 
në vitet 879-1800, fq. 271-273; Matteo Mandala, Gjurmime filologjike/ Për letërsinë e 
vjetër arbëreshe, fq. 359-367. 

para se Fishta të hynte në letërsinë shqipe, në rrethin e shkrimtarëve 
proklasikë shkodranë po hllonte lulëzimi i një letërsie, me bazë në 
letërsinë popullore dhe po lulëzonte studimi i gjuhës popullore shqipe 
dhe letërsia që e çmonte deri në shejtni fjalën burimore shqipe. Fishta 
është rritur në fëmijërinë e tij të hershme brenda këtyre rretheve dhe 
është kthyer në rrethin e françeskanëve sapo ka përfunduar studimet 
në Bosnjë. Dashurinë e parë për letërsinë popullore Fishta nuk ka si 
të mos e kishte ndjerë në një rreth të tillë. Po ashtu, kjo është koha 
kur lahutari dhe kënga e kënduar trimërie ishte një lloj shenjti në çdo 
kullë shqiptare. Në rrethet e letrarëve françeskanë u botuan më vonë, 
si libra më vete apo si periodikë letrarë, disa prej botimeve kapitale për 
letërsinë popullore shqiptare, si: HYLLIIDRITËS (1913-1940), Visaret 
e Kombit (me disa vëllime) në vitet ’30 të shekullit XX, Kanuni i Lekë 
Dukagjinit (1933) etj. Kjo ka ndodhur pas një pune të gjatë të tyre dhe 
pas një kohe të gjatë të marrjes me letërsinë popullore. Ky është rrethi 
kulturor ku jetoi Fishta, ku u ndikua dhe ku ndikoi. 

Interesimin e tij për letërsinë popullore, për këngët e vjetra shqip- 
tare, për gjuhën e virgjër malësore Fishta do ta ketë trashëguar nga 
mësuesit e tij françeskanë dhe nga rrethi kulturor ku është rritur. 
Mbase Fishta do të jetë magjepsur me aftësinë e poetëve kroatë për 
ta përdorur letërsinë popullore në veprat e tyre të reja, duke krijuar 
kështu kryevepra nacionale sipas gjedhes së letërsisë popullore. Kjo ka 
mundur ta nxisë frymëzimin e Fishtës që dashurinë e vjetër ndaj letër- 
sisë popullore, të kultivuar në rrethin kulturor shkodran të gjysmës 
së dytë të shekullit XIX, ta zhvillojë në një shkallë tjetër, në shkallën e 
përdorimit mjeshtëror të saj për kryevepra të reja. Vetë Fishta në një 
intervistë në daktiloshkrim rrëfen për ndikimet e tij nga letërsia pop- 

ullore gjatë takimeve dhe jetës së përbashkët me malësorët shqiptarë, 
të cilët e kultivonin shejtnisht këtë letërsi: 

“(• • •) m’ka ndihmue mjaft qindresa eme per disa vjet n’Abaci t’Mir- 
dites, ku tue u ndodhë n’kontakt t’drejtperdrejtë me popullin, m’kje ma 
e lehtë t’kuptojshe shpyrtin shqiptar dhe bukurin e pasunin e gjuhës 
kombtare.” 177 

II. 5. Temat e përjetshme 

Një ndikim tjetër i shkollës proklasike shkodrane te Fishta mund 
të hetohet edhe te trajtimi i temave të përjetshme në letërsi, si tema e 
jetës, tema e vdekjes, misioni i njeriut, marrëdhënia e njeriut me Zotin, 
tema e dhembjes etj. Këto tema janë të përjetshme dhe të përhershme, 
por ishin prej temave bazike të klasikëve evropianë. Këto tema poetët 
katolikë shkodranë i kanë trajtuar shpesh në shkrimet e tyre, kryesisht 
të ndikuar nga letërsia italiane. Siç e pamë më lart, disa prej këtyre 
temave janë trajtuar në lirikën fetare te të gjithë krijuesit e saj. Jo vetëm 
në lirikën fetare, por edhe në poezitë e tjera, këto tema kanë qarkulluar 
nga njëri te tjetri poet. Jo të gjithë ata poetë që kanë shkruar lirikën 
fetare kanë arritur të kalojnë kufijtë e letërsisë pragmatiste. Po, nuk ka 
dyshim se disa prej këtyre poetëve me lirikën e tyre fetare kanë krijuar 
tekste universale, qoftë metafizike apo alegorike dhe janë të denjë për 
të qenë prijës të Fishtës, si Bogdani, Pjetër Zarishi, Leonardo De Mar- 
tino etj. 


177 Fishta, Estetikë dhe Kritikë, 1991, fq. 191. 

II. 6. Fryma patriotike e artit 

Françeskanët janë shfaqur në tokat shqiptare që në zanafillën e 
tyre. Urdhri Françeskan në Shqipëri, sipas gojëdhënës, u krijua nga 
vetë Shën Françesku i Asizit, themeluesi i françeskanëve, i cili men- 
dohet të ketë qëndruar në tokat shqiptare rreth vitit 1214 178 , sipas të 
gjitha gjasave në Lezhë. 179 Duke e përfolur këtë gojëdhënë Marin Sir- 
dani thotë se duke u kthyer prej Sirisë, në vitin 1219, Shën Françesku 
i Asizit qëndroi në Lezhë, ku u mirëprit nga populli dhe fitoi zemrën 
e famullitarit të Lezhës, Dom Lleshit, i cili më vonë ndërtoi një kishë, 
sipas udhëzimeve të vetë Shën Françeskut të Asizit, në vendin të cilin 
ai e kishte shënjuar, duke mbjell një dru, për ekzistencën e të cilit dësh- 
mon edhe Marin Sirdani në kohën e tij. 180 Në këtë kishë ekziston edhe 
sot mbishkrimi: HOC TEMPLUM FRATRUM MINORUM AEDIFI- 
CATUM EST ANNO MCCXL (që në shqip d.t.th. Kjo kishë e Fretërve 
të Vegjël 181 është ndërtuar më 1240). 182 Në një dokument të vitit 1283 


178 Të dhënat historike për françeskanët janë marrë nga shumë burime, po në veçanti: Atë 
Marin Sirdani, Françeskanët në Shqypni dhe shqyptarët katolikë në lamë tAtdhetaris, 
Shpresa, 2002; P. Atanaz Gegaj O. F. M, Veper arsimore e Françeskajvet në Shqypni në 
shekullin XVII, HYLLIIDRITËS, 1932, nr. 3; P. Marin Sirdani, Kontributi i elementit 
katolik shqyptar në lamë tAtdhetaris që prej kohve të vjetra deri në kohën e Turqve të 
Ri, HYLLII DRITËS, 1933, nr. 7-8; P. Donat Kurti O. F. M, Vepra Kulturale e Elemen- 
tit Katolik në Shqypni, HYLLII DRITËS, 1933, nr. 5-6; Vinçenc Malaj, Kontributi i 
Françeskanëve në letërsinë shqipe, në Letërsia si e tillë, ASHSH, Toena, 1996. 

179 Pater Daniel Gjeçaj, Frati shqiptar, në Simpoziumi Fishta dhe Françeskanët, Botimet 
Françeskane, 2003, fq. 18. 

180 Atë Marin Sirdani, Françeskanët në Shqypni dhe shqyptarët katolikë në lamë tAtd- 
hetaris, Shpresa, 2002, fq. 12. 

181 OFM- Opus Fratrum Minorum, d.t.th. Rendi (urdhri, shoqëria) e Vëllezërve të Vegjël, 
ky është emri zyrtar i françeskanëve. 

182 Marin Sirdani dyshon se ky mbishkrim është i vitit 1240. Ai citon P. Lorencin prej 
Santa Croce, provincial i Provincës Françeskane Shqiptare, i cili në vitin 1720 i pari e 
përmend shkrimin, e thotë se shkrimi shumë kohë më herët ishte në greqisht, por më 
vonë është shndërruar në latinisht. Shih: Atë Marin Sirdani, Françeskanët në Shqypni 

përmenden edhe kuvendet françeskane në Tivar, Ulqin e Durrës. 183 
Françeskanët e parë erdhën prej Italie dhe ata zëvendësuan benedik- 
tinët e domenikanët që ishin në tërheqje e sipër. Sikurse edhe pjesa 
tjetër e kishës katolike, edhe françeskanët patën një jetë të vështirë nën 
Perandorinë Osmane. Të ndjekur nga pushteti osman e të ndjekur nga 
kisha ortodokse, në njërën anë, ndërsa shqiptarët pas pushtimit osman 
të lënë keq e të pashkollë, në anën tjetër, etërit françeskanë i kthehen 
gjuhës së popullit dhe kulturës e letërsisë së tij, për ta mbajtur gjallë 
shpirtin e tij dhe të popullit shqiptar. I pari françeskan që la të shkru- 
ar në shqip qe Pali prej Hasit, rreth vitit 1599, poezitë e të cilit Dita e 
gjygjit dhe Për mortjen janë botuar prej Pjetër Budit në veprën kap- 
itale të tij Dottrina christiana (1618). Në gjysmën e dytë të shekullit 
XIX, Provinca Françeskane në Shqipëri kishte hlluar ta marrë veten 
pas një periudhe të vështirë deri buzë shkatërrimit në gjysmën e parë 
të shekullit XVIII. 184 Shumica dërrmuese e etërve françeskanë ishin 
shqiptarë, që dallonte prej faktit se shumica e etërve jezuitë ishin të 
huaj. Edhe ky fakt, krahas atij të parit, kthimit kah gjuha e popullit dhe 
letërsia popullore, do ta bëjnë letërsinë e krijuar nga françeskanët të 
angazhuar në kuptimin e atdheut, të lirisë e të fesë. Letërsia e shkru- 
ar nga françeskanët dallohet për nga fuqia dhe motivimi patriotik e 
fetar. Ata edhe vetë, etërit françeskanë, marrin pjesë në proceset sho- 
qërore e politike të fundshekullit XIX dhe fillimshekullit XX. Marin 


dhe shqyptarët katolikë në lamë t’Atdhetaris, fq. 14-15. Edhe Vinçenc Malaj nuk është 
i sigurtë nëse ky shkrim është origjinal, i vitit 1240. 

183 Zef Mirdita, Krishtenizmi ndër shqiptarë, Drita & Misioni Katolik Shqiptar në Zagreb, 
Prizren-Zagreb, 1998, fq. 261. 

184 Atë Marin Sirdani, Françeskanët në Shqypni dhe shqyptarët katolikë në lamë tAtd- 
hetaris, fq. 47. 

Sirdani e zgjeron edhe më shumë këtë fushëveprim dhe kohëveprim të 
françeskanëve. Ai thotë: 

“Historija na dishmon se nuk u ba nji levizje kombëtare në Shqypni, 
në daç me pendë po edhe me armë, ku Françeskani mos të mirrte pjesë 
aktive per djeri ku këto levizje mund të perkojshin me program të jetës 
e të historis së tij. (...) 

Prandej nji histori e pa-anëshme e Shqypnis nuk ka me mujtë kurr 
me e ba në sedije djersen, mundin e gjakun qi i u desht birve të këtij 
Urdhni me derdhë për me i sjellë vedit aureolen e lumnis në Shqyp- 

ni.” 185 

Ata shpesh herë janë të ndjekur, të dënuar e të ekzekutuar, qoftë nga 
pushteti osman, qoftë nga pushteti serb, e më vonë edhe nga pushte- 
ti komunist në Shqipëri, mu për shkak të ndërhyrjes të tyre të drejt- 
përdrejtë në zhvillimet patriotike e politike. Por, kjo ndërhyrje e tyre 
edhe fizike në këto zhvillime shkon krahas artit të tyre të angazhuar 
fuqishëm në çështjen e atdheut, të lirisë e të fesë. Koncepti jetësor Fe 
e Atdhe është zhvilluar në rrethet françeskane për shekuj të tërë. Frati 
shqiptar “U rrit, u edukue e jetoi për “Fe e Atdhe”. 186 Pretendimi i Tonin 
Çobanit se te Pjetër Zarishi 

„zë fill motivimi i normave të moralit të krishterë si bazë e moralit 
atdhetar shqiptar, që më vonë te Gjergj Fishta do të formulohet si bi- 
nom i shqiptarizmës: Atme e Fe” 187 


185 Atë Marin Sirdani, Françeskanët në Shqypni dhe shqyptarët katolikë në lamë tAtd- 
hetaris, fq. 53. 

186 Pater Daniel Gjeçaj, Frati shqiptar, në Simpoziumi Fishta dhe Françeskanët, BF, 2003, 
fq. 18. 

187 Tonin Çobani, Pjetër Zarishi dhe krijimi i rruzullimit, fq. 54. 

nuk mund të qëndrojë përballë fakteve historike të zhvillimit të këtij 
binomi në qarqet françeskane dhe katolike përgjithësisht në Shqipëri. 
Fryma patriotike, fetare e morale te shqiptarët, e artikuluar me kon- 
ceptin Fe-Atdhe, zë fill në shekullin XII e këndej dhe është e përkrahur 
edhe nga Vatikani. Pse ndodhë kjo lidhje Fe-Atdhe duhet shikuar fak- 
tet historike në Shqipërinë paraturke dhe pasturke. 188 

Letërsia e krijuar nga etërit françeskanë është e lidhur ngushtë me 
fatin e kombit dhe të fesë në tokat shqiptare. Jo vetëm në letërsinë orig- 
jinale, por edhe në mbledhjen e folklorit shqiptar edhe në studimin e 
gjuhës popullore shqipe qëndronin argumente patriotike e fetare. Në 


188 Pas shpalljes së Kishës Autoqefale Serbe (1219), katolicizmi shqiptar, i njohur nga të 
tjerët edhe në kohën e Pjetër Bogdanit si „arbanashka vera“ gjendet përballë presionit 
të fortë të kësaj kishe dhe të Mitropolisë Autoqefale të Ohrit (kisha greke) për konver- 
tim në ortodoksizëm. Problemi pleksej nga fakti se këto dy kisha fenë e lidhnin me 
shtetin, prandaj konvertimi fetar parakuptonte edhe atë etnik. Mbas pushtimi osman 
të Shqipërisë gjendja u rëndua edhe më shumë, qoftë në favor të muhamedanizmit apo 
edhe të ortodoksizmit, e ky i fundit ishte në marrëdhënie të mira me Portën e Lartë. 
Françeskanët, për t’i shpëtuar këtij presioni tri anësh, sikurse dikur Benediktinët, ndër- 
tuan ose riparuan kuvendet e vjetra benediktine në zona të thella malore të banuara 
me shqiptarë, sa më larg trysnive të huaja. Në këtë mënyrë, ata lidhën fatin e misionit 
të tyre dhe të fesë së tyre me fatin e popullit. (shih: Atë Marin Sirdani, Françeskanët në 
Shqypni dhe shqyptarët katolikë në lamë t’Atdhetarisë, Shpresa, 2002, fq. 54-62). Kjo 
veprimtari e françeskanëve shqiptarë ishte në përputhje me parimet fetare e morale të 
vet themeluesit të rendit, Shën Françeskut të Asizit, për të cilin thuhet se qe „ma shejti 
nder italjanë, e ma italjani nder shejten". (shih: Atë Marin Sirdani, Françeskanët në 
Shqypni dhe shqyptarët katolikë në lamë tAtdhetarisë, Shpresa, 2002, fq. 52). Marin 
Sirdani, nga ana e tij, konceptin Fe-Atdhe e quan si program të françeskanëve, i nxitur 
edhe nga vetë Papa i Romës. (shih: Atë Marin Sirdani, Françeskanët në Shqypni dhe 
shqyptarët katolikë në lamë tAtdhetarisë, Shpresa, 2002, fq. 65). Këtë aktivitet fetar e 
atdhetar të françeskanëve dhe klerit katolik në përgjithësi e dëshmojnë edhe shumë 
kuvende të mëvonshme të shqiptarëve e të popujve tjerë të Ballkanit kundër pushtimit 
osman, e ku françeskanët kanë pasur role të rëndësishme. Le të kujtojmë këtu Kuven- 
din shqiptar në Shën Llesh në Dukagjin (1602), Kuvendin e krerëve të Ballkanit në Kuç 
(1614), ku një farë Pater Gjoni luajti rol të rëndësishëm, Kuvendin e krerëv të Ballkanit 
në Beograd (1620), kryengritjen e vitit 1649 dhe rolin e kryepeshkopit të Tivarit Imzot 
Gjergji prej Sape, rolin e Pjetër Budit e të Pjetër Bogdanit në çështje të atdhetarisë etj. 
(shih: Historia e popullit shqiptar I, Akademia e Shkencave e Shqipërisë/Instituti i 
Historisë, Botimet Toena, 2002, fq. 565-569 etj.). 

përgjithësi, një motiv (dhe motivim) i tillë nuk është aspak i huaj për 
krejt letërsinë shqipe, që nga Buzuku e tutje, por te françeskanët ky 
motiv (dhe motivim) është shumë më i fuqishëm dhe më i skajshëm. 

Gjergj Fishta është ndikuar fund e krye nga kjo prirje e poetëve 
proklasikë shkodranë. Letërsia artistike e Fishtës, qoftë lirikë, epikë 
apo dramatikë, është trumbetë kushtrimi për luftë e liri, për Fe e Atdhe. 
Këtë prirje themelore të letërsisë së rrethit të françeskanëve Fishta do ta 
ndërlidhë me filozofinë e Rilindjes Kombëtare dhe te këto parime do të 
gjejë vazhdimësinë më sublime për atdhetarizmin e etërve françeskanë. 

Ky ndikim ka bërë që letërsia e Fishtës të jetë aq shumë e angazhuar 
në kuptimin e Atdheut, Lirisë e të Fesë, saqë një pjesë e kësaj letërsie 
shikohet si pjesë e pandashme e luftës për liri e pavarësi të Shqipërisë. 

II. 8. Atë Leonardo De Martino dhe Atë Gjergj Fishta 

Edhe pse nuk mund të dëshmohet saktësisht nga ato që ka lënë të 
shkruara, poeti i parë i kohës së re Atë Leonardo De Martino duket se 
ka ndikuar gjithë rrethin e poetëve e të letrarëve të shkollës proklasike 
shkodrane. Nëse Rexhep Qosja mund të thotë se vargu vlerësues i Ndue 
Bytyçit „Ndër bejtagjitë, Bejtagji ma i par.“ 189 nuk është ekuivalenti i 
vërtetë për De Martinon, por tregon mosnjohjen e traditës nga ana e 
Ndue Bytyçit 190 , nuk mund të thuhet kështu për njërin prej njohësve të 
shkëlqyeshëm jo vetëm të traditës letrare, por të gjithë historisë së kul- 
turës shqiptare, Atë Marin Sirdanin, i cili në shkrimin historik Shqypt- 
arët e hartet 191 shprehet kështu për De Martinon: 


189 Atë Leonardi De Martini, Harpa Arbnore, fq. 23. 

190 Rexhep Qosja, Historia e letërsisë shqipe, Romantizmi III, fq. 296. 

191 A. Marin Sirdani O. F. M., Shqyptarët e hartet, HYLLII DRITËS, 1921, nr. 4, 7; 1922, 
nr. 2,4, 11, 12; 1923, nr. 5. 

„Shka kje per itali-shqyptar De Rada, kje per Toskë Naim be Frashri, 
e per Gegë P. Leonardo De Martino...“ 192 

Ne mund të kemi parasysh në këtë vlerësim të Sirdanit prirjen e 
françeskanëve për ta ngritur veten e tyre lart e më lart, por sido që 
të jetë, ndikimi i De Martinos është i pamohueshëm. Atëherë duhet 
kërkuar këto ndikime në vetë tekstin poetik të De Martinos dhe të 
Fishtës, përveç ndikimit me poezinë satirike dhe afrisë së përbashkët 
me letërsinë popullore, të cilat tashmë i kemi shqyrtuar. 

Në ndikimet tematike duhet të jemi të njëanshëm: me ndonjë për- 
jashtim të rrallë De Martino ka trajtuar vetëm temën fetare, në motive 
të ndryshme, në këtë aspekt Fishta është afër tij me librin Vallja e Par- 
rizit. Janë shumë afër njëra tjetrës vjersha e De Martinos Kang 193 dhe 
ajo e Fishtës Njij misjonari Françiskan. 194 Në të dy poezitë përshkruhet 
fati, krenaria dhe mundimi i një misionari në misionin e tij fetar, dal- 
lon vetëm elementi shqiptar te Fishta. 

Në format poetike De Martino shkruan himnin, i cili merr edhe 
formën e poezisë-lutje fetare, oden fetare, një vajtim (që është përshtatje 
nga italishtja), ndërsa bën prova edhe në tekste dramatike, por ka rezu- 
ltuar pasuksesshëm. Fishta shkruan kryesisht himnin, oden dhe eleg- 
jinë, e po ashtu ka trajtuar gjerësisht temat fetare në tekste dramatike. 
Në format poetike De Martino është mjeshtri i parë në letërsinë shqipe. 
Para tij kanë shkruar tingëllima mjeshtërore Pjetër Bogdani dhe Pjetër 
Zarishi, por De Martino nuk mbetet prapa tyre në këtë poezi. Fishta 
nuk ka shkruar shumë tingëllima dhe nuk e ka arritur mjeshtërinë po- 
etike të pararendësve të tij. Edhe në përdorimin e trajtave të ndryshme 

192 A. Marin Sirdani O. F. M., Shqyptarët e hartet, HYLLII DRITËS, 1922, nr. 12, fq. 572. 

193 Atë Leonard De Martini, Harpa Arbnore, fq. 44-48. 

194 Gjergj Fishta, Lirika/Mrizi i Zanavet, Rilindja, Prishtinë, 1997, fq. 144-148. 

të strofave De Martino është i pasur. Strofa e tij tetëshe në Pater Nos- 
ter 195 është e afërt, po me një ritëm më të përpiktë, me tetëvargëshin e 
Fishtës në Shën Françesku i Asizit dhe Emni i Jezus. 196 

Është edhe një shfaqje tjetër poetike në të cilën De Martino rri më 
lart se Fishta: është lirizmi i tij. De Martino është thelbësisht lirik dhe 
ai në poezinë e tij krijon situata lirike, e nuk përshkruan situata lirike, 
siç bën Fishta. Por, në anën tjetër, ai shumë rrallë arrin të krijojë situata 
lirike dramatike si bën Fishta. 

Në fund duhet të flasim për modelin më të preferuar të Fishtës në 
figurën poetike. Si do të shohim më vonë, figura e zgjeruar, qoftë ajo 
krahasim, metaforë, metonimi, hiperbolë etj., është figura më e arrirë 
e Fishtës. Këtë figurë të zgjeruar Fishta e përdorë njësoj, si në lirikë, si 
në epikë, si në satirikë. Por, në poezinë shqipe para tij e ka kultivuar në 
të njëjtin model De Martino. Të shohim fillimin e poezisë Këshnellat: 
Si gur ai a shkep prej kulmit 
Njaj malit nalt me shkrepa 
E shtyn teposht dermorja, 

E tuj platos ndër thepa 
Ban token me shungullue, 

Vjen vrap tuj rrokullue, 

Bjen malit n’fund e rri; 

Atje, ku ra, pa-lujtun 
Rri dekun e i randuemun; 

Për sa mij vjet koptisin 


195 Atë Leonardi De Martini, Harpa Arbnore, 2002, fq. 34. 

196 Gjergj Fishta, Lirika/Vallja e Parrizit, Rilindja, Prishtinë, 1997, fq. 271 dhe 283. 

Ma s’mundet me shikjuemun 
Vendin kah u da i shkreti, 

Pa i ardh nji ndim prej njeti 
Me u njit prap nalt nuk di. 

Njashtu po rrite i vorfëni 
Bir i gabimit par... 197 

Ja si e ndërton Fishta një figurë të zgjeruar: 
Me ndollë puna se n’lisni 
Turr prej shkujkut me furi 
Lshohet luani m’nji kapruell 
Qi n’kullosë t’i dalë kundruell; 

E se, para se m’i u hullë, 

Fulikare per poshtë trollit 
Po i bje tigra atij kaprollit: 

Harrue luani aty at shkerbe, 

Tigres m’shpinë lshohet rrufe. 

Edhe at herë bishat perlahen, 

Idhtë shoqe me shoqe hahen: 

E dermishen e shkelvishen 
Me do dham porsi kortela. 

Do çapoj thue janë çengela; 

E ka’ ungrojnë, kah ulurojn, 

Lvisin bollat zhgjetë nper fusha, 

Kapë perpjetë malin harusha, 

197 Atë Leonard De Martini, Harpa Arbnore, 2002, fq. 114. 

Hikin derrat, marrin ferrat: 

Kshtu Gjetë Gega u lshue mbi shkja. 198 

Është e dukshme se te De Martino ka një thjeshtësi më të madhe të 
situatës poetike, të fjalësit, të dramacitetit poetik e deri te thjeshtësia e 
idesë poetike, ndërsa në vargjet e Fishtës është krejt e kundërta, mirëpo 
modeli mbi të cilin ndërtohet figura është i njëjtë, si në rastin e parë 
edhe në të dytin. Konstatimi i fundit nuk do të thotë apriori se Fishta 
ka mësuar nga De Martino, mund të jetë që të dy kanë mësuar nga poe- 
zia klasiciste, të cilën e kanë njohur mirë, por nëse Fishta e ka njohur 
poezinë e De Martinos, për çka nuk ka dyshim, atëherë mund të vihet 
një lidhmëni midis figurës së zgjeruar të tij me modelin e De Martinos. 
Benedikt Dema, një studiues i njohur i Fishtës, në një bibliografi për 
shtypin françeskan thotë: 

„P. De Martinokje ma i pari qi punoi vjerrsha në gjuhë shqype mbas 
metrikës moderne; njijheri kje edhe udhëhieksi i Poetit t’onë kombtar 
A. Gj. Fishtës nder vjetët e para të punimevet të tija poetike.“ 199 

II. 9. Miti për Fishtën 

Një temë tjetër e cila duhet të përmendet sipërfaqësisht, e që 
është shumë e rëndësishme për marrëdhënien e Fishtës me rrethin e 
françeskanëve shqiptarë, është miti për Fishtën. Për mitin dhe antim- 
itin e Fishtës kanë folur tashmë disa studiues, për më tepër kjo është 
një temë që del edhe jashtë interesimeve letrare, megjithatë duhet 
vërejtur se është pikërisht rrethi i françeskanëve shqiptarë ai që punoi, 
mbase sipas një strategjie të caktuar, për krijimin e mitit për Fishtën. 

198 Gjergj Fishta, Lahuta e Malcis / Ke tbanat e Curr Ules, vargjet 126-144, Rilindja, 1997. 

199 Benedikt Dema, Shtypi françeskan në Shqypni, HYLLI I DRITËS, 1941, nr. 3-5, fq. 

612. 

Janë rrethet françeskane dhe botimet e tyre të parat që do të flasin për 
Fishtën me epitete të larta, do t’i përdorin ato epitete gjithmonë sa herë 
përdorej emri i Fishtës. Ky adhurim për Fishtën dhe sforcimi i këtij 
adhurimi në fjalën e shkruar, në çfarëdo zhanri shkrimor qoftë, ka 
vazhduar edhe shumë vjet më vonë te shkrimtarët françeskanë. Njëri 
prej biografëve të Fishtës, Pal Duka-Gjini, edhe vetë françeskan, është 
shembulli ideal se si e sforcon mitin për Fishtën në librin e tij Gjergj 
Fishta/jeta dhe veprat (1992). 

III. FISHTA DHE PASUESIT 

Siç u pa deri tash, Fishta është ndikuar nga rrethi i shkrim- 
tarëve të shkollës proklasike shkodrane, veçanërisht nga shkrimtarët 
françeskanë, në disa prej orientimeve themelore letrare, si vokacioni 
klasik, prirja për letërsinë popullore, tradita e shkrimit të poezisë fe- 
tare dhe të poezisë satirike, temat e përjetshme dhe fryma patriotike e 
letërsisë. Mirëpo, përveç këtyre orientimeve themelore, tradita letrare 
shkodrane nuk ka pasur më parë një autoritet të fortë letrar apo një 
maje letrare për ta ushqyer Fishtën me vepra letrare, me motive, ide 
poetike apo figura poetike. Shkolla proklasike shkodrane nuk ka pasur 
më parë një emër të madh poeti, që do të kishte shërbyer më vonë si 
model te nxënësit e tij, sado Pjetër Zarishi dhe sidomos Leonardo De 
Martino kanë gëzuar një autoritet letrar te të gjithë pasuesit e shkollës 
proklasike shkodrane. Pavarësisht nga ky autoritet letrar, vepra e po- 
etëve proklasikë para Fishtës, si ajo e Pjetër Zarishit, Leonardo de Mar- 
tinos, Ndue Bytyçit, Preng Doçit, Anton Xanonit, Kolë Thaçit etj., nuk 
përmbushnin as për së afërmi aspiratat letrare dhe prirjet poetike të 
Fishtës, e lëre më që ai të ndiqte shembullin e tyre. 

Shkrimtarët proklasikë shkodranë kishin krijuar disa parime letra- 
re shumë të vlefshme, kishin krijuar shumë vepra të vlefshme letrare, 
folkloristike e gjuhësore, po ata nuk kishin një strumbullar, një krye- 
poet ku mund të mbështeteshin dhe i cili mund të ishte sublimim i të 
gjitha parimeve krijuese të shkollës së tyre, sublimim i ideve poetike, 
gjuhësore, folkloristike, sociale e fetare të letërsisë së tyre. Këtë zbrazëti 
të këtij rrethi letrarësh e mbushulloi Fishta. Ai u bë trungu i rrethit të 
krijuesve françeskanë dhe bashkë me Ndre Mjedën, ata u bënë shem- 

bulli prej të cilit do të mësojnë poetët e tjerë. Fishta u bë kulmi i atij 
rrethi letrar, nën strehët e të cilit do të gjëllijnë edhe disa krijues të tjerë 
françeskanë deri te vitet katërdhjetë të shekullit XX. 

Studiuesit e letërsisë proklasike shkodrane përmendin tre emra si 
vazhduesit më të denjë të veprës së Fishtës: Shtjefën Gjeçovi, Bernardin 
Palaj, Marin Sirdani. 200 

SHTJEFËN GJEÇOVI (1874-1929) vazhdoi punën e nisur në 
mbledhjen e letërsisë popullore, por u përqendrua në mbledhjen e lig- 
jeve malësore, të përmbledhura në Kanunin e Lekë Dukagjinit (1913- 
1924, botuar i plotë p.v. 1933), një prej kryeveprave të letërsisë dhe të 
historisë shqiptare. Po ashtu, një prej veprave të tij kryesore Agimi i 
gjytetniis (1910) është e mbushur me citate nga lirika e Fishtës, gjë që 
dëshmon për autoritetin e Fishtës mbi shkrimtarë të tjerë françeskanë 
që në dekadën e parë të shekullit XX, mirëpo nuk dëshmon ndikimin e 
Fishtës te ai. Mund të përfundojmë se ndikimi i Fishtës te Gjeçovi mund 
të jetë vetëm i përgjithshëm, në kuptimin e mbledhjes së letërsisë dhe 
kulturës së ruajtur popullore, po jo edhe në kuptimin e ngushtë letrar. 

BERNARDIN PAFAJ (1894-1949) përzgjodhi antologjinë e parë të 
këngëve të kreshnikëve, Visaret e Kombit/Kangë Kreshnikësh dhe leg- 
jenda (1937), e cila edhe sot vazhdon të mbetet përmbledhja më au- 
toritative e Eposit të Kreshnikëve. Ai vuri dorën e tij prej poeti në pesë 
prej tyre (1. Martesa, 2. Muji te Mbreti, 3. Martesa e Halilit, 4. Gjergj 
Elez Alia, dhe 5. Muji e Behuri), duke u dhënë atyre një shprehshmëri 
më të lartë 201 , edhe pse në njërën prej tyre, Muji te Mbreti, këndohet 
një motiv që qenëson jashtë kuadrit të kreshnikëve, matja e Mujit me 

200 Angela Cirrincione, Hymje, në At Bernardin Palaj, Vepra, Shkodër, 2005, fq. VI. 

201 P. Fulv Cordignano S. J., „Kangë kreshnikësh" në Shqypnin e Verit, HYLLII DRITËS, 
1941, nr. 3-5, fq. 147-154. 

Mbretin e Stambollit dhe nuk paraqet vlerë letrare. Kjo mund të vlejë 
si dëshmi se Bernardin Palaj qe në origjinë poet epik, po ai nuk shkroi 
një ep vetëm për shkak të respektit të madh që kishte ndaj mësuesit të 
tij, Gjergj Fishtës. 202 Lirika e Bernardin Palajt, me pretendime të një 
lirike mendimtare, në të vërtetë mbetet një lirikë pa frymëzim dhe pa 
shkëlqimin lirik. Ajo është e përkryer në planin e ndërtimit metrik, 
por bën kërcime skandaloze nga një lirikë mendimtare në një lirikë 
skajshëm pragmatiste e politike. Si e tillë ajo edhe një herë dëshmon 
prirjen e Palajt kah poezia epike, po në anën tjetër, edhe si e tillë, ajo 
është në vazhdën e dy botëve të Fishtës në lirikën e tij: bota e po-së dhe 
e jo-së, bota e pohimit dhe bota e mohimit, bota e këngës dhe bota e 
vajit. Te Bernardin Palaj mund të gjejmë edhe ndonjë varg të ngjashëm 
me ato të Fishtës, e që argumentojnë për një ndikim të stilit fishtian 
mbi poetin: 

E u ba zot shpije prap mbi komb t’vet, 

Pa i la kuj t’dhetë, pa njoftë as krajl as mbret. 203 

Avitu, Zanë, pra, sot nji herë ngiat meje 204 

Eni, moj Zana, pra, e Shtojzovalle 205 

MARIN SIRDANI (1887-1962) ështëinjohur mëtepër sihistorian e 
publicist, autor i shkrimeve jokonvencionale, si Nji rival i Skanderbeut 
206 , apo edhe i shkrimeve historiko-enciklopedike, si Shqyptarët e har- 
tet 207 , po edhe i shkrimeve të tjera historike për françeskanët dhe rolin 


202 Angela Cirrincione, Hymje, në At Bernardin Palaj, fq. VI. 

203 At Bernardin Palaj, Vepra, vëllimi I, (nën kujdesin e Angela Cirrincione-s), Botimet 
Françeskane, Shkodër, 2005, poezia Vorreve të Flamurit, fq. 164. 

204 At Bernardin Palaj, Vepra, vëllimi I, fq. 164. 

205 At Bernardin Palaj, Vepra, vëllimi I, fq. 174. 

206 P. Marin Sirdani, Nji rival i Skanderbegut, HYLLII DRITËS, 1932, nr. 7-8, 9, 12. 

207 A. Marin Sirdani O. F. M., Shqyptarët e hartet, HYLLII DRITËS, 1921, nr. 4, 7; 1922, 

nr. 2,4, 11, 12; 1923, nr. 5. 

e tyre në historinë shqiptare. Sikurse edhe te Gjeçovi, edhe te Marin 
Sirdani nuk shihet një ndikim i Fishtës, në kuptimin e ngushtë të ijalës. 
Shumë më tepër mund të flasim për ndikim te D. Aleksandër Sirdani, 
i cili shkruan ndonjë vjershë, plotësisht sipas modelit të Fishtës 208 , por 
nuk njohim diçka më shumë prej tij. 

Një tjetër studiues i letërsisë shqipe, Robert Elsie, dallon ndikimin 
e Fishtës te një rreth më i gjerë krijuesish, si te: Pashk Bardhi (1870- 
1948), Shtjefën Gjeçovi (1874-1929), Pal Dodaj (1880-1948), Vinçenc 
Prennushi (1885-1949), Marin Sirdani (1885-1962), Anton Harapi 
(1888-19460, Justin Rrota (1889-1964), Bernardin Palaj (1894-1947), 
Donat Kurti (1903-1969), Benedikt Dema (1904-1960) dhe Gjon 
Shllaku (1907-1946). 209 Duket se Elsie, kur ka bërë një përkufizim të 
këtillë të qarkut ku është ndjerë ndikimi i Fishtës, ka pasur parasysh 
ndikimin e përgjithshëm dhe jo një ndikim konkret në veprën e këtyre 
shkrimtarëve dhe në një farë mënyre ai ka futur nën ndikimin e Fishtës 
të gjithë shkrimtarët e “shkollës katolike të Shkodrës”, si shprehet ai, 
bashkëkohës dhe më të vonshëm se Fishta. Por, ky ndikim i përgjith- 
shëm është ndryshe nga ndikimi letrar, për të cilin ne jemi të interesuar 
dhe të cilin e kemi për studim në këtë kapitull. Rrethi i shkrimtarëve 
françeskanë, në veprat e të cilëve shihet ndikimi i Fishtës, është shumë 
më i vogël nga ata që përmend Elsie. 


208 D. Aleksander Sirdani, Frati Shqyptar, vjershë, HYLLIIDRITËS, 1937, nr. 1, fq. 41-42; 
Lauta Bridashe/Pater Ndou, këngë epike, HYLLII DRITËS, 1937, nr. 7-8, fq. 373-374. 

209 Robert Elsie, Historia e letërsisë shqiptare, fq. 302. 

PËRFUNDIME 


Duke përfunduar shtjellimin e marrëdhënieve të Fishtës me shkrim- 
tarët e shkollës proklasike shkodrane, veçanërisht me rrethin e shkrim- 
tarëve françeskanë shqiptarë, si në dimensionin marrës, ashtu edhe në 
atë dhënës, mund të përfundojmë me disa vlerësime gjykuese: 

Fishta është ndikuar nga rrethi i shkrimtarëve proklasikë shko- 
dranë në disa prej parimeve të përgjithshme krijuese, të cilat ai do t’i 
absorbojë, do t’i shndërrojë në vlera të veta dhe mbi to do të krijojë 
për katërdhjetë vjet letërsinë. Me këta letrarë ai ka të përbashkët vok- 
acionin klasik, prirjen për letërsinë popullore, traditën e shkrimit të 
poezisë fetare dhe të poezisë satirike, temat e përjetshme në letërsi dhe 
frymën patriotike të letërsisë. 

Fishta nuk ka pasur një vepër apo disa sosh të traditës letrare shko- 
drane prej së cilës apo prej së cilave është ndikuar fuqishëm dhe të 
cilën apo të cilat është munduar t’i ndjekë. Ka munguar një vepër e tillë 
në rrethin e shkrimtarëve proklasikë dhe këtë mungesë e ka mbushul- 
luar Fishta, duke u shndërruar kështu, vetë ai, në model të cilin do ta 
ndjekin krijues të tjerë. 

Shkrimtarët e mëvonshëm françeskanë që e kanë ndjekur modelin 
e Fishtës janë të paktë. 

Traditën letrare proklasike shkodrane të fundshekullit XIX dhe 
gjysmës së parë të shekullit XX, mund ta ndajmë në tri periudha: 

Periudha e parë (parafishtiane) me Pjetër Zarishin, Leonardo De 
Martinin, Ndue Bytyçin, Anton Xanonin, Preng Doçin, Kolë Thaçin 
etj.; 

Periudha e dytë përfshin Gjergj Fishtën, Ndre Mjedën, Luigj Gura- 
kuqin etj.; 

Periudha e tretë (pasfishtiane), përfshin shkrimtarët e krijuar nën 
hijen e Fishtës, si Pashko Bardhi, Shtjefën Gjeçovi, Pal Dodaj, Vinçenc 
Prennushi, Lazër Shantoja, Bernardin Palaj, Donat Kurti, Marin Sir- 
dani, Anton Harapi, Benedikt Dema, Gjon Shllaku etj. 

Maja e të tri këtyre periudhave është Fishta. Ai nuk ka marrë shumë 
prej të parëve, por edhe nuk është ndjekur shumë nga të tretët. Ai qën- 
dron në mesin e dy anëve, si dielli të cilit nuk mund t’i afrohesh, po as 
nuk mund t’i largohesh. 

Pse nuk u ndikua shumë nga tradita letrare shkodrane tashmë u 
dëshmua për shkak të varfërisë së kësaj tradite. Pse Fishta nuk arriti 
të ndikojë poetë të tjerë të këtij rrethi ta ndjekin shembullin e tij në 
letërsi, sa do që ai gëzonte adhurimin e tyre, shpjegohet edhe me faktin 
se vepra e Fishtës qe vetë një sintezë e krejt traditës letrare shqipe, pra 
edhe e traditës letrare shkodrane, prandaj, si sintezë që ishte nukmund 
të ndikonte të tjerët. Sintetizuesi në një model mund të jetë vetëm një. 

Kjo marrëdhënie e Fishtës me poetët e shkollës proklasike shko- 
drane para dhe mbas tij është si një majë mali që fillon nga pika zero, 
arrin majën më të lartë në pikën x dhe zbret tatëpjetë në pikën y. Në 
majën më të lartë, pranë Fishtës rri edhe një poet tjetër i kësaj shkolle: 
Ndre Mjeda. Meqenëse ai qe bashkëkohës i Fishtës nuk i kemi shqyr- 
tuar marrëdhëniet letrare të këtyre dy poetëve të mëdhenj shqiptarë. 


117 






KREU I TRETË 


FISHTA DHE ROMANTIZMI 


119 



FISHTA DHE LETËRSIA SHQIPTARE E TRADITËS 

SHQYRTIM HYRËS 

Derisa marrëdhënia e veprës së Fishtës me letërsinë popullore është 
shumë e kthjellët sepse ka një marrëdhënie të pastër marrje-dhënie, 
marrëdhënia e Fishtës dhe veprës së tij me romantizmin shqiptar është 
më komplekse, sepse ka një marrëdhënie përkimi, ngjashmërie apo 
dallimi, marrëdhënie ndikimi nga i njëjti burim etj. Edhe Fishta edhe 
romantikët e mëdhenj shqiptarë, si De Rada e Naimi, janë ushqyer nga 
të njëjtat ideale politike e kombëtare, që kanë vulosur artin e tyre. Për 
këtë arsye në këtë temë nuk mund të flitet për marrëdhënie ndikimi të 
ndërsjellë, për marrje-dhënie midis Fishtës e romantikëve shqiptarë. 
Për këtë arsye në këtë kapitull duhet të shqyrtojmë ngjashmëritë dhe 
dallimet midis veprës së Fishtës dhe romantizmit shqiptar. Në anën 
tjetër, derisa marrëdhënia e veprës së Fishtës, veçanërisht e epikës 
heroike, me letërsinë popullore është thelbësore, jo vetëm për faktin 
se Fishta, jo vetëm që merr struktura të gjera e të shkurtra të teks- 
tit poetik popullor dhe i vendos në tekstin e vet poetik, por edhe për 
faktin se ai tekstin e vet poetik e ndërton mbi modelin e tekstit poetik 
të këngës popullore historike, marrëdhënia e veprës së Fishtës me ro- 
mantizmin shqiptar nuk është e kësaj thellësie: Fishta ka të përbashkët 
me romantikët parimet e përgjithshme të marrëdhënieve arti-kombi, 
pastaj idetë kryesore poetike dhe tematikën, por jo edhe strukturat po- 
etike, modelin e shkrimit apo edhe porosinë poetike. Ky fakti i fundit e 
bën Fishtën të jetë i lidhur jo me një apo me disa romantikë shqiptarë, 
por lidhjet e tij me romantizmin janë lidhje të natyrës së përgjithshme, 
lidhje apo ndikime nga fryma romantike, e cila mbizotëroi gati se gjithë 
periudhën e Rilindjes Kombëtare shqiptare. 

Kështu, duke bërë krahasime midis veprës së Fishtës dhe asaj të 
romantikëve shqiptarë ne mund të sipërfaqësojmë ngjashmëritë dhe 
dallimet. Për këtë qëllim ne nuk do ta krahasojmë veprën e Fishtës me 
secilin poet romantik, se kjo edhe do të ishte një punë tepër e vështirë 
dhe e padobishme për temën që po e shqyrtojmë, por do ta krahaso- 
jmë me dy majat e romantizmit shqiptar: me Jeronim De Radën (1814- 
1903) dhe me Naim Frashërin (1846-1900). De Rada është romantiku 
i parë shqiptar, i cili jo vetëm botoi veprën e parë romantike, njëherazi 
kryevepra e parë e letërsisë artistike shqipe 210 Këngët e Milosaos (1836), 
por edhe krijoi gjedhen për shumë tema, ide poetike, heronj letrarë e 
modele shkrimi për romantikët e mëvonshëm. 211 Në anën tjetër, Naim 
Frashëri kishte krijuar majat e letërsisë romantike shqiptare, duke ngri- 
tur në piedestal atë që kishte nisur De Rada, por gjithsesi në një formë 
krejt origjinale, duke krijuar me veprën e tij kryevepra letrare shqipe, 
sidomos me Bagëti e Bujqësija (1886), me rëndësi “historike në jetën e 
kombit”. 212 Dy poetët e mëdhenj romantikë, në dy skaje kohore të ro- 
mantizmit, në dy skajet gjeografike ku gravitonin shqiptarët, i pari De 
Rada e kishte hapur shtegun për një lëvizje të re letrare, romantizmin, 
ndërsa Animi po e përmbyllte këtë lëvizje, duke arritur bashkë me 
shkrimtarë të tjerë të krijojnë letërsinë kombëtare shqiptare. Krahasimi 


210 Historia e letërsisë shqiptare, Rilindja, Prishtinë, 1989, (botuar nga ASH e RPS të 
Shqipërisë, 1983), fq. 255; Jup Kastrati, Studime për De Radën, Gjonlekaj, NY, 2003, 
fq. 236. 

211 De Rada është i pari poet shqiptar që futi në poezi figurën e Gjergj Kastriotit Skënder- 
beut dhe e trajtoi gjerësisht, duke e ndikuar kështu krejt poezinë shqipe deri në ditët 
e sotme. Është i pari poet shqiptar që krijoi kultin për epokën e Skënderbeut, i pari 
poet që krijoi një marrëdhënie të veçantë marrjeje nga letërsia popullore etj. Shih: Jup 
Kastrati, Studime për De Radën, fq. 253 etj. 

212 Historia e letërsisë shqiptare (1989), fq. 175. 

i Fishtës me këto dy maja është krahasimi më kuptimplotë i veprës së 
Fishtës me romantizmin shqiptar. 

Duke qenë se romantizmi shqiptar është i lidhur ngushtë me Ril- 
indjen Kombëtare shqiptare, sa herë flitet për romantizmin flitet edhe 
për idealet politike, kulturore e kombëtare të Rilindjes Kombëtare 
Shqiptare. Në traditën e mendimit historik për romantizmin shqip- 
tar është ngulitur mendimi se romantizmi buron nga Rilindja Kom- 
bëtare Shqiptare. 213 Duke dyshuar në saktësinë e këtij pohimi tradi- 
cional, duhet të theksohet se romantizmi në letërsinë shqipe hllon me 
Këngët e Milosaos, të botuar më 1836, në kohën kur ende nuk mund të 
flitet për Rilindje Kombëtare të vërtetë. Naum Veqilharxhi do të boto- 
jë Evëtarin (Abetare), më 1844 ndërsa Enqiklikën (Qarkore) më 1846, 
dokument ky i njohur nga historia e letërsisë dhe historia shqiptare si 
artikulimi i parë i idealeve të Rilindjes Kombëtare. 214 Pa u marrë më 


213 Në Historinë e letërsisë shqiptare (1989), as që trajtohet romantizmi si drejtim letrar. 
Kjo letërsi emërtohet si “Letërsi e Rilindjes Kombëtare” dhe thuhet se “ajo lindë si 
letërsi e lëvizjes kombëtare” (fq. 114). Përmendet skutave edhe romantizmi, si “në kup- 
timin e metodës artistike letërsia e rilindjes ishte kryesisht romantike.” Dhe se ai ro- 
mantizëm “lind prej vetë kushteve historike të periudhës” (fq. 116). Ndërsa në Historia 
e popullit shqiptar, II, shkruar nga grup autorësh nën redaktimin e Prof. Dr. Kristaq 
Priftit, botim i TOENA-s, 2002, thuhet se prej Rilindjes Kombëtare „lindi shkolla e 
romantizmit shqiptar të shek. XIX...“. (fq. 352). Ndërsa Rexhep Qosja, duke dalluar 
qartë romantizmin nga Rilindja Kombëtare shqiptare, saktëson: „mund të besohet se 
romantizmi shqiptar aq sa është i nxitur prej pozitës historike të shqiptarëve dhe prej 
gjendjes së kulturës së tyre-që i përcaktojnë karakteristikat e tij origjinale, po aq është 
i nxitur edhe prej lidhjeve me letërsitë romantike të disa vendeve evropiane-që i për- 
caktojnë shëmbëllesat e tij me to.“ 

(në Historia e letërsisë shqipe, Romantizmi I, 1984, fq. 348). 

Kur flet për këto lidhje të romantizmit shqiptar me romantizmin evropian, Qosja 
duhet ta ketë pasur parasysh në radhë të parë De Radën dhe ndikimet e tij nga roman- 
tizmi italian e francez, e që do të rezultojnë me botimin e veprës së parë romantike 
Këngët e Milosaos në vitin 1836. 

214 “Në një Qarkore (“Enqiklikë”) që përhapte më 1846, patrioti Naum Veqilharxhi for- 
mulonte për herë të parë kërkesat kulturore të lëvizjes së çlirimit, duke i dhënë rëndësi 
themelore mësimit të gjuhës dhe ngritjes së kulturë kombëtare, si mjete për shpëtimin 

tutje me dilemat rreth kësaj çështjeje, është katërcipërisht e saktë se 
duke shqyrtuar veprën e një romantiku detyrimisht duhet shqyrtuar 
edhe idealet e Rilindjes Kombëtare, ashtu si është bërë tradicionalisht 
në historinë e letërsisë shqipe. Edhe në këtë studim, duke shqyrtuar 
marrëdhëniet e Fishtës me romantizmin detyrimisht duhet të nisemi 
nga marrëdhënia e Fishtës me disa prej idealeve të Rilindjes Kom- 
bëtare, si është për shembull ideali i rilindësve për letërsinë. Kjo qasje 
e nxjerr temën pak jashtë letërsisë, por letërsia e romantikëve ka qenë 
origjinalisht e lidhur, më herët apo më vonë, me ideale jashtëletrare të 
Rilindjes Kombëtare, prandaj historianët e letërsisë e kanë pranuar dhe 
e kanë trajtuar si të tillë. 

Shqyrtimi i këtyre përkimeve apo dallimeve të Fishtës me roman- 
tikët shqiptarë ka për qëllim zbardhjen e dy çështjeve: së pari, përim- 
timin e mëtejmë të vlerave letrare, kulturore e estetike të veprës së 
Fishtës dhe, së dyti, gjetjen e përgjigjes në pyetjen se a është Fishta 
romantik dhe a është ndikuar prej romantikëve shqiptarë, përkatësisht 
se sa është ndikuar prej idealeve të Rilindjes Kombëtare shqiptare? 

Për të arritur këtë do të nisemi nga shqyrtimi i marrëdhënieve të 
veprës së Fishtës ndaj parimeve themelore letrare të romantikëve, për 
të vazhduar me tematikën, motivet e figuracionin poetik dhe për të 
përfunduar me krahasimin e modeleve të shkrimit të Fishtës me ato të 
romantikëve. 


e vendit dhe për vënien e atdheut në radhën e vendeve të qytetëruara. Qarkorja është 
vështruar si manifesti i parë i lëvizjes sonë kombëtare, si një program pune për të.“ 
(Historia e letërsisë shqiptare (1989), fq. 137). Shih edhe Historia e popullit shqiptar, 
II, ASHSH, Botimet Toena, Tiranë, 2002, fq. 100. 

I. MISIONII LETËRSISË 


1.1. Ngjashmëritë e Fishtës me romantizmin 

1.1. a. Letërsia dhe ideali nacional 

Derisa romantikët evropianë hoqën dorë nga parimi i klasicistëve 
se arti është për elitën e shoqërisë dhe besuan se duhet të krijohet arti 
për masat e gjera të shoqërisë, prandaj iu drejtuan letërsisë dhe gjuhës 
popullore, si një burim i pashtershëm i veprës së tyre, e në fund, deri sa 
thyen traditën klasiciste se arti është kozmopolit dhe se mbështetja në 
traditën letrare nacionale është provincializëm i pafalshëm (Alexander 
Pope) dhe u mbështetën tërësisht në traditën nacionale si kopshtin më 
të mirë për krijuesin (Shlegel) 215 , romantikët evropianë hapën shtegun 
për krijimin e letërsive nacionale në kuptimin e vërtetë të fjalës. Kësh- 
tu, historianët e letërsisë flasin për romantizmin gjerman, anglez, rus 
etj., duke i vendosur të gjithë mbi disa parime themelore të përbashkë- 
ta që paraqesin themelet e kësaj rryme letrare dhe njëkohësisht duke i 
dhënë secilit veçantitë e veta karakteristike. Eqrem Çabej në studimin 
e tij të njohur Romantizmi në Evropë juglindore e lindore e në litera- 
turën shqiptare (1945) e ndërlidhë romantizmin gjerman me botën e 
brendshme të individit (“nuk ndodh më kot që vepra më e madhe po- 
etike e gjermanëve, Fausti i Goethes, është tragjedia e individit.” 216 ), 
ndërsa romantizmin francez e ndërlidhë me idetë sociale dhe politike 
(“Të shikuar nga kjo pikëpamje, të gjithë këta poetë (poetët romantikë 


215 Cituar sipas Povijest knjizevnih teorija, përgatitur nga Miroslav Beker, SNL, Zagreb, 
1979, fq.215. 

216 Eqrem Çabej, Shqiptarët midis Perëndimit dhe Lindjes / Romantizmi në Evropë lin- 
dore e juglindore dhe në letërsinë shqipe, MÇM, Tiranë, 2002, fq. 71. 

francezë, shënim i B.K.) janë Napoleonidë, epigonë letrarë të kësaj fig- 
ure historike të madhe.” 217 ). Duke folur për romantizmin në Evropën 
lindore dhe në atë juglindore, në këtë kontekst edhe për romantizmin 
shqiptar, Çabej gjen aq shumë dallime nga romantizmi evropian 
saqë me të drejtë shtron pyetjen “a mund të flitet më këtu për roman- 
tizëm?”. 218 Duke dhënë një përgjigje pozitive, pavarësisht nga dallimet, 
Çabej gjen karakteristikën tjetër që i dha romantizmit juglindor vulën 
kryesore: ideja nacionale. 219 Kombet e Ballkanit, që jetonin prej sheku- 
jsh nën sundimin osman dhe që kishin zhvilluar hapat e parë të lëviz- 
jeve nacionale për çlirim gjetën te parimet e romantizmit mundësinë 
për ta ndihmuar luftën e tyre çlirimtare edhe përmes artit e letërsisë. 
Kështu ndodhi edhe me romantizmin shqiptar. 

Romantikët shqiptarë e vunë artin e tyre në lidhje të plotë me idenë 
nacionale. Nga ky pikëvështrim, romantizmi për kulturën dhe letërsinë 
shqiptare nuk ishte vetëm një rrymë letrare, ishte shumë më tepër: ishte 
agim i letërsisë (vetëm me romantizmin krijohet letërsia kombëtare 
shqiptare): ringjallje e letërsisë popullore; ngritje e gjuhës popullore 
në gjuhë letrare; shkollë e edukim kombëtar dhe ishte krenari për të 
kaluarën kombëtare. Në traditën e mendimit historikpër romantizmin 
kjo lidhje e romantizmit me idenë nacionale ka mbetur e patrajtuar sa 
duhet, ose e trajtuar njëanshëm: romantizmi është trajtuar si letërsi në 
shërbim të idesë nacionale dhe të politikës nacionale për çlirim. Në 
Historinë e letërsisë shqiptare (1983), e që ishte historia më autoritative 
në studimet letrare shqiptare në periudhën pas Luftës së Dytë Botërore 
e deri në dhjetëvjetëshin e fundit të shekullit XX, letërsia e Rilindjes 

217 Eqrem Çabej, Shqiptarët midis Perëndimit dhe.../ Romantizmi në..., fq. 71. 

218 Eqrem Çabej, Shqiptarët midis Perëndimit dhe.../ Romantizmi në..., fq. 75. 

219 Eqrem Çabej, Shqiptarët midis Perëndimit dhe.../ Romantizmi në..., fq. 75. 

Kombëtare merr kuptimin e një letërsie që është në shërbim të idesë 
nacionale dhe të ideve politike të Rilindjes Kombëtare. Ndërsa Rexhep 
Qosja e çon deri në skaj këtë pikëvështrim të mjegulluar të kritikës 
shqiptare: 

“Letërsia për ta është më parë një mjet i luftës sesa krijimtari e lirë 
artistike; nuk është e çuditshme, prandaj, pse disa prej tyre do të jenë 
në gjendje të zëvendësojnë penën me armë”. 220 

Mosdallimi i qartë i poetit nga ideologu dhe i poezisë nga ideja na- 
cionale ka shkaktuar pështjellim në historinë e letërsisë shqipe. Stu- 
dentët që kanë mësuar nga librat historikë për De Radën apo Naim 
Frashërin, kurrë nuk e kanë kuptuar se a ishin ata më të rëndësishëm si 
poetë apo si ideologë kombëtarë? Edhe vetë studiuesit më të famshëm 
të letërsisë kanë rënë në këtë kurth. Eqrem Çabej në studimin e tij Për 
gjenezën e literaturës shqipe (1938-39), njëjtëson poetin dhe ideologun, 
por gjithnjë poeti është parësori: 

“Këtij brezi, ashtu siç ndodhi në gjithë Evropën e Juglindjes dhe në 
kuptimin që përmendëm më lart, i ra përsipër një detyrë e shumëfishtë: 
të dalin përpara si poetë dhe si patriotë, të shpallin idenë e lirisë nacio- 
nale dhe të bëhen me shkrimet e tyre edukatorët e kombit.” 221 

Ndërsa po Çabej, në studimin Romantizmi në Europë lindore ejug- 
lindore dhe në literaturën shqiptare (shkruar më 1945), thotë: 

“Animi është para së gjithash edukator. Poeti qëndron pas patriotit. 
Idealet artistike ia sakrifikoi kryesisht përpjekjes nacionale-politike. 
Do të pranojmë se me përjashtim të disa pak vjershave vlera letrare e 


220 Rexhep Qosja, Historia e letërsisë shqipe, Romantizmi, I, Rilindja, Prishtinë, 1984, fq. 
352. 

221 Eqrem Çabej, Shqiptarët midis Perëndimit dhe.../ Romantizmi në..., Çabej, fq. 98. 

poezisë së tij është e pakët. Sepse veprat e tij më fort se qëllim estetik i 
shërbenin një qëllimi etik.” 222 

Përfundimisht historia e letërsisë shqipe duhet të ndryshojë qasjen 
ndaj kësaj çështjeje. Duke e lidhur letërsinë e tyre me idenë nacionale 
dhe me qëllimet politike të Rilindjes Kombëtare Shqiptare me ndërg- 
jegje të plotë, romantikët shqiptarë nuk e shndërruan letërsinë në pro- 
pagandë nacionale, siç pohohet tradicionalisht në historinë e letërsisë 
shqipe. Ata bënë ndryshe: idenë nacionale e ngritën në mit dhe pastaj 
këtë mit e bënë temë të letërsisë së tyre. Duke trajtuar mitin kombëtar, 
mitin për gjuhën, mitin për t’Parët, mitin për epokën e ndritshme 
të Skënderbeut etj., letërsia dhe ideja nacionale njëjtësoheshin, pa e 
humbur letërsia mëvetësinë letrare dhe vlerën estetike. Rexhep Qosja 
e konfirmon krijimin e miteve nga romantikët, por nuk e konfirmon 
trajtimin e këtyre miteve nga po ata romantikë: 

“Domethënë: duke shkruar aq shpesh, me një gjuhë zmadhuese, 
për origjinën, të kaluarën dhe shëmbëlltyrat historike kombëtare, duke 
e sjellë historinë në kufi të krijimtarisë imagjinare, kurse krijimtarinë 
imagjinare në kufi të historisë, romantikët tanë mitizojnë historinë 
kombëtare dhe shëmbëlltyrat e saj të shquara. Përsëritja dhe përsëritja 
me gjuhën panegjirike, bëhet mjet i mitizimit të të shkuarës historike 
në romantizmin shqiptar. Romantikët shqiptarë, pra, krijojnë mite më 
parë se ç’trajtojnë mite.” 223 

Romantikët shqiptarë, krijojnë mitet nacionale, jo vetëm ato his- 
torike dhe i trajtojnë pashkëputshëm ato mite. Këtu qëndron dallimi 
i një letërsie në shërbim të një ideje joletrare dhe të letërsisë që është 


222 Eqrem Çabej, Shqiptarët midis Perëndimit dhe.../ Romantizmi në..., Çabej, fq. 107. 

223 Rexhep Qosja, Historia e letërsisë shqipe, Romantizmi, I, fq.173. 

letërsi para së gjithash dhe vetëm më pastaj edhe armë për një qëllim 
jashtëletrar. Letërsia e majave romantike është e tillë: ajo është letërsi 
që kishte krijuar mite nga ideja nacionale dhe më pastaj i trajtonte vetë 
ato mite, pa e humbur mëvetësinë letrare. 

Poema Bagëti e Bujqësija (1886) është një strukturë e mrekullueshme 
gjuhësore e poetike, në radhë të parë, e vetëm më pastaj edhe një thir- 
rje ideologjike e patriotike për atdheun e shqiptarëve. Nuk është parë- 
sisht e rëndësishme se cili ka qenë qëllimi apo misioni i Naimit me këtë 
poemë? Ka plot shembuj në letërsinë botërore, po edhe në letërsinë 
tonë, kur qëllimi i poetit dhe misioni i veprës së tij janë të ndryshëm. 
Që prej përfundimit të kritikës biografike të Sent Bevit (1804-1869) 224 
dhe mplakjes së ideve pozitiviste të Ogyst Kontit (1798-1857) 225 , histo- 
ria e letërsisë merret parësisht me veprën letrare dhe jo me autorin apo 
qëllimet e tij. 

Një shembull të mirë për kapërcimin e këtij gjykimi (mbase edhe 
paragjykimi) letrar mund të na japin vlerësimet që janë bërë tradicio- 
nalisht për poezitë me temë për gjuhën shqipe. Poezi për gjuhën shqipe 
kanë shkruar shumë poetë romantikë dhe pasromantikë. Kanë shkruar 
vetë Animi e më vonë edhe Fishta. Në historinë tradicionale të letërsisë 
këto poezi janë konsideruar si poezi ideologjike, pasi kanë madhëruar 
një prej elementeve themelore të idesë nacionale, gjuhën shqipe, si ba- 
zën më të fortë ku bashkoheshin të gjithë shqiptarët, kudo qofshin ata. 


224 Povijest knjizevnih teorija, përgatitur dhe me parathënie të Miroslav Beker, SNL, Za- 
greb, 1979, fq. 230-231 dhe fq. 341-343. Shih edhe IKU u Beogradu, Recnik knjizevnih 
termina, Nolit, Beograd, 1992, fq. 90. Shih Agim Vinca, Kurs i teorive letrare, Libri 
Shkollor, Prishtinë, 2002, fq. 147-149. 

225 Samuel Enoch Stumpf, Filozofia, historia dhe problemet, Botimet Toena, Tiranë, pa vit 
botimi, fq. 326-334. Shih edhe Shih edhe IKU u Beogradu, Recnik knjizevnih termina, 
Nolit, Beograd, 1992, fq. 632. 

“Për të zgjuar krenarinë kombëtare të lexuesve, poeti (Naim 
Frashëri, sqarim i B.K), përveç motivit historik, i këndoi veçanërisht 
gjuhës shqipe, shënjës së parë të kombësisë...”. 226 

Këtë fakt, më vonë, e thekson edhe Rexhep Qosja, kur thotë se ro- 
mantikët i vunë vetes për detyrë: 

“ta nxjerrin gjuhën shqipe prej pozitës nënçmuese në të cilën gjendej 
disa shekuj, ta kthejnë besimin e shqiptarëve në mundësitë, në traditën 
dhe në ardhmërinë e saj.. .”. 227 

Mirëpo, duke u ndodhur përballë besimit në bukurinë shprehëse 
të gjuhës, si p.sh. te lirika Gjuhajonë dhe te Korça e romantikut Naim 
Frashëri, apo edhe përballë lirikës Gjuha Shqype e pasromantikut 
Gjergj Fishta, kritikët nuk kanë mundur të mos e vërejnë faktin se më 
shumë se ideologji, këto lirika janë himne për mundësitë shprehëse 
të gjuhës shqipe dhe më tej, janë adhurim i fjalës së bukur. I pari e 
thekson këtë fakt Namik Resuli në një studim autoritativ për gjuhën e 
Fishtës Gjergj Fishta dhe gjuha shqipe 22& , pastaj edhe në vetë Historinë e 
letërsisë shqiptare të sipërcituar vërehet ky fakt: 

“Ata (Animi, Mjeda etj.) i kënduan me zjarr të zemrës bukurisë, 
gjerësisë, pasurisë dhe ëmbëlsisë së gjuhës shqipe. (...) ata vunënëpah 
pasurinë dhe vlerat e mëdha të gjuhës së popullit, treguan në krijimet 
poetike se sa bukur tingëllonte shqipja si gjuhë e aftë për të shprehur 
fërgëllimet më të thella të ndjenjave, nuancat më të holla të mendim- 

jj”229 


226 Historia e letërsisë shqiptare (1989), fq. 194. 

227 Rexhep Qosja, Historia e letërsisë shqipe, Romantizmi, I, fq. 133. 

228 Namik Resuli, Gjergj Fishta dhe gjuha shqipe, te Jeta e re, nr. 11-12, 1990. 

229 Historia e letërsisë shqiptare (1989), fq. 101. 

Mbi tezën e Namik Resulit, në vitet ’90 të shekullit XX, Dr. Ard- 
ian Marashi e ngrit në kult gjuhën shqipe të disa poezive të poetëve 
shqiptarë, si te Animi e te Fishta, po tashmë jo një kult ideologjik, por 
një kult estetik. 230 Në të vërtetë nuk mund të interpretohen ndryshe, 
përveç se himn për gjuhën si mundësi shprehëse e jo si mundësi iden- 
tifikuese, vargje si këto të Naimit në poezinë Fjalët e Qiririt: 

E ku shkruhenë në kartë 

Fjalët e gjuhësë Zjartë? 231 

Shikimi i kontinuitetit të pikëpamjeve të kritikës shqipe për një 
prej miteve të poezisë romantike, gjuhës shqipe, duke potencuar këtu 
ndryshimet e këtyre pikëpamjeve, argumenton fuqishëm se roman- 
tikët shqiptarë, sado që e kanë lidhur pashkëputshëm letërsinë e tyre 
me idealet e Rilindjes Kombëtare shqiptare, ata nuk e zgjodhën rrugën 
e lehtë, të provuar në Mesjetë kur artet ishin shërbëtore të teologjisë, 
po zgjodhën rrugën e re të krijimit të miteve moderne nacionale dhe 
trajtimit të këtyre miteve në letërsinë e tyre. 

Mbi këtë përvojë letrare të romantikëve shqiptarë e krijon letërsinë 
e vet edhe Gjergj Fishta. Vepra e Fishtës ka një mision kombëtar e sho- 
qëror. Po ngjashëm me disa prej majave të romantizmit, vepra e tij ka 
para së gjithash mision letrar e estetik. Vepra e Fishtës është e lidhur 
pashkëputshëm me idealet e Rilindjes Kombëtare shqiptare, por edhe 
me idetë sociale e politike të hershme apo të mëvonshme, të pas Ril- 
indjes. Po të provohet t’i hiqen veprës së Fishtës këto ideale, gjë që nuk 
mund të bëhet, nuk do të mbetej asgjë nga kjo vepër. 


230 Ardian Marashi, Konsiderata mbi gjuhën artistike të Fishtës. 

231 Naim Frashëri, Vepra 2 / Vjersha për mësonjëtoret të para, Rilindja, Prishtinë, 1978, fq. 
11 . 

Lirikat e Fishtës, sidomos ato patriotike, nuk dallojnë aspak në 
temat e motivet e tyre nga ato të romantikëve. Edhe Fishta u këndon 
miteve të idealit nacional: atdheut, gjuhës shqipe, flamurit, heroit kom- 
bëtar etj. dhe u këndon për të njëjtat qëllime sociale e estetike sikurse 
edhe ata. Prandaj, te lirika e Fishtës mbizotëron ligjërimi thirror, ai 
himnizues e predikues 232 dhe kjo është në përputhje me mesazhin e 
tekstit poetik. Vetëm te lirika fetare e Fishtës ka një shkallë më të lartë 
të misionit ideologjik e social të artit, po edhe aty nganjëherë arti e 
mund misionin ideologjik, si te poezia Gurravet të Jordanit. 

Tekstet dramatike të Fishtës janë shumë më tepër me mision. Disa 
prej këtyre teksteve kanë mision edukativ, arsimues ose fetar, si Shqypt- 
ari i gjytetnuem, Shqiptarja e qytetnueme, Barit e Betlemit, Sh’Françesku 
i Asizit dhe Sh. Luigji Gonzaga. Në këto tekste dramatike Fishta është 
më shumë edukator e predikues sesa poet. Mirëpo, në tekste të tjera 
dramatike, si Juda Makabe dhe Ifigenija n’Aulli, e para dramë tërësisht 
romantike dhe e dyta tërësisht klasiciste, misioni estetik dhe misioni 
kombëtar e filozofik janë të njëjtësuar. 

Satira e Fishtës, gjinia ku pena e Fishtës bëhet mbretërore, në për- 
puthje edhe me vetë misionin e satirës në letërsi, është me mision so- 
cial, kombëtar e politik. 233 

Epi i Fishtës Lahuta e Malcis paraqet shembullin më të mirë të mi- 
sionit të letërsisë, sipas konceptit romantik. Nëse jo prej fillimit, para 
vitit 1905 kur janë botuar pesë këngët e para, së paku shumë para 
përfundimit të Lahutës së Malcis, Fishta e ka konceptuar atë si një ep 


232 Bajram Kosumi, Lirika e Fishtës, Toena, Tiranë, 2004, fq. 81-84. 

233 Qëllimi themelor i satirës është “të tregojë dobësitë shoqërore apo morale, veset e të 
këqijat, t’ua nënshtrojë këto shpotitjes dhe ironisë, dhe në këtë mënyrë të ndihmojë në 
mënjanimin e tyre.” Shih te: Recnik knjizevnih termina (1992), fq. 744. 

132 





FISHTA DHE LETËRSIA SHQIPTARE E TRADITËS 


nacional. Vetë ky fakt paragjykon, jo vetëm formën letrare të veprës 
dhe disa parime të tjera letrare karakteristike për epin, por edhe mar- 
rëdhëniet e një vepre të tillë me etnikumin. Studiuesi kroat Pavao Pav- 
licic ka përshkruar parakushtet shoqërore për lindjen e këngës epike 
dhe lidhmëninë e kësaj kënge me shoqërinë. Këto kushtëzime, sipas 
tij, janë: 

kënga epike flet në emër të gjithë bashkësisë që i përket; 

kënga epike flet për gjërat që janë jetësisht të rëndësishme për gjithë 
bashkësinë së cilës i përket; 

kënga epike në mënyrën më të drejtpërdrejtë e përpunon atë 
pikëpamje (koncept, filozofi) ndaj botës, në të cilën mbështetet bash- 
kësia si organizëm shoqëror; 

për shkak të lidhjeve të tilla me bashkësinë, kënga epike krijohet 
vetëm në disa rrethana historike dhe vetëm në disa tipe të situatave 
shoqërore. 234 

Siç shihet, për nga vetë natyra e saj, kënga epike ka një mision të 
lartë në shoqëri. Fishta ka shkruar epin e vet mbi temën e luftës së 
shqiptarëve për integritetin e trojeve etnike dhe për formimin e shtetit 
kombëtar shqiptar. Këto ngjarje kanë qenë vendimtare për të ardhmen 
e shqiptarëve. Në këtë mënyrë, përveç se është autor e këngëtar i këngës 
epike, Fishta me Lahutën e Malcis është në një farë mënyre edhe krijues 
i kësaj të ardhme, krijues i Shqipërisë së re dhe kombit të lirë shqiptar. 
Ernest Koliqi thotë se: 

“para se të krijohej politikisht, Shqipëria u krijua prej “poetënvet në 
shpirt të Shqiptarvet me kangë qi ngjallshin afshin për liri e mandej u 


234 Pavao Pavlicic, Epsko pjesnistvo, në Uvod u knjizevnost (përgatitur nga Z. Shkreb/A. 
Shtamac), Globus, Zagreb, 1986, fq. 413-414. 

shugurue me gjak të dëshmorvet të shtymum m’u ba flije prej atyne 
kangve.” 235 

Duke rezymuar atë që u tha deri më tash për marrëdhëniet e Fishtës 
me romantizmin në lidhje me letërsinë dhe marrëdhënien e saj me 
idenë nacionale, mund të përfundojmë se në veprën e tij epike dhe në 
atë dramatike, pjesërisht edhe në lirikë, Fishta mbështetet në të njëjtat 
parime letrare sikurse romantikët e mëhershëm shqiptarë, që nga De 
Rada e deri te Animi. Në këtë drejtim, kjo pjesë e veprës së Fishtës është 
pashkëputshëm e lidhur me idealin nacional të Rilindjes Kombëtare, 
ajo ka karakter politik dhe patriotik, shpesh shndërrohet në mjet lufte 
për realizimin e këtij ideali nacional, por në përgjithësi ajo nuk është 
shërbëtore e idealeve jashtëletrare, përkundrazi, ajo i krijon dhe i tra- 
jton mitet moderne nacionale dhe duke i krijuar e trajtuar këto mite, 
si letërsi, ajo kryen edhe një mision jashtëletrar: misionin nacional për 
krijimin e kombit të lirë e të shtetit shqiptar. 

I.l.b. Karakteri arsimor dhe edukativ i letërsisë 

Një mision tjetër i letërsisë romantike shqiptare është misioni arsi- 
mor (iluminist) dhe edukativ i shtresave të gjëra popullore. Ky ilumi- 
nizëm, i zhvilluar mbi idealet e Rilindjes Kombëtare, dallon nga ilu- 
minizmi i një shekulli më parë, ku nëpër qendrat iluministe mësohej 
në njërën nga tri gjuhët e huaja (greqisht, latinisht, turqisht), e vetëm 
aty këtu shqip, por edhe atëherë me alfabet arab 236 , apo në ndonjë al- 
fabet tjetër. Poetët romantikë do të shkruajnë vetë libra shkollorë, si 
bëri Naim Frashëri. Animi ka botuar në prozë shkencore 237 Istori epëg- 

235 Ernest Koliqi, Fishta interpret i shpirtit shqiptar, fq. 52. 

236 Rexhep Qosja, Historia e letërsisë shqipe, Romantizmi, I, fq. 48. 

237 Rexhep Qosja pohon se këto proza shkencore, pavarësisht se janë të tilla dhe janë 
shkruar për qëllime edukative të shkollave shqipe “ato janë vepra që sot lexohen më 

jithshme për mësonjëtoret të para (v. 1886), Dituritë për mësonjëtoret e 
para (v. 1888), Istori e Shqipërisë (v. 1899). Përveç librave të diskursit 
shkencor, Animi ka botuar edhe prozë e poezi edukative e arsimore për 
fëmijë: Vjersha për mësonjëtoret e para (v. 1886), E këndimit çunavet 
(këndonjëtoreja) (v. 1886), Parajsa dhe jjala fluturake (v. 1894). Për këto 
proza dhe poezi për fëmijë të Naimit Rexhep Qosja thotë: 

“Të gjitha poezitë dhe prozat e Naim Frashërit për fëmijë i nënsht- 
rohen një qëllimi themelor: edukimit të fëmijëve.” 238 

Ky qëllim e ka shtyrë poetin e madh ta sakrifikojë artin për t’ua bërë 
sa më të qartë porosinë arsimore e edukative atyre që ua dedikon. Për 
këtë arsye shumica e poezive të tilla përfundojnë me gjykime fabula- 
tive, si: 

Qysh munt të mbetet i gjallë 
Ëngjelli bashkë me djallë? 

Botënë mos e gjykoni 
Me fjalëtë q’u dëgjoni, 

Mos u shikoni ç’tregojnë, 

Po vini re ç’gjë punojnë. 239 

Kur historianët e letërsisë flasin për karakterin iluminist e edukativ 
të letërsisë romantike nuk mendojnë vetëm në librat e diskursit akade- 
mik apo edhe vetëm në tekstet letrare, por me qëllime iluministe e edu- 
kative. Karakteri arsimor i letërsisë romantike është më i thellë, është 
një prej parimeve themelore të kësaj letërsie dhe e gjen, qoftë si shfaqje 
të hapur, qoftë si tendim, në çdo varg e në çdo rresht të teksteve letrare 


parë si shkrime letrare se sa si shkrime thjeshtë diturore.” Shih në Historia e letërsisë 
shqipe, Romantizmi III, Rilindja, 1986, fq. 140. 

238 Rexhep Qosja, Historia e letërsisë shqipe, Romantizmi, III, Rilindja, 1986, fq. 160. 

239 Naim Frashëri, Vepra 2 / Vjersha për mësonjëtoret të para, fq.53. 

romantike. Pranë një strofe të pastër poetike për mundësitë shprehëse 
të gjuhës shqipe (strofa 10 në poezinë Korça ), Naimi do të vërë edhe 
një strofë krejt didaktike: 

S’jemi Grekër as Bullgarë, 

As gjë tjatër nukë jemi, 

Jemi vetëm Shqipëtarë, 

Një kët’ emër nder’ e kemi. 240 

Ky është karakteri arsimor e edukativ i letërsisë romantike shqip- 
tare, i shfaqur në të gjitha thellësitë dhe në të gjitha gjerësitë e veta. 

Fishta nuk ka hequr dorë nga karakteri arsimor e edukativ i artit 
në një pjesë të madhe të veprës së tij. Tashmë kemi përmendur tekstet 
dramatike edukative e arsimore, si: Shqyptari i gjytetnuem, Shqiptar- 
ja e qytetnueme, Barit e Betlemit, Sh’Françesku i Asizit dhe Sh. Luigji 
Gonzaga. Fishta i shkruan këto tekste dramatike jo për të bartur një 
mesazh letrar e estetik, por për të bartur një a më shumë porosi edu- 
kative e arsimore, me përmbajtje nacionale, sociale apo fetare. Kështu, 
personazhet e tekstit dramatik Shqyptari i gjytetnuem, e shfaqur më 
19 dhjetor 1911 në Shkollën Françeskane në Shkodër, janë: Shqypt- 
ari, Feja, Hartet, Geni, Vallja, Poezija, Piktura, Muzika, Arkitektura, 
Skulptura, Elokuenca, Vagneri. Protagonisti është pa dyshim Shqyptari 
ndërsa të gjithë personazhet e tjerë tregojnë të arriturat e Shqyptarit 
dhe ndihmën që do t’ia japin në të ardhmen. Teksti dramatik është 
ndërtuar tërësisht si mësim shkolle: 

YANKU 

Po, a thue, din mue me m’kallzue 
Se sa vjet mund t’ken kalue 

240 Naim Frashëri, Vepra 1 / Lulet e verësë, Rilindja, Prishtinë, 1986, fq.189. 

Q’se n’Shqypni shkollët kan fillue? 

SHQYPTARI 

Se sa vjet munden me kenë, 

Po ta them un tash pa rrenë, 

Si nder në gjithkush e di. 

N’mitetqindgj ashtdhetenj i 
Françeskajt e Shqyptaris 
Me ndimë t’Zotit e t’Austris, 

E me lmoshë t’bamirsvet t’Shkodres, 

Pa tan-tanë e krisme t’lodres,- 
Çilen n’Shkoder, t’thuesh, n’do ksolla 
N’Gjuhadol, ma të parat shkolla- 
T’parat shkolla popullore, 

Ku, pa pare e dhanti dore, 

Zu Shqyptarvet me u dhanë msimi 
Per kah Feja e Gjytetnimi. 

E nuk dij se per sa vjet 
Jo veç n’Shkoder, ktu n’gjytet, 
por mund t’thuesh, per Shqypni mbarë 
kjo pat kenë shkolla ma e parë 241 

Në këtë tekst dhe në tekste të ngjashme arti fle. Kështu ndodhë 
vetëm edhe te një pjesë e lirikës fetare. Në lirikën patriotike hasim 
këtë karakteristikë të artit fishtian, si në poezinë Gjuha Shqype, 
pranë vargjeve antologjike krahasuese, të nisura me pjesëzën kra- 

241 Gjergj Fishta, Dramatika / Shqyptari i gjytetnuem, Rilindja, Prishtinë, 1997, fq. 137- 
138. 

hasuese “porsi” në modelin e anaforës, poeti vë edhe porosinë 
edukative: 

Pra, Shqyptarë, çdo fes’ qi t’jini, 

Gegë e Toskë, malci e qyteta, 
gjuhen t’uej kurr mos t’a lini, 
mos t’a lini sa t’jetë jeta, 242 

Në poezinë satirike, aty ku pena e Fishtës shkëlqen, janë vetëm dy 
tekste satirike-dramatike me karakter edukativ Gjuha e mësimit (v. 
1908) dhe Nevoja e mësimit (v. 1908). Në veprën tjetër satirike Fishta 
godet, ironizon, përqesh, satirizon, po nuk edukon dhe nuk arsimon, 
nëse e lëmë anash karakterin edukues të satirës. 

Në Lahutën e Malcis Fishta vazhdon me traditën romantike për 
karakterin arsimor e edukues të letërsisë. Këtu nuk do të merremi me 
faktin se epi nacional gjithmonë ka në thelbin e vet edhe karakterin 
edukues, por në Lahutën e Malcis ka mjaft pjesë ku karakteri edukativ 
shfaqet hapur, sidomos në ato raste kur autori ndërhyn në rrjedhën e 
rrëfimit dhe shfaq opinionin e vet për këtë apo atë ngjarje, personazh 
apo zhvillim: 

Shqyptarët, po, t’u vra n’mjet veti, 

Per nji Pashë qi çueka Mbreti. 

Eh atë Zoti m’a marroftë! 

Perse i huej, kushdo qi kjoftë. 

Aj gjithmonë a augur i zi 
Per te mjeren moj Shqypni, 

Si njaj korbi qi ndiell zi 243 


242 Gjergj Fishta, Lirika / Mrizi i Zanavet, Rilindja, Prishtinë, 1997, fq. 46. 

243 Gjergj Fishta, Lahuta e Malcis, Rilindja, Prishtinë, 1997, Kangë X, vargjet 314-320. 

Karakteri iluminist e edukativ i artit të Fishtës është i qëllimshëm. 
Fishta është krenar për misionin edukativ të veprës së tij. Në një letër 
për Atë Pal Dodajn të vitit 1912 Fishta e thotë shprehimisht këtë kon- 
cept të tij për artin edukativ: 

„Me gjith kta, po them se nuk ia vlen t’kerkosh bukurit poetike n’ket 
punë (në tekstin dramatik Shqyptari igjytetnuem, plotësim imi, B. K.), 
perse t’duhet ma fort t’i marrish me mend se t’i zbulosh. Mue më mjaf- 
ton qi mundi i em t’i ketë mbërritë qëllimit, d.m.th. me edukue publi- 
kun tue e nxitë kah perparimi e atdhedashtnijë.“ 244 

Duke rezymuar atë që u tha për karakterin iluminist dhe edukativ 
në veprën e Fishtës, e që është e ndikuar drejtpërdrejt nga letërsia ro- 
mantike shqiptare, duhet të theksohet fakti se ky karakter i letërsisë 
është i pranishëm në literaturën shqipe edhe para romantikëve: ka fil- 
luar me shkrimtarët e vjetër të Veriut, ka lulëzuar sidomos në qendrat 
kulturore shqiptare të shekullit XVIII, si është Voskopoja. Por, ilumi- 
nizmi i Fishtës është i njëjtë me iluminizmin e romantikëve, një ilumi- 
nizëm për kulturën kombëtare shqiptare, për dallim nga iluminizmi i 
shekullit XVIII që kishte karakter shkencor dhe fetar dhe bëhej pothu- 
ajse ekskluzivisht në gjuhë të huaja. 245 

I.l.c. Marrëdhënia e letërsisë së shkruar me letërsinë popullore 
në periudhën e romantizmit shqiptar 

Marrëdhëniet e Fishtës me letërsinë popullore trajtohen shterue- 
shëm në një kapitull të veçantë të këtij studimi. Ajo që do të bëjmë 
në këtë pjesë është të argumentojmë se ajo marrëdhënie e Fishtës me 


244 Gjergj Fishta, Estetikë dhe kritikë, përgatitur për shtyp nga Persida Asllani, Hylli i 
Dritës & Shtëpia e Librit, fq. 197-198. 

245 Rexhep Qosja, Historia e letërsisë shqipe, Romantizmi, I, fq. 48. 

letërsinë popullore, në qasje, nuk është origjinalisht e Fishtës, por e 
ndikuar nga fryma popullore e letërsisë romantike dhe pararomantike. 
Fishta, në këtë qasje të veten ndaj letërsisë popullore, do të jetë ndikuar, 
si kemi përmendur më herët, edhe prej sivëllezërve të tij françeskanë, 
pastaj edhe nga disa poetë kroatë, por shumë më tepër do të jetë ndi- 
kuar nga qasja e poetëve romantikë ndaj letërsisë popullore. 

Qasjen e re të romantikëve ndaj letërsisë popullore e ka nisur vetë 
romantiku i parë shqiptar Jeronim De Rada, që në moshën fare të re. 

“Në korrik të vitit 1833 e lashë kolegjin. (...) Në shtator më erdhi prej 
Kozencës letra e avokatit të përmendur Rafael Valentini, i cili më vonë, 
në moshë të shtyrë, u bë kryetar i pushtetit ekzekutiv të kryengritësve 
të Kalabrisë më 1848. më kërkonte këngë popullore të kolonive tona. 
Shkova në Shën Kozmo te nënëdaja e këtu, një plakë, me emrin Tor- 
toshëlja, më recitoi të parat këngë, ndërmjet të cilave ato të Dedë Skurës, 
Milo Shinit e Radavanit. Në Shën Mitër pata pjesët e shumë këngëve 
nga Oricia, gjyshja nëntëdhjetëvjeçare e Dhimitër Strigarit. 

Pastaj vazhdoja të dëgjoja gratë e fshatit, prej të cilave mësova këngë 
të tjera. Mbledhjen e dërgova në Kozencë. Nga shoqëria me vajzat dhe 
nga thjeshtësia e shqiptimit të atyre këngëve lindi historia e parash- 
trimi i legjendës së Milosaos.“ 246 

Asnjëherë De Rada nuk do të ndahet, qoftë nga mbledhja e folklorit, 
qoftë nga shkrimi i letërsisë autoriale mbi bazë të letërsisë popullore. 
Më 1848 ai e humbet një përmbledhje të përgatitur me këngë pop- 
ullore. Më 1866 botoi përmbledhjen e famshme të këngëve popullore 


246 Jeronim De Rada, Vepra, 7 / Autobiografia, përkth. nga Jup Kastrati, Rilindja, 1988, fq. 
302-303. 

Rapsodi të njëpoeme shqiptare, të cilën e ribotoi te Fiamuri i Arbërit më 
1883 me titullin Rapsodi kombëtare. 247 

Mbledhja e letërsisë popullore kishte një traditë shumë më të 
hershme të Arbëreshët e Italisë, që datonte që nga fundi i shekullit XVII. 
Në kohën kur De Rada shkoi të mblidhte këngët e para kishte parë në 
bibliotekën e Flumine Toçit në Shën Kozmos një libër të Françesk Aba- 
tit (1717-1800) me këngë popullore arbëreshe. 248 Mirëpo, te arbëreshët 
ishte shumë e njohur përmbledhja në dorëshkrim me 18 këngë pop- 
ullore e Nikollë Filjes (1691-1769) me titull Kënkëzëpleqrijsë (1736). 249 

Studiuesi më autoritativ i De Radës, Jup Kastrati, e quan atë “më i 
madhi folklorist arbëresh”. 250 Kastrati nuk i jep këtë epitet De Radës për 
shkak të mbledhjes së folklorit, por për shkak të përdorimit dendurak 
të folklorit në veprën e tij letrare. Këngët e Milosaos janë shkruar në 
gjedhë të këngës popullore arbëreshe: përshkrimet e shumta të natyrës, 
fjalësi, dialogët dhe disa forma të jashtme poetike si vallja, janë të nd- 
ikuara prej rapsodive popullore. Sipas Qemal Haxhihasanit kangjelet 
IV, IX, XV, XVIII, XX, XXIX pjesërisht e kanë burimin nga këngët pop- 
ullore. 251 

Me Këngët e Milosaos De Rada e kishte hapur një shteg të ri në 
letërsinë shqipe: përdorimin e pakufizuar të letërsisë popullore në 
letërsinë autoriale. Ai kishte përdoruar letërsinë popullore si një autor 
veprën e vet: ka renditur këngët në Rapsodi të njëpoeme shqiptare sipas 
një rendi logjik e historik të motiveve, ka marrë prej këngëve popullore 


247 Jup Kastrati, Studime për De Radën, fq. 180-189. 

248 Jeronim De Rada, Vepra, 7 / Autobiografia, fq. 337. 

249 Matteo Mandala, Gjurmime filologjike/ Për letërsinë e vjetër arbëreshe, Çabej, Tiranë, 
2006, fq. 348. 

250 Jup Kastrati, Studime për De Radën, fq. 173. 

251 Cituar sipas J. Kastratit, Studime për De Radën, fq. 239. 

për veprat e veta motive, figura, personazhe dhe teknika ndërtimi të 
tekstit poetik. Ai madje ka pasur guximin të vërë dorën në to 252 dhe të 
shtojë ndonjë varg për të mbushur zbrazëtitë në këngë, sipas përfyty- 
rimit të tij se këto këngë ishin mbetje të një epopeje të vjetër shqiptare. 
Ky koncept krijues letrar i De Radës i ndikuar nga J. G. Herder (1744- 
1803), J. Makferson (1736-1789) etj., jo vetëm që ka ndikuar letërsinë e 
arbëreshëve fund e krye, atë romantike dhe pasromantike, por edhe ka 
përligjur estetikisht shumë autorë të tjerë e veprat e tyre, madje deri në 
fund të gjysmës së parë të shekullit XX, si Fishta, Kuteli 253 etj. Të tjerë 
romantikë shqiptarë kanë ecur brenda këtyre kufijve letrarë të vendo- 
sur prej De Radës, prandaj nuk do të trajtojmë ndonjë shembull tjetër. 


Ku konvergjojnë Fishta dhe De Rada në përdorimin e letërsisë pop- 
ullore? 

Fishta ka përdorur letërsinë popullore në veprën e tij autoriale mbi 
të njëjtat koncepte sikurse edhe De Rada, e ka përdorur sikur të ishte 
ajo vetë vepër e tij: është ndikuar prej saj, ka marrë prej saj fjalë, figura, 
fjalë të urta, frazeologji shqipe, mite, heronj, motive, ide poetike, tema, 
vargje të tëra, pjesë të tëra të tekstit poetik, modele shkrimi, si modeli 


252 Jup Kastrati, Studime për De Radën, fq. 175. 

253 Mbase Mitrush Kuteli është poeti i fundit shqiptar që shkroi një vepër autoriale mbi 
tekstin letrar krejtësisht popullor: në vitin 1965 ai botoi librin Tregime të moçme 
shqiptare, një variant kutelian në prozë i Eposit të Kreshnikëve. Edhe pse ato janë bërë 
edhe për qëllime edukative e arsimore për lexuesin e moshës së re, në radhë të parë 
këto tregime janë krijime poetike, ose më drejt rikrijimi mbi bazën e Eposit të Kresh- 
nikëve. Studiuesi i Kutelit Dr. Sali Bashota shpreh me një fije dyshimi efektin letrar të 
këtyre tregimeve: 

Me këto tregime “duke dhënë disa shpjegime konkrete në fillim me Parafjalën e bot- 
imit të tyre, pastaj veç e veç për disa nga to, Kuteli sikur e thellon, e zgjeron dhe e 
frymëzon përfytyrimin dhe bindjen e lexuesit për vlerat e artit gojor dhe ndikimin e tij 
të përgjithshëm në letërsinë e shkruar.” 

Shih: Dr. Sali Bashota, Kuteliprozator, poet, kritik, Rilindja, Prishtinë, 1999, fq. 104. 

142 





FISHTA DHE LETËRSIA SHQIPTARE E TRADITËS 


i dyluftimeve i marrë nga Eposi i Kreshnikëve etj. Po, ndikimin më të 
madh Fishta e ka shfaqur në Lahutën e Malcis, duke e ndërtuar epin 
nacional shqiptar mbi teknikën e modelin e shkrimit të këngëve pop- 
ullore historike shqiptare. Mbi këtë model dhe me këtë teknikë shkrimi 
Fishta ka krijuar njërën prej kryeveprave të letërsisë shqipe. 

Nga ky aspekt, nga mënyra e përdorimit të letërsisë popullore si 
një gurrë e pashuar për poetin dhe veprën autoriale, si dhe shkrimi 
i letërsisë autoriale sipas modelit të letërsisë popullore e bën Fishtën, 
jo vetëm të ndikuar, por edhe shumë të afërt me romantikët e tjerë 
shqiptarë. 

1.2. Dallimet e Fishtës nga romantikët 

1.2. a. Karakteri kritikues i letërsisë së Fishtës 

Në letërsinë e romantikëve tanë rrallëherë mund të gjesh mendi- 
min dhe gjuhën kritike. Stili i tyre ligjërues është kryesisht himnizues. 
Me veprat e tij më kryesore, si Këngët e Milosaos (1836), Serafina To- 
pia (1839), Skënderbeu ipafat (1872) dhe me përmbledhjen e këngëve 
popullore Rapsodi të një poeme shqiptare (1866) De Rada himnizon 
shekullin e Skënderbeut në të gjitha aspektet e tij dhe arrin të krijojë 
imazhin për një shekull ideal shqiptar. Duke folur për ndikimin që pati 
Rapsodi e një poeme shqiptare, studiuesi deradian Jup Kastrati thotë: 

„Botimi i Rapsodive popullarizoi epokën e madhe heroike të Skën- 
derbeut, që u bë edhe tematika kryesore e gjithë letërsisë arbëreshe.“ 254 

Naim Frashëri idealizon natyrën shqiptare dhe njerëzit e punët që 
bëhen në Shqipëri, duke krijuar kështu idealin e përsosmërisë së at- 


254 Jup Kastrati, Studime për De Radën, fq. 183. 

dheut shqiptar. Po Animi nuk kufizohet vetëm në botën shqiptare, ai 
himnizon edhe vlera universale si dashuria, mirësia, bukuria etj. Sabri 
Hamiti e vëren himnizimin si stil ligjërimor, si një prej karakteristikave 
themelore të Naimit: 

„...himnizimi është proces dominues në veprat e tij poetike më të 
njohura: Bagëti e Bujqësija, 1886, Bukurija, 1890 dhe Histori e Sklën- 
derbeut, 1898. kjo mënyrë e këndimit nëpërmjet lavdit, apo e ndërtimit 
të lavdit nëpërmjet të poezisë, do të hetohet edhe në poezi të veçanta të 
tij, që lidhen ose me jetën përgjithësisht, ose me gjuhën apo me ndonjë 
shenjë themelore të identitetit kombëtar. 255 

Një pjesë e romantikëve janë afruar edhe me stilin ligjërues vlerë- 
sues, duke i lejuar vetes që në veprën letrare të japin gjykimin e prerë 
se çka është e mirë e çka është e keqe 256 , mirëpo, nuk kalohet përtej 
këtyre kufijve. Sabri Hamiti, duke trajtuar himnizimin si prosede kri- 
jues, vëren rrënjët e tij te letërsia e autorëve të vjetër dhe ndikimin e tij 
e shtrin deri në dekadën e dytë të shekullit XX, deri aty ku fillon Noli 
e Migjeni. 257 

Vetëm Pashko Vasa me vjershën e njohur Mori Shqypni, e mjera 
Shqypni! (1880) krijon një disakord me prosedeun himnizues të ro- 
mantikëve. Në këtë poezi Pashko Vasa, pasi himnizon të kaluarën e lirë 
shqiptare, bën një kthesë të prerë me vargun pyetës Por sot, Shqypni, pa 
më thuej sije? 25S , për të vazhduar pastaj me një prosede tjetër gjuhësor, 


255 Sabri Hamiti, Studime letrare, ASHAK, Prishtinë, 2003, fq. 143. 

256 Rexhep Qosja, Historia e letërsisë shqipe, Romantizmi, I, fq. 258. 

257 Sabri Hamiti, Studime letrare, fq. 159-160. 

258 Pashko Vasa, Vepra 1, përgatitur për shtyp nga Fahredin Gunga, Rilindja, Prishtinë, 
1989, fq. 74. 

me gjuhën kritikuese për gjendjen e shqiptarëve dhe të Shqipërisë në 
kohën e sundimit osman. 

Në një pjesë të veprës së tij Gjergj Fishta, duke qenë sikur romantikët 
shqiptarë një udhëtar i idealit nacional, nuk mund t’i ikën ligjërimit 
himnizues. Himnizimi si prosede gjuhësor është romantik sidomos te 
një pjesë e poezisë lirike, po shumë më i fuqishëm te Lahuta e Malcis. 
Në këto vepra Fishta himnizon botën shqiptare, në veçanti karakterin 
e shqiptarit, duke e idealizuar atë përmes figurës së malësorit shqip- 
tar. Ai i kishte hapur botës, përmes himnizimit, karakterin e shqiptarit 
dhe kjo ka ndikuar Ernest Koliqin që ta quajë atë “interpret të shpirtit 
shqiptar": 

„Kështu qi mund të thuhet se vepra e Fishtës asht përpjekja ma 
vigane qi shqiptari bani deri tash për t’ia zbuluem vetvehtes botën e 
vet.“ 259 

Mirëpo, Fishta është mjaft i njohur për karakterin kritikues të veprës 
së tij. Po me atë zjarr që himnizon gjuhën shqipe Fishta mallkon ata që 
përbuzin këtë gjuhë (në poezinë Gjuha Shqype). Po me atë gjuhë emo- 
cionale që lavdëron luftëtarët malësorë ndër beteja me trimat malazezë 
Fishta kritikon e shanë shqiptarët pse lanë të shkëputet Kosova dhe 
shumë territore etnike shqiptare nga trungu shqiptar më 1912: 

Ehu! shka do t’bajn, thue, tash Shqyptarët e shkretë: 

Ata, qi m’vedi pasë e kanë kanun: 

Ata, qi n’dej kanë gjak të Skanderbeut: 

Qi sheklli mbajtë i ka per burra t’dheut?- 

5. Shka bajn Shqyptarët?...Han fiq e kastraveca: 


259 Ernest Koliqi, Fishta interpret i shpirtit shqiptar, Kuvendi Françeskan, Gjakovë, 1997, 
fq. 26. 

E pijnë mastikë, e qesin petlla n’uej; 

E ngrehen rrugës e fryhen si gjeldeca; 

E rrijn tue kqyrun udhës ushtarët e huej 
Pale a kanë ksulen qyp ase kapelë, 
a e ka uficiali kalin at a pelë. 260 

Është bërë pothuajse proverbial vargu i Fishtës Oj Zanë, t’këndo- 
jm...t’vajtojm, deshta me thanun nga poezia 28 Nanduer 1913, e që 
paraqet dy stilet ligjëruese të Fishtës, atë himnizues dhe atë kritikues. 

Forcën e vet kritikuese gjuha e Fishtës e shfaq në poezinë satirike. 
Aty Fishta është i pamëshirë, jo veç kritikues, por edhe sarkastik deri 
në fund. Dhe, në shënjestër të kësaj gjuhe nuk janë vetëm disa individë, 
por struktura të tëra të shoqërisë shqiptare e të qeverisë, letrarë, poetë, 
kritikë, tregtarë, qytetarë të shkolluar, botues librash, deputetë, politi- 
kanë etj., për të shkëlqyer në epin heroiko-komik Palokë Cuca (1922), 
në të cilën poeti godet pamëshirshëm mendësinë qytetare shqiptare të 
hllimit të periudhës së pavarësisë së Shqipërisë: 

Jo, po, moj Zanë, kam da veti me veti, 

Me tjerrun tortë sivjet nji kangë të re, 

Qi kur der m’sod s’kje ndie n’Shqypni as njeit, 

Por, qi do t’ndihet larg, shpresoj, mbi dhe, 

Por, n’kjoftë se ka me m’mbajt mue jeta e shndeti: 

Kam da me kndue per t’kshtenë, per turq e shkje 
Si Palokë Cuca leu, si rnoi, si diq, 

Si per Atdhe guksoi, si u orvat per...fiq. 261 


260 Gjergj Fishta, Lirika / Mrizi i Zanavet, fq. 90. 

261 Gjergj Fishta, Satirika / Palokë Cuca, Rilindja, 1997, Kanga e parë, 3. 

Duke përmbyllur shqyrtimin për karakterin kritikues të veprës së 
Fishtës, mund të përfundojmë se sado në një pjesë të veprës së tij Fishta 
vazhdon traditën himnizuese letrare, në pjesën tjetër ai bën një prerje 
të kësaj tradite dhe është ndër të parët poetë shqiptarë që filluan pro- 
sedeun gjuhësor kritik në letërsi. Fishta, bashkë me Çajupin, po shumë 
më afër me Nolin, Migjenin e Kutelin e mëvonshëm, janë baballarët e 
letërsisë që kritikon dhe nuk himnizon tematikën apo heronjtë e vet. 
Në këtë pikë, Fishta në njërën anë, dhe De Rada e Animi, në anën tjetër, 
janë si dy botë të ndryshme: De Rada e Animi krijojnë letërsinë mbi 
ligjërimin himnizues, duke krijuar kulte e mite eterike, ndërsa Fishta 
krijon letërsinë mbi ligjërimin kritikues dhe vepra letrare nuk ka asnjë 
tabu. 

Letërsia himnizuese e Fishtës ( Lahuta e Malcis, një pjesë e lirikës 
patriotike dhe lirika fetare) dhe letërsia satirike e Fishtës (përmbledh- 
ja Anzat e Parnasit, Gomari i Babatasit, Visku i Babatasit etj.) janë dy 
anët e ndryshme të poetit dhe të veprës së tij, po në misionin e letërsisë 
në shoqëri janë të ngjashme ose të njëjta. Nëse flasim me gjuhën e ro- 
mantikëve për misionin e letërsisë në shoqëri, atë që krijoi Fishta me 
Lahutën e Malcis, atdheun dhe kombin e lirë shqiptar, e sulmoi deri në 
kulm me satirën e vet të ashpër, po përsëri për të njëjtin qëllim: për ta 
kultivuar më tej veprën e krijuar në Lahutë të Malcis. Lahutën e Malcis 
e shkruan Fishta idealist e ëndërrues, ndërsa Palokë Cucën e shkruan 
idealisti i zhgënjyer Fishtë. 

I.2.b. Fryma klerikale e letërsisë së Fishtës 

Gjatë Mesjetës së vonshme dhe në kohën e re shoqëria shqiptare 
është zhvilluar, nën ndikimin e religjionit, si një shoqëri centripetal- 

iste. 262 Institucionet fetare shqiptare, duke tërhequr drejt qendrave 
të tyre (për myslimanët qendër ishte Porta e Stambollit dhe bota 
turko-arabe; për ortodoksët Patrikana e Stambollit dhe bota greko-bi- 
zantine dhe për katobkët Papa në Romë dhe bota evropiane perëndi- 
more) tërhiqnin, nën ndikimin e këtyre qendrave, edhe kah kultura, 
mendësia, gjuha dhe politikat e tyre. Kjo tërheqje drejt, së paku, tri 
qendrave të huaja kulturore, fetare e politike, e cila nuk mund të lidhet 
vetëm me nocionin diversitet, ishte pengesë thelbësore në zhvillimin e 
idesë nacionale në Rilindjen Kombëtare dhe në zhvillimin e vet kombit 
shqiptar. Prandaj, rilindësit shqiptarë, bashkë me ta edhe romantikët, 
e rikthyen religjionin në pozitën origjinale dhe të vërtetë në shoqëri, 
pra e rikthyen në çështje individuale, në çështje të besimit të individit 
dhe në masë përcaktuese individuale e jo shoqërore. Sipas këtij kon- 
cepti modern, në përputhje me idealet e Revolucionit Borgjez Francez, 
shqiptarët (si shoqëri) ishin vetëm shqiptarë, ndërsa një shqiptar (si in- 
divid) mund të ishte mysliman, ortodoks apo katolik. Ky ndryshim në 
qasjen ndaj fesë bëri që të zbehet roli i qendrave tërheqëse kulturore, 
fetare e politike, duke i lëshuar vendin krijimit të një qendre tërheqëse 
shqiptare, që nuk është e shprehur përmes një qyteti a një krahine, por 
përmes idealit nacional. Kjo bëri që gjatë Rilindjes Kombëtare të bëhen 
proverbiale vargjet e poemës Mori Shqypni, e mjera Shqypni (1880) të 


262 Nocioni centripetal për këtë fenomen është përdorur nga Eqrem Çabej në studimin 
Për gjenezën e literaturës shqipe, por kur ai flet aty për fuqitë centripale në zhvillim- 
in e etnikumit shqiptar ka parasysh pozitën gjeografike të udhëkryqit të territorit 
shqiptar dhe dyndjet e mëdha që nga mesjeta e hershme e deri në ditët e vonshme të 
mbas pushtimit osman (fq. 21). Ndërsa Rexhep Qosja në Historinë e letërsisë shqipe, 
Romantizmi, I, (1984) flet për religjionin dhe institucionet fetare shqiptare si fuqi 
përçarëse në zhvillimin e idealit nacional (fq. 51-52). 

poetit shkodran Pashko Vasa, të cilat i afrohen idealit për krijimin e një 
feje origjinale shqiptare: 

Çoniu, o shqyptarë, prej gjumit çoniu, 
të gjithë si vllazën në nji besë shtërngoniu, 
edhe mos shikoni kisha e xhamia, 
fe e Shqyptarit asht Shqyptaria. 263 

Njëri prej këtyre ideologëve, Sami Frashëri, në veprën e tij Shqipëria 
ç’ka qenë, çeshtë e ç’do të bëhetë (1899), pa dyshim njërën prej kryeve- 
prave të literaturës shqiptare, shkruan: 

“Mos vështroni bes’ e fe; myslimanë, katolikë, orthodoksë, gjithë 
shqiptarëtë, sa jan’ e tek janë, janë vëllezër. Gjithë duhet të bashkohen 
nënë fjamurit të shenjtëruar të Shqipërisë!!” 264 

Rilindësit dhe romantikët shqiptarë patën sukses të madh në 
këtë mision të tyre të ripërkufizimit të marrëdhënieve shqiptari (na- 
cioni)-feja. Studiuesi i marrëdhënieve feja-kombi te shqiptarët, Rober- 
to Maroco dela Roka, edhe pse shpesh i njëanshëm, konstaton se: 

“Për shqiptarët nacionalizmi ishte pasioni i vetëm i madh i jetës 
publike. Ishte një ideal gjithpërfshirës, i plotë, pa kompromise.” 265 

Në veprën e Gjergj Fishtës, jo vetëm nuk qenëson ky ideal i roman- 
tikëve shqiptarë, por në ndonjë pjesë të saj ndodhë e kundërta. Heroi 
i Fishtës në Lahutën e Malcis aspak nuk i përngjan Pashko Vasës dhe 
vargjeve të tij, por është një hero që lufton për Atdhe-Mbret e Fe, janë 
prifti e hoxha, ata që i nxisin shqiptarët të luftojnë për atdhe. Edhe në 
lirikën e tij është njësoj: patrioti shqiptar dhe feja janë të ngjizura. Në 


263 Pashko Vasa, Vepra 1, fq. 77. 

264 Sami Frashëri, Vepra 2 / Shqipëria ç’ka qenë, çeshtë e ç’do të bëhetë, fq. 77. 

265 R. M. dela Roka, Kombi dhe feja në Shqipëri 1920-1944, Elena Gjika, Tiranë, pa vit 
botimi, fq. 10. 

shkrimet publicistike ky fenomen shndërrohet në koncept: Fishta an- 
gazhohet për një shtet shqiptar, në të cilin feja do të luajë rol parësor, 
madje ai zhvillon koncepte për një shtet pothuajse fetar dhe, nga ky 
prizëm akuzon shtetet laike perëndimore si Franca etj. dhe krijuesit e 
këtij koncepti, si Volteri 266 etj. 

Në vitin 1913 Fishta thotë: 

“Prandej detyrët qi nieri ka per t’vu mbi shekull janë kto: Feja, Atd- 
heu, Gjindja, e Dija.” 267 

Shumë vite më vonë, më 1923, në shkrimet e diskursit publicistik, 
Fishta do ta shtrojë edhe një herë pyetjen, të cilën tashmë e kishin zg- 
jidhur kaherë rilindësit shqiptarë, duke e ndarë fenë nga kombi dhe 
duke e lënë në çështje të besimit individual: kombi dhe shteti shqiptar 
a duhet të zhvillohet sipas “sistemit” aziatik apo atij oksidental, e që në 
fakt derivon të jetë zgjidhje midis kristianizmit (perëndimi) dhe mys- 
limanizmit (lindja)? Duke e pohuar kundërshtimin e papajtueshëm 
të këtyre dy sistemeve Fishta pohon se nuk mund të ketë një zgjidh- 
je kompromisi, duhej marrë njëri e duhej hedhur tjetri sistem: duhej 
hedhë sistemi aziatik, të cilin e urrenin shqiptarët, por kjo nuk mund 
të bëhej lehtë për shkak të fesë myslimane që përfaqësonte shumica 
e shqiptarëve. Zhvillimi i këtyre teorive, në këtë mënyrë të gabuar, e 
çuan Fishtën edhe në përfundime tejet johistorike dhe në kundërsh- 
tim të plotë me idealet e Rilindjes Kombëtare, në ndarjen e territorit 
shqiptar në kantone mbi baza fetare. 268 Vetëm dy vjet më vonë idetë 

266 Gjergj Fishta, Kisha Katolike ka trajtue kulturen oksidentale, HYLLII DRITËS, 1923, 
nr. 4, 5 dhe 6. Njësoj edhe te: Fishta, Përndritje, publicistikë, Lajmëtari, Tiranë, 2000, 
fq.188, 

267 Gjergj Fishta, Përndritje, (Përlimi i përkohshmjes), Lajmëtari, Tiranë, 2000, fq. 11,. 

268 Gjergj Fishta, Arsim, apo luftë kundra katoliqizmit në Shqypni?, HYLLI I DRITËS, 
1923, nr. 7. Aty Fishta, ndër të tjera thotë: 

për kantonet mbi bazat fetare marrin karakter të pastër politik dhe di- 
skutohen në qarqet e ndryshme politike, të brendshme dhe të huaja. 
Në një Raport të konsullit të përgjithshëm italian në Shqipëri Koch, 
dërguar Ministrisë së Punëve të Jashtme në Romë, ai përmend se Patër 
Fishta i kishte bërë propozimin si zgjidhje të mundshme të amullisë së 
Shqipërisë ndarjen administrative të Shqipërisë në tri kantone. 269 

Në shkrimet e këtij diskursi Fishta përligj idealin fetar të futur në 
veprën e tij letrare: 

“E pse na Shqypnin nuk e kemi dishrue veç sa me ju peshue shqypt- 
arve dhetë herë buka thatë, para se me e hanger: sa per nji zhel m’shtat, 
e sa per me pasë kah nji mehmur mqafë, per m’e majë me rroga n’ar, por 
edhe per triumf t’idealeve tona, nder të cillat, padyshim, zen vendin e 
parë ideali fetar. Po; per triumf të ktij ideali të Parët tonë kan pasë lshue 
arët e veta, megjet e veta e shka kan pasë vithna e pleme e gji-me t’eger 


“Do t’ishte mujtë, ndoshta, me u zhdrivillue ky problem-deri diku edhe me dobi të 
komit- a tuj decentralizue autoritetin nder “kantone autonome”, e se tuj vendue qi 
perfaqsuest e komit t’u dergojshin në Parlament, jo mbas proporcionit të numrit telek- 
torve, por mbas nji shifret të caktueme sa per shumicën aq per elementat e tjerë: ka 
50% per të dyja lagjet.” (Shih edhe: Përndritje, publicistikë, Lajmëtari, 2000, fq.206,) 

Se kishte ide të tilla në mendimin politik e fetar shqiptar të asaj kohe, bile edhe më 
radikale, dëshmon fakti se në vitet ’20 të shekullit XX një komision katolikësh shqip- 
tarë “tuj u pershkue neper Jugoslavi, shkote në Gjenevë, e aty, para “Lidhjes s’Komeve, 
lypte, qi katolikt t’u shkepshin prej sundimit të Qeverisë s’Tiranës, per arsye qi krist- 
jan e muhamedan nuk mund t’jetojshin bashkë...”, të cilën nismë Episkopati Katolik i 
Shqypnisë e përgënjeshtronte. (Shih po aty, fq. 223). 

269 Mediha Shuteriqi dhe Dhimitër Andoni, Veprimtaria antikombëtare e klerit katolik të 
Shqipërisë në shërbim të fashizmit italian, në STUDIME HISTORIKE, nr. 2, Tiranë, 
1968, fq. 181. Aty thuhet, ndër të tjera: 

“Mund të shpresohej një rezultat më i mirë-tha ai (Fishta, plotësim i B.K.)-nëse vendi 
do të ishte ndarë në tre kantone, Veriu katolik, Qendra muslimane dhe Jugu ortho- 
doks, seicili me autonomi të vet, nën një pushtet qendror, ku do të përfaqësoheshin që 
të tre.” 

e të butë, e kan dalë në mal, tue jetue-ata edhe na-mi rrasë të gjallë, si 
ato bishat e shkerbet e egra, pa kurrnji të mirë nen ket Zot.” 270 

Fatmirësisht në veprën letrare të Fishtës nuk zhvillohen koncepte 
radikale fetare, madje ndodhë e kundërta: aty ka një harmoni ndër- 
fetare dhe shqiptarët luftojnë bashkërisht kundër sunduesve osmanë 
dhe armiqve të rinj sllavë. Vetëm në një këngë të Lahutës së Malcis, 
Kanga XXVIII Dedë Gjo’ Luli ndodhë një beteje fetare ndërshqiptare, 
ndërmjet muhamedanëve të Shkodrës dhe katolikëve të Malcis të prirë 
nga Dedë Gjo’ Luli. 

Falë i kjoshin t’Madhit Zot! 

Kur janë lshue Grudë edhe Hot 
N’at Dinoshë m’bashibuzukë, 

250 Ç’ka ushtue mal e ç’a trandë sukë, 

Edhe toka ç’t’ka bumllue: 

Kaq permnershëm t’janë perla, 

Si me u gri Turku me shkja: 

Jo ma t’gjith Shqyptar-nji vlla! 

255 Shoq me shoq miq e kumarë, 

T’gjithë bujarë, t’gjithë pushkatarë, 

Kundra shkjaut qi sa e sa herë 
Krah per krah kan rra n’poterë, 

E s’bashku kan derdhun gjak, 

260 Tuj u gri me Karadak. 271 


270 Fishta, Arsim, apo luftë kundra katoliqizmit në Shqypni?. Shih edhe: Fishta, Përndrit- 
je,fq. 216-217. 

271 Fishta, Lahuta e Malcis, Kangë XXVIII. 

Është edhe një tekst paraletrar me këto ide, dedikimi (shkruar 
më 1926) në poezinë satirike Nikolejda, të shkruar më herët, më 
1901, por që nuk paraqet kurrfarë rëndësie. 272 

Si kam vërejtur edhe më heret 273 , këtë karakter fetar të letërsisë 
së tij e nxitë dhe e krijon vetë ai, autori, Gjergj Fishta e jo heron- 
jtë e tij. Ndryshe nga Fishta, heronjtë e tij në Lahutën e Malcis e 
definojnë idealin nacional pikë për pikë sikurse rilindësit kom- 
bëtar. Motivet e vërteta të luftës së Mar Lulës, Bajraktar i Shalës, 
në Kangën IX Lidhja e Prizrendit të Lahutës së Malcis, kundër 
forcave osmane dhe sllave janë: atdheu, liria, erzi, giuha, t’Partë, 
doke e kanu. 274 Ky është një prej fakteve të shumta se në Lahutën 
e Malcis ka triumfuar poeti Fishtë mbi priftin Fishtë. 

Kur flasim për karakterin fetar të letërsisë së Fishtës duhet 
veçuar një çështje: këtu nuk flasim për lirikat e tij fetare dhe për 
tekstet dramatike fetare. Ato trajtohen më vete, sipas gjinisë letra- 
re apo sipas tematikës. Në këtë nënkapitull ne trajtuam karakter- 
in fetar të veprës jofetare të Fishtës, për të vënë theksin te dallimet 
në këtë çështje midis tij e të gjithë romantikëve të tjerë shqiptarë. 


272 Fishta, Satirika / Nikolejda, Rilindja, Prishtinë, 1997, fq. 427. Shih edhe B. Kosumi, 
Lirika e Fishtës, fusnota në fq. 67-68. 

273 Bajram Kosumi, në librin Lirika e Fishtës. 

274 Bajram Kosumi, Lirika e Fishtës, fq. 116-117. 

153 





Bajram Kosumi 


II. TEMATIKA DHE MOTIVET 

II. 1. Ngjashmëritë e Fishtës me romantikët 

Në veprën e tij Fishta trajton tema që janë trajtuar edhe më parë 
në letërsinë e romantikëve shqiptarë. Disa prej tyre, si e kemi thek- 
suar në kapitujt e mëparshëm, janë trajtuar edhe para romantikëve, 
nga shkrimtarët e vjetër të Veriut. Gjuha shqipe ka qenë e shndërruar 
në temë letrare, që nga shkrimtarët e vjetër të Veriut. Po ashtu edhe 
çlirimi i shqiptarëve nga sundimi osman. Romantikët i kishin zhvil- 
luar më tutje këto tema, duke i shndërruar në mite letrare. Duke folur 
për tematikën shqiptare Sabri Hamiti i futë në kategorinë e temave të 
përhershme temat si gjuha Shqipe. 275 Këto tema ishin në përputhje të 
plotë me idealet e Rilindjes Kombëtare dhe me idealet letrare të ro- 
mantikëve shqiptarë. Në përgjithësi, romantikët trajtuan temat, të cilat 
lidheshin në një mënyrë me idealin nacional të Rilindjes Kombëtare. 
Ata trajtuan edhe tema universale, si tema filozofike apo ekzisten- 
ciale, mirëpo strumbullari i tematikës së tyre janë disa tema që lidhen 
funksionalisht me idealin nacional. Këto mund të përdallohen në këto 
grupe: 

Tema e atdheut me format e ndryshme, si: tema e mërgimit; e 
dashurisë në lidhje me atdheun; e vdekjes për atdheun; e çlirimit nga 
sunduesi osman; e luftërave heroike për atdheun; e mallit për atdheun 
etj.; 

Tema e gjuhës shqipe, e cila nuk ka forma të ndryshme. 


275 Sabri Hamiti, Tematologjia, ASHAK, Prishtinë, 2005, fq. 22. 

Tema historike shqiptare me format e ndryshme, si: temat e shekul- 
lit XV (shekulli i Skënderbeut) ose Moti i Madh si e quajtën arbëreshët 
kohën e Skënderbeut; tema ilire-pellasgjike si sfond etj. 

Tema universale si: tema fetare; filozofike e ekzistenciale; e vdekjes; 
e dashurisë; e moralit etj. Këto tema shpesh lidhen me temën e parë, 
atë të atdheut. 

De Rada në veprat e tij pati për kryetemë shekullin XV, Shekullin e 
Skënderbeut dhe brenda saj trajtoi shumë edhe tema të tjera e motive 
të ndryshme, si: 

malli për atdheun e largët, që është e pranishme në çdo vepër të tij; 

tema erotike, e ndërthurur me motive sociale te Këngët e Milosaos, 
apo e ndërthurur me motive politike si te Këngë të Serafina Topisë; 

tema historike shqiptare te: Këngë të Srafina Topisë, princeshë e Za- 
drimes, në shekullin XV (1843)276, në të cilën autori shtjellon jetën 
e shqiptarëve dhe pjesërisht edhe luftën e tyre kundër osmanëve në 
shekullin XV, por të gjitha këto të ndërthurura me idealin e lirisë së 
Shqipërisë, bile edhe dashurinë e saj ndaj fisnikut Bozdar Stresit pro- 
tagonistja e poemës, Serafina Topia nga Arta, e sakrifikon për t’u mar- 
tuar me princin Nikollë Dukagjini, vetëm e vetëm për të bashkuar 
Jugun dhe Veriun shqiptar; Histori e Shqipërisë, ose Shqipëria nga 
viti 1460 deri më 1485 (1847), në të cilin tri poemat e para „shprehin 
trilogjinë tragjike të shtëpisë së Arianit Komnen Topisë“277; te Skën- 
derbeu i pafat (1872-1884) përsëri De Rada shtjellon luftërat shqiptare 
kundër osmanëve në shekullin e Skënderbeut. 


276 Poema ishte e gatshme më 1839, por derisa ishte në shtyp, me titullin Këngë historike 
shqiptare të Serafina Topisë, grua e princit Nikollë Dukagjinit, censura e ndaloi bot- 
imin dhe qarkullimin e saj. Shih te: Jup Kastrati, Studime për De Radën, fq. 242. 

277 Jup Kastrati, Studime për De Radën, 2003, fq. 247. 

Këto tema të De Radës ndikuan përfundimisht jo vetëm letërsinë ar- 
bëreshe, por krejt letërsinë shqiptare 278 , duke u bërë pjesë të përhershme 
të interesimit të poetëve shqiptarë edhe tej kufijve të romantizmit. 

Te Naim Frashëri kemi një larmi më të madhe temash, si: 
te Bagëti e Bujqësija poeti trajton temën e atdheut, e formuluar 
përmes natyrës, botës bimore e shtazore dhe përmes njerëzve të atd- 
heut; 

te Lulet e verësë poeti trajton tema e motive të larmishme, të lidhura 
për atdheun, arsimimin e kombit, temën e gjuhës shqipe dhe tema filo- 
zofike e ekzistencialiste, si koncepti naimian për mirësinë, vdekja etj; 
te Bukurija tema e bukurisë femërore dhe temën e erotizmit; 
te Istori e Skënderbeut poeti trajton temën e mirënjohur roman- 
tike-shekullin e Skënderbeut dhe luftën e shqiptarëve e të Skënderbeut 
kundër osmanëve; 

te Qerbelaja poeti trajton temën fetare përmes një lufte tragjike fe- 
tare të shekulli XII, midis sekteve të ndryshme islame. 

Këto tema romantikët i trajtuan thellësisht dhe gjerësisht dhe ar- 
ritën që me to të ushtrojnë ndikimin e tyre të fuqishëm, jo vetëm te 
bashkëkohësit, por edhe deri në fund të shekullit XX letërsia shqipe 
nuk arriti të lirohet nga ndikimi i këtyre temave. Nisur nga kjo, roman- 
tizmi shqiptar është lëvizja më e fortë letrare në letërsinë shqipe. 

I vetmi romantik, i cili nuk do të kufizohet vetëm te temat historike 
shqiptare, po do të trajtojë edhe tema bashkëkohore, me motive të 
luftës së shqiptarëve kundër sunduesve osman, është Zef Skiroi. Skiroi, 
sikurse këndoi për Motin e Madh, me të njëjtën gjedhe shkrimi trajtoi 


278 Në Historinë e letërsisë shqiptare (1989) thuhet për veprën e De Radës: “Veprat e tij 
patën rëndësi për zhvillimin e mbarë letërsisë shqiptare” (fq. 285). 

edhe luftërat e reja të shqiptarëve kundër sundimit osman dhe per- 
sonazhe të kohës së autorit, si Esat Toptani, Hasan Riza Begu, Dervish 
Pasha, Hodo Begu, Haxhi Zeka, Preng Bibë Doda, Ali Pashë Tebelena, 
Vasiliqia etj. Poezia epike e Skiroit theu traditën e krijuar prej De Radës 
për të shtjelluar vetëm tema të shekullit XV. Në poemën epike Te dheu 
i huaj (1900, 1940) poeti trajton, krahas ngjarjeve e personazheve të 
shekullitXV edhe ngjarje dhe personazhe të shekullit XIX, si Ali Pashë 
Tebelena, Marko Boçari, Lleshi i Zi, Ibrahim Pashë Begolli, Mahmut 
Pashë Shkodrani (Bushatliu), Ismail Qemal Vlora, Vasiliqia, Omer Pa- 
sha Vrioni etj. 279 Këtë tematikë të re e hasim mbizotëruese në poemën 
epike Këthimi. 2S0 Në këtë poemë poeti këndon për luftën e përfunduar 
me sunduesit osman, me fitoren dhe shpalljen e pavarësisë së Shqipërisë 
dhe me rreziqet e reja nga invazioni sllav, luftën për Shkodrën etj. Është 
interesant se epika e Skiroit ka afërsi me epikën e Fishtës, përveç në 
tematikën dhe në personazhet letrare, të cilët edhe Skiroi edhe Fishta 
i marrin nga koha e tyre dhe nga e kaluara historike, por edhe në vetë 
shprehësinë gjuhësore të ngjashme me këngën popullore: 

Kërset pushka në Shën Gjin 
edhe kodrashit për qark 
çohet tymi ndë të kalthër 
e te gufat te katre anët; 
gjëmon era pa të ndalur 
e përpiqen brimë t’larta 


279 Zef Skiroi, Vepra 2, Te dheu i huaj, botim i v. 1940, Faik Konica, Prishtinë, 2001. 

280 Poema është e papërfunduar, me disa fletë të humbura, është shkruar në vitet 1916- 
1917, përmendet për herë të parë nga Gaetano Petrota më 1927, por është botuar për 
herë të parë në vitin 1965, nën përkujdesjen e Xhuzepe Skiro-Klesit. Shih te shënimet 
hyrësenë: Zef Skiroi, Vepra 3, Faik Konica, 2001, fq. 11-15. 

mal më mal. (...) 

(...) Ah të qëndroni 
burra t’fortë, te shpit e bardha 
mos ju paft i biri i shkinës 
i pashpyrti që te gjaku 
gjen ushqim! (...) 281 

Ndërsa lirikat e tij patriotike dallojnë nga të gjithë poetët e tjerë 
arbëreshë në temat që trajtojnë: ato shtjellojnë tema të ditës nga lufta e 
shqiptarëve për komb të lirë, si thirrjet e poetit për shqiptarët e Moresë 
që të mos greqizohen, poezi për Marko Boçarin, elegji për vrasjen e 
Papa Kristo Negovanit, vajtim për Kapidan Lleshin nga Dera e Gjon 
Markut, poezi për Plakun e Math të Shqypëris etj. 282 Te Skiroi një pjesë 
e madhe e veprës së tij rri shumë më afër me lirikën patriotike të Naim- 
it, të Pashko Vasës, të Gjergj Fishtës sesa me poezinë e De Radës, të 
Gavrill Darës së Ri etj. Aty mund të gjesh edhe vargje krejt propagan- 
duese, të ngjashme me shumë syresh të poetëve minorë romantikë, të 
botuara nëpër shtypin e kohës: 

O Mirditasit e mi, 

Përse rrini ndër të zi? 

Ngrëhij gjith, o trimëri, 

Bëni Turqish maqili. 

E ti tundu o Toskëri, 

Mos mëno ti Labëri, 

Bëni gjak; Liri, liri! 

Rroftë e lira Shqipëri! 

281 Zef Skiroi, Vepra 3, Këthimi, XXXIX, vargjet 1-17, Faik Konica, Prishtinë, 2001, fq. 
158. 

282 Zef Skiroi, Vepra 4, XI. Lirika të shpërndara, Faik Konica, Prishtinë, 2001. 

Mula Zeka i pari dolli 

E gjith trimavet i foli. 283 

Edhe Fishta i absorbon në veprën e tij temat e mëdha të roman- 
tizmit shqiptar, por jo të gjitha. Fishta trajton temën e mirënjohur të 
gjuhës shqipe (poezia Gjuha Shype), temën e atdheut (poezitë: Shqyp- 
nija, Shqypnis, Atdheut, Shqypnija e lirë, Hymni i Flamurit Kombtar 
etj.), temën e mërgimit nga atdheu (poezia I dbuemi), temën e luffërave 
shqiptare kundër sundimit osman dhe kundër pushtuesëve sllavë (epi 
Lahuta e Malcis, poezitë Surgite, mortui!, Ni gjamë desprimit), temën 
e arsimimit të shqiptarëve (tekstet dramatiko-edukative: Shqiptari i 
gjytetnuem dhe Shqiptarja e qytetnueme), temën e luffës për atdhe (tek- 
sti dramatik Juda Makabe) etj. 

Ka shumë pak motive dhe struktura tekstore të Fishtës që mund 
të krahasohen, për nga ngjashmëria, me ato të romantikëve. Një kra- 
hasim i tillë mund të bëhet midis Kangës IX, Lidhja e Prizrendit dhe 
këngës së parë të Istori e Skënderbeut, përkatësisht motivit të kundër- 
shtimit të Mar Fulës te e para dhe motivit të kundërshtimit të Kamanit 
te e dyta. Ja tekstet poetike me këtë motiv te dy këngët e përmendura: 

Në këto dy motive poetike të dy poetëve të mëdhenj është i ng- 
jashëm prosedeu krijues: 

në të dy tekstet, së pari, flet Prijësi (Mbreti i vjetër te Animi dhe Ab- 
dul Frasheri te Fishta) dhe që të dy rrëfejnë një rrethanë jo shumë të fa- 
vorshme për popullin shqiptar dhe nxisin ndryshimin e asaj rrethane; 

në të dy rastet ngrihet njëri prej trimave, më i njohuri dhe më i re- 
spektuari (Kamani te Animi e Mar Fula te Fishta) dhe mbajnë nga një 
ligjëratë; 

283 Zef Skiroi, Vepra 4, XI. Lirika të shpërndara, fq. 296. 

ligjërata e dy trimave është e ndërtuar si një mohim tekstor (te An- 
imi Kamani „ngriti gishtin dhe tha: „Kurrë!/Kurrë s’trëmbet Shqipëri- 
ja“, ndërsa te Fishta Mar Lula „I a pret fjalën n’ log t’ kuvendit:/Se ti, 
pasha at Sh’ Marrabe!/Sa per t’dalun zot un vendit,/Me m’ qortue nev- 
ojë nuk ke.”; 

pavarësisht nga struktura formale, në të dy rastet ligjërata nga as- 
pekti përmbajtësor është pohim, pajtim dhe nxitje e mëtejme e qëndri- 
meve që kanë thënë Prijësit; 

në të dy rastet ligjërata përfundon me thirrje pohuese për luftën e 
shqiptarëve për liri. 

Në trajtimin e temave të njëjta Fishta nuk dallon, në idenë poetike, 
nga romantikët e tjerë. Ai i këndon Shqipërisë me të njëjtin himnizim e 
dashuri, sikurse Naimi, i këndon gjuhës shqipe, me të njëjtin zjarr dhe 
me të njëjtin qëllim, sikurse Naimi, po ashtu sikurse Naimi ka shkruar 
tekste letrare-arsimore. Edhe me Lahutën e Malcis është e njëjta gjë: 
qëllimi i epit është krijimi i Shqipërisë së pavarur dhe i kombit të lirë 
shqiptar, që është ideal i përgjithshëm i të gjithë romantikëve shqiptarë. 
Në trajtimin e këtyre temave e motiveve Fishta dallon nga romantikët 
në prosedeun krijues, edhe pse ka shembuj të ngjashmërive edhe në 
këtë segment, si atë që sollëm më lart dhe në shprehësinë e fjalës, por 
jo në idetë poetike të këtyre temave. 

II.2. Dallimet e Fishtës nga romantikët 

Në fushën e marrëdhënieve tematike të Fishtës me romantikët 
shqiptarë deri tash pamë ngjashmëritë, po më shumë mund të flasim 
për dallimet. Në veprën e Fishtës ka një gamë më të gjerë temash e mo- 
tivesh se sa te cili do romantik. Prandaj ne mund të flasim për temat 

e motivet e Fishtës që mungojnë te romantikët, po edhe për temat e 
motivet romantike që mungojnë te Fishta. 

Prej temave e motiveve të mëdha romantike që mungojnë te Fishta 
dy janë më kryesoret: mungesa e temës së dashurisë dhe mungesa e 
motiveve të natyrës. 

Mungesa e temës së dashurisë. Te romantikët shqiptarë dashuria 
ka qenë njëra prej dy kryetemave letrare. Poetët romantikë i kanë kën- 
duar dashurisë si kuptim i përgjithshëm, po fuqimisht i kanë kënduar 
edhe dashurisë për femrën. Dashuria ndaj femrës është temë shumë e 
njohur në letërsinë popullore, prej nga e ka marrë edhe De Rada, poeti 
që i pari e futi temën e dashurisë në letërsinë e shkruar shqipe. De Rada 
e trajtoi këtë temë në të gjitha veprat e tij, duke e ngritur në nivelin e 
kryetemës, e cila bashkë me temën e Skënderbeut bëjnë kryboshtin e 
letërsisë deradiane. Tema e dashurisë e trajtuar nga De Rada ishte në 
gjedhen e letërsisë popullore: ishte një dashuri tokësore, dashuri ndaj 
femrës tokësore, dashuri ndaj bukurisë së saj fizike e shpirtërore: 

Një hare më rodhi kurmit, 
si hareja kur te shtrati, 
mbrëmanet, vajza e ngrohtë 
ndien për të parëzën 
sisët që m’i fryhen. 284 

Naim Frashëri ka shkruar për bukurinë e femrës një prej krijimeve 
të tij më të bukura, poemën Bukurija. Studiuesi Sabri Hamiti e quan 
këtë poemë „poezia më e fuqishme e Naim Frashërit“. 285 Hamiti vëren 

284 Jeronim De Rada, Vepra 3, Këngët e Milosaos, Kënga I, vargjet 31-35, përgatitur dhe 
përshtatur në gjuhën e sotme nga Dhimitër S. Shuteriqi, Rilindja, Prishtinë, 1988. 

285 Sabri Hamiti, Studime letrare, fq. 149. 

më tej se poezinë kritika letrare e ka interpretuar në dy mënyra: si hy- 
jnore përgjithësuese apo si jetësore, për të përfunduar se poezia është 
ndërtuar ndërmjet kësaj dysie. 286 Sido që të jetë, dashuri si koncept 
filozofik, dashuri platonike apo dashuri jetësore e reale ndaj femrës, 
në poemën Bukurija Animi i këndon më fuqishëm se çdo poet tjetër i 
romantizmit dashurisë ndaj femrës dhe kjo poezi edhe sot mbetet një 
prej poezive antologjike shqiptare për dashurinë ndaj femrës. 

Pavarësisht nga trajtimi kaq i fuqishëm dhe kaq thelbësor i temës së 
dashurisë ndaj femrës në poezinë romantike, në veprën e Fishtës mun- 
gon kjo temë. Kjo mungesë është e theksueshme kur të kihet parasysh 
fakti se me Lahutën e Malcis Fishta kishte trajtuar botën dhe shpirtin 
shqiptar të Malësisë në fundshekullin XIX dhe në fillimshekullin XX. 
Nëse vepra e Fishtës është një sintezë e letërsisë shqipe, asaj gojore dhe 
asaj të shkruar 287 , atëherë në këtë sintezë ndihet fuqishëm mungesa e 
temës dhe motiveve të dashurisë, në veçanti dashurisë ndaj femrës, e 
cila është fuqimisht prezente në tërë traditën letrare popullore dhe në 
gjithë traditën romantike. 

Poezia e Fishtës Nji lule vjeshtet, një prej lirikave më të mira të 
Fishtës, në mos më e mira 288 , ka ngjallur disa reagime dhe interpretime 
të ndryshme, nisur nga pyetja se a është kjo poezi një lirikë mendimtare 
për jetën e kalueshme dhe vdekjen e përhershme, apo është një poezi 
dashurie për një person të dashur e të vdekur para kohe, apo është një 
poezi personale e Fishtës dhe ka të bëjë me një person konkret, një 


286 Sabri Hamiti, Studime letrare, fq. 153. 

287 Bajram Kosumi, Lirika e Fishtës, fq. 177. 

288 Sabri Hamiti, Studime letrare, fq. 234, thotë se kjo poezi është "lirika më e fuqishme 
personale, madje poezia më e mirë lirike e tij...(e Fishtës, plotësim imi, B. K.). 

femër, të cilën Fishta e paskësh dashuruar dhe e cila ka vdekur para 
kohe. Kjo pyetja e fundit e ka shtyrë studiuesin Aurel Plasari të shkrua- 
jë një ese të gjatë me titullin pretencioz Fishta i dashuruari (1996), në të 
cilin përfundon se Nji lule vjeshtet është lirikë personale dhe ka të bëjë 
me nja femër konkrete, mund të jetë e quajtur Diellë, e dashuruar prej 
Fishtës 289 etj. Me këtë fakt të presupozuar Fishta do të merrej për poet 
që ka shkruar një prej poezive më të mira në letërsinë shqipe me temën 
e dashurisë ndaj femrës. Pavarësisht nga kjo aventurë e Plasarit, eseu i 
të cilit mbetet në nivelin e një interpretimi të lirë e të shkujdesshëm, në 
veprën e Fishtës rëndon mungesa e temës erotike, temë kjo e trajtuar 
mbushullueshëm në letërsinë popullore shqiptare dhe prej poetëve ro- 
mantikë shqiptarë. 

Por, në pak poezi Fishta shtjellon temën e bukurisë së gruas. Kjo i 
mjafton Mark Ndojës për të thënë gojën plot: 

“Ky ideal (ideali i dashurisë për gruan, plotësim imi, B. K.) te poezia 
e Fishtës asht realizue; dhe asht realizue pa pasë farë nevoje Fishta për 
një Beatriçe, o për një Laurë, së cilës me i kushtue tingëllime, ballada e 
kangëz. Ai asht realizue tue iu referue idesë bukuri.. ,” 290 

Është një fenomen interesant te Fishta, i vërejtur edhe në studimin 
tim për lirikën e tij fetare, se në përshkrimin e figurës së Shën Mërisë 
Fishta largohet nga tradita biblike sepse: 

“e përshkruan Shën Mërinë me fjalë sensuale dhe në aspekte sen- 
suale. Në përshkrimin e saj krijohet imazhi i bukurisë para imazhit të 


289 Aurel Plasari, Fishta i dashuruari, botim i autorit, 1996. 

290 Mark Ndoja, Kritika klasike dhe leksione greko romake, Arbëria, Tiranë, 2003, fq. 21. 

shenjtëreshës, krijohet imazhi i gruas së bukur para imazhit të nënës 
së djalit-zot. 291 

2. Po thonë Anës e Joakimit 
Se ‘i hyll vajze u paska le, 

Si ajo drita prej agimit, 

Si ajo voesa e nadjes s’re: 

Syni i sajë nji rreze di’llit, 

Shtati i sajë gjeth drandohllit: 

Nji Prandverë n’blerim të vet! 

3. Kur po i qeshka syni e ftyra 
Neper rreze te bindueshme, 

Thue po u ndeka atë herë pasqyra, 292 

Edhe pse në këtë pjesë Fishta këndon për Shën Mërinë ferishte ai 
e bën përshkrimin e trupit të saj me krahasime që spikasin bukurinë 
trupore të femrës, të denja për trupin e një vashe tepër sensuale. 

Më shumë se askund tjetër, në poemën dramatike Jerina ase Mbret- 
nesha e Lulevet (1940), Fishta përshkruan bukurinë e femrës. Në tri 
vende të kësaj poeme përshkruhet bukuria e Jerinës, mbretëreshës së 
luleve, e cila është një vajzë shqiptare. Në njërin vend 293 për bukurinë 
trupore të Jerinës flasin Zanat dhe Orët, ndërsa në dy vendet e tjera 294 
janë katër pjesë të cilat këndohen, sipas modelit të dramës antike, nga 
Vallja, e që paraqesin fjalët e popullit, mendimin e popullit. Tri prej 
këtyre janë rikëndime të këngëve popullore (nëse vargun e parë e mar- 

291 Bajram Kosumi, Lirika e Fishtës, fq, 65; Shih edhe poezinë Të xanunt e pafaj të së 
Lumes Virgjines Mri, te Atë Gjergj Fishta, Vallja e Parrizit, Kuvendi Françeskan, Gja- 
kovë, 1995, fq. 13. 

292 Atë Gjergj Fishta, Vallja e Parrizit (1995), fq. 16. 

293 Gjergj Fishta, Dramatika / Jerina ase Mbretnesha e Luleve, Të kunoruemt, fq. 240-242. 

294 Gjergj Fishta, Dramatika / Jerina ase Mbretnesha e Luleve, Të kunoruemt, fq. 247-252. 

rim për titull: Vallja I: Sa e bukur na duel Mbretnesha, Vallja II: Sh- 
kapërceva dy tri male, Vallja III: Mori e mira nen kunorë 295 ). Edhe në 
këto vende kur flet për bukurinë e femrës Fishta i vë ato përshkrime 
në gojën e popullit. Bile edhe vetë struktura e valleve është identike me 
strukturën e këngëve popullore. 

Në këto pjesë të tekstit poetik Fishta shtjellon temën e bukurisë. Në 
lirikën fetare figurat poetike me të cilat shpreh bukurinë janë eterike 
dhe të arealit të shenjtë, ndërsa në vallet te Jerina... janë thjesht pop- 
ullore. Por, tema e bukurisë, sado e afërt, nuk është një me temën e 
dashurisë, në veçanti me dashurinë ndaj femrës. 

Mungesa e natyrës dhe e peizazhit në veprën e Fishtës. Natyra në 
poezinë romantike është një prej elementeve themelore poetike. Kjo 
jo vetëm pse Animi ka shkruar njërën prej kryeveprave të letërsisë 
shqipe, Bagëti e Bujqësija (1886), pikërisht me temën e natyrës, atë të 
Shqipërisë, por edhe për faktin se te të gjithë poetët e romantizmit, 
sidomos te De Rada e te Animi, natyra, përshkrimi i natyrës, peizazhi, 
pjesëmarrja e natyrës në temat e motivet e letërsisë etj, është element 
themelor letrar. Naimi e ngrit në kult natyrën shqiptare, Malin e To- 
morrit e ngrit në vendlindje të perëndive. De Rada e fillon Këngët e 
Milosaos me natyrën: 

Bota kish ndërruar lisa, 

Uji i ri në det 

Kaltëronte nditn e re; 296 


295 Shih për këtë te nënkapitulli Vepra e Fishtës dhe lirika popullore (marrje) të kreut të 
katërt të këtij punimi. 

296 Jeronim De Rada, Këngët e Milosaos, Argeta LMG, Tiranë, 2002, kënga I, vargjet 1-3. 

Gavrill Dara i Riu, pas hyrjes thirrore në tri vargjet e para të poemës 
së tij Kënga e sprasme e Balës (1900), e që duhet të merren vetëm si 
invokacion poetik, teksti i vërtetë i poemës hllon prej vargut të katërt, 
me natyrën: 

Ja mjegulla e errët 
Rrokulliset mal më mal. 

Diellit lindur nga mal i Gropës 
Tundet, qesh pyll i thellë 
Po si ti i bardhë; i kthjellët, 

Veli i qiellit shtrihet 
Me një rreth të pasosur 
Porsi ninëza jote e kaltër. 297 

Ky përshkrim i natyrës te Gavrill Dara i Riu vazhdon deri në vargun 
18-të. Pothuajse çdo këngë e poemës së Darës hllon me një përshkrim 
natyre. 

Në veprën e Fishtës natyra nuk e zë këtë vend, si në veprën e ro- 
mantikëve tanë. “Fishtën nuk e interesojnë pamjet natyrore”, thotë 
prerazi Ernest Koliqi. 298 Fishta ndërton heroin e vet, karakterin e tij 
dhe pastaj edhe veprimet e tij. Por atë nuk e intereson natyra përreth 
heroit, përveçse shkarazi: me një varg, si në Kangë IX, Lidhja e Prizer- 
endit, ai jep vetëtimthi natyrën „Shkrepi dielli buzës s’Cukalit“, për të 
kaluar menjëherë te veprimet e heronjve të tij. Mbase një përjashtim të 
vogël bën Kanga III, Preja, në të cilën dhjetë vargjet e para ndërlidhin 
natyrën me fatin e individit: 

Vall, kush din mue me m’kallxue, 

297 Gavril Dara i Riu, Kënga e sprasme e Balës, Argeta LMG, Tiranë, 2006. Pjesa e parë, I. 

Bala. 

298 Ernest Koliqi, Fishta interpret i shpirtit shqiptar, fq. 36. 

Pse kjo qyqja, zog i true, 

Si mos kurrë asht tue vajtue, 

N’at Vraninë, n’at t’zezë krahinë, 

5. M’breg t’Liqenit, na’at kodrinë? 

A mos kjanë hallet e veta, 

Perse zi i shkon moti e jeta, 

Bir as bi pa rrit e shkreta? 

Qyqja vehten s’asht tue kja, 

10. Bir as bi pse e mjera s’ka; 

Por po kjanë ajo nji moter, 

Qi ka mbetë sod qyqe n’voter, 

Sod qi kputë i asht kulmi i shpis: 

Kjan qat motren e ati Avdis! 299 

Kjo hyrje në këngën e tretë, që është pyetje epike antitezë, e ndërtu- 
ar sipas një kënge epike sllave 300 , është rast i rrallë në veprën e Fishtës. 
Ernest Koliqi konstaton me të drejtë: 

„Fishta, jo, nuk ven roe kurgja rreth e rrotull, pamjet e natyrës nuk 
i a tërheqin shikimin, mendja e tij nuk habitet mbas panoramit. Me dy 


299 Gjergj Fishta, Lahuta e Malcis, Kangë III. 

300 Kënga boshnjake Kladushanin Mujo i Kostresh Harambasha fillon me këto vargje: 
Zakukala kukavica sinja 

u Kunari na visokoj grani, 
ona kuka kad joj vakta nema, 
usred zime, kad joj nije vr’jeme. 

A to nije kukavica sinja 
veçe mati Bojiqiç Alije. 

Dovikuje Bojiqiça sina 
na mezaru, jer joj poginuo: 

„Jesu li ti shimshir-tahte teshke? 

Shih te: Epska tradicija Boshnjaka, Udruzhenje “Bosna”, Frederksberg, Danska, 2000. 

fjalë të thata mriz, lejthi na difton vendin e kalon pertej sepse ka teper 
ngut me na paraqit herojin e vet.“ 301 

Shumë më tepër se për mungesën e temave e të motiveve të roman- 
tikëve në veprën e Fishtës mund të flasim për tema të reja në veprën e 
tij, të patrajtuara më herët nga romantikët. Kjo, natyrisht, është pjesa 
më interesante e marrëdhënieve të Fishtës me romantikët në fushën e 
tematikës, sepse pikërisht këto tema të reja e dallojnë atë nga roman- 
tikët. 

Tema e jetës së malësorit shqiptar. Në kryeveprën e tij Lahuta e 
Malcis Fishta trajtoi luffërat e shqiptarëve për pavarësi kombëtare dhe 
ruajtjen e territorit etnik shqiptar, në fundshekullin XIX dhe fillim- 
shekullin XX. Kjo është tema bosht, rreth së cilës është ndërtuar tema e 
jetës së malësorit shqiptar të Veriut në këtë periudhë, ku janë përfshirë: 
jeta, fizikumi, familja, parimet morale e fetare, e kaluara e trashëguar 
në të cilën ai beson paluhatshëm, bindjet politike, karakteri dhe anë të 
ndryshme të këtij karakteri, ligjësia që vepron si një rregullator i jetës 
së tyre fizike e morale, e që është Kanuni i Lekë Dukagjinit etj. Fishta 
e portretizon malësorin shqiptar të kësaj periudhe më mirë e më fuqi- 
shëm se asnjë poet tjetër shqiptar. Portreti i tij, fizik dhe moral, është 
i përkryer. Fishta himnizon malësorin shqiptar: ai është fisnik si racë, 
si fizikum, si shpirt. Ai portretizoi fisnikun malësor, si: Ali Pashë Gu- 
cia (udhëheqës i Plavës e Gucisë), Mar Lula (bajraktar i Shkrelit), Çun 
Mula (bajraktar i Hotit), Marash Vata (bajraktar i Shkrelit), Llesh Gjoni 
i Gjomarkajve etj.; malësorin bari, po strateg në luftëra, si Marash Uci; 
malësorin gjeneral, strateg të luftës, si Oso Kuka, Ali Pashë Gucia, 

301 Ernest Koliqi, Fishta interpret i shpirtit shqiptar, fq. 36. 

Hodo Begu, Dedë Gjo Luli, Haxhi Zeka etj.; malësorin klerik, si Pater 
Gjoni; malësoren shqiptare, e denjë si nënë, si motër dhe si atdhetare, 
si motra e Oso Kukës, Tringa- motra e Curr Ulës; dhjetëra luftëtarë 
malësorë, si Rrustem Uka i Zhuk Kabashit, Zhuk Isufi, Man Sela, Nel 
Bishe, Rrahman Duli, Tahir Gjeli, Alush Smajli i Smajl Hasanit etj.; ri- 
portretizoi dhjetëra luftëtarë të epikës historike shqiptare, si Isuf Pula, 
Marka Kuli, Xhem Sadrija, Prelë Tuli etj.; më në fund Fishta futi në 
veprën e tij dhe portretizoi shumë Zana shqiptare, të cilat sipas besimit 
të vetë malësorëve, ishin një botë tjetër nga kjo e njeriut, por e lidhur 
ngushtë me njeriun. Duke i portretizuar këto personazhe, fizikumin 
dhe karakterin e tyre, parimet morale e shoqërore mbi të cilat qenëson- 
te jeta e tyre, Fishta ka portretizuar edhe bëmat e tyre, bëmat e fundit 
epike të një populli në Evropë. Fishta ka paraqitur jetën e malësorit 
shqiptar në tërësinë e tij, nga lindja deri në vdekje. 

Një studim për Fishtën Ernest Koliqi e titullon Fishta interpret i 
shpirtit shqiptar (1941) dhe veprën e tij e shquan si përpjekjen më vi- 
gane që bëri shqiptari për t’ia zbuluar vetvetes botën e vet. 302 

Fishta zgjodhi malësorin shqiptar për heroin e epit të tij me një ar- 
sye të kristaltë: ai, malësori, kishte ruajtur më shumë se çdo farë tjetër 
e shqiptarit, racën e pastër ilire-shqiptare edhe gjatë pesë shekujve të 
sundimit osman dhe të procesit të përhershëm të ndërrimit të fesë së 
vjetër krishtere në fenë e sunduesit, myslimane. Këta malësorë, të cilët 
kishin qenë në një luffë të përhershme me sunduesin osman për pesë 
shekuj, nuk ishin përzierë me sunduesit, nuk e kishin përzierë gjakun 
me ta, edhe atëherë kur e kishin ndërruar fenë kishin vazhduar të 
jetonin tradicionalisht si malësorët. Këta malësorë, të cilët besonin në 

302 Ernest Koliqi, Fishta interpret i shpirtit shqiptar, fq. 26. 

mitin e t’Parëve, besonin në Zana, betoheshin në Diell e Hanë, nënsht- 
roheshin padiskutueshëm ndaj rregullave të Kanunit të Lekë Dukagjinit 
(ligj i pashkruar i maleve), kishin trashëguar dhe ruajtur origjinalite- 
tin shqiptar, përballë rrezikut të ngjizjes fetare, kulturore e gjenetike 
shqiptaro-turke, si pasojë e sundimit pesëshekullor; këta malësorë që 
kishin trashëguar edhe epikën e tyre heroike (Eposi i Kreshnikëve) dhe 
epikën historike, e mbushur përplot beteja e luffëra kundër sunduesit 
osman, kundër armiqve sllavë dhe për nder e besë, e për të cilat Fish- 
ta dyshonte (sikurse De Rada gati njëqind vjet më herët) mos ishin 
pjesë të një epi të vjetër shqiptar 303 ; këta malësorë ishin prototipi më 
interesant për heroin e një epi kombëtar, ku tema kryesore do të ishte 
çlirimi i shqiptarëve nga sunduesi osman dhe ruajtja e tokave shqip- 
tare nga pushtuesi i ri sllav. Fishta nuk do të kishte gjetur një tip më të 
përshtatshëm të shqiptarit për t’ia paraqitur botës shqiptare si dëshmi, 
si fakt dhe si vizion për botën shqiptare sesa tipin e malësorit. Përballë 
realitetit të dhimbshëm të evoluimeve fetare e kulturore të shqiptarëve 
gjatë pesë shekujve, Fishta po vinte një realitet tjetër, të panjohur deri 
atëherë, botën e malësorit shqiptar, i cili kishte ruajtur një pjesë shumë 


303 Letër e Gjergj Fishtës për Norbert Joklin e vitit 1926, cituar sipas Dr. Petrit Kotorri, 
Dy letra të pabotuara të At Gjergj Fishtës për albanologun e shquar austriak, Norbert 
Jokli. Ja një pjesë e tekstit: 

„Sikurë keni mujtë me pa „Hylli i Dritës" vjetin 1924 ka botuar disa rapsodi të maleve 
tona. Disa nder to-b.f. „Martesa e Mujit“, „Martesa e Halilit", „Gjergj Elez Alija“, „Muj e 
Behuri“-mbas mendimit tem, nen çdo pikpamje kan nji randsi të madhe fort e merito- 
jnë me kenë studjue e kthellue sa ma mirë. (...) Në Malci të Madhe gjindet nji malcuer, 
i cili-posë sa tjerash-din 63 rapsodija mbi Mujon e Halilin, e thotë se të gjitha kanë 
nji lidhni ndermjet vedit. A mos gjindemi para cyklit rapsodijash mbetë prej ndonji 
poemit të madh të vjetër...” 

Shih në revistën At Gjergj Fishta/Komb-Letërsi-Gjuhë, Universiteti i Shkodrës, 1997, 
fq. 155-156. 

të madhe të trashëgimisë së vjetër ilire-shqiptare. Studiuesi më i njohur 
i kësaj teme Ernest Koliqi thotë: 

“Mbas disa përpjekjeve letrare pa qellim të caktuem, si përkthime 
edhe shërbime odesh e melodramesh, të cilat për poetin përbajshin si 
nji farë ushtrimi, Fishta gjet menjiherë botën e vet poetike. Syni i tij i 
mprehët zbuloi jetën ma karakteristike shqiptare: jetën e Malsorvet. 
Ai vuni si shembull e model të shqiptarizmës Shqiptarin deri atëherë 
të panjoftun të malevet e të fushavet. Ai na paraqiti si objekt poezije 
Shqipnin e bukës së misrit, e cila nën nji vobsi të përjashtme ruejti ndër 
shekuj visare virtytesh çuditnisht fisnike.“ 304 

Pikërisht kjo temë e Fishtës, me motivet e heronjtë e saj, e pritur 
mirë në kohën e shkrimit dhe të publikimit të saj, do të ngjallë reagime 
e kundërshtime, deri në mospranim të veprës së Fishtës nga kritika e 
historianët e letërsisë shqipe pas Fuftës së Dytë Botërore. Vepra e tij 
do të quhet „antipopullore, pikërisht sepse ishte në kundërshtim me 
aspiratat themelore të masave, në kundërshtimin me demokratizmin 
e tyre.“ 305 Dr. Sefedin Fetiu mendon se edhe Migjeni, për të gjallë të 
Fishtës, kishte aluduar veprën e Fishtës me metaforën „sorrat e smue- 
me“. 306 Esteti i njohur Alfred Uçi thotë: 

„Me elementet etnografiko-mitoligjike nga këta shkrimtarë (Fishta, 
Koliçi e të afërt me ta, sqarim imi, B.K.) bëhej një lojë e hollë falsi- 
fikuese. Jeta e popullit ngushtohej prej tyre vetëm në disa zakone të 
vjetra, në paragjykimet prapanike arkaike, që e paraqisnin popullin 
punonjës të lidhur përjetësisht dhe instinktivisht pas këtyre zakone- 


304 Ernest Koliqi, Fishta interpret i shpirtit shqiptar, fq. 21. 

305 Historia e letërsisë shqiptare (1989), fq. 116. 

306 Dr. Sadri Fetiu, Vepra e Migjenit dhe kritika e saj, IA, Prishtinë, 1984, fq. 70-71 dhe 
76-77. 

ve, të paaftë për të hyrë në rrugën e përparimit dhe të qytetërimit. Në 
emër, gjoja, të hulumtimit të veçanësive „etnike“, shkrimtarët reak- 
sionarë absolutizonin zakonet patriarkale, i paraqitnin si cilësi të për- 
jetshme dhe të pandryshueshme të „racës shqiptare“, që përcilleshin 
në gjak nëpër shekuj dhe që nuk mund të mënjanoheshin. (...) Duke 
idealizuar dhe poetizuar zakonet dhe jetën patriarkale, ata ngriheshin 
kundër alternativës revolucionare. Ata thërrisnin në ndihmë gjith ar- 
senalin e mitologjisë popullore, mitet dhe legjendat, nimfat dhe zanat, 
duke krijuar një tablo të rreme që fshihte kontradiktat themelore të 
shoqërisë shqiptare dhe errësonte rugëdaljen nga gjendja e mjeruar që 
sundonte në Shqipëri.” 307 

Ky gjykim i Alfred Uçit paraqet në mënyrë të përmbledhur qën- 
drimin e kritikës zyrtare shqiptare për veprën e Fishtës dhe dy akuzat 
kryesore që shtjellohen në citatin e mësipërm. Por, duhet veçuar faktin 
se përkundër akuzave të tilla ndaj temës së botës së malësorit shqip- 
tar që e kishte futë në letërsi Fishta, kjo temë ndikoi letërsinë e mëv- 
onshme dhe shkrimtarë të tjerë, piktorë etj., duke trajtuar këtë temë, 
natyrisht në rrethana të tjera. 


Tema e konfliktit shqiptaro-sllav. Eposi i Kreshnikëve është ndër- 
tuar mbi një temë të gjerë: konflikti shqiptaro-sllav 308 , i cili në forma 
e në intensitet të ndryshëm ka zgjatur me shekuj. Në njërën anë janë 


307 Alfred Uçi, Mitologjia, folklori, letërsia, Naim Frashëri, Tiranë, 1982, fq. 322-333. 

308 Ky është përfundim i pranuar nga shkenca shqiptare. Maksimilian Lambertz në veprën 
e tij të njohur Epika popullore shqiptare thotë se këto këngë lëndën e kanë marrë nga 
luftërat sllavo-turke nga koha turke e parë. Ai shton se 

“ka ndërkaq shumë gjurmë në këto epe të shkurtëra, të cilat na dëshmojnë që këto 
këngë kanë lindur më përpara, që rrjedhin nga koha e dyndjes së sllavëve nëpër Danu- 
bin e poshtëm për në Ballkan, dhe e ruajnë ende kujtimin e luftërave të vjetra të ilirëve 
ose shqiptarëve kundër sllavëve, që u dyndën në kohën rreth vjetëve 700 gjer 800”. 

heronjtë shqiptarë si Muji, Halili dhe shokët e tyre, kalorës e aventuri- 
erë, ndërsa në anën tjetër janë kapedanët, kralët, harambashët, banët 
e shokët e tyre, po ashtu kalorës e aventurierë. Të dytët sulmojnë tokat 
e të parëve, rrëmbejnë kullosat e bagëtinë, rrëmbejnë nganjëherë edhe 
vashat, ua djegin kullat, ndërsa të parët mbrojnë tokat e tyre dhe pa- 
suritë e tyre, u hyjnë të dytëve nëpër qytete dhe u shkaktojnë dëme e u 
rrëmbejnë vashat e bukura e pasuritë e tyre. Në epikën historike tema e 
konfliktit shqiptaro-sllav trajtohet shumë më pak, kryesisht në këngët 
historike të shekullit XIX, në lidhje me Lidhjen e Prizrenit dhe në fil- 
limshekullin XX në lidhje me Kosovën. Edhe në letërsinë e shkruar 
deri në fillim të shekullit XX kjo temë nuk është trajtuar. 

Fishta e merr këtë temë pikërisht prej epikës historike të fundshek- 
ullit XIX, nga cikli i këngëve për ruajtjen e territorit shqiptar. Lahuta 
e Malcis fillon me ciklin e këngëve të lidhura për bëmat e Oso Kukës, 
motiv i marrë nga epika historike e gjysmës së dytë të shekullit XIX dhe 
përfundon, nëse lihen anash dy këngët e fundit: Lufta e Ballkanit dhe 
Konferenca e Londonit, të cilat janë një lloj epilogu i epit, me bëmat e 
Dedë Gjo’ Lulit që luffoi trimërisht kundër sunduesve turq dhe armiqve 
sllavë. Në këtë mënyrë, janë dy tema që mbizotërojnë Lahutën e Malcis : 
luffa kundër sunduesve osmanë, e trajtuar fuqimisht në tërë letërsinë 
e romantizmit dhe më përpara, te rilindësit e parë, madje në shkrimet 
e diskursit akademik edhe nga autorët e vjetër të Veriut dhe tema e 
luffërave shekullore shqiptaro-sllave, e pa trajtuar më parë në letërsinë 
e shkruar dhe e sjellë në letërsinë e shkruar nga vetë Fishta. Gjithsesi 


Cituar nga botimi në Çështje të folklorit shqiptar, ASH e RSH, Instituti i Kulturës Pop- 
ullore, nr. 6, 1998, fq. 5. 

Fishta këtu ka qenë origjinal, në marrëdhënie me traditën e shkruar 
letrare. 

Edhe në lirikën patriotike shfaqet kjo temë e preferuar e Fishtës. 
Poezitë atdhetare Njigjamë desprimit!..., Surgite, mortui! dhe Mbi vorr 
t’ A. Alois Paliq janë të krijuara mbi temën e konfliktit shqiptaro-sllav. 
Poema dramatike Jerina ase Mbretnesha e lulevet, ani pse trajton një 
temë krejt lirike, është alegori për ngjarjet politike mbi bazën e konflik- 
tit shqiptaro-sllav. Vetë poeti e thotë ne parathënie të poemës drama- 
tike se po e shkruante këtë poemë si përgjigje ndaj ish kryeministrit të 
Serbisë Vlladan Gjorgjeviq, i cili në një libër të tij diskreditonte shqip- 
tarët si gjoja popull i paqytetëruar. 309 

Trajtimi kaq i gjerë i kësaj teme të madhe të historisë shqiptare, në 
shumë vepra e në shumë gjini letrare, është një dëshmi e fortë se hyrja 
e kësaj teme në Lahutën e Malcis nuk qe rastësi: krahas temës së luftës 
kundër sundimit osman, i cili kishte tronditur rëndë identitetin shqip- 
tar, Fishta kishte zgjedhur temën e vjetër të luftërave shqiptaro-sllave, 
konflikt i cili kishte shpërfytyruar identitetin gjeografik të shqiptarëve, 
duke e rrudhur gjeografinë shqiptare nga të gjitha anët shekull pas 
shekulli. 

Në veprën e Fishtës konflikti shqiptaro-sllav është i lidhur me 
luftërat për zotërim tokash dhe për dallimet e qytetërimit. Është meritë 
e Fishtës që e futi këtë temë hapur dhe pa dilema në letërsinë shqipe. 
Përshkrimi i luftërave shqiptaro-malazeze në Lahutën e Malcis tingël- 
lon mjaft rrëqethës e trishtues dhe është prolog i shpërfytyrimit et- 
nik, kulturor e gjeografik që do të bëjnë sllavët në tokat shqiptare të 


309 Gjergj Fishta, Dramatika / Jerina ase Mbretnesha e Luleve, Të kunoruemt, Parathanie, 
fq. 197-198. 

Toplicës që nga viti 1878 e deri te shpërfytyrimet në Kosovë në fillim 
dhe në fund të shekullit XX. 

Motive të reja patriotike: motivi i dëshpërimit me atdheun dhe 
parodia, motivi i tradhtisë. Tema e atdheut është trajtuar gjerësisht 
te të gjithë poetët romantikë. Por, te të gjithë, me ndonjë përjashtim 
të vogël si te Pashko Vasa, ajo është trajtuar në diskursin himnizues, 
edhe si gjuhë dhe si ide. Himnizimi i atdheut, kjo ka qenë korniza për 
temën e atdheut në periudhën e Rilindjes Kombëtare, ku hyjnë edhe 
romantikët. Fishta është i pari poet shqiptar që sjell motive të tjera pa- 
triotike dhe diskurs tjetër gjuhësor, ideor e letrar, në trajtimin e këtyre 
motiveve patriotike. Me poezitë Ditën e të shuemvet dhe me poezinë 28 
Nanduer 1913 ai sjell zhgënjimin e njohur të heronjve me kryeveprat 
e bëra. Në të parën, Ditën e të shuemvet, poezia ndërtohet mbi dukjen 
e një varri të lënë e të harruar të një fatosi, i cili “Rrebtë tue luftue per 
Atme e per Liri/Shqypnis i u bane fli...”, në kundërshti me dukjen e një 
varri të zbukuruar e nën kujdesin e dikujt, në të cilin prehet një njeri 
i zakonshëm i cili „...Ky le mbi pupla/E rritë n’ar e n’mundash, mbas 
epshit lodhun“, për të përfunduar me betimin e poetit ndaj fatosave të 
atdheut se: 

Oh po! se para zbardhet penda e korbit 
E e bardha rreze dahet, po, prej diellit, 

Se ju n’harresë u qet kjo Zana e eme. 

Per ju do t’kndohet, po, m’Lahutë t’Malcis“ 310 
Është rasti i parë, menjëherë mbas shpalljes së pavarësisë 
së Shqipërisë, mbase ende pa u heshtur gëzimi e festa për pa- 

310 Gjergj Fishta, Lirika / Mrizi i Zanavet, fq. 76. 

varësinë, kur poeti krijon motivin e dëshpërimit për kujdesin e 
atdheut ndaj atyre që dhanë jetën për ta krijuar atë. 311 

Poezinë Ditën e të shuemvet poeti e shkroi më 2 nëntor 1913. 
Vetëm disa ditë më vonë, më 28 nëntor 1913 Fishta ka shkruar 

poezinë tjetër me të njëjtin diskurs poetik 28 Nanduer 1913, në të 
cilën motivi i dëshpërimit ndaj atdheut të pakujdesshëm shndër- 
rohet në parodi kulmore ndaj atyre shqiptarëve të cilët le që nuk 
kanë vizion për të ardhmen e shtetit të ri e të kombit, por edhe e 
nënçmojnë atë e luftën titanike të bërë për themelet e tij. Në këtë 
poezi Fishta ka shkruar disa prej vargjeve më të goditura e më 
sarkastike: 

Oj Zanë, t’këndojm...t’vajtojm, deshta me thanun; 

E sod, me ‘i pecë t’kuqe 

E me ‘i orrl duem qi Shqyptarija e mjera 

T’dalë vedit n’dritë.. , 312 

Nuk mund të merret me mend një sarkazëm i tillë në penën e Naim- 
it e të De Radës. I takon Fishtës merita e sjelljes në letërsinë shqipe të 
këtyre motiveve të reja patriotike dhe të këtij diskursi poetik. 

Në fushën e tematikës shqiptare Fishta ka meritën edhe për sjell- 
jen në letërsinë shqipe të temave të letërsisë antike helene. Para tij De 
Rada kishte shkruar një poemë me titullin Odiseu (1832, 1847) 313 , 
mirëpo përmbajtja e saj nuk ka të bëjë me syzheun antik të Odisesë, 
me odisenë arbëresh, të mërguar e që pret të kthehet në atdheun e tij. 
Tematika është odiseane, por motivet dhe syzheu janë të tjera. Naim 


311 Shih më gjerësisht te Bajram Kosumi, Lirika e Fishtës, fq. 46-50. 

312 Gjergj Fishta, Lirika / Mrizi i Zanavet, fq. 78-79. 

313 Jup Kastrati, Studime për De Radën, fq. 227. 

Frashëri e njeh shumë mirë letërsinë e vjetër helene dhe romake, në 
shkrimet e tij letrare e shkollore përmend shumë emra të letrarëve e 
të historianëve antikë, përmend shumë personazhe të letërsisë antike, 
disa madje duke i shqipëruar 314 , përkthen këngën e parë të Iliadës, po 
Animi nuk ka shkruar letërsi me temë nga letërsia antike helene a ro- 
make. Ndërsa Fishta ka shkruar tragjedinë Ifigenija n’Aulli (1931) dhe 
tekstin e shkurtër dramatik Odiseja (1931), që të dyja me temë nga 
letërsia antike greke. 

Fishta ka realizuar edhe një motiv tjetër të ri, në lidhje me atd- 
heun: motivin e tradhtisë kombëtare. Në dramën Juda Makabe (1920), 
të ndërtuar mbi temën biblike të kryengritjes dhe luftës së paepur të 
Juda Makabeut për atdheun e tij, Fishta ka shtjelluar dy tema kryesore: 
luftën për atdhe dhe tradhtinë ndaj atdheut, të personifikuar me dy 
protagonistët e dramës, Juda Makabe dhe Alkimi. Për ndërtimin e fig- 
urës së tradhtarit, Sabri Hamiti thotë: 

„...personazhi i tradhtarit Alkimi, i cili e shet kryengritjen për 
pushtet nën të huajin, është ndërtuar me kaq mjeshtëri sa ia tejkalon 
krijimit të heroit Makabe“. 315 

Temën e tradhtisë, si akt individual apo kombëtar, e kanë trajtuar në 
veprat e tyre edhe romantikët, De Rada, Animi etj., por e kanë trajtuar 
anësisht, si shfaqje anësore, përmes një personazhi apo një episodi le- 
trar, ndërsa Fishta ka shkruar një dramë ku njëra prej dy temave krye- 
sore është pikërisht tema e tradhtisë ndaj atdheut. 


314 Rexhep Qosja, Porosia e madhe, Botimet Toena, Tiranë, 2000, fq. 42. 

315 Sabri Hamiti, Studime letrare, 242. 

Tema e qytetarisë. Nëse lëmë anash temën e qytetarisë në qytet- 
et-kështjella të Mesjetës shqiptare të shtjelluara në veprat e De Radës, 
e të cilat si shtjellim mbesin gjithmonë si një vegim deradian, Fishta 
është i pari poet shqiptar që futi në letërsinë e shkruar temën e qytet- 
arisë, pra jetën e shqiptarit në qytete. Ashtu siç kishte bërë me temën 
e malësorit dhe jetës së tij në Lahutën e Malcis, në epin komik Palokë 
Cuca (1922) Fishta ka shtjelluar gjerësisht dhe thellësisht jetën, ide- 
alet, vështirësitë, mendësinë, karakteret dhe marrëdhëniet shoqërore të 
qytetarit në Shqipërinë e dekadës së parë pas pavarësisë. Në të vërtetë 
epi zë një kohë më të gjerë, se ai hllon me gjyshin e Palokës, vazhdon 
me të atin dhe përfundon me fëmijërinë e vetë Palokës, por epi nuk 
është i përfunduar. Poeti ironizon e parodizon shfaqjet negative të sho- 
qërisë qytetare, në mëngjesin e parë të lirisë, të atdheut e të kombit, 
të individëve e të grupeve të ndryshme shoqërore, të cilët të shkëpu- 
tur nga e kaluara (jo krejt të ndarë), të pa rehatuar në të tashmen (po 
të përshtatur në përfitime) dhe pa vizion për të ardhmen (në vend të 
vizionit ata improvizojnë gjëra historike) humbin dhe zhvlerësojnë 
çdo kod e çdo parim të një shoqërie stabile dhe të një individi kreativ. 
Kështu, Fishta parodizon letërsinë shqipe e kritikën letrare, Komisinë 
Letrare në Tiranë, gjuhën letrare „mushkë“ 316 të kësaj Komisie, politi- 
kat kulturore të qeverisë, politikanët, deputetët, ministrat, përfituesit 
financiarë në kurriz të luftërave në atdhe, mendësinë e koprracëve, 
martesat me miras, të cilat krijojnë drama familjare e urrejtje bren- 
da familjare; institucionet e drejtësisë, të cilat ekzistojnë vetëm për të 
rrjepur qytetarin kur është në zgrip; pseudo intelektualët, ndikimet e 
shkollave të huaja, ndikimet e parave të huaja, emancipimin e shpifur 

316 At Gjergj Fishta, Anzat e Parnasit, ASHAK, Prishtinë, 1990, fq. 138. 

të gruas, qytetërimin e gruas të sapoardhur nga provinca, jetën e kotë 
të familjes qytetare, që jeton në kurriz të të parit të shtëpisë i cili punon 
dhe fiton, e si pasojë të gjithë të tjerët mund t’i trajtojë si robër, shter- 
pësinë morale, karakterin e plogësht e të molepsur të individit etj. 

Temën e qytetarisë, me diskursin satirik letrar, Fishta e prek edhe në 
vepra të tjera, si Jaho Begu e Palokë Cuca (1905), sidomos te Gomari i 
Babatasit (1923), po askund në tërësinë dhe në shkëlqimin e vet si në 
epin e vogël Palokë Cuca. 

Temën e jetës qytetare do ta trajtojë, me diskursin satirik, edhe Kris- 
to Floqi (1876-1949) në gjashtëmbëdhjetë komeditë e tij, të shkruara 
rreth viteve njëzet të shekullit XX. 317 

Tema të moskuptimeve fetare brendashqiptare. Asnjë poet ro- 
mantik nuk shtjellon tema të konfhkteve fetare brendashqiptare. Në 
epikën popullore ka disa raste të konflikteve të izoluara të individëve 
apo të grupeve të komuniteteve fetare. Mirëpo, edhe në këto raste, thel- 
bi i konfliktit nuk është vetë feja apo mos toleranca fetare, por motive 
të ndryshme politike, sociale, individuale etj. Në realitet, në historinë e 
re shqiptare ka pasur raste të konflikteve e të dhunës për motive fetare. 
Mjafton të përmendim dhunën poshtëruese dhe tragjike të udhëheqjes 
myslimane të Gjilanit (shqiptare dhe turke) nën prirjen e kajmekamit 
Maliq Bej Gjinollit dhe kadiut Tahir Efendiu dhe me ndihmën e Jashar 
Pashës të Prishtinës, ndaj familjeve katolike të Karadakut (katundet 
Stubëll, Binçë, Terziaj dhe Vërnakollë), të njohur më vonë nga historia 


317 Jakup Mato, Rreth komedive të Kristo Floqit, në Letërsia si e tillë, Toena, 1996, fq. 373- 
377. 

si „Martirët e Karadakut“, në vitin 1843-44. 318 Këngëtarët popullor si 
duket iu kanë shmangur këtyre temave e po kështu kanë bërë edhe 
romantikët. Romantikët kanë bërë thirrjet e njohura për unitet fetar, si 
njëri prej parakushteve edhe për unitet kombëtar, por asnjëri prej tyre 
nuk ka shtjelluar një konflikt fetar, si ka bërë, ta zëmë, Naim Frashëri 
me epin Qerbelaja, në të cilin trajton konfliktin midis shiitëve dhe 
sunitëve në luftën e Qerbelasë. 

Në veprën e tij Fishta u bën jehonë thirrjeve të romantikëve për 
unitet fetar, por në dy raste, në të parin esencialisht e në të dytin vetëm 
skajshëm, trajton tema të konflikteve fetare. Rasti i dytë është dedikimi 
në poemën satirike Nikolejda, të cilën Fishta e ka shkruar më 1901, 
ndërsa dedikimin e përmendur e ka shkruar më 1926. Në këtë dedikim, 
duke folur me urrejtje për invazionin e Ahmet Zogut në atdheun e vet, 
i përkrahur nga Serbia, e me qëllim të rrëzimit të qeverisë demokratike 
të Nolit, Fishta e akuzon Zogun se: 

“Xueren katolikët prej Asambleje e Qeverie 

kombetare 


318 Gaspër Gjini, Ipeshkvia Shkup-Prizren nëpër shekuj, Drita, Ferizaj, 1992, fq. 189-193. 
“Të gjithë të burgosurit i futën në pranga të rënda në duar dhe këmbë me një zinxhir të 
rëndë për mjedisi dhe të lidhur për një këmbe. Kjo ishte një peshë prej 40 okësh turke, 
afër 50 kilogramë. Me këtë peshë u nisën kah vendi i caktuar. 

Jashar pasha i Prishtinës, përndryshe farefis i Maliq Beut, i mbylli në një burg edhe më 
të rëndë. Përveç kësaj urdhëroi që në lokalet e burgut të lëshohet uji... 

Nga Prishtina të burgosurit i hodhën në Shkup, vazhdimisht të lidhur me pranga të 
rënda. Atje i vendosën në burgun zëkeq të Azmi Pashës. (...) 

Në ndërkohë arriti edhe Tatari (korrier) nga Stambolli, i cili e solli përgjigjen e sulT 
tanit. Mjerisht ajo ishte negative për laramanët dhe atë Antonin: ata të gjithë, së bashku 
me anëtarët e familjeve të tyre duhej detyrueshëm të dërgoheshin në Azi të Vogël. (...) 
Të internuarit e mbetur gjallë u liruan më 22 qershor të vitit 1844. me insistimin e 
ambasadorit francez, Porta u pajtua t’i kthente në atdhe me shpenzimet e shtetit. Në 
vendlindje u kthyen 79 dëshmitarë, ndërsa 88-të tjerë duke i përfshirë këtu edhe 10 
foshnjat, e dëshmuan me gjak besnikërinë e vet ndaj Krishtit.” 

shkaktuen vrasjen e Luigj Gurakuqit 
dëbuen e burgosën 

ipeshkvij, priftën, fretën, parinë katobke 
e 

fikën Atdhenë.” 319 

Nga ky dedikim krijohet përshtypja se Zogu në invazionin e vet 
paska pasur për qëllim shkatërrimin e fretërve katolikë e jo rrëzimin 
e qeverisë demokratike të Nolit dhe, natyrisht, të gjithë përkrahësve 
të tij, pra edhe të fretërve françeskanë, të cilët nuk kishin mirëkuptim 
ndaj politikave të Zogut! 

Derisa ky dedikim edhe nuk mund të merret si tekst letrar, rasti i 
parë është esencial. Në Kangë XXVIII, Dedë Gjo’ Luli, episodi në varg- 
jet 180-285, është i vetmi që paraqet një betejë të përgjakshme midis 
shqiptarëve katolikë (Malcija) dhe atyre myslimanë (Shkodra), të parët 
të udhëhequr nga ideale për krijimin e Shqipërisë së pavarur, të dytët 
të nxitur nga Bedri Pasha i Shkodrës për të ruajtur sundimin osman në 
Shqipëri, pra për të ruajtur interesat e tyre të ngushta. 

N’at mbasdite n’ ”iqindi” 

Ihrret “tellalli” sa ka n’krye: 

Kush asht turk bashibuzukë, 

Me njeshë armët e n’luftë me dalë, 

215. Malcis hovin me i a ndalë; 

Perse dini a në rrezik, 

Ke s’po ka Shkodra “nizamë” 

Kshtu tellalli. Trup në kamë 
I a kan ba nja dy mij vetë, 


319 Gjergj Fishta, Satirika / Nikolejda, fq. 427. 

220. Muamedan, e pa marrë dielli, 

Vrap: thue kambëve u kan vu fletë: 

Per ball t’luftes janë nisur filli. 320 

Edhe pse baza e konfliktit edhe në këtë episod nuk është mostoler- 
anca fetare, por miqësia apo armiqësia ndaj Perandorisë Osmane në 
Shqipëri, megjithatë është hera e parë jo vetëm në Lahutën e Malcis, 
po edhe në letërsinë e shkruar shqipe që muhamedanët dhe katolikët 
shqiptarë ndahen në dy taborre ndërluffuese. 

Në përfundim të këtij kapitulli mund të rezymojmë: 

Fishta shtjelloi në veprën e tij tema të njohura e me ndikim që nga 
periudha e Rilindjes Kombëtare, të trajtuara fuqishëm nga romantikët, 
si tema të lidhura me idealin nacional. Fishta asnjëherë nuk do të shkë- 
putet nga trajtimi në letërsi i idealit nacional, por në këtë trajtim ai do 
të sjellë edhe tema e motive të reja, të cilat bartin ide poetike të reja, 
si tema e dëshpërimit në atdhe, tema të degradimit kombëtar, fetar, 
politik e kulturor të inteligjencies shqiptare dhe të klasës së lartë, tema 
të politikës etj. Por, veprën e Fishtës do ta përshkojnë më së fuqishmi 
tri tema: tema e botës së malësorit shqiptar të Veriut, tema e konfliktit 
shqiptaro-sllav dhe tema nga bota qytetare shqiptare. Derisa për temën 
e tretë Fishtës i takon merita që e ka hapur, se ajo ka vazhduar të traj- 
tohet me sukses nga autorë të mëvonshëm, për dy temat e para mund 
të thuhet se Fishta i ka hapur dhe i ka përfunduar, duke i vulosur me 
epin Lahuta e Malcis. 


320 Gjergj Fishta, Lahuta e Malcis, Kangë XXVIII. 

III. FORMAT POETIKE, FIGURACIONI 
POETIK DHE MODELII SHKRIMIT 

III. 1. Format poetike 

Mbas lulëzimit të letërsisë, në të gjitha format e saj poetike, në peri- 
udhën e romantizmit, në historinë e formave poetike shqipe mund të 
flasim për larmi të bollshme. Poetët më në zë romantikë përdorën for- 
ma të shumta poetike të marra nga tradita të ndryshme letrare, duke 
qenë se ata njihnin shumë mirë traditat letrare antike helene e romake, 
traditën klasiciste dhe atë bashkëkohore romantike, traditën e lindjes 
turke e persiane etj. 321 Shumë prej tyre u mbështetën burimisht në tra- 
ditën e letërsisë popullore, si Jul Variboba, De Rada, Gavrill Dara i Riu, 
Filip Shiroka etj. Kjo mbështetje në traditën nacionale nuk e përjash- 
tonte edhe mbështetjen në tradita të tjera të huaja. 

Format poetike të De Radës janë të afërta me ato të letërsisë pop- 
ullore, përderisa ai vetë konsideronte se poezia e tij është ose vazhdim 
i rapsodive popullore ose bijë e tyre. Çabej e përkufizon në mënyrë 
përgjithësuese formën poetike të poezisë së De Radës: 

“Poezitë e tij ngjajnë sikur të ishin një vazhdim i kësaj poezie pop- 
ullore, një plotësim, një mbushje e plasave që ky epos (siç e besonte ai 
për këto këngë) paraqiste pas mendimit të tij. Po t’i krahasojmë të dy 
poezitë njërën me tjetrën, na bie në sy gjasia e tyre formale: në të dyja 
shohim të njëjtin ritëm, janë të njëjtat vargje tetë-, shtatë-, gjashtë- dhe 
pesërrokëshe, të dy poezitë i përshkon e njëjta frymë epike-lirike; në 


321 Rexhep Qosja, Historia e letërsisë shqipe, Romantizmi I, shih kapitullin IV, “Erudi- 
cioni letrar, filozofik dhe shkencor”, fq. 82-98. 

të dyja kallëzimi epik kalon nganjëherë në dialog dramatik, një duk- 
je kjo që është karakteristike për poezinë popullore shqiptare. Edhe 
figurat e krahasimet që përdorë poeti janë sajuar në frymë të poezisë 
popullore.” 322 

Fishta shkruan Lahutën e Malcis në kolonë, pa e ndarë në strofa, 
sipas modelit të epikës popullore, por nuk do të bëjë kështu me epin e 
vogël Palokë Cuca, me njëmbëdhjetërrokëshin e tij të ndarë në strofa 
tetëshe (stanca). Po ashtu Lahutën e Malcis do ta ndajë në këngë, të 
cilat kanë një farë mëvetësie, secila ka një temë më vete, po ato lidhen 
ndërmjet tyre me idenë themelore poetike dhe me kryetemat që trajton 
epi. Kjo ndarje në këngë është sipas modelit të Eposit të Kreshnikëve, 
për të cilin Fishta supozonte se mund të jenë pjesë të mbetura e të sh- 
kapërderdhura të një ciklusi të vjetër shqiptar. 

Kështu kishte bërë më herët edhe De Rada, duke i ndarë poemat e 
veta në këngë të cilat vuanin nga diskontinuiteti, këngë të shkruara në 
monokolonë. De Rada kishte shtuar edhe pjesët subjektive që i quante 
Valle, sipas gjedhes së dramës antike helene, në të cilat opinioni i qytet- 
arëve shprehej përmes poetit në formë të Valles. Naim Frashëri, në dy 
epet e tij, kishte shkruar në monokolonë, por këngët janë më të lid- 
hura ndërmjet veti, sepse Animi i përmbahet një parimi: parimit të 
kronologjisë kohore të ngjarjeve për të cilat këndon. 

Në poezinë e tij Fishta përdorë lloje të ndryshme të strofave: 

strofën katërshe (poezia Shqypnija, me rimën ABAB; poezia Shqyp- 
nis, me rimën ABBA); 

strofën pesëshe (poezia Të kryqëzuemit, me rimën ABABC) 


322 Eqrem Çabej, Shqiptarët midis Lindjes dhe Perëndimit, Çabej MÇM, Tiranë, 2002, fq. 
97. 

strofën gjashtëshe (poezia Nji gjamë desprimit!..., me rimën ABAB- 
CC; poezia Të lemt e Zojës, me rimën ABABCD) 

strofën shtatëshe (poezia Shqypnija e lirë, me rimën ABABCCD; 
poezia Meshtari i Malcis, me rimën ABBACDD), 

strofën tetëshe (poezia Gjuha Shcpype, me rimën ABABCDCD), 
strofën dhjetëshe, e përbërë nga bashkimi i dy strofave pesëshe 
(poezia Engllit rojës, me rimën ABABCDEDEC) 

strofën alkaike (sipas poetit antik Alkeu, poezia A. Anton M. Zan- 
nonit S.J) 323 , 

strofën safike (sipas poetes antike Sapfo), është përdorë në poezitë 
Gurravet të Jordanit, Ngadhnjija e Kryqit, Të xanunit e pafaj të së Lumes 
Virgjinës Mri, Emni i Zojës etj. 

stancën (strofa e Palokë Cucës, me rimën e zakonshme për stancën 
ABABABCC). 

Në përputhje me këto forma poetike, sipas gjedhes popullore, është 
edhe tetërrokëshi i Fishtës, i cili është këmbë e krye popullor në La- 
hutën e Malcis dhe në shumë poezi të tij lirike, ndërsa më pak është 
i përdorur te poezia satirike. Një varg tjetër të cilin Fishta e përdorë 
për mrekulli është njëmbëdhjetërrokëshi, si në poezitë Nji lule vjeshtet, 
Ditën e të shuemvet, Nji gjamë desprimit!..., 28 Nanduer 1913, Surgite, 
mortui! etj. Duhet të veçohet njëmbëdhjetërrokëshi i Fishtës në epin e 
vogël Palokë Cuca, ku ai shkëlqen në tërë madhështinë e gjuhës shqipe. 
Fishta përdor edhe pesërrokëshin, si në poezitë satirike Metamorphosis, 


323 Në komentet e tij për lirikën e Fishtës Viktor Volaj thotë se kjo strofë është përdorë për 
herë të parë në letërsinë shqipe. Dorëshkrimi i poezisë ka datën 2 qershor 1908. Shih: 
Gjergj Fishta, Lirika / Mrizi i Zanavet, Rilindja, 1997, fq. 169. 

Jus Gentium, disa vargje nga Nakdomonicipedija (pjesa e dytë) etj. Fish- 
ta përdorë edhe shtatërrokëshin e nëntërrokëshin, por shumë rrallë. 324 

Nga tipet e poezisë Fishta shkruan më së shumti himnin, oden, 
elegjinë dhe sonetin. Nga himnet më të realizuara janë Gjuha Shqype, 
Shqypnija, Hymni i Flamurit Kombtar etj. Nga elegjitë më të realizuara 
janë Njigjamë desprimit!..., Surgite, mortui, 28 Nanduer 1913 etj. Fishta 
ka shkruar tri sonete me motive fetare, Shkodra Zojës, Zoja Shkodrës, 
Në të paren meshë të njij meshtari të ri dhe një sonet interesant, Lum i 
forti!, i strukturuar si dialog midis tre personave. Por, suksesin më të 
madh Fishta e mbërrin me oden e tij. Tri lirikat më të fuqishme të tij, 
njëherazi ndër lirikat më të mira në letërsinë shqipe, janë odet Nji lule 
vjeshtet, Ditën e të shuemvet dhe Gurravet të Jordanit. 

Format poetike të Fishtës, qoftë vargu, qoftë strofa apo tipi i lirikës 
që ai kultivon, karakterizohen nga një fakt: këto forma poetike janë 
klasiciste. Rregullat e traditës klasiciste kanë vulosur tërësisht këto for- 
ma poetike. Përveç tetërrokëshit sipas gjedhes popullore, asgjë tjetër 
në këto forma poetike nuk është jashtë rregullave të klasicizmit. Lirika 
e Fishtës e përfshirë në Mrizin e Zanavet dhe në Vallja e Parrizit dhe 
pjesa më e madhe e poezisë satirike e përfshirë te Anzat e Parnasit 
janë vepra të plota klasiciste, në format e tyre poetike. Aty nuk ka asn- 
jë sprovë risimtare, asnjë eksperiment. Romantiku dhe posromantiku 
Fishtë aty drynohet në format poetike klasiciste. 

Studiuesi i vargut të huaj në poezinë shqipe, Hysni Hoxha, e cilëson 
lart aftësinë e Fishtës në vargëzim: 

“Mjeshtri më i mirë i vargënimit shqip, Gjergj Fishta, më tepër i 
njohur me veprën e tij të përmendur Lahuta e Malc’is (1931), përdor 

324 Shih Bajram Kosumi, Lirika e Fishtës, fq. 135-138. 

në mënyrë më të përkryer trajtat tradicionale të vargut dhe strofave, 
qofshin të huazuara, qofshin burimore.” 325 

Pikërisht në këtë pikë Fishta dallon thelbësisht nga romantikët, e 
sidomos nga Naim Frashëri. De Rada nuk kishte bërë sprova risim- 
tare, ama ai iu kishte përmbajtur formave të tij poetike të hllimit në 
Këngët e Milosaos dhe ai e kishte mbyllë veprën e tij pak a shumë bren- 
da atyre formave poetike të hllimit, të cilat i kishte krijuar mbi gjedhen 
e poezisë popullore. Ndryshe nga De Rada, Naim Frashëri nuk ka fre 
në përdorimin e ndryshëm të vargjeve, në kombinimin e vargjeve, në 
përdorimin e strofave dhe kombinimin e tyre, në krijimin e formave 
të reja poetike etj. Rexhep Qosja ka dalluar njëzet lloje të ndryshme 
të vargut në poezinë e Naim Frashërit, mirëpo ai konstaton se për nga 
ritmi origjinal, edhe vargjet e një gjatësie mund të dallojnë nga njëri 
tjetri, prandaj: 

“...larmia e tipave të vargjeve të Naim Frashërit sipas ndërtim- 
it të tyre ritmik është shumë më e pasur se ajo që del nga pasqyra e 
sipërthënë.” 326 

Shumë strofa të Naim Frashërit duken me të vërtetë eksperimen- 
tale. Po të shikohet poezia Dimëri dhe vera nga Vjersha për mëson- 
jëtoret tëpara 327 , aty, thjesht, nukmund të gjesh një rregull sipas të cilit 
janë krijuar vargjet dhe strofat, sepse ato janë të ndryshme ndërmjet 
veti, sipas një projekti pa rregulla. Por, mund ta marrim një shembull 
më autoritativ: poemën e famshme Bukurija. Në këtë poemë Naimi 
do të përdorë vargje gjatësish të ndryshme, strofa të ndryshme, lidh- 
je vargjesh e strofash të ndryshme, njësi poetike të ndryshme, strofa 

325 Hysni Hoxha, Struktura e vargut shqip, Rilindja, Prishtinë, 1973, fq. 77. 

326 Rexhep Qosja, Porosia e madhe, fq. 428-430. 

327 Naim Frashëri, Vepra 2 / Vjersha për mësonjëtoret të para, fq. 83. 

të ndryshme brenda një njësie poetike etj. Nga ana e formës poetike 
duket një çrregullim i tërësishëm, po ky kombinim vargjesh e strofash 
të ndryshme, të cilat nga ana metrike e të formave poetike duket si çr- 
regullim, funksionon për mrekulli, duke dhënë një prej poezive më të 
bukura në letërsinë shqipe. 

Format poetike klasiciste të cilat i përdorë Fishta, duke futur këtu 
edhe vargun dhe llojet e tij, janë përdorë në letërsinë shqipe edhe për- 
para tij. Në letërsinë popullore shqiptare janë përdorë vargjet çifte 
gjashtë-, tetë- dhe dhjetërrokëshe. Dihet fort mirë se vargjet teke, pesë- 
, shtatë-, nëntë- dhe njëmbëdhjetërrokëshe kanë hyrë në letërsinë e 
shkruar shqipe nën ndikimin e letërsisë italiane. 328 

Tashmë ekziston një histori e tërë e njëmbëdhjetërrokëshit, var- 
gut më të famshëm të huaj që është natyralizuar në poezinë shqipe. 
E para poezi e shkruar në letërsinë shqipe, Këngë e përshpirtëshme e 
Lekë Matrënges është shkruar në njëmbëdhjetërrokësh. Në këtë varg 
ka shkruar sibilat e tij edhe Pjetër Bogdani, e pas tyre edhe Zef Barçi- 
ja, Pjetër Zarishi, Leonardo de Martino, Zef Serembe 329 etj. Mbas një 
përdorimi kaq të gjerë dhe kaq të gjatë në kohë, Lishta nuk do ta ketë 
pasur të vështirë ta absorbojë njëmbëdhjetërrokëshin. 

Po kështu, tashmë ekziston një histori edhe për stancën me njëm- 
bëdhjetërrokësh, edhe pse kjo strofë në poezinë e re shqipe nuk për- 
doret më. Por, Bogdani ka shkruar poezinë Krijimi i Rruzullimit dhe 
poezitë-sibila të tij në këtë strofë dhe me këtë varg. Sabri Hamiti thotë: 


328 Dhimitër S. Shuteriqi, Metrika shqipe, Prishtinë, 1968, fq. 89-90. 

329 Hysni Hoxha, Struktura e vargut shqip, fq. 13 dhe 29-34. 

“Në punë të ndërtimit të vargut, ato që zotërojnë në veprën e Bog- 
danit janë format e letërsisë së shkruar të huaj, si stanca dhe njëmbëdh- 
jetërrokëshi dhe në këtë aspekt ai futi një përvojë që do të zhvillohet 
më vonë në letërsinë shqipe dhe kështu krijon nga ky autor figurën e 
krijuesit me kulturë letrare.” 330 

Duke qenë De Rada i njëtrajtshëm, duke qenë Naim Frashëri risi- 
mtar i formave poetike, eksperimentues i madh dhe sfidues i të gjitha 
mundësive që ofrojnë format poetike, Fishta mbetet i ndryrë në rreg- 
ullat e rrepta të metrikës klasiciste e të formave poetike tradicionaliste 
evropiane, me përjashtim të epit Lahuta e Malcis, të cilin e shkroi sipas 
modelit të metrikës e të formës poetike të epikës popullore historike. 

III. 2. Figuracioni poetik 

Për të parë figurën poetike të Fishtës në një dritë të re është e udhës 
të bëhet një krahasim i saj në dy dimensione: krahasimi i parë ka të bëjë 
me elementet e përgjithshme të figurës së Fishtës dhe të romantikëve, e 
kjo do të thotë shqyrtim i burimit kulturor të figurës; krahasimi i dytë 
ka të bëjë me detajet e strukturës dhe të prosedeut të figurës, e kjo do të 
thotë vlerësim i detajeve të brendshme të një figure poetike. 

Areali i figurës së Fishtës. Në historinë e letërsisë shqipe nuk është 
vështirë të identifikohen poetët dhe figuracioni i tyre bashkë me are- 
alin që i përkasin ato, e kjo për shkak të zhvillimit historik të shqip- 
tarëve deri te formimi i kombit, zhvillim ky mjaft i shkapërderdhur 
dhe pa një qendër politike e kulturore të veten. Kështu, ka ndodhur 


330 Sabri Hamiti, Studime letrare, fq. 71. 

fenomeni i zhvillimit të qarqeve letrare (Çabej) 331 dhe i rretheve më të 
vogla letrare (grupe letrare, të quajtura shpesh shkolla letrare, rryma 
letrare etj.) 332 , mjaff të mbyllura në rrethin e vet. Këto qarqe e rrethe 
më të vogla tendonin kah një qendër e jashtme kulturore dhe letrare 
dhe kjo reflektohej mjaft shumë edhe në letërsinë e tyre. Ekziston një 
dallim i skajshëm midis autorëve të vjetër të Veriut dhe rrymës letrare 
të bejtexhinjve dhe ky dallim shumë lehtë mund të përkufizohet. Me 
Rilindjen Kombëtare shqiptarët krijojnë idealin nacional dhe ky ideal 
do të jetë strumbullari i të gjitha zhvillimeve përreth një shekull. Me 
romantizmin shqiptarët krijuan letërsinë kombëtare. 

De Rada është i pari poet që krijoi një vepër, Këngët e Milosaos 
(1836), jo vetëm romantike, por edhe me rëndësi të madhe letrare e 
kombëtare. Mirëpo në veprën e tij, sa do me tematikë origjinale, De 
Rada trashëgoi arealin kulturor të krijimit të letërsisë, të figuracionit 
poetik etj. Në veprën e tij figuracioni poetik është kryesisht i sferës 
krishtere (ortodokse) dhe i sferës së letërsisë popullore. Heronjtë kanë 
emra krishterë, pastaj kisha, kryqi, Shën Mëria e Krishti shfaqen poth- 
uajse në sfondin e çdo vargu poetik, të trashëguar nga Shqipëria bizan- 
tine e të bartur në një rreth të ri perëndimor katolik (Kalabria e Sicilia 
në Itali). De Rada e fillon këngën me një përcaktim kohor e fetar si kjo: 
“Ishte mbrëmje e Shën Mërisë”. 333 

Naim Frashëri ka në figuracionin e tij elemente dhe tipare të fuq- 
ishme kombëtare, po gjithashtu elemente e tipare të arealit mysliman, 

331 Dr. Eqrem Çabej, Studime gjuhësore, V, Rilindja, Prishtinë, 1975, fq. 135. 

332 Ernest Koliqi shquan dy shkolla letrare në Shkodër: atë françeskane dhe jezuite (shih: 
E. Koliqi, Dy shkollat letrare shkodrane, Prishtinë, 1998). Mahmud Hysa ndan më 
vete alamiadën shqiptare (shih: Prof. Dr. Mahmud Hysa, Hyrje në letërsinë shqiptare, 
ETMM të Kosovës, Prishtinë, 2000). 

333 Jeronim De Rada, Këngët e Milosaos, fq. 27. 

bektashi dhe të lindjes në përgjithësi. Ai jo vetëm ka shkruar epin Qer- 
belaja, me temë luftërat vëllavrasëse për motive fetare në Qerbela, apo 
edhe poezi lirike për Abas Alinë etj., por ka në gjithë veprën e tij shumë 
figura të arealit lindor, si mirësia, qiriri, flutura, bilbili, trëndafili, idetë 
panteiste të vdekje-ringjalljes etj. Duhet theksuar faktin se te Animi ka 
figura edhe të arealit krishter. 

Ndërsa figuracioni i Fishtës është më tepër tradicional, në kupti- 
min kombëtar, dhe me elemente të arealit krishter (katolik). Me këtë 
ndërlidhje të figuracionit të dy arealeve Fishta ka krijuar arealin e tretë, 
atë që shfaqet me binomin e njohur Fe e Atdhe. Ky binom në veprën e 
Fishtës është simbol i arealit të ri shqiptaro-krishtere. Figura e Fishtës, 
qoftë ajo me burim nga letërsia popullore, nga literatura shqipe apo 
ajo botërore, figura origjinale të Fishtës apo edhe figura fetare, të gjitha 
këto bashkërisht ngjizen në arealin e ri të figuracionit Fe e Atdhe. 

Trajtimi i këtyre dallimeve midis tre poetëve të mëdhenj shqiptarë 
është shpënë deri në skajshmëri nga studiues të ndryshëm. Kështu bën 
Ernest Koliqi në dy studime të tij Hymje në lirikën shqiptare (1963) 
dhe Trepoetët më të mëdhenj shqiptarë (1961), duke shquar De Radën 
si “zani i kulluem i ortodoksisë shqiptare” 334 , motivi kryesor i “musli- 
manit Animi Frashëri” është “fluturimi mistik drejt bukurisë së kri- 
jimit, fluturim që synon bashkimin suprem me Zotin” 335 , ndërsa Fishta 
“përpiqet të kujdeset për impulset e fshehta e të shëndosha dhe të kri- 
jojë vlera shqiptare që t’i shkrijë mandej në sintezë harmonike me fry- 
mën perëndimore.” 336 Mirëpo, edhe pas një gjykimi të tillë tendencioz, 
Koliqi i vë në një djep tre poetët e mëdhenj: 

334 Ernest Koliqi, Kritikë dhe estetikë, fq. 34. 

335 Ernest Koliqi, Kritikë dhe estetikë, fq. 35. 

336 Ernest Koliqi, Kritikë dhe estetikë, fq. 37. 

“Ortodoksi De Rada, muhamedani Naim Frashëri dhe katoliku 
Gjergj Fishta i bashkojnë valët e poezisë së tyre në një shtrat të përbash- 
kët, në gjerësinë e kulluar, përzemërsisht të përputhura, ku pasqyrohet 
Shqipëria me minaret e saja ajrore, me këmbanaret e saj katolike dhe 
kupolat e saj bizantine”. 337 

Figura personale e Fishtës. Dimensioni tjetër krahasimtar i figurës 
së Fishtës parakupton një analizë kësaj figure, si në cilësi ashtu edhe në 
shtresat e saj dhe krahasimi i saj me poetët më të mëdhenj romantikë. 

Figurat kryesore të Fishtës janë: krahasimi, hiperbola, antiteza, gra- 
dacioni, personifikimi, metafora dhe epiteti. Në studimin tonë për lir- 
ikën e Fishtës ne kemi shqyrtuar strukturën ndërtimore të krahasimit 
të Fishtës, të cilin ai origjinalisht e merr prej letërsisë popullore, por i 
jep origjinalitetin e vet duke e zgjeruar nga një krahasim i thjeshtë në 
një tablo të tërë strukturash të ndryshme krahasuese, për të përfundu- 
ar me një tekst epik, e të cilin e kemi shënjuar si figurë e zgjeruar apo si 
digresion nëfigurë (krahasim i zgjeruar, antitezë e zgjeruar, hiperbolë 
e zgjeruar etj.). 338 Kështu, në poezinë Ditën e të shuemvet, dhjetë vargjet 
e para janë një krahasim i zgjeruar: 

I kuj do t’jet njai vorr, mbi tcillin mvaret 
Kunorë lulesh e blerët e qi madhnueshëm 
Zotnon mbi fang t’mjeruem, porsi shatorrja 
E njaj Tyrani zemer-gur, i cilli, 

5. Mbi shegj Persijet pa kujdes pështetun, 

Nder kandje t’prujtna të ksaj jete kndellet, 


337 Ernest Koliqi, Fishta interpret i shpirtit shqiptar, fq. 94. 

338 Bajram Kosumi, Lirika e Fishtës, fq. 109. 

Mjesa besniku ushtari i tij nen t’randin 
Hekur t’anmikut rrokullohet dekun 
E zhytet n’gjak?... 339 

Që të shihet më mirë gjerësia dhe digresioni i kësaj figure, po e nda- 
jmë në pjesët përbërëse: 

1. rrëfimtari (Uni, autori) 

2. vorri i stolisur me kunora lulesh të blerta, i një të riu të pan- 
johur shqiptar 

3. fang-i i mjeruem (tokë djerrë) 

4. shatorri pers 

5. tirani zemër-gur pers që rri mbi shegj (qilim) 

6. tirani bën jetë hedoniste (kandje t’prujtna) 

7. ushtari besnik vritet për lirinë e atdheut (Persisë) 

8. mënyra se si vdes ky ushtar 

9. varri i harruar i luffëtarit shqiptar ( në vijim të poezisë). 

Në këtë figurë, krahasim të zgjeruar, ka krahasim pas krahasimi dhe 
metaforë pas metafore, ndërsa kuptimi poetik bartet që nga vargu i 
parë e deri te i fundit pa shkëputje. Kjo figurë krijon disa imazhe, apo 
edhe disa tablo, krejt të ndryshme apo edhe të kundërta midis tyre, por 
me një qëllim: krahason kurorat e një varri të rregulluar për mrekulli 
me diçka që krijon imazh të keq, të dhunshëm e të përzier me krim. 
Vazhdimi i poezisë me imazhin e varrit tjetër, atë të heroit shqiptar, e 
qartëson edhe më tepër pse Fishta ka krijuar këtë imazh të keq që në 
hyrje të poezisë. 340 


339 Gjergj Fishta, Lirika / Mrizi i Zanavet, fq. 61. 

340 Shih Bajram Kosumi, Lirika e Fishtës, fq. 109. 

Kjo shfaqje poetike, zgjerimi i figurës, e dashur për Fishtën është 
vërejtur qysh nga Eqrem Çabej: 

“Poetit ia kish enda t’i zvargte të gjëra (krahasimet, plotësim imi, 
B. K.), të ndiqte fillin e nisur të krahasimit gjer në konsekuencat më të 
mbrëmë, jo vetëm, po nganjëherë ndërlikon brenda te një krahasim një 
krahasim të ri.” 341 

Elementi dallues fishtian në të gjitha figurat e tij, jo vetëm në kra- 
hasim, është pikërisht ky zgjerim i figurës. Ai përdor një krahasim të 
thjeshtë, apo një antitezë a hiperbolë të thjeshtë, por i adhuron dhe 
është më i lartë kur e zgjeron figurën, duke i dhënë asaj më shumë se 
një kuptim. Kjo shfaqje nuk ndodhë vetëm me krahasimin, por edhe 
me hiperbolën, me gradacionin, me antitezën etj. Poeti shtjellon idenë 
poetike, duke e ngritur nga shkalla fillestare deri në kulm, brenda një 
figure-shtëpi, ku mund të gjallojnë figurat-dhoma. 

Tipin e tillë të figurës së zgjeruar do ta quajmë cilësore, për ta dal- 
luar nga figura e zgjeruar, e cila krijohet me shtimin numerik të të një- 
jtave elemente, të cilën do ta quajmë sasiore. Kështu në poezinë Gjuha 
Shqype kemi një fillim të gjatë krahasimesh të zgjeruara sasiore: 

1. Porsi kanga e zogut t’veres, 

Qi vallzon n’blerim të Prillit; 

Porsi i ambli flladi i eres, 

Qi lmon gjit e drandofillit: 

Porsi vala e bregut t’detit, 

Porsi gjama e rrfes zgjetare, 

Porsi ushtima e njij termetit, 

Njashtu a’ gjuha e jonë shqyptare. 


341 Eqrem Çabej,Epikae Gjergj Fishtës,në JETAERE,nr. 11-12, Prishtinë, 1990, fq. 1452. 

2. Ah! po; a’ e ambel fiala e sajë, 

Porsi gjumi m’nji kerthi, 

Porsi drita plot uzdajë, 

Porsi gazi i pamashtri 342 

Krahasimi i zgjeruar nuk është shpikje e Fishtës në letërsinë shqipe. 
Është përdorur edhe prej poetëve të tjerë të mëparshëm. E përdorë 
Naim Frashëri me mjeshtri të madhe. 343 Por, te Fishta, për dallim, 
shfaqet modeli i zgjeruar, jo vetëm për krahasimin, por edhe për një 
numër tjetër të figurave, si gradacioni (i cili për nga natyra e vet është 
i zgjeruar), hiperbola e zgjeruar dhe antiteza e zgjeruar. Krijimi i fig- 
urës së zgjeruar, cilësore dhe sasiore, jo vetëm i krahasimit, por edhe i 
shumë figurave të tjera mund të konsiderohen tipe të figurës individ- 
uale të Fishtës 344 , në kuptimin që janë shumë dendur të përdorura dhe 
janë ndër pjesët më të realizuara të tekstit letrar. Me këtë figurë Fishta 
mbizotëron cilësisht krejt traditën letrare shqiptare. 

Fishta e Naimi: hiperbola dhe litota. Një krahasim i mundshëm i 
Fishtës me traditën, këtu me Naim Frashërin, mund të bëhet përmes 
dy figurave më të theksuara poetike të dy poetëve. Për Fishtën kjo fig- 
urë është hiperbola, ndërsa për Naimin litota. Hiperbola dhe litota 
kryejnë funksione të kundërta në tekstin poetik: hiperbola rrit gjërat 
nga madhësia natyrore në madhësi të mbinatyrshme, ndërsa litota 


342 Gjergj Fishta, Lirika / Mrizi i Zanavet, fq. 43-44. 

343 Rexhep Qosja, Porosia e madhe, fq. 310-317. 

344 Nocioni figurë individuale këtu është përdorur analogjikisht me nocionin simbol in- 
dividual (privat, personal), të cilin e përdor Rene Velek, nocion tashmë i pranueshëm 
për të gjithë teoricienët e letërsisë. Shih R. Velek e O. Voren, Teoria e letërsisë, Rilindja, 
Prishtinë, 1982, fq. 281-282. 

zvogëlon gjërat nga madhësia natyrshme në pjesë më të vogla. Ngan- 
jëherë kjo formë e zvogëlimit përdoret edhe për nënçmim. 345 

Sado Rexhep Qosja konstaton me të drejtë se përdorimi i zvogëli- 
meve nga Naimi nuk është aq i madh sa përdorimi i zmadhimeve, 346 
nga studimi që ai vetë u bën këtyre dy figurave të përdorura nga Naimi 
mund të shihet se përdorimi i zvogëlimit (litotës) është shumë më 
karakteristik sesa përdorimi i zmadhimit (hiperbolës). Kjo për arsye 
se hiperbola është një prej figurave kryesore të rrëfimit epik dhe Naimi 
edhe po të kishte dashur nuk do t’i ikte dot kësaj rregulle, prandaj de- 
tyrimisht e ka përdorë shumë. Por, hiperbola e tij është e zakonshme, 
figurë e rregullt epike. Ndërsa litota, me format e saja shqipe, është 
prodhim origjinal i Naim Frashërit në letërsinë shqipe. Ai mori mbare- 
sat zvogëluese të gjuhës shqipe z, zë, th, thë dhe krijoi jo vetëm fjalë me 
kuptim të zvogëluar por edhe kuptime të pavarura të fjalëve bazë, si: 
zogth, mëmëz, bukurizë, vashëz, këmbëz, ngadalëzë etj. Sipas Qosjes, 
Naimi përdori zvogëlimin në emra, në mbiemra, në ndajfolje, në 
përemra etj. 

“Sikundër mund të shihet prej këtyre shembujve Naim Frashëri e 
shtrin zvogëlimin gati në të gjitha trajtat e gramatikës.” (...) 

“Megjithëse në gjuhën shqipe nuk dihet të jetë përdorur ashtu 
ndonjëherë, Naim Frashëri nuk ngurron ta përdorë me prapashtesë 
zvogëlimi edhe numërorin dy-dyth.” 347 


345 Zejnullah Rrahmani, Arti i poezisë, Faik Konica, Prishtinë, 2001, fq. 121. 

346 Rexhep Qosja, Porosia e madhe, fq. 341. Me gjithë këtë konstatim, vetëm disa faqe më 
tutje, në fq. 350, Qosja rikonstaton: 

„Prej shtjellimit të mësipërm shihet se zvogëlimet në krijimtarinë e Naim Frashërit 
janë mjet i shprehjes me shtrirje dhe ndikim po aq të madh sa edhe zmadhimet." 

347 Rexhep Qosja, Porosia e madhe, fq. 345. 

Mund të përfundojmë se litota është figura më karakteristike për 
Naim Frashërin dhe kjo është në pajtim të plotë me misionin e veprës 
së tij letrare. Në gjithë veprën letrare të Naimit ai shprehë dashurinë, 
afërsinë, shoqërinë e miqësinë me njerëzit, me sendet e me natyrën. Li- 
tota, si figurë poetike dhe në pajtim me filozofinë e gjuhës shqipe, është 
në funksion të kësaj dashurie, afërsie e miqësie. Shqipëria e tij është 
Shqipërizë, pra diçka shumë më e afërt dhe më e dashur se Shqipëria. 
Ky është misioni i litotës (sipas misionit të letërsisë së Naim Frashërit), 
të cilit i nënshtrohet edhe sintaksa shqipe, qoftë edhe duke u defor- 
muar. Qosja e vëren këtë fenomen: 

“...krijimi i zvogëlimeve prej përemrave-si një dukuri gjuhësore, 
pothuaj, e panjohur në gjuhën shqipe-në vargjet e Naim Frashërit është 
një dukuri që duket e panatyrshmë.” 348 

Me litotën Naimi krijon një botë më të vogël, pra edhe një Shqipëri 
më të vogël, në kuptimin e botës e të Shqipërisë më intime, më perso- 
nale, ku njerëzit njihen dhe janë miq, jo vetëm te njerëzit, kjo harmoni 
shtrihet edhe në botën e sendeve e me natyrën, duke kaluar në fund 
edhe në botën e mistikës bektashiane. Por, ky është misioni i Naimit, 
i letërsisë së tij dhe i litotës së tij: të krijojë afërsinë midis njerëzve, 
afërsinë e njerëzve me sendet e me natyrën. 

Te Fishta është ndryshe. Ai nuk përdorë kurrë litotën. Figura e tij 
karakteristike është hiperbola, e formësuar në shumë trajta e përmba- 
jtje. Hiperbola ka një shtrirje të madhe në Lahutën e Malcis, në epin 
Palokë Cuca dhe kudo në shkrimet satirike, në lirikën patriotike dhe 
në atë fetare, në dramën lirike Jerina ase Mbretnesha e lulevet etj. Në 


348 Rexhep Qosja, Porosia e madhe, fq. 343. 

pajtim me natyrën e vet, hiperbola paraqet njerëzit, sendet, natyrën, 
shfaqjet... më të mëdha se në përmasat e tyre reale. Ky zmadhim mund 
të jetë në kuptimin pozitiv, po edhe negativ apo ironizues. Me këtë 
formë të zmadhuar bota e Fishtës, Shqipëria dhe njerëzit e saj janë më 
të mëdhenj, me përmasa pothuajse mbinatyrore, janë modele epike e 
mitike. 

Hiperbola himnizuese: 

Ushton mali, thonë, kur t’flase, 

Dridhet fusha kah t’vikase; 

E kah t’dredh të rrebtë taga’n, 

Thue se rrfeja shkrepë per anë: 349 

Të dy trima, s’ke shka u thue; 

Njani bishë, tjetri drangue. 350 

Kisht’ kenë Shkjau, po, me tri zemra! 351 

Hiperbola pezhorative: 

E vrau Steva i Plevanacit, 

Nji haram, ky, nji farë bracit, 

M’ e pasë rand toka me e bartun, 

Veç se Kishë qi s’kishte qartun, 

Se per tjeter mbi ket tokë 

Gja pa ba s’la m’t’huej as m’shokë: 352 


349 Gjergj Fishta, Lahuta e Malcis, Kangë IV, vargjet 13-16. 

350 Gjergj Fishta, Lahuta e Malcis, Kangë XVIII, vargjet 286-287. 

351 Gjergj Fishta, Lahuta e Malcis, Kangë III, vargu 238. 

352 Gjergj Fishta, Lahuta e Malcis, Kangë XVIII, vargjet 108-113. 

Hiperbola ironizuese: 

Veç shka se, besa, sod me sod n’Shqypni 

S’asht punë e lehtë me shkrue as n’vjerrsha as n’prozë, 

Se ktu letrarët kanë bijtë si kpurdhat n’shi 
E ka ‘i kritik e gjen ti per gjith shkozë. 

Jo, po; bakaj, hamaj, teneqexhi 
E ata der dje qi ndejen tue shitë bozë, 

Mjaft qi ’i ksulët’ thijtë t’a kenë shtrembnue n’njanë sye, 

Se me kritika s’t’lan me çue jo krye. 353 

Struktura ndërtimore e hiperbolës është e ngjashme te të gjitha 
gjinitë letrare dhe te të gjithë poetët. Përdorimi i hiperbolës në vetvete 
nuk e dallon Fishtën nga poetë të tjerë romantikë, edhe pse Fishta e 
përdorë më dendur se çdo poet tjetër. Përdorimi i hiperbolës e dallon 
Fishtën vetëm në marrëdhënie me litotën e Naim Frashërit. Deri sa 
Naimi krijonte imazhin e një bote më intime e më personale e këtë e 
arrinte duke i zvogëluar nocionet, sendet e natyrën përmes prapasht- 
esave që në gjuhën shqipe parakuptojnë dashuri, afri e miqësi, Fishta 
krijonte imazhin e një bote dhe të një Shqipërie të përmasave gjigante, 
në të cilën botë luftohej tmerrësisht shumë për të mbijetuar dhe për të 
triumfuar ideali i lirisë, një botë e cila kishte kaluar epokën e ndjenjave 
e të emocioneve të dashurisë së litotave të Naimit dhe tash ballafaqo- 
hej me veprime për ta bërë realitet atë botë të imagjinuar nga Naimi. 
Për ta bërë atë realitet duhej guxim e duhej forcë dhe Fishta e krijon 
botën madhështore epike për këtë qëllim. Injac Zamputi në shkrimin 
Kurflasim për të Mëdhaj... (1943) 354 , duke sugjeruar që poetët e mëd- 

353 Gjergj Fishta, Satirika / Palokë Cuca, Rilindja, 1997, Kangë e Parë, 4. 

354 Injac Zamputi, Kur flasim për të mëdhaj..., në Leka, 1943, fq. 48-54, cituar nga Ibra- 
him Rugova, Kahe dhe premisa të kritikës letrare shqiptare 1504-1983, Faik Konica, 

henj shqiptarë të respektohen, i sugjeron lexuesit këto kualifikime për 
Naimin e Fishtën: “Naimi i dashun, Fishta i Madhnueshëm...”. Ky kual- 
ifikim përligjet vetëm përmes dy figurave poetike që shqyrtuam: litotës 
dhe hiperbolës. 

Antiteza. Antiteza është figura më personale e Fishtës. Është figura 
më e përdorur në gjithë krijimtarinë e tij. Jo vetëm ka një shtrirje të 
gjerë, po ka edhe një strukturë të gjerë ndërtimore. Ajo nis nga antiteza 
e dy pjesëve pohuese e mohuese të shqipes, po dhe jo, dhe mbërrin deri 
te antitezat më të larta e më paradoksale. Antitezat e thjeshta ndërto- 
hen me një strukturë fare të thjeshtë, të marrë nga ligjërimi i përdit- 
shëm i shqiptarit: 

Jo, po, moj Zanë, kam da veti me veti (Palokë Cuca, kangë e parë, 3) 

Jo qi po ka ’edhe ’i Komisjon Letrar (Palokë Cuca, kangë e parë, 3) 

Jo, po pra: paska kenë shkrue (Lahuta e Malcis, Kangë XXII, vargu 
93) 

Kjo antitezë e thjeshtë nuk është ndërtuar mbi kundërshtinë e dy 
fjalëve a kuptimeve, si përkufizohet antiteza tradicionalisht që nga Ar- 
istoteli, por mbi kundërshtinë e pjesëve pohuese e mohuese, karakter- 
istike për ligjërimin bisedor në sintaksën e shqipes. Këtë antitezë të 
thjeshtë Fishta e përdorë edhe në shkrimet publicistike, në shkrimet në 
prozë, qoftë të diskursit letrar apo të diskursit publicistik. Ja një shem- 
bull: 

„Jo, po, as dielli pa nuk ka, as hana s’ka soditë, historija edhe nuk 
man në mend nji vepër kulturale më të madhnueshme se ajo, qi Kisha 
Katolike ishte tuj ndertue n’Europë.“ 355 


Prishtinë, 2005, fq. 361. 

355 Gjergj Fishta, Përndritje, fq. 198. 

Antiteza e fundit në prozë dhe ndërtimi i kuptimeve mbi bazën e saj 
është i ngjashëm me vargjet e para të poezisë Shqypnija: 

Edhe hana do ta dije, 

Edhe dielli do t’ket pa, 

Se per qark ksaj rrokullije, 

Si Shqypnija ‘i vend nuk ka! 356 

Një ndërtim tjetër i antitezës është kundërshtimi i dy kuptimeve a 
ideve me ndihmën e pjesëve pohuese e mohuese po dhe jo: 

1. Jo, po: a s’desht djalli Shqypni? 

Jo, po: a s’desht hasmi Shqyptarë? 

Qe, pra, sod po ka Shqypni; 

Qe, pra, sod po ka Shqyptarë. 357 

Në këtë lloj të antitezës kundërshtimi është i dyfishtë: kundër- 
shtohen pjesëzat pohuese e mohuese dhe kundërshtohen kupti- 
met dhe idetë. Antiteza më e famshme e Fishtës është ajo që ndër- 
tohet mbi kundërshtimin e skajshëm të kuptimit, të idesë dhe të 
ijalës: 

Oj Zanë, t’këndojm.. .t’vajtojm, deshta me thanun 358 

Oj Zanë, mi shekull sod per ty perflitet, 

Se shum, me gjasë, po kisht’ ti dokrra e ijalë 359 

Oj Zanë, t’këndojmë sod ma mirë se kurrnji hera; 


356 Gjergj Fishta, Lirika / Mrizi i Zanavet, fq. 37. 

357 Gjergj Fishta, Lirika / Mrizi i Zanavet, fq. 49. 

358 Gjergj Fishta, Lirika / Mrizi i Zanavet, 1997, fq. 78. 

359 Gjergj Fishta, Satirika / Palokë Cuca, Kangë e Parë, 1. 

T’shporrmi pallavrash s’Skanderbeg Kastrjotit: 360 
Po antiteza më komplekse e Fishtës është antiteza e cila ndërtohet 
mbi kundërshtimin e kuptimeve asociative të fjalës apo të idesë po- 
etike, prandaj do ta quajmë antiteza asociative. Në këto antiteza të 
fuqishme ndodh procesi i kundërt me logjikën hllestare të antitezës. 
Do të marrim shembullin nga poezia Nji lule vjeshtet. 

’I kryq dullijet, 

Qi e pershpirtshme nji dorë ta vu te kryeni, 

Nder to ka hupë, as tjetër send trishtimin 
E vorrit nuk t’a zbutë, posë va’it t’trishtueshem 
Të hutit t’natës, qi neper curra t’malit 
Dhimbshem në rreze t’hanës rrin tu gjimue!... 361 
Kënga e hutit të natës është një ogur në gjithë letërsinë shqipe. Po- 
thuajse mund të merret si një topos me këtë mesazh. Do të ishte në 
pajtim me simbolikën e vet përdorimi i këngës së hutit në funksion të 
ogurit. Fishta bën të kundërtën. Për të paraqitur një situatë edhe më 
të tmerrshme sesa mund ta pranojë mendja tradicionale e njeriut, ai e 
arrin këtë me antitezën e krijuar pikërisht me këngën e hutit në natën e 
frikshme. Porse, tash kënga e hutit nuk krijon ogur, por e zbut situatën 
e tmerrshme ekzistuese. Do të thotë, aq e tmerrshme është ajo situatë 
sa edhe kënga e dikurshme ogurzezë e hutit duket e ëmbël dhe e butë. 
Këto janë antitezat më të fuqishme të Fishtës. 

Po këtë lloj të antitezës Fishta e përdorë dendur edhe në poezinë 
satirike: 

Kish e t’kem si t’dal n’per Shkoder 


360 Gjergj Fishta, Satirika, fq. 111. 

361 Gjergj Fishta, Lirika / Mrizi i Zanavet, fq. 203. 

Me nji surle e me nji loder, 

T’shkoj tu’ u ra per mall: 

Lum! E lum! pse Shqyptarija 
Ka marrë trokun kah lirija 
Porsi pelë n’per zall. 362 

Në këtë antitezë figura poetike është krijuar mbi kundërshtitë e kup- 
timeve asociative të surlës e të tupanit, të cilat përdoren për ahengje 
e dafrunga, por jo edhe për himne të lirisë dhe në krahasimin “porsi 
pelë n’per zall”, i cili është frazeologji popullore e që tregon një gjendje 
anarkie, një punë pa kontroll, diçka pa fre, e të gjitha këto të kundërsh- 
tuara me veprimin e shqiptarëve për krijimin e lirisë. 

Përveç antitezës personale Fishta përdorë shumë dendur edhe anti- 
tezën e marrë nga letërsia popullore dhe nga të folurit popullor, sido- 
mos në Lahuta e Malcis, si: 

Drita duel, dielli s’ka le 363 

Me e pas pre, gjak s’do t’kisht’ ba 364 

III. 3. Modeli i shkrimit-çështje të gjinisë letrare 

Fishta është i njohur më shumë për epin Lahuta e Malcis, mirëpo ka 
disa studiues që theksojnë satirën, si prodhimin e tij më të mirë letrar. 
Gjithashtu, Fishta është i njohur në qarqet kulturore edhe si polemist 
i fortë, njeri i pa kompromis në parimet e veta, njeri që ka shkruar një 
vepër të çmuar letrare, i nxitur nga një polemikë e vogël në lidhje me 
një çështje kulturore-fetare. Ky është Fishta i njohur më shumë, por ai 
ka shkruar edhe lirikën dhe dramën. Botimi komplet i veprës së Fishtës 

362 Gjergj Fishta, Satirika, fq. 121. 

363 Gjergj Fishta, Lahuta e Malcis, Kangë VIII, vargu 1. 

364 Gjergj Fishta, Lahuta e Malcis, Kangë XV, vargu 145. 

në Prishtinë është i ndarë në libra sipas gjinisë së shkrimit: Lirika, La- 
huta e Malcis (epika), Satirika dhe Dramatika 365 , sipas ndarjes që i bën 
bibliografi i parë i plotë i Fishtës, Atë Benedikt Dema. 366 Kjo ndarje për 
veprën letrare të Fishtës është kuptimplote, nëse lëmë anash shkrimet e 
tij të diskursit letrar kritik dhe estetik. 

Edhe gjinia letrare e preferuar e Fishtës është tradicionale. Fishta 
nuk shkruan tregime, si disa nga bashkëkohësit e tij të mëvonshëm, 
të cilët në dekadën e dytë e të tretë të shekullit XX u afirmuan me 
tregimin, romanin etj. Epi nacional, epi satirik, drama, lirika patrio- 
tike dhe lirika fetare, këto janë gjini letrare tashmë jo vetëm të vjetra e 
tradicionale, por gjysma e tyre konsiderohen gjini të përfunduara le- 
trare në kulturën evropiane. Fishta është pa dyshim poeti i fundit epik 
në Evropë që shkroi ep nacional apo edhe ep satirik. Ky status i gjinive 
letrare në letërsitë evropiane nuk është i njëjtë me statusin e tyre në 
historinë e letërsisë shqipe. Pas Fishtës, edhe në letërsinë shqipe askush 
nuk shkroi një ep nacional apo satirik. Krahasimi i modelit të shkrim- 
it të Fishtës, që në thelb është çështje e gjinisë letrare, me modelet e 
shkrimit letrar në letërsinë shqipe, duke qenë pra se është një krahasim 
i gjinive e modeleve letrare të përmbyllura, nuk pretendon të hapë një 
portë të re. Qëllimi i këtij studimi është të kuptojmë se pse Fishta për- 
dori ato gjini letrare dhe ato modele shkrimi letrar që tashmë kishin 
përmbyllur jetën e vet në letërsitë evropiane? Dhe, pyetja e dytë, se si 


365 Botimi i veprës së Fishtës është përgatitur nga Dr. Sabri Hamiti, i ndarë në katër libra, 
në të cilët përfshihet pothuajse i tërë shkrimi letrar i Fishtës, por nuk janë përfshirë 
shkrime letrare të diskursit kritik e estetik dhe as shkrimet e tij të diskursit politik e 
social. Botimi i dytë, Rilindja, Prishtinë, 1997. 

366 Në Bibliografinë e tij Atë Benedikt Dema bën këtë ndarje: I. Lirika, II. Epika, III. Dra- 
matika, IV. Satirika, V. Agiografi, VI. Perkthime e ndjeksime, VII-VIII. Prodhime në 
prozë, dy blej (shkrime sociologjike, polemika, ligjërata, Niscellanea. 

arriti Fishta suksesin e pakontestueshëm në letërsinë shqipe, pikërisht 
me këto modele të përmbyllura? 

III. 3. a. Epika: tradita e epit në letërsinë shqipe 

Tradita e epit të shkruar në letërsinë shqipe lidhet me periudhën e 
Rilindjes Kombëtare. 

“Letërsia shqipe, thotë Shaban Sinani, është sunduar prej afro një 
shekulli prej kultit të epopesë. Shkrimtarët e mëdhenj rilindës e shih- 
nin veten përgjegjës ndaj epopesë kombëtare.” 367 

Nuk është Fishta i pari poet shqiptar që provoi shkrimin e epit kom- 
bëtar dhe që provoi shkrimin e këtij epi në marrëdhënie të ngushtë 
me letërsinë popullore. Para tij De Rada kishte provuar, sipas modelit 
të poetit finlandez Elias Loennrot (1802-1884) dhe epit të tij Kalevala 
(Toka e Kalevalës, 1849), të ringjallte epin shqiptar me veprën e tij Rap- 
sodie d’un poema albanese (Rapsodi të një poeme shqiptare, 1866). 368 
Pas disa veprave sipas frymës së Këngëve të Milosaos (1836) dhe Rapso- 
di të njëpoeme shqiptare (1866), si Serafina Topia (1839, 1843), e ndry- 
shuar në Njëpasqyrë shtegtimi njerëzor (1897), Histori e Shqipërisë, ose 


367 Shaban Sinani, Mitologji në Eposin e Kreshnikëve, Argeta LMG, Tiranë, 2006, fq. 52 

368 Po ashtu, në lidhje me Rapsodie d’un poema albanese, ende mbetet e hapur në 
shkencën shqiptare edhe një çështje: origjinaliteti i këtyre këngëve. Disa studiues të 
këtyre këngëve, duke filluar që nga Nikoll Jeno i Koronejve, i cili shkroi parathënien 
për veprën e De Radës më 1865 e deri te Anton N. Berisha (në Qasje poetikës së letër- 
sisë gojore shqipe) e marrin si të paluhatshme tezën se këto këngë janë popullore dhe 
janë mbledhë nga De Rada. Një grup tjetër studiuesish, duke filluar që nga indoevro- 
pianisti i njohur Gustav Meyer, i cili që nga fundi i shekullit XIX kishte provuar se këto 
këngë janë prodhime origjinale të De Radës, e deri te Shaban Sinani (në Mitologji në 
eposin e kreshnikëve), e marrin si të paluhatshme tezën se këto këngë janë prodhime 
origjinale, mbase sipas ndonjë modeli popullor, të cilat i kishte krijuar De Rada, e më 
pas, sipas modelit të tij edhe Gavrill Dara i Riu e Vinçenc Dorsa, duke u munduar 
ta riprodhojnë epin e vjetër shqiptar të humbur nëpër kohë. Vetë Shaban Sinani në 
librin Mitologji në Eposin e Kreshnikëve në një vend mbron joorigjinalitetin e këtyre 
këngëve (fq. 10) e në një vend tjetër mbron origjinalitetin popullor të tyre (fq. 55). 

Shqipëria nga viti 1460 deri më 1485, ose Rrëfime të Arbrit (1847), De 
Rada i kishte hyrë punës në shkrimin e epit nacional Skënderbeu i pafat 
(1872-1884). 369 Sado me vlera të mëdha letrare, De Rada nuk e kishte 
arritur qëllimin e dëshiruar, qoftë për mungesën e unitetit të duhur të 
veprës, qoftë për shkak të largësisë së madhe kohore dhe shkëputjes, 
rreth katërqind vjeçare, midis ngjarjeve e personazheve të epit dhe lex- 
uesit të kohës së De Radës. Edhe poeti tjetër kombëtar shqiptar, Naim 
Frashëri, kishte provuar pa sukses të shkruante një ep kombëtar, Istori 
e Skënderbeut (1898), e i cili nuk e kishte arritur qëllimin e dëshiruar 
qoftë për shkaktë mbamendjes së zbehur shqiptare për epokën e largët 
të Skënderbeut, qoftë për shkak të stilit lirik të ligjërimit të Naimit, 
qoftë edhe për shkak të strukturës së veprës, e treguar si një histori 
ngjarjesh të njëpasnjëshme e në lidhshmëri shkak-pasojë. Epoka e 
Skënderbeut, të cilën dëshiruan ta shtjellojnë në epe dy nga poetët më 
të mëdhenj shqiptarë, De Rada dhe Naimi, e në fillimet e veta letrare 
edhe Gjergj Fishta kishte menduar në këtë temë, ishte epoka e tkurrjes 
shqiptare nën sulmet e perandorisë më të fuqishme të kohës, Perando- 
risë Osmane dhe në thelb ishte një epokë luftërash të pandërprera për 
mbrojtje dhe mbijetesë. Pas vdekjes së Skënderbeut ky proces degradoi 
në dezintegrim e ri-identifikim të etnikumit dhe të territorit shqiptar. 
Ndërsa epoka në të cilën jetuan De Rada dhe Naimi kishte ideale të 
tjera: idealet e çlirimit të territorit shqiptar dhe të krijimit të kombit të 
lirë shqiptar. Kjo epokë e rilindjes kërkonte ideale dhe heronj letrarë 
që rilindnin si feniksë e jo ideale e heronj në rënie. Përveç kësaj, Skën- 
derbeu ishte një luftëtar i krishterë që kishte idealin e luftës kundër një 

369 Jup Kastrati, Studime për De Radën, fq. 251. 

“Me këtë vepër, poeti i vuri detyrë vetes të krijonte një epope për kohën e Skënderbeut, 
ku të pasqyroheshin tërë madhështitë e tërë vuajtjet e Shqipërisë”. 

perandorie islame e kulturës së saj të papranueshme dhe ky ideal ishte 
thelbi i konfliktit të epokës së tij, ndërsa periudha e Rilindjes Kom- 
bëtare që e jetuan dhe e krijuan edhe dy poetët tanë, ishte periudha 
që kërkonte identitet të ri mbifetar e politik, periudha kur shqiptarët 
katolikë u bashkuan me ata ortodoks e me ata të besimit islam dhe iu 
vërsulën bashkërisht Perandorisë Osmane islame. Të gjitha këto fakte 
letrare dhe jashtëletrare bënë që edhe De Rada edhe Naimi të dështo- 
jnë në përpjekjet e tyre për të rikrijuar, përkatësisht për të shkruar, epin 
nacional shqiptar. 

Një tjetër poet arbëresh, Zef Skiroi Plaku (1865-1927), një prej po- 
etëve më të shquar të periudhës së fundit të romantizmit, autor i po- 
emës lirike Milo e Haidhe (botim i parë 1887-1890 dhe botimi i fundit i 
autorit 1900-1907), një nga kryeveprat e letërsisë shqipe 370 , shkroi edhe 
dy epe: Te dheu i huaj (botim i parë 1900, botim i fundit 1940) dhe 
Këthimi, botim i parë më 1965. 371 Epi Te dheu i huaj është shkruar dhe 
përpunuar përafërsisht në të njëjtën kohë kur edhe Fishta e shkroi epin 
e vet Lahuta e Malcis. Ka dallime thelbësore midis botimit të parë të epit 
të Skiroit (1900) dhe botimit të fundit (1940). Në aspektin e formave 
poetike e të metrit Skiroi Plaku nuk ka arritur të lirohet nga gjedha e 
shkrimit deradian, e që burimisht është popullor, ndërsa në aspektin 
e syzheut epi i tij i ngjet Këngës së sprasme të Balës të Darës së Riut, të 
cilën vetë Skiroi Plaku e kishte botuar për herë të parë pjesë në revistën 
e tij Arbri i Ri, më I887. 372 Sikurse me dy personazhet e Darës, që ru- 

370 Robert Elsie, Histori e letërsisë shqiptare, Dukagjini, Pejë, 2001, fq. 469. 

371 “Egzistenca e Këthimit ishte vënë re nga papas Gaetano Petrota, që më 1927 e përmend 
për herë të parë...”, tregon Matteo Mandala, i cili përgatiti për shtyp, transkriptoi dhe 
shkroi shkrimet hyrëse për veprat e Zef Skiroit. Shih te Zef Skiroi, Vepra 3, Faik Koni- 
ca, Prishtinë, 2001, fq. 11. 

372 Robert Elsie, Histori e letërsisë shqiptare, fq. 131-132. 

ajnë fillin e rrëfimit, Balës dhe Bijës së Lalës, mirëpo rrëfimi ndodhë 
shumë larg tyre në kohë e në hapësirë, edhe te Skiroi Plaku, biri dhe 
tata ruajnë fillin e rrëfimit për ngjarjet e largëta në kohë e në hapësirë. 
Risia e Skiroit Plakut në këtë ep është ndërthurja e ngjarjeve të vjetra 
me ato bashkëkohore dhe ndërthurja e heronjve të vjetër me heronjtë 
e ri. Skiroi Plaku merr heronjtë jo vetëm nga periudha e Skënderbeut, 
por edhe nga bashkëkohësit, nga trimat shqiptarë që kishin luftuar 
për lirinë e Shqipërisë në shekullin XIX dhe XX dhe kishin merita në 
bërjen e zhvillimin e shtetit shqiptar. Përmes këtyre heronjve dhe fatit 
të tyre poeti rikrijon historinë shqiptare që nga Skënderbeu e deri te 
luftërat e Mahmud Pashë Bushatliut në Mal të Zi. Edhe pse në dyer 
anësore, Skiroi Plaku e ka futur në letërsi temën e konfliktit shqipta- 
ro-sllav, duke e trajtuar atë në gjerësi që nga legjendat, si lufta e Trimit 
Musa Shqiptarit dhe e Marko Kraleviçit e deri te Luftërat Ballkanike 
dhe pushtimi e ushtrisë serbe e malazeze të tokave shqiptare. 

Ndryshe nga De Rada, nga Naimi dhe nga Skiroi Plaku, Fishta do të 
shkruajë veprën e vet Lahuta e Malcis, sipas një projekti origjinal. Ai do 
ta shkruajë veprën e vet mbështetur rrënjësisht në poetikën e poezisë 
epike shqiptare, por me tema e motive të reja dhe me personazhe të 
reja, të gjysmës së dytë të shekullit XIX dhe fillimshekullit XX. Nga 
njëra anë ai po merrte strukturat ndërtuese të tekstit poetik të skali- 
tura për shekuj të tërë dhe brenda atyre strukturave zhvillonte ngjarje 
heroike nga aktualiteti heroik i krijimit të kombit shqiptar. Në të vër- 
tetë, Fishta kishte zbuluar kodin e krijimit të epit kombëtar shqiptar, 
që do të ishte edhe art i fjalës dhe ide poetike mbi të cilën krijohej një 
komb. Shqiptarët janë popull tradicional, popull që jeton me kultin e 
vlerave tradicionale, e që në kohën e Fishtës ende e shihte botën sipas 

parimeve epike të të jetuarit, por shqiptarët në atë kohë po bënin luftën 
më të vështirë të historisë së tyre, luftën për formimin e kombit të lirë, 
dallueshëm nga dy faktorë imponues: luftën kundër Perandorisë Os- 
mane islame, edhe pse shumica e shqiptarëve ishin të besimit islam 
dhe shpëtimin e territorit etnik nga grabitqarët e rinj fqinjë ortodoks, 
edhe pse një pjesë e madhe e shqiptarëve ishin ortodoksë. Tradicio- 
nalizmi shqiptar dhe lufta e tyre për formimin e kombit të lirë ishin 
dy parimet themelore shqiptare, që kishin mbrujtur dëshirat, vullnetin 
dhe jetën e përditshme të shqiptarit, gjatë tërë periudhës së Rilindjes 
Kombëtare e deri në formimin e shtetit të parë shqiptar, Shqipërisë, më 
1912. Fishta, më mirë se çdo poet tjetër shqiptar i përdori këta dy fak- 
torë për veprën e tij epike, duke e realizuar kështu vetëdijen historike, 
estetike dhe sociale të shqiptarëve. 

Siç u tha edhe më sipër ekziston një ngjashmëri dhe një dallim mid- 
is De Radës dhe Fishtës në shkrimin e epit. Ngjashmëria është se që të 
dy kanë shkruar epin, me pretendimin e një epi kombëtar, prandaj që 
të dy shkruajnë epe të gjata e gjithëpërfshirëse dhe që të dy shkruajnë 
epet e tyre duke u mbështetur në modelet nga tradita popullore shqip- 
tare: i pari, De Rada, pasi nuk e kishte arritur suksesin e dëshiruar me 
Rapsodi të një poeme shqiptare, shkroi epin Skënderbeu ipafan (1873), 
në të cilin punoi për katër dekada me radhë dhe të cilin e konsideronte 
kryeveprën e vet. 373 I dyti, Fishta, shkroi epin Lahuta e Malcis (1905- 
1930), në të cilin punoi rreth katër dekada dhe të cilën, ai vetë por edhe 
historianët e letërsisë e konsiderojnë kryevepër të tij. Dallimi qëndron 
në temat që trajtojnë të dy poetët në epet e tyre dhe në poetikën që 


373 Jup Kastrati, Studime për De Radën, fq. 250. Shih edhe Historia e letërsisë shqipe 
(1989), fq. 272. 

ndjekin në punën e tyre. I pari, De Rada, trajton qëndresën heroike 
të shqiptarëve, nën udhëheqjen e Heroit Kombëtar Gjergj Kastrioti, 
kundër pushtimit osman të Shqipërisë, temë kjo jo shumë e freskët për 
shqiptarin e shekullit XIX; përveç disa heronjve të njohur historikë, 
heronjtë e tjerë të De Radës nuk nxitnin ndjenjat liridashëse të lex- 
uesve të kohës, fundja, ata ishin heronj të një vendi që po pushtohej 
e po binte, të cilin do ta kanoste për pesë shekuj zhbërja, ndërsa De 
Rada besonte se me ata heronj do t’i ndezte zemrat e shqiptarëve të 
cilët në shekullin XIX e XX po luftonin për krijimin e kombit të ri e të 
lirë shqiptar. Vizioni dhe mesazhi i epeve të De Radës e të Naimit ishte 
retrospektiv: lufta heroike e shqiptarëve nën udhëheqjes e Skënderbeut 
kundër pushtuesve osmanë, e ndodhur katërqind vjet më parë. Në ras- 
tin më të mirë ky mesazh ishte alegorik: “Shqiptarë, e shikoni si kanë 
luftuar të parët tuaj kundër pushtuesit? E ju ç’bëni tash që s’luftoni?” 
Ndërsa vizioni dhe mesazhi i epit të Fishtës ishte perspektiv: lufto për 
ta krijuar lirinë, atdheun, fenë, kombin, të ardhmen. De Rada e shkru- 
an veprën e tij me një stil epiko-lirik dhe siç e kanë gjykuar histori- 
anët e letërsisë, me shumë mangësi të tjera për të qenë një vepër unike 
epike. 374 1 dyti, Fishta, duke pasur shumë të qartë se synonte të shkru- 
ante epin nacional të shqiptarëve, ai u drejtua në thelbin e çështjes: 
mori temën e kësaj lufte për krijimin e kombit të ri e të lirë shqiptar 
dhe luftën e shqiptarëve në këtë proces kundër sllavëve (serbëve dhe 
malaziasve) dhe turqve osmanë. Heronjtë e tij ishin bashkëkohësit e 
tij, trima të anëve të ndryshme të Shqipërisë, që ishin dalluar në luftë 


374 Historia e letërsisë shqipe (1989), fq. 280. Historianët e letërsisë e gjykojnë veprën 
për mungesë të unitetit strukturor të duhur për epin, mungesë të subjektit të veprës, 
mungesë të protagonistit etj. Të njëjtin vlerësim ndajnë pothuajse të gjithë studiuesit e 
tij. 

me ndonjërin prej këtyre kundërshtarëve, sllavëve dhe turqve osmanë, 
trima të katundeve të lëna e të qyteteve, që kishin qenë në gjendje të 
vdisnin në luftë për të mbrojtur, qoftë edhe njërin prej virtyteve që ata 
mendonin se e përbëjnë kombin e ri e të lirë shqiptar. Këta heronj ishin 
luftëtarë për idealet e rilindjes shqiptare dhe ndiznin zemrat e dëshi- 
rat e të tjerëve për të vazhduar luftën e tyre. Me këtë temë dhe me 
këta heronj Fishta kishte zgjedhur brumin e vërtetë të epit të ardhshëm 
kombëtar shqiptar. Në poetikën krijuese Fishta u tregua edhe më i sh- 
kathët: ai mori modelin e poetikës së këngës së vjetër epike (Eposi i 
Kreshnikëve) dhe, natyrisht, modelin e poetikës së këngëve të reja epike 
popullore, të quajtura historike, të gjysmës së dytë të shekullit XIX, 
e të cilat këndoheshin për heronjtë dhe bëmat e tyre për krijimin e 
kombit të ri e të lirë shqiptar. Fishta po merrte për model strukturën 
ndërtimore të tekstit letrar e cila për shekuj me radhë ishte e njohur 
prej shqiptarit dhe mbi atë poetikë këngëtari popullor kishte krijuar, në 
dy periudha historike, kryevepra të letërsisë shqiptare: Eposin e Kresh- 
nikëve dhe këngën historike. 

Historia ka dëshmuar se Fishta kishte zgjedhur drejt. 

III. 3. b. Satira: rruga fishtiane 

Fishta dallon thelbësisht nga romantikët shqiptarë, përveç në pro- 
sedeun letrar dhe në trajtimin e gjinisë letrare, edhe në një çështje: 
në shkrimin e satirës. Romantikët shqiptarë nuk e kishin kultivuar 
satirën. Kjo për arsye se stili i tyre himnizues i ligjërimit letrar është 
në kundërshti të brendshme me diskursin satirik të shkrimit: ta him- 
nizosh një shfaqje apo një personazh dhe ta përqeshësh njëkohësisht 
janë dy veprime të papajtueshme. Romantikët shqiptarë, edhe kur kanë 

dashur të satirizojnë shfaqje e personazhe të ndryshme, e kanë bërë 
këtë në mënyrë shumë didaktike, përmes fabulave të tipit të Ezopit, La 
Fontenit etj., pra, duke folur për kafshët e duke aluduar për njerëzit, 
si ka bërë Naim Frashëri. Ndoshta i vetmi përjashtim nga ky gjykim 
është poeti shkodran Filip Shiroka (1859-1935), i cili krahas lirikës pa- 
triotike botoi në Albania të Faik Konicës, në vitet 1896-1903 edhe disa 
poezi satirike. 375 

Fishta e botoi në vitin 1907 veprën e tij të parë satirike Anzat e Par- 
nasit, e para vepër satirike edhe në letërsinë shqipe. 376 Andon Zako 
Çajupi (1866-1930) ka botuar disa shkrime satirike në librin e tij të 
parë Baba Tomorri (1902), si poezinë e njohur Fshati im, ndërsa vepra 
e rëndësishme satirike Dhiat’ e vjeter e chfacure, e njohur me titullin 
Baba Musa lakuriq, një parodi prej 6000 vargjesh për ngjarjet e Dhjatës 
së Vjetër, u shkrua rreth viteve 1903-1905 377 , por nuk u botua për të 
gjallë të poetit. Çajupi do të shkruajë edhe dy komedi, Pas vdekjes dhe 
Katërmbëdhjetë vjeç dhëndër, po sikur edhe Baba Musa lakuriq, do të 
botohen pas vdekjes së poetit, në dekadën e tretë të shekullit XX. 378 

Nuk mund të anashkalohen këtu edhe poezitë satirike të Anton 
Santorit (1819-1894). Ai ka shkruar disa dhjeta poezi satirike (31 vjer- 
sha me 1845 vargje), të përmbledhura në një vepër Satira, vepër kjo e 
pabotuar 379 për të gjallë të autorit. Në satirat e tij Santori trajtoi tema 
e motive nga jeta e përditshme e arbëreshëve, si motive të varfërisë 


375 Robert Elsie, Histori e letërsisë shqiptare, fq. 203. 

376 Stefan Çapaliku, Fishta satirik, Universiteti i Shkodrës, Shkodër, 1995, fq. 49. 

377 Robert Elsie, Histori e letërsisë shqiptare, fq. 259. 

378 Historia e letërsisë shqiptare (1989), fq. 387. 

379 Frangjisk Anton Santori, Vepra 1, Rilindja, Prishtinë, 1993, parathënie e Ka(r)mel 
Kandrevës e Gjovalin Shkurtajt, në pjesën Satirat, fq. 179. Veprën e pabotuar e zbuloi 
Karmel Kandreva në fshatin Shën Japëk të Qanës (Çerzeto). 

e të lypësisë, motivin e egos së sëmurë, ngucakeqësinë, zanatçinjtë 
mashtrues, çuçurjarinë etj., tema e motive sociale e politike, si pseudo- 
demokratët etj. Poezitë janë të gjitha në strofa gjashtëshe, kryesisht në 
tetërrokësh dhe me rimën ABABCC. Por, duke qenë se edhe kjo vepër 
mbeti e pabotuar për të gjallë të autorit, për herë të parë u botua në 
vitin 1982 në Studime filologjike, nr. 1, 1982, fq. 173-208 380 , nukmund 
të flitet për ndikimet e mundshme në historinë e letërsisë shqipe. 

Kështu, vepra e Fishtës mbetet e para vepër satirike e botuar në 
letërsinë shqipe. Ky fakt ka një rëndësi të veçantë jo vetëm për Fishtën, 
por edhe për letërsinë shqipe: hllon periudha e një letërsie të artiku- 
luar si zë i një vetëdije kritike dhe zë i protestës ndaj shoqërisë dhe 
shfaqjeve të ndryshme të saj. Ky model i shkrimit letrar qe një ndarje e 
madhe nga përvoja romantike, por edhe nga përvoja letrare shqiptare 
në përgjithësi. Satirizimi i fenomeneve dhe i shoqërisë në kohën e De 
Radës e të Naimit do të ishte i pa marrë me mend. Fishta, bashkë me 
Çajupin i vënë themelet një gjinie, për më tepër edhe një modeli të ri 
letrar: satirës dhe mënyrës së shkrimit të saj. 

Satira e Fishtës krijoi modelin në satirën shqiptare. Çfarë është kjo 
satirë? 

Derisa himnin dhe ligjërimin lavdërues Fishta e rezervoi për 
malësorin dhe jetën e tij, temën e satirës ai e mori nga jeta qytetare 
shqiptare, nga koha kur në shoqërinë shqiptare ndodhte një proces i 
përgjithshëm i përkufizimit të identitetit kombëtar, social, politik, kul- 
turor e fetar, pra pas formimit të shtetit shqiptar (1912). Për këtë proces 
të përkufizimit të përgjithshëm është e lidhur një pjesë e madhe e artit 


380 Rexhep Qosja, Historia e letërsisë shqipe, Romantizmi II, Rilindja, Prishtinë, 1984, fq. 
199. 

fishtian, por edhe një pjesë e shkrimit me diskurs publicistik. Fishta 
e definon shqiptarin e asaj kohe, në shkrimin problematik Arsim apo 
luftë kundra katoliqizmit në Shqypni? (1923) si person „veshë në formë 
oksidentale nji mentalitet thjesht oriental e aziatik“. 381 Pikërisht këtë 
shqiptar, i ndikuar nga mendësia orientale gjatë pesë shekujve të push- 
timit osman, i veshur me petkun perëndimor nga dëshira për t’u rik- 
thyer në trungun e vjetër të familjes evropiane, mbas krijimit të shtetit 
shqiptar, këtë shqiptar me këtë kundërshti të thellë brenda vetes dhe 
në shoqëri Fishta e bën hero të satirës së vet. Ky shqiptar nuk mund të 
ishte malësori, sepse atje, në malësi, që të dy proceset, edhe ai i ndikim- 
it oriental, edhe ai i përshtatjes evropiane pas krijimit të shtetit shqip- 
tar, kishin depërtuar shumë pak dhe shumë më ngadalë. Mbishtresat e 
këtyre ndikimeve vëreheshin më shumë te shtresa e qytetarisë, e parag- 
jykuar më shumë për ndikime, për shkak të karakterit kozmopolit të 
qytetit. Këtu qëndron arsyeja argumentuese pse Fishta trajtoi në satirën 
e vet temën qytetare dhe heronjtë qytetarë, trajtoi tema nga elita e sho- 
qërisë. Në shkrimin publicistik Tash qi asht ba Shqypnija duen perba 
Shqyptarët (1930) 382 Fishta i vë përballë këto dy botë shqiptare: botën 
qytetare (heterogjene e proanadollake) dhe botën e malësorit (ho- 
mogjene dhe puro shqiptare), duke sugjeruar këtë të dytën si bazë për 
përkufizimin e identitetit të ri shqiptar. 

Me këtë temë të satirës Fishta krijoi modelin e satirës shqipe, i cili u 
bë ndikues shumë më tepër se, ta zëmë, modeli i satirizimit të Çajupit 
përmes motiveve alegorike biblike te Baba Musa lakuriq. Ali Asllani 


381 [Gjergj Fishta], Arsim, a po luftë kundra Katoliqizmit në Shqypni?, HYLLII DRITËS, 
1923, nr. 7. 

382 [Gjergj Fishta], Tash qi asht ba Shqypnija duen perba Shqyptarët, HYLLI I DRITËS, 
1930, nr. 4. 

(1884-1966), një satirik i mëvonshëm vlonjat do të shkruajë kryeve- 
prën e tij Hanko Halla (1933) 383 në oktavë njëmbëdhjetërrokëshe, me 
një gjuhe e frazeologji mjaff popullore, me temë qytetare-moskuptimet 
e brezave te edukuar sipas frymës së vjetër orientale dhe frymës së re 
perëndimore. Forma poetike e veprës së Ali Asllanit dhe tema janë të 
përafruara maksimalisht me satirën e Fishtës. 

Epi satirik Palokë Cuca. Për epin satirik Palok Cuca (1922) të 
Fishtës, me 1292 vargje, nuk mund të bëhet një shikim krahasues me 
traditën letrare shqiptare, sepse para Fishtës nuk ka edhe një vepër 
tjetër të këtij modeli letrar. Çështë e vërteta, A. Z. Çajupi ka shkru- 
ar epin Dhiat’ e vjeter e chfacure, më e njohur me titullin Baba Musa 
lakuriq, e shkruar më 1903-1905, por e botuar shumë vjet pas Palokë 
Cucës. Edhe Palokë Cucën edhe Baba Musa lakuriq historianët e letër- 
sisë i quajnë poema satirike 384 , por më drejt është të quhen epe satirike, 
për shkak të kuptimeve të ndryshme të nocionit poemë. Epi i Fishtës 
trajton tema qytetare të Shqipërisë së kohës pas shpalljes së pavarësisë, 
pra fatin e heroit Palokë Cuca dhe familjes së tij që nga gjyshi, përmes 
një syzheu kundërshtues: ngritja ekonomike e familjes dhe rënia mo- 
rale e saj në të njëjtën periudhë. Ndërsa Çajupi trajton në mënyrë 
jokonvencionale tema biblike (mite e motive të Dhjatës së Vjetër) dhe 
temën shqiptare, duke krijuar një tekst poetik me dy syzhe paralele, ku 


383 Botuar fillimisht në gazetën Minerva, në vazhdime që nga numri 6 i vitit 1933, ndërsa 
si libër më vete në vitin 1942. Shih: Kajtaz Rrecaj, Ali Asllani-jeta dhe vepra, Vatra, 
Shkup, 2000, fq. 14. 

384 Robert Elsie, Histori e letërsisë shqiptare, fq. 259; shih edhe Historia e letërsisë shqipe 
(1989), fq.387. 

syzheu i dytë (tema shqiptare) është dytësor, me shkëputje dhe i ndër- 
varur nga syzheu i parë (tema biblike). 

Palokë Cucën Fishta e ka shkruar në strofa tetëshe, me varg njëm- 
bëdhjetërrokësh. Në këtë ep Fishta kë realizuar përthekueshëm rrëfimin 
epik brenda njëmbëdhjetërrokëshit në strofën tetëshe, e përdorur për 
herë të parë në shekullin XIV në epet evropiane. Në këtë strofë Ariosto 
(1474-1533) ka kënduar Orlandin e tërbuar (1516) dhe Tasso (1544- 
1595) Jerusalemin e çliruar (1575). Edhe me këto forma poetike Fishta 
ka krijuar bazën e konfliktit satirik: me format poetike të epeve heroi- 
ke, me vargun heroik dhe me strofën e njohur në të cilën janë kënduar 
bëmat madhështore të heronjve krishterë të romantikëve evropianë, 
Fishta këndon bëmat mjerane të heroit të vet komik Palokë Cuca. 

Duke qenë se epi Baba Musa lakuriq i Çajupit është botuar shumë 
më vonë pas vdekjes së poetit, pavarësisht nga fakti se kur është shkru- 
ar, nuk mund të trajtohet si “traditë” letrare parafishtiane, kështu që 
edhe krahasimet e Palokë Cucës me të i përmbyllim vetëm me këto të 
dhëna sipërfaqësore, duke theksuar faktin se epi satirik Palokë Cuca 
nis një model të ri shkrimi në letërsinë shqipe, bashkë me Baba Musa 
lakuriq të Çajupit, pasohen më vonë nga Ali Asllani (1884-1966) dhe 
poema e tij Hanko Halla (1933), nga Shevqet Musaraj (1914-1986) dhe 
poema e tij Epopeja e Ballit Kombëtar (1944, botimi i plotësuar më 
1948), edhe pse kjo e fundit më shumë i ngjan një pamfleti poetik. 385 

Fatkeqësisht Fishta nuk e ka përfunduar epin Palokë Cuca. Në stro- 
fën 3 ai thotë: 

Kam da me kndue per t’kshtenë, per turq e shkje, 

385 “Të gjitha këto i japin veprës së Musarajt tiparet e një pamfleti poetik.” Shih në: Histo- 

ria e letërsisë shqiptare të realizmit socialist, ASH e RPS të Shqipërisë, Tiranë, 1978, fq. 
37. 

si Palokë Cuca leu, si rrnoj, si diq, 
si per Aydhe guksoi, si u orvat per...fiq. 386 

Pavarësisht prej paralajmërimit se do të këndojë për jetën e Palokë 
Cucës, ashtu siç sugjeron edhe vetë titulli i epit, vepra këputet me 
shkuarjen e Palokës së vogël në shkollë. Nëse vazhdojmë deri te për- 
fundimi mbi argumente logjike, pjesa e shkruar e epit paraqet vetëm 
fillimin e një projekti më të gjerë satirik të Fishtës, të cilin ai nuk e real- 
izoi, edhe pse në fillimet e veta letrare ai besonte se do të bëhej i madh 
në satirë e jo në epin nacional. Por, në anën tjetër, sa do i papërfunduar, 
1292 vargjet e tij paraqesin një letërsi kulmore satirike, jo vetëm në 
letërsinë shqipe, por edhe më gjerë. 

Gomari i Babatasit: vepër polemiste apo roman në vargje? Fishta 
do të krijojë edhe një model të ri në letërsinë satirike: modelin e ro- 
manit në vargje, me Gomarin e Babatasit dhe Viskun e Babatasit. 

Gomari i Babatasit (1923) dhe Visku i Babatasit (1924-1994) janë 
dy libra të Fishtës, të shkruar në kohë të njëjtë dhe të botuar në kohë 
të ndryshme. I pari, Gomari i Babatasit është shkruar dhe botuar në 
vitin 1923, jo me emrin e vet, por me pseudonimin Gegë Toska. Libri i 
dytë Visku i Babatasit, ka dy pjesë dhe është shkruar në vjeshtën e vitit 
1924 387 dhe botuar pas vdekjes së autorit. 388 


386 Gjergj Fishta, Satirika / Palokë Cuca, Kangë e parë, 3. 

387 Stefan Çapaliku, Fishta satirik, fq. 94. 

388 Botimi i parë është bërë nga HYLLII DRITËS, Tiranë, 1994. Shumë më vonë Fishta 
shkruan: 

“Pjesa e parë asht publikue në 1923, e mijsha e parë kje perpi në katër ditë. Pjesa e dytë, 
ma realiste tue kenë, per arsye urtijet, der më sot ende nuk asht botue...”. 

Shih: Fishta, Estetikë dhe kritikë, fq. 194. 

Siç e kanë vërejtur edhe studiuesit, edhe pse janë dy tituj të dy li- 
brave, ata paraqesin një vepër. Edhe në Bibliografinë e Benedikt Demës, 
te pjesa 4. Vepra të pabotueme t’A. Gj. Fishtës, në numrin rendor 26 
shkruan: Gomari i Babatasit. Pj. II e III (vetëm e hllueme). Kështu, 
duke qenë një vepër është e udhës që ajo të quhet Gomari i Babatasit, 
e përbërë prej tri pjesëve, pjesa e tretë është e papërfunduar. Është e 
udhës që edhe në botime të kihet parasysh ky fakt. 

Çështja tjetër që duhet trajtuar ka të bëjë me zhanrin: a është vepra 
“poem dramatik” dhe „poem satyrik në trajtë dramatike“ (Fishta) 389 , 
“tekst i dramatizuar e jo tekst dramatik” (Hamiti) 390 apo “satirë poli- 
tike” (Plasari) 391 , “poemë satirike...në formë dramatike” (Çapaliku) 392 ? 
A përkon teksti letrar me shprehjen lirike, rrëfimin epik apo me dialo- 
gun dramatik? Apo është, sipas konceptit modern të shekullit XX një 
bashkëjetesë natyrash të ligjërimit, siç pretendon Plasari ta shpallë Go- 
marin e Babatasit kur flet për karakteret e personazheve dhe rrëfimin e 
esencave të tyre e jo të gjërave anësore? 393 Apo kemi të bëjmë edhe këtu 
me „karakterin e vet të përzier gjinor“ 394 , që është një karakteristikë për 
veprën dramatike të Fishtës? 

Karakteret e personazheve të Gomarit të Babatasit nuk janë të tërë- 
sishëm, ata janë skematikë, të paracaktuar për një vijë karakteri dhe 


389 Në nëntitull të veprës së vet Fishta shkruan “Poem dramatik”; shih: Gjergj Fishta, 
Satirika / Gomari i Babatasit, Rilindja, Prishtinë, 1997, fq. 249. Ndërsa në një shkrim 
të mëvonshëm e shquan veprën e vet edhe si “poem satyrik në trajtë dramatike” (shih 
Fishta, Estetikë dhe kritikë, fq. 194). 

390 Sabri Flamiti, Studime letrare, fq. 246. 

391 Aurel Plasari, Moderniteti i një satire klasike, parathënie në Fishta, Satirika, Rilindja, 
1997, fq. 16. 

392 Stefan Çapaliku, Fishta satirik, fq. 77. 

393 Aurel Plasari, Moderniteti i një satire klasike, fq. 19. 

394 Sabri Flamiti, Studime letrare, fq. 239. 

përfundojnë të tillë. Ata nuk kanë dy e më shumë cilësi: personazhi 
i Fishtës në këtë vepër ose është demagog, ose është servil, ose është 
mashtrues, ose turkoshak, ose është trutharë etj. Siç ka vënë re me të 
drejtë Plasari, kjo nuk e zhvlerëson satirën e Fishtës. 395 Ky konstatim na 
çon te modeli satirik i Fishtës. Përqendrimi në një vijë karakteri, në një 
situatë apo në një karakter të njëanshëm dhe shndërrimi i këtij karak- 
teri a situate në bosht të veprës, ky është modeli krijues i Fishtës në 
satirë. Kjo, madje, e rrit vlerën e veprës, sepse teksti letrar përfundon 
jo vetëm si një satirë e zakonshme, por si parodi, si mohim absolut i së 
keqes, si përbuzje e përgjithshme, si sarkazmi më i lartë. 

Karakterizimi i personazhit vetëm në një vijë karakteri është model 
krijues e jo dobësi e Fishtës. Ky model krijimi ia mundëson Fishtës 
mohimin e përgjithshëm që i bën të keqes. Fund e krye, satira e Fishtës 
mbërrinë këtë shkallë sarkazmi, mohimi e parodizimi të përgjithshëm. 

Problemet me personazhet e Fishtës në Gomarin e Babatasit shfaqen 
në dy forma të tjera: ato janë personazhe të shpifura, që flasin shpesh 
gjëra të shpifura (të panatyrshme me karakterin e tyre) dhe, dy, ato 
janë nganjëherë në kundërshtim me natyrën e karaktereve të tyre. Në 
formën e parë, personazhet e Gomarit të Babatasit janë kukulla të au- 
torit dhe jo karaktere, deklamojnë konceptet e autorit dhe si të tilla nuk 
ndihmojnë krijimin e një rrjedhe logjike në vepër. Kështu psh., le të 
parafrazojmë, derisa Ministria e Arsimit është fund e krye e zezë, sepse 
është e krijuar prej një ministri të zi, i cili ka punësuar farefis etj. etj., 
Drejtori A dhe Drejtori B, që janë pjesë e kësaj ministrie (madje janë 
aq të klishetizuar saqë as emra nuk kanë; janë serikë: thjesht A dhe B!) 
mendojnë zi dhe flasin zi për ministrinë ku punojnë dhe për konceptet 

395 Aurel Plasari, Moderniteti i një satire klasike, fq. 20. 

politike për arsimin të asaj ministrie. Ata flasin kundër vetvetes, flasin 
dhe kuptohen mjaft mirë me Babatasin, që është personazh i kundërt 
i Ministrisë. Ndërsa, në formën e dytë, atëherë kur personazhet flasin 
gjëra që janë në kundërshtim me karakterin e tyre, edhe pse shfaqen 
më rrallë, mjegullohet shkalla e sarkazmit dhe serioziteti i tij. Kësh- 
tu, p.sh., kamerieri Koçua flet me të njëjtën gjuhë intelektuale si të 
Babatasos për qeverinë dhe ministrat. Ndoshta, shembulli më i mirë 
për formën e dytë është koncepti i Babatasit për mediat, i deklamuar në 
dy vende të ndryshme, që është në kundërshtim me të parin. Në rastin 
e parë, mediat për pushtetin diktatorial janë: 

...’i armë e fortë. Zotni, 

Shtypi asht sod nji artiljeri, 

Qi, si puna e ban dishmi, 

Rreh ma larg e ushton ma thekshim 
Edhe rrposë fort ma termegshim 
Se ç’do top e ç’do gopeder. 

Jo, po, shtypi asht nji kulsheder 
Vetëm per Qevri autokrate. 396 

Ndërsa në rastin e dytë poeti i bën gazetarët krejt të pa dije: 

Asht tuj shkrue çdo matrahul, 

Çdo surrat-qerep krye-tul: 

Nierz rrugaça e krejt batalla, 

me dyë faqe porsi msalla, 

qi dbue jashtë prej shkollës fillore, 397 


396 Gjergj Fishta, Satirika / Gomari i Babatasit, fq. 312. 

397 Gjergj Fishta, Satirika / Gomari i Babatasit, fq. 315. 

Gomari i Babatasit nuk ka një koherencë as në format e ligjërimit. 
Shfaqet aty rrëfimi epik, shprehësia lirike dhe dialogu dramatik, por 
asnjëri nuk mbizotëron, për t’i dhënë veprës një formë themelore të 
gjinisë. Në prolog të veprës autori paralajmëron temën e veprës, meta- 
morfozën e një gomari 398 , jep argumentet dhe kundërargumentet për 
temën e tillë etj. dhe kështu paralajmëron një vepër epike satirike. Në 
pjesën e parë fillimi të duket si i një romani në vargje: dialogu mid- 
is Ministrit dhe Babatasit. Shumë shpejt Fishta fillon manipulimin 
me personazhet për interes të koncepteve të veta dhe aty ma nuk ka 
rrëfim as veprim, nuk ka syzhe të një ngjarjeje a të një ndodhie, të 
një personazhi. Personazhet e Fishtës fillojnë të shpalosin koncepte 
programore të Fishtës në lidhje me politikat arsimore të Ministrisë së 
Arsimit dhe të parodizojnë me këto politika, duke i stigmatizuar si jo- 
qytetëruese. Teksti letrar, në këto raste, është deklamim i koncepteve, e 
që si formë ligjërimi afrohet me lirikën. Vetëm në pjesën e tretë të Go- 
marit të Babatasit fillon veprimi dhe ndodhin ngjarje, për t’u rishfaqur 
vetëm edhe një herë në fillimin e Aktit të dytë të Viskut të Babatasit 
(Neoshqiptarët). 

Pavarësisht nga tema bosht e paralajmëruar (metamorfoza), ajo rri 
gjithmonë në prapaskenë dhe vepron si sfondi në pikturë. Në vepër 
flitet (deklamohet, shkoqitet, shprehet) për: 

Laicitetin e rrejshëm të pushtetit; të metat e shkollave laike shtetërore; 
qëllimet e këqija të qeverisë kundër shkollave fetare, në veçanti kundër 
shkollave katolike; fodullëku i qeveritarëve; demagogjia e qeveritarëve 
në emër të oksidentalizmit dhe orientalizmit; mendësia turkoshake; të 
kuptuarit e shtetit e pushtetit për interesa personale; patriotizmi i rre- 

398 Motivin Fishta e merr prej Lucius Apuleus Metamorfoza ose Gomari i Artë. 

jshëm (e motive të tjera në pjesën e parë), dhe: mentaliteti anadollak 
në pushtetin e Shqipërisë, mbizotërimi i interesave personale të dema- 
gogëve mbi interesat e përgjithshme të shoqërisë etj. (në pjesën e dytë). 

Si rezultat apo pasojë e këtyre mendësive, ata që mbajnë anën e 
qeverisë shndërrohen në gomarë, ndërsa ata që kundërshtojnë qever- 
inë mbesin patriotë të ndershëm, si Babatasi. Ky është dënimi i poetit. 

Por, ajo që është në interes tonin tashti, është fakti se asnjë prej këtyre 
motiveve nuk realizohet përmes personazheve, përmes ngjarjeve, 
përmes situatave apo karaktereve që zhvillohen. Realizimi ndodhë si 
shprehje e koncepteve, e bindjeve, e prirjeve e dëshirave, e ndjenjave... 
të poetit, i cili flet me gojën e personazheve. Kjo vepër ka një syzhe 
krejt të varfër (nuk është vepër pa syzhe) dhe mungesa e ngjarjeve, 
rrëfimeve dhe e karaktereve përmbushet me shkoqitje të koncepteve të 
ndryshme morale, fetare e sociale. 

Në formën e vet letrare, vepra edhe pse ka tipare dramatike, epike e 
lirike, rri më afër formës së romanit të idesë në vargje. Edhe ky shën- 
jim i fundit nuk i rri Gomarit të Babatasit. Edhe S. Çapaliku thotë se 
“forma epike sundon (...) si instrumente që ndërtojnë aksionin dhe 
konvencionet epike”. 399 

Syzheu i varfër i Gomarit të Babatasit fillon me shkasin e botimit të 
dy artikujve në dy revista: Rivista pedagogjike dhe Vllaznija. Këta dy 
artikuj janë një kritikë dhe parodi për disa qëndrime të gazetës Hylli 
i Dritës, botuar prej fretërve françeskanë dhe ndaj një broshure në të 
cilën kundërshtohet politika e qeverisë për ndalimin e shkollave pri- 


399 Stefan Çapaliku, Fishta satirik, fq. 148. 

222 




FISHTA DHE LETËRSIA SHQIPTARE E TRADITËS 


vate fetare në Shqipëri. 400 Në këtë zinxhir kundërshtish zë fill tema e 
Gomarit të Babatasit dhe mbi këto ide zhvillohet krejt vepra. 401 

Në një shkrim të mëhershëm Arsim a po luftë kundra katoliçizmit ? 
(1923) Fishta kishte afishuar katërçipërisht kundërshtitë e veta ndaj 
vendimit të qeverisë së Shqipërisë për ndalimin e shkollave fetare pri- 
vate. Aty ai kishte gatuar tezat dhe kundërtezat e veta në polemikën 
e ashpër me qeverinë, të cilën nuk heziton ta akuzojë se po bënte një 
luftë kundër katolikëve të Shqipërisë dhe katolicizmit dhe se në emër 
të oksidentalizmit po luftonte parimet themelore të kulturës perëndi- 
more nga bazat e kulturës e mendësisë orientale e turke, se vetëm kul- 
tura katolike në Shqipëri paraqet vazhdimësi të kulturës perëndimore, 
se vetëm katolikët kishin qenë brumi i luftërave kundër pushtimit os- 
man e deri edhe te teza për ndarjen administrative, politike e fetare të 
Shqipërisë në kantone (kantoni katolik, ai mysliman dhe ai ortodoks). 

Pa dashur të trajtojmë qëndrueshmërinë e këtyre argumenteve në 
aspektin historik, në aspektin letrar këto argumente janë bartur nga ky 
shkrim publicistik në veprën Gomari i Babatasit. Vepra është e mbru- 
jtur fund e krye me shkoqitjen e këtyre argumenteve, vetëm se tash të 
thëna përmes gojës së personazheve kukulla të autorit. Kjo shkoqitje 
e këtyre argumenteve e përbën atë që quhet syzhe i veprës. Nga kjo, 


400 Për këtë, shih artikujt publicistikë të Fishtës: Kisha katolike ka trajtue kulturën oks- 
identale (1923), Arsim apo luftë kundra katoliqizmit në Shqypni? (1923), Ipeshkvijt 
e Shqypnisë e çashtja e zgjedhjeve (1923). Të gjitha të ribotuara në: Fishta, Përndritje 
( 2000 ). 

401 Për gjenezën e problemeve, moskuptimeve dhe koncepteve të ndryshme e të kundërta 
jashtëletrare, që kanë nxitur Fishtën të shkruajë Gomarin e Babatasit shih te Stefan 
Çapaliku, Fishta satirik, fq. 78-82 e tutje. Këtë temë Fishta nuk e mbyllë as me Gom- 
arin e Babatasit e as në kohën kur ndodhin këto polemika. Dhjetë vjet më vonë, më 
1933, ai do të shkruajë artikuj publicistikë mbi këtë temë dhe po me këto argumente e 
me këtë patos, si Indipendenca morale e Shqypnisë, Lajçizmi në Prendim? etj. 

sa u tha për gjenezën e polemikës, që përbën brumin edhe të veprës 
Gomari i Babatasit, mund të përfundojmë se kjo polemikë e ashpër 
ishte vazhduar nga gazetat në libra dhe nga publicistika në letërsi. Si e 
tillë, vepra më drejt mund të quhet një vepër polemiste sesa një poemë 
dramatike apo edhe një roman i idesë në vargje. Përveç sa u thanë, në 
vepër ka edhe një varg fragmentesh të tjera që flasin në favor të këtij 
përfundimi. Janë disa detaje që nuk janë të denja për asnjë lloj të lirikës 
e as të një vepre letrare, po janë të denja për veprat polemiste. I tillë 
është detaji kur Babatasi, duke e akuzuar qeverinë për shpërdorim të 
parave të popullit, flet për një zotëri të emëruar bibliotekar në Këshillin 
Kombëtar, ia përmend rrogën sa e ka, e gjykon se vetëm quhet ekspert 
po nuk është i tillë dhe përfundon se në Këshill Kombëtar nuk gjen një 
libër për be e lëre më një bibliotekë 402 , ose, Fishta, përmes Babatasit, 
polemizon me deputetin Kolë Thaçi. 403 Edhe Sabri Hamiti e shquan 
dallimin e kësaj vepre nga një dramë e vërtetë apo nga një satirë e vër- 
tetë, por për të njëjtat shkaqe që u përmendën deri më tash edhe e 
emëron “satirë me thekse militantizmi.” 404 

Pavarësisht nga dilema nseë është Gomari i Babatasit dhe Visku i 
Babatasit vepër satirike apo vepër polemiste, edhe me këtë vepër, por 
sidomos me veprat e tjera satirike, Fishta krijoi modelin e satirës në 
letërsinë shqipe. Ky model qëndron në format poetike (epi satirik dhe 
poema satirike, strofa tetëshe dhe njëmbëdhjetërrokëshi) dhe në tem- 
atikën e satirës (tema qytetare dhe satira politike). Dybashkëkohës më 
të vonshëm të Fishtës që lanë emër në satirë janë Fan Noli (1882-1965), 


402 Gjergj Fishta, Satirika / Gomari i Babatasit, fq. 289. 

403 Gjergj Fishta, Satirika / Gomari i Babatasit, fq. 296-298. 

404 Sabri Fiamiti, Studime letrare, fq. 246. 

i cili ndoqi modelin e Çajupit dhe Ali Asllani (1884-1966), i cili ndoqi 
modelin e Fishtës. 

III. 3. c. Tekstet dramatike-dy modele të dy shkollave letrare 

Duke përvetësuar nocionin e Sabri Hamitit „tekste dramatike“ për 
veprat dramatike të Fishtës, si nocion që dallon nga drama e vërtetë, 
qoftë për shkak të përzierjes së gjinive letrare në një shkrim letrar, 
qoftë për shkak të syzheut të varfër apo të tipit të ligjërimit 405 , mund 
të konstatohet fillimisht se Fishta me dramën e tij nuk i dha letërsisë 
shqipe vepra kulmore e as krijoi modele shkrimi. Si të tilla ato tekste 
kanë rol të rëndësishëm për të plotësuar mozaikun fishtian dhe për të 
hetuar lidhjet e Fishtës me traditat letrare, jo vetëm shqiptare, por edhe 
më gjerë. Dy tekstet e tij dramatike, tragjeditë Juda Makabe (1920) dhe 
Ifigenija n’Aulli (1931) janë dy veprat ku kthjellueshëm mund të dallo- 
het ndikimi romantik dhe ndikimi klasicist në veprën e Fishtës. 

Juda Makabe (shkruar më 1911-1914, botuar më 1920). Tragjedia 
Juda Makabe trajton temën e luftës për atdhe dhe temën e tradhtisë 
ndaj atdheut me motive e heronj të marrë prej Biblës. Juda Makabe 
është personazh biblik dhe historik, udhëheqës i hebrenjve në vitet 
166-152 p. K. Në tragjedinë e Fishtës ai i prinë ushtrisë hebreje në 
luftë kundër asirëve, të udhëhequr nga Bakidi. Një nga prijësit hebrej, 
Alkimi, tradhton atdheun dhe lidh marrëveshje me asirët. Ushtria e 
Makabeut shkapërderdhet, ajo që mbetet lufton me këmbënguljen e 
Makabeut, derisa vriten deri te ushtari i fundit. Pikërisht mbi këtë luftë 
vetëmohuese të Makabeut dhe tradhtisë së Alkimit, Fishta i ndërton 


405 Sabri Hamiti, Studime letrare, fq. 239. 

idetë e veta poetike dhe mesazhet: himnizon Judën Makabe dhe ush- 
tarët e tij trima dhe mallkon tradhtinë e Alkimit. 

Tragjedia nuk ka syzhe të ndërtuar përmes veprimit të personazheve 
dhe konfliktit dramatik. Syzheu më tepër supozohet mbi bazë të faktit 
të njohur historik sesa që krijohet në tekstin letrar. Konflikti drama- 
tik hetohet në tekstin letrar vetëm kah fundi i tragjedisë, atëherë kur 
mësohet tradhtia e Alkimit. Syzheu i tragjedisë më tepër zhvillohet si 
deklarim, vende-vende shumë i afërt me ligjërimin lirik. Tragjedinë 
e mbisundon bota e emocioneve. Heronjtë përdallohen mbi bazë të 
botës shpirtërore, kryesisht në dy grupe, në patriotë dhe në tradhtarë. 

Vetë Fishta ka qenë i vetëdijshëm për këto mungesa të tragjedisë. 
Në një letër për Atë Pal Dodajn, dorëshkrim i vitit 1911, duke folur për 
tragjedinë ai thotë: 

„Sod mbaroj aktin e parë, e megjithse nuk asht edhe aq me akcjon, 
siç shpresoj me ken ato n’vijim, në tansi mund t’pelqehef‘ 406 

Tema biblike, motivi i luftës deri në flijim për atdheun në 
kundërshtim me tradhtinë ndaj atdheut, karakteret emocionale 
të heronjve, vargu tetërrokësh i përdorur shpesh, forma poetike e 
poezisë, të gjitha këto janë karakteristikat kryesore që e bëjnë këtë 
tragjedi me frymë thellësisht romantike dhe një vepër të pastër 
romantike. 

Ifigenija n’Aulli (botuar në vazhdime më 1930 te Hylli i Dritës, 
ndërsa më vete më 1931). Tragjedia Ifigenija nAulli trajton temën 
e konfliktit midis interesit të shtetit (polisit) dhe individit, sipas 
modelit të Euripidit, me motivin e njohur të therorizimit të bijës 


406 Gjergj Fishta, Estetikë dhe kritikë, fq. 201. 

nga i ati për qëllime të shtetit. Kjo temë është e marrë prej trag- 
jedisë së Euripidit me të njëjtin titull, i cili e kishte marrë nga 
mitologjia e vjetër helene. Te Fishta, sikurse te Euripidi, syzheu 
përqendrohet me therorizimin e Ifigenisë, akt të cilin e bën i ati 
Agamemnoni, për t’i shkuar mbarë fushata e pushtimit të Trojës. 
Fishta e përfundon syzheun në atë mënyrë që Ifigenija kur e kup- 
ton domosdoshmërinë e flijimit flijohet me vullnet, duke qenë 
e bindur se po bën një punë të rëndësishme për atdheun. Këtë 
veprim të Ifigenisë Fishta nuk arrin ta motivojë e ta argumentojë, 
por e bën artificialisht. Fishta e mbyllë tragjedinë pa e përfillur 
përfundimin që i jep Euripidi përmes deus ex machina, duke e 
zëvendësuar Ifigjeninë me një dre. Te Fishta Ifigenija niset kah 
thertorja, ku do të bëhet fli, e vetëdijshme se kështu po u shërben 
qëllimeve të atdheut. 

Fishta e ndërton syzheun e tij mbi bazën tradicionale të konf- 
liktit midis arsyes së shtetit (veprimi i Agamemnonit për ta flijuar 
të bijën) dhe arsyes së individit (vullneti i Ifigenisë për të jetu- 
ar), mbi të cilin konflikt triumfon arsyeja e shtetit (vetëdijesimi 
i Ifigenisë se përmes flijimit po i shërben qëllimeve të atdheut). 
Kjo bazë e konfliktit social e politik thjeshtësohet në tragjedinë e 
Fishtës në konflikt të nderit ndaj atdheut. Në tragjedi ka mundur 
të ndodhte një krim, vrasja e bijës nga i ati, por nuk ka ndod- 
hur, sepse me vetëdijesimin e Ifigenisë për nevojat e atdheut, ajo 
sakrifikohet vullnetarisht. Edhe te Fishta, sikurse te Euripidi, 
ngadhënjimi i arsyes së shtetit mbi arsyen e individit është do- 

mosdoshmëri, por që mund të rezultojë me vetëflijim, apo edhe 
më keq-me krim dhe tragjedi. 407 

Për dallim nga shumica e teksteve dramatike të Fishtës, kjo 
tragjedi ka konflikt dramatik, ka syzhe të ndërtuar përmes vep- 
rimit dhe deklamimit të heronjve dhe ka karaktere të motivuara. 
Situatat dramatike janë shumë më të artikuluara se në tekstet e 
tjera dramatike, siç janë vullneti i akejve për luftë dhe vullneti i 
Ifigenisë për të jetuar. 

Tema nga mitet antike, tema kosmopolite, tema e konfliktit të 
arsyes së shtetit me arsyen e individit-temë kjo shumë e dashur 
për poetët e dramaturgët antikë helenë, motivi i therorizimit të së 
bijës nga i ati për nevoja të shtetit, vargu njëmbëdhjetërrokësh i 
përdorur shpesh, të gjitha këto janë karakteristikat kryesore që e 
bëjnë këtë tragjedi me frymë thellësisht klasiciste dhe një vepër 
klasiciste. 

Duke qenë Juda Makabe një tragjedi romantike dhe Ifigenija 
n’Aulli një tragjedi klasiciste, këto dy vepra nëse jo për tjetër, janë 
të rëndësishme për të parë shpirtin romantik dhe mendjen kla- 
siciste të Fishtës se si kanë bashkëvepruar gjatë tërë harkut letrar 
të tij. 

III. 3. d. Lirika 

Duke qenë se Fishta nuk përfillë përfundimisht rregullat e 
gjinive letrare, lirikën e tij e gjejmë jo vetëm te lirika patriotike e 
Mrizit të Zanavet (1913), te lirika fetare e Pika voëset (1909) dhe 

407 Një krahasim interesant mund të bëhet me këngën legjendare shqiptare për Rozafatin, 
ku për arsyen e shtetit duhet sakrifikuar individi dhe këtë sakrificë gruaja e pranon 
vullnetarisht. 

Valles së Parrizit (1925), por edhe në shumë vepra të gjinive të 
tjera, si Jerina, ase Mbretnesha e lulevet (1941), në shumë tekste 
dramatike etj. 408 Nga aspekti i formave poetike dhe nga aspekti i 
shkrimit si model letrar, me lirikën e tij Fishta nuk sjell asgjë të 
re në letërsinë shqipe. Ai dallon nga tradita në aspekte të tjera, 
si: shprehësia poetike e afërt me frazeologjinë popullore, stili in- 
dividual poetik, nga sjellja e disa motiveve të reja patriotike në 
poezinë shqipe, kultivimi me shumë sukses i lirikës fetare etj. 409 
Duke qenë lirika, për nga natyra e saj, më e lidhur me autorin, më 
shprehëse e mendimeve e ndjenjave të tij personale, edhe lirika e 
Fishtës, sado e liruar nga subjektivizmi, përmban në vete të gjitha 
karakteristikat krijuese të Fishtës, si në format poetike, ashtu edhe 
në botën e temave e të ideve poetike. Lirika e Fishtës, në format 
poetike, është klasiciste, ndërsa në idetë poetike e në motive është 
tërësisht romantike. Pjesa më e madhe e lirikave të Fishtës janë të 
fazës së parë të krijimit të tij, kryesisht të para viteve të njëzeta. 
Por, ky ndikim i fuqishëm i dy rrymave letrare, klasicizmit dhe 
romantizmit, do të hetohen edhe në veprat e tij të mëvonshme, 
deri në fund të jetës së tij. 

Ndikimi i fuqishëm klasicist dhe romantik te i njëjti poet duket 
një argument paradoksal, për më tepër edhe jo i saktë. Por, Fishta 
na e ka zgjidhur këtë pasaktësi: prej klasicistëve ai merr format 
poetike, ndërsa prej romantikëve merr idetë poetike. Pasaktësia 
humbet, por mbetet paradoksaliteti. 


408 Lasgush Poradeci ka shkruar esenë e njohur Gjergj Fishta lirik, në të cilin heton lir- 
izmin e Fishtës ajo vetëm në lirikë, por edhe në epikë. Shih në JETA E RE, nr. 11-12, 
Prishtinë, 1990, fq. 1546-1561. 

409 Më gjerësisht lirikën e Fishtës e kam trajtuar në librin Lirika e Fishtës (2004). 

III.3.e. Çështje të llojit të tekstit letrare 

Krahasimi i idesë poetike dhe i figurës karakteristike të secilit prej 
tre poetëve më të mëdhenj të traditës, De Radës, Naimit dhe Fishtës i 
paraqet më së miri dallimet e tyre në tekstet letrare, të cilat derivojnë 
prej dy të parave: 


Autori 

Ideja 

poetike 

Figura apo 
simboli karak- 
teristik 

Teksti poetik 

De Rada 

Shqipëria 

historike 

Skënderbeu 

(simboli) 

Ish mesditë edhe vallja, 
të hareshme, e pa kujdesje, 
si t’ish gjallë koha e pleqve, 
e gjet shtëpinë krenare 
të Gjonit të Kastriotëve. 

Mbi fron të praruar rrinte 
nusja, e bija e Aranitit, 
shqepzëngritur përmbi ballë, 
nga shkrepnin kejzat e gërshetat: 

Zonja e bujarisë sArbrit 
kryelartë e ndjente veten 
tek kujtonte se kish burrë 

Prijësin e kalorësve. 

Serafina Topia 

Libër i katërt, Kënga e parë 

Naimi 

Shpirti i 
shqiptarit 

Shqipëriza 

(litota) 

Kruj' o qytet i bekuar! 

Prite, prite Skënderbenë, 

Po vjen si pëllump i shkruar, 

Të shpëtonjë mëmëdhenë... 

Istori e Skënderbeut 

Kënga VI 

Fishta 

Shqipëria 

e 

madhër- 

ishme 

Shqiptari 
kreshnik (hip- 
erbola) 

Aman, Zot! kur Osja mrrini 

Si re breshni kres s’njaj vrrini, 

Me tridhet e disa burra, 

E zateti neper curra, 

Se ç’kje ndezun flakë Vranina! 

Aty qiellë ma nuk u pa, 

Aty pushkë ma nuk u da; 




Porsi breshni vite plumja: 

Jitshin gjindja neper kneta, 

Neper kneta-e neper mreta 

Tue rektue per nana t’veta! 

Lahuta e Malcis 

Deka 


Ky krahasim i shfaqjeve të njëjta, nëpër shkallë të njëjta krahasuese, 
të tre autorëve të mëdhenj rezulton lidhjen e drejtpërdrejtë brenda një 
teksti poetik të idesë poetike, të figurës karakteristike dhe të stilit lig- 
jërimor. E paraqitur grafikisht kjo lidhje do të dukej kështu: 

1. ideja poetike (tematika) 

2. figura karakteristike (kryefigura) 

3. stili ligjërimor (modeli i tekstit poetik). 

Në këtë rast lidhja vjen nga njëshi te dyshi dhe nga njëshi e dyshi të 
treshi. Ekziston një lidhshmëri e fortë midis idesë poetike apo temës së 
tekstit poetik dhe figurës kryesore të një autori, dhe të dyja këto lidhen 
drejtpërdrejt me stilin ligjërimor apo me modelin e të njëjtit tekst po- 
etik. Ne po shprehemi këtu me fjalën lidhje, ndërsa mund ta përdorim 
edhe fjalën varshmëri të lirë. Në fakt, te tre poetët e mëdhenj të roman- 
tizmit shqiptar kjo lidhje shprehet si varshmëri e lirë, pra dyshi është i 
varur nga njëshi, ndërsa treshi nga dyshi e njëshi. 

Natyrisht, një lidhshmëri e tillë, apo një varshmëri e tillë e 
pastër poetike shfaqet vetëm te poetët e mëdhenj dhe jo te secili 
poet. 

PËRFUNDIME 

Në përdorimin e formave poetike dhe të vargut poetik Fish- 
ta është një prej poetëve më të pasur shqiptarë. Në këto forma 
poetike dhe në metrikë ai është klasicist i disiplinuar. Edhe në 
përdorimin e tetërrokëshit popullor shqiptar ai është klasicist i 
disiplinuar. Fishtën e kanë cilësuar me të drejtë mjeshtër të var- 
gut. Ai, sidomos, shkëlqen me njëmbëdhjetërrokëshin satirik, si 
te otava rima e Palokë Cucës. Rrallë mund të gjendet në historinë 
e letërsisë shqipe një rrjedhë aq ritmike e rrëfimit epik, si në epin 
Palokë Cuca. Format e reja poetike, eksperimenti me vargje e me 
forma janë krejt të huaja për të. Ai dhe Naim Frashëri, i cili është 
eksperimentuesi më i madh nga poetët e traditës, janë dy botë 
tërësisht të ndryshme në këtë aspekt. Fishta është i afërt, për të 
mos thënë krejt i afërt me shkollën shkodrane të poezisë, të nisur 
që nga Leonardo de Martini, Pjetër Zarishi, Ndue Bytyçi, Kolë 
Thaçi etj. dhe të vazhduar edhe nga bashkëkohësit e Fishtës, si: 
Ndre Mjeda, Luigj Gurakuqi, Filip Shiroka etj. 

Në figuracionin poetik Fishta shkëlqen me krahasimin, me an- 
titezën, me metaforën dhe me epitetin. Në këtë studim nuk i kemi 
shqyrtuar të gjitha figurat poetike të Fishtës, po vetëm ato që e 
dallojnë atë apo e njëjtësojnë me traditën letrare shqiptare. Kësh- 
tu, Fishta dallon për ndërtimin e fuqishëm të strukturave të gjera 
të krahasimit, të cilat i quajtëm krahasim i zgjeruar, ndërsa anti- 
teza është figura më personale e Fishtës, e shndërruar gati në një 
model shkrimi. Hiperbola dhe antonimi i saj litota janë shqyrtuar 

për të theksuar dy botët e ndryshme të Naimit e të Fishtës dhe 
misionin që kryen arti i tyre. 

Në fushën e gjinive letrare Fishta është po ashtu klasicist: ai 
shkruan lirikën, epin, satirën dhe dramën. Edhe pse ai i ka njohur 
fare mirë rregullat klasiciste për gjinitë letrare, në shumë vepra 
të tij ai i përzien parimet themelore të gjinive letrare. Edhe vetë 
autori është i vetëdijshëm për këtë fakt, prandaj shumë vepra të 
tija ai i nëntitullon vetë, si poem dramatik, poem melodrama- 
tik etj. Në historinë e letërsisë shqipe Fishta mbetet nismëtar i 
satirës. Ai arrin me sukses të krijojë modelin e shkrimit të satirës, 
satirën qytetare dhe satirën politike, e cila do të ndikojë satirikët e 
mëvonshëm, drejt ose tërthorazi. Me epin Lahuta e Malcis Fishta 
nuk do të ndikojë poetët e mëvonshëm, por do ta përmbyllë një 
shekull përpjekjesh të poetëve të tjerë, si De Rada, Gavrill Dara i 
Riu, Naim Frashëri dhe Zef Skiroi, për të shkruar epin nacional 
shqiptar. Fishta është poeti i fundit në Evropë që shkroi epin na- 
cional, një formë poetike kjo historike dhe për kohën kur Fishta 
e shkroi Lahutën e Malcis. 

HYRJE E SHKURTËR PËR MENDIMIN 
ESTETIK SHQIPTAR 


Është shumë i luhatshëm emërtimi „mendimi estetik shqiptar“ 
përpara shekullit XX. Jo vetëm për shkak të shfaqjes së vonshme të 
mendimit estetik në literaturën shqipe, por më tepër për shkak të 
mungesës së traktateve estetike të autorëve shqiptarë. Shqyrtimi i kat- 
egorive të estetikës ka hlluar në kulturën evropiane me filozofët an- 
tikë grekë, pikërisht me Platonin e Aristotelin, por si disiplinë më vete 
është themeluar me filozofin gjerman A. G. Baumgarten (1714-1762), 
fillimisht në shkrimet Disa gjëra në lidhje me poezinë (1735) e pastaj 
në veprën kryesore të tij Aesthetica (1750). 410 Në historinë e literaturës 
shqipe Pjetër Bogdani i pari ka trajtuar disa çështje të estetikës. 411 Trak- 
tati i parë “i mirëfilltë estetik shqiptar” është Parime të estetikës (1861) i 
De Radës 412 , edhe kjo e shkruar në italisht. 413 Sado shkrimtarë e filozofë 
shqiptarë kanë trajtuar pas De Radës çështje të ndryshme të estetikës, 
deri në gjysmën e dytë të shekullit XX nuk janë shkruar traktate orig- 
jinale estetike, pavarësisht se në gjysmën e parë të shekullit XX pati 
disa libra për çështje të ndryshme të teorisë së letërsisë, si Vargnimi 
në gjuhën shqipe (1906) i Luigj Gurakuqit, Prisi në lamë të letratyrës 


410 Gilbert-Kun, Istorija estetike, Kultura, Beograd, 1969, fq. 243. 

411 Ibrahim Rugova, Vepra e Bogdanit, Rilindja, Prishtinë, 1990, fq. 112-122. 

412 Jup Kastrati, Studime për De Radën, Gjonlekaj, NY, 2003, fq. 250. 

413 Përkthyesi i këtij libri në shqip, Engjëll Sedaj, e vë në dyshim shkrimin italisht të librit, 
për shkak të njohjes së dobët të italishtes nga De Rada: 

“Detyrë e studiuesve është ta konstatojnë se në ç’masë është kjo trajtesë-skicim dhe a 
thua De Rada i shkroi këto parime të estetikës më parë në gjuhën shqipe.” 

Shih: De Rada, Vepra 7, Rilindja, Prishtinë, 1988, fq. 256. 

(1911) i Justin Rrotës, Fillimet e stilistikës e të letërsisë së përgjithshme 
(1930) të Aleksandër Xhuvanit e Kostaq Cipos etj. 

Parime të estetikës e De Radës ka një rëndësi të veçantë pikërisht 
se është traktati i parë estetik shqiptar. Por studiuesit e De Radës kanë 
vënë re gjithnjë se libri nuk mund të përkufizohet saktësisht si trak- 
tat estetik, sepse „vepra nuk merret tërësisht me probleme estetike“ 414 , 
ndërsa Engjëll Sedaj e quan „trajtesë filozofike dhe teoriko-letrare“. 415 
Kjo vjen për shkak të faktit se De Rada trajton në këtë libër edhe çësht- 
je të pastra filozofie (si: shpirti dhe mendja), çështje të politikës (si: 
partitë politike e demokracia), por edhe çështje të rëndësishme nga 
jeta e arbëreshëve (si: këngët popullore arbëreshe, roli i Kolegjit të Shën 
Adrianit etj.). Në anën tjetër, trajtesa nuk është e plotë në tërësinë e saj, 
jo vetëm për shkak të disa pjesëve që i mungojnë, por si koncept estetik 
nuk është i tërësishëm dhe i përfunduar. Rexhep Qosja sado thekson 
se Parime të estetikës përfaqëson estetikën dhe teorinë e Jeronim De 
Radës, vëren se: 

„... estetika dhe teoria e Parimeve të estetikës nuk e mbulojnë plotë- 
sisht, herë- herë as përafërsisht, edhe poetikën e tij praktike: poetikën 
që mund të nxirret prej veprave të tij poetike në tërësi.“ 416 

Kjo do të thotë se ekziston një dallim midis koncepteve teorike dhe 
estetike mbi të cilat janë krijuar veprat e De Radës dhe atyre të cilat ai 
i ka shprehur në librin Parime të Estetikës. Ky dyshim, për mendimin 
tonë i drejtë i R. Qosjes, krijon bazën për të vënë në dyshim edhe orig- 
jinalitetin e pikëpamjeve estetike të De Radës: çështjet estetike që ai 


414 Jup Kastrati, Studime për De Radën, fq. 250. 

415 Jeronim De Rada, Vepra 7, fq. 255. 

416 Rexhep Qosja, Historia e letërsisë shqiptare, Romantizmi II, Rilindja, Prishtinë, 1984, 
fq. 140. 

i trajton në librin e tij, e që sipas Alberto Stratikoit (1863-1926) janë 
ligjërata të De Radës të mbajtura para studentëve të Kolegjit të Shën 
Adrianit 417 , janë origjinale të tij apo janë eklektike? 

Me gjithë këto mangësi të librit studiuesit e çmojnë vlerën e tij: 

„Sot, ne mund të shtojmë se kjo është më e madhja vepër teorike në 
kulturën shqipe, deri në kohën e paraqitjes së saj.“ 418 

Në shqyrtimin e pikëpamjeve estetike në literaturën shqipe ky libër 
i De Radës është i pa anashkalueshëm. 

Mbas De Radës është edhe një emër në historinë e mendimit kritik 
dhe estetik, i cili ka shndritë dhe vazhdon të shndrisë edhe sot letërsinë 
shqipe me thellësinë e gjykimit kritik: ai është Faik Konica (1875- 
1942). Edhe Faik Konica nuk ka shkruar një traktat estetike e as do të 
arrijë të krijojë një sistem estetik të vetin, por ka shkruar disa ese në të 
cilët ka vënë bazat e kritikës (moderne) shqipe dhe ka trajtuar çështje 
të estetikës. Siç thotë Sabri Hamiti, ai është themeluesi i kritikës shqipe: 

“... kritiku i parë i shqipes, jo pse ky i pari shkroi kritika me vlerë 
për veprat shqipe dhe shfaqi ide për vepra dhe për autorë shqiptarë, 
që më vonë ose u zhvilluan më tej ose u kritikuan rëndë, po pse është 
i pari që kritikën letrare e shkroi me një vetëdije letrare, e përkufizoi si 
zhanër letrar dhe, më në fund, e përkufizoi funksionin e saj në kuadrin 
e zhvillimit të letërsisë kombëtare.” 419 

Po ashtu, Sabri Hamiti e quan Konicën si eseisti i parë shqiptar. 420 
Ndërsa Aurel Plasari i atribuon Konicës edhe një shteg të ri: 


417 Ibrahim Rugova, Kahe dhe premisa të kritikës letrare shqiptare 1504-1983, Faik Kon- 
ica, Prishtinë, 2005, fq. 49-50. 

418 Sabri Hamiti, Studime letrare, ASHAK, Prishtinë, 2003, fq. 85. 

419 Sabri Hamiti, Studime letrare, fq. 287. 

420 Sabri Hamiti, Studime letrare, fq. 299. 

239 




Bajram Kosumi 


“Konica do të jetë (historikisht) edhe i pari mendimtar shqiptar që 
përhapë ide estetike bashkëkohore në kulturë përgjithësisht.” 421 

Ky konstatim i Plasarit duhet të sqarohet, sepse është mendimi es- 
tetik i Bogdanit, sado i pjesshëm, megjithatë është nismëtar, është Bog- 
dani autori i parë historik i mendimit estetik shqiptar, ndërsa Konica 
përhapës i “ideve estetike bashkëkohore”. 

Në këtë kapitull ne do të shqyrtojmë pikëpamjet estetike të Gjergj 
Fishtës, duke i krahasuar ato me mendimin estetik të traditës, e në 
radhë të parë me mendimin estetik të Pjetër Bogdanit e të De Radës, si 
dhe me mendimin kritik të Faik Konicës, bashkëkohës i Fishtës. 


421 Aurel Plasari, Fishta meditans, parathënie në librin Fishta, Estetikë dhe Kritikë, Hylli i 
Dritës & Shtëpia e librit, Tiranë, 1999, fq. 10. 

I. SHKRIMIESTETIKI FISHTËS 

Fishta ka shkruar një trajtesë të shkurtër si traktat të tijin estetik, 
Shinime estetike: Mbi natyrë t’Artit (1933), të botuara në Hyllin e Dritës, 
nr. 1, fq. 8-12 dhe nr. 2, fq. 67-75. Në fund të pjesës së dytë shkruan 
“vijon”, mirëpo Fishta nuk ka shkruar vazhdimin e trajtesës. Ka edhe 
disa shkrime të tjera të Fishtës, qoftë të diskursit letrar apo të atij pub- 
licistik, e në të cilët ai trajton çështje të estetikës e të kritikës letrare. Do 
të dallojmë shkrimet: 

Pikësime estetike mbi zeje të fjalës 422 , nënshkruar me X, të cilin 
Ibrahim Rugova nuk e identifikon si shkrim të Fishtës, bile as nuk e 
vlerëson lart: “Edhe pse me titull pretencioz, autori nuk jep ndonjë ide 
interesante”. 423 Në bibliografinë Vepra letrare e At Gjergj Fishtës të Ben- 
edikt Demës nuk është ky shkrim i radhitur si shkrim i Fishtës. A. N. 
Berisha nuk e vë në dyshim autorësinë e Fishtës në këtë shkrim; 424 

Ajanë t’zott Shqyptarët me u mbajtë shtet m’vedi? 425 

Nji atentat shurdhë 426 

Parathanie në Kanunin e Lekë Dukagjinit 427 

Vierrsha heroike shqyptare 42H 

Federata “Vatra” e muzika 429 


422 HYLLII DRITËS, 1932, nr. 7-8, fq. 395-406 

423 Ibrahim Rugova, Kahe dhe premisa të kritikës letrare shqiptare 1504-1983, fq. 346. 

424 Anton N. Berisha, Vepër e qenies dhe e qenësisë sonë, Shpresa & Faik Konica, Prisht- 
inë, 2003, fq. 55. 

425 Botuar në HYLLII DRITËS, 1913, nr. 3. 

426 Botuar në HYLLII DRITËS, 1930, nr. 12, fq. 641. 

427 Botuar në HYLLII DRITËS, 1933, nr. 4, fq. 153. 

428 Botuar në HYLLIIDRITËS, 1935, nr. 4, fq. 142. 

429 Botuar në HYLLII DRITËS, 1923, nr. 3. fq. 138. 

241 




Bajram Kosumi 


Per nji jjalë të pavend të Z. Mehdi Frashërit 430 

Hijeve të Parnasit 431 

Çështje të estetikës dhe të kritikës letrare hasim edhe në letrat pri- 
vate të Fishtës me At Pal Dodajn, me albanologun Norbert Jokël etj. 
Mirëpo, në të gjitha këto raste Fishta ka trajtuar vetëm shkarazi çështjet 
estetike, derisa në shkrimin Shinime estetike, sado i papërfunduar, ai 
mëton të shkruaj një traktat origjinal estetik, në të cilin do t’i paraqet 
konceptet e tij estetike. Ihemi ai mëton, sepse jo vetëm që shkrimi nuk 
është i përfunduar, por edhe si i tillë trajton vetëm disa aspekte të es- 
tetikës dhe jo gjerësisht fushën e estetikës. Kjo trajtesë e Fishtës ka pa- 
sur gjithnjë vlerësimin pozitiv të studiuesve. Sado Ibrahim Rugova as 
këtë trajtesë nuk e ka identifikuar si të Fishtës, për më tepër ai dyshon 
mos është i Dr. Kolë Prelës 432 , e për këtë “mosidentifkim” të shkrimit 
të Fishtës Aurel Plasari shprehë habinë me I. Rugovën 433 , ai e vlerëson 
shumë lartë trajtesën: 

“Njëri ndër punimet më të mira të kësaj natyre te Hylli i Dritës, 
kryesisht për konceptin tradicional të estetikës, të estetikës klasiciste. 
Po ashtu shkruan mirë dhe me terminologji të formuar për kohën.” 434 

Aurel Plasari e shtyn më tutje këtë vlerësim të I. Rugovës: 

“Realizimin më të rëndësishëm në këtë fushë, jo vetëm për këtë 
periudhë por për krejt mendimin teorik-estetik të Fishtës dhe, ndosh- 


430 Botuar në HYLLIIDRITËS, 1924, nr. 1. fq. 1. 

431 Botuar në HYLLII DRITËS, 1932, nr. 12. fq.626. 

432 Ibrahim Rugova, Kahe dhe premisa të kritikës letrare shqiptare 1504-1983, fq. 351. 

433 Aurel Plasari, Fishta meditans, në Fishta Estetikë dhe Kritikë, Hylli i Dritës dhe Shtëpia 
e Librit, Tiranë, 1999, fq. 18. 

434 Ibrahim Rugova, Kahe dhe premisa të kritikës letrare shqiptare 1504-1983, fq. 349. 

ta, edhe për traditën e mendimit estetik shqiptar e përbën Shinime es- 
tetike: Mbi natyrë t’artit (1933).” 435 

1.1. Konceptet estetike të Fishtës 

Shkrimi estetik i Fishtës në përgjithësi dhe Shinime estetike, në 
veçanti, paraqesin pikëpamje të ndryshme të autorit për çështje të es- 
tetikës dhe të kritikës letrare. Edhe pse Shinime estetike duket se është 
konceptuar si një sistem unik mendimi për artin dhe natyrën e tij, 
shkrimi që sot kemi në dorë nuk është i tillë. Së pari shkrimi nuk është 
i përfunduar, së dyti në shkrim trajtohen disa çështje të estetikës, por jo 
estetika si një sistem dijesh. Kështu kishte ndodhur më herët edhe me 
De Radën, sado ai kishte botuar një libër me titullin pretencioz Parime 
të estetikës, megjithatë, mendimi i tij është pikëpamje individuale për 
disa çështje të estetikës e jo sistem unik dijeje për estetikën. Shkrimi es- 
tetik i Fishtës paraqet mendime, koncepte e pikëpamje të Fishtës, vet- 
jake ose tradicionale, për çështje të veçanta estetike, por ai nuk arriti 
kurrë të krijojë një sistem unik dijesh për natyrën e artit, si mëtohet në 
pjesën e dytë të titullit të shkrimit. Por, edhe si të tilla, këto koncepte 
të Fishtës paraqesin interes, jo vetëm për historinë e mendimit estetik 
shqiptar, por edhe për dijen e sotme estetike shqiptare. 


435 Aurel Plasari, Fishta meditans, në Fishta Estetikë dhe Kritikë, Hylli i Dritës dhe Shtëpia 
e Librit, Tiranë, 1999, fq. 17. 

I.l.a. E bukura dhe e mira në natyrë436 

Sendet në natyrë janë të bukura, ato janë të bukura sepse janë të 
pëlqyeshme (“shka pelqen, asht gjithmonë edhe të bukur” 437 ); ato janë 
të trajtuara prej Shkasit të Parë, po duke qenë se janë në natyrë, e natyra 
është e kufizuar, edhe këto sende janë të kufizuara dhe nuk bartin në 
vete shkëlqimin e prototipit të tyre, Shkasit të Parë (“perfekcjoni i 
pamasë gjindet vetun në Zotin” 438 ); pra, bukuria e sendeve në natyrë 
është e kufizuar (“sendet të gjitha mund të jenë fort ma të mira e ma të 
bukura se janë në natyrë” 439 ). 

Ky është koncepti i Fishtës për të bukurën në natyrë, i cili është i 
afërt me konceptin estetik mesjetar krishter. Ndërsa marrëdhënia mid- 
is të bukurës dhe të mirës është koncept klasicist: 

Parimi i Shkasit të Parë është trajtuar thelbësisht nga Plotini (204- 
270). Sipas tij Njëshi (shkasi i parë) ka krijuar natyrën përmes vizionit. 
Njëshi dhe vizioni i tij janë përkryeshmëria, burim dhe shëmbëllim i 
artit. 440 Edhe pse Plotini askund nuk e përmend krishterimin, koncepti 
i tij për Njëshin dhe kërkimi i shpëtimit në bashkimin mistik të njeriut 
me Njëshin është shumë i afërt me krishterimin. 441 


436 Për shkak të citimeve të shumta të shkrimit të Fishtës Shinime estetike: Mbi natyrë 
t’Artit, në këtë pjesë nuk do të përdorim modelin e përdorur deri më tash për fusnota. 
Do ta citojmë shkrimin e përmendur nga libri Fishta, Piksime estetike mbi artin e 
fjalës, përgatitur për botim dhe me një parathënie të A. N. Berishës, Shpresa, Prishtinë, 
2003, fq. 130-156. Në citim do të përmendim vetëm titullin e shkrimit, kapitullin dhe 
faqen e këtij libri. 

437 Gjergj Fishta, Shinime estetike ..., I, fq. 133. 

438 Gjergj Fishta, Shinime estetike. ..,11, fq. 135. 

439 Gjergj Fishta, Shinime estetike. ..,11, fq. 135. 

440 Gilbert-Kun, Istorija estetike, Kultura, fq. 101-102. 

441 Shih për afërsinë e neoplatonistëve me krishterimin në librin Rrëfimet të Shën Augus- 
tinit, Plejad, Tiranë, 2006, fq. 161-174. 

“Ura lidhëse në mes të filozofisë së Shën Augustinit dhe filozofisë 
klasike do të jenë shkrimet e Plotinit.” 442 

Ndërsa më vonë, vetë Shën Augustini (354-430) ka thënë se Plotinit 
duhet t’i ndryshosh “vetëm disa fjalë” që ai të bëhet i krishterë. 443 Dihet 
mirë se njëra prej këtyre fjalëve të ndryshuara është Njëshi i shndërru- 
ar në Zot. Koncepti i Fishtës për Shkasin e Parë vjen nga ky koncept i 
ndryshuar i Shën Augustinit. Po ashtu edhe koncepti i tij për bukurinë 
e kufizuar të sendeve në natyrë dhe bukurinë e pamasë të prototipave 
të Shkasit të Parë vjen prej Shën Augustinit, sikurse edhe vetë koncepti 
për intuitën, të cilën Fishta e quan Gen, vjen po prej Shën Augustinit, i 
cili thotë (në parafrazim): 

Krejt çka ka krijuar Zoti e ka krijuar në shëmbëllim të vetin. Zoti 
është i bukur po edhe krijesat e tij janë të bukura. Por sendet nuk mund 
të jenë të bukura sa vetë Zoti. Bukuria e tyre është e kufizuar. Vepra 
e Zotit nuk është pasqyrë e tij, ajo është vetëm hije e tij, pasi që ajo 
ngushtohet nga materia e vrazhdë. 444 

Ky koncept i Shën Augustinit është tërësisht i krahasueshëm dhe 
i njëjtësuar me konceptin e mësipërm të Fishtës. Sipas këtij koncepti 
dallohen tri përmasa të së bukurës: e bukura absolute, ajo e Shkasit të 
Parë, të cilën njeriu mund ta paragjykojë si një vizion, por nuk mund 
ta shohë; e bukura në natyrën që është hije e së bukurës absolute (nuk 


442 Samuel E. Stumpf, Filozofia-historia dhe problemet, Botimet Toena, Tiranë, fq. 120. 

443 Samuel E. Stumpf, Filozofia-historia dhe problemet, fq. 120. 

444 Gilbert-Kun, Istorija estetike, Kultura, fq. 127. 

Në librin Rrëfimet [fq. 293], Shën Augustini shprehet kështu: 

“Pra, ti i ke krijuar, ti që je i bukur, sepse të bukura janë gjërat; ti që je i mirë, sepse të 
mira janë gjërat; ti që ekziston, sepse ato ekzistojnë. Por, nuk ka gjëra të bukura, as të 
mira që ekzistojnë, ashtu si je ti, krijuesi i tyre; në krahasim me ty nuk janë të bukura, 
as të mira dhe as që ekzistojnë. Këto i dimë në sajën tënde, dhe dija jonë, në krahasim 
me tënden, është padije.” 


245 





Bajram Kosumi 


është reflektim i saj) dhe kjo e bukur është e shkallës së ulët, sepse e 
ngushton materia; e bukura në art, që është prodhim i gjeniut të njeriut 
dhe është më e vogël se e bukura absolute dhe më e madhe se e bukura 
në natyrë. 

1.1. b. E Bukura dhe e Pëlqyeshmja. 

Fishta të bukurit e nxjerr prej të pëlqyeshmit: “shka pelqen, asht 
gjithmonë edhe të bukur” 445 . Ky është koncept i Horacit (65-8 p. K.), i 
shprehur përmes formulës së njohur „dulce et utile“. 

Pëlqimin e plotë do ta ketë ai që të dobishmen e gërsheton me të 
këndshmen, 

duke argëtuar lexuesin po edhe duke e këshilluar. 446 

Arti krijon kënaqësi dhe i shërben një qëllimi moral. Shën Augusti- 
ni thotë se ajo që na pëlqen në tokë e në qiell është e bukur. 447 Ky rreg- 
ull i Horacit është formula që rregullon marrëdhënien midis artit dhe 
utilitarizmit edhe në estetikën mesjetare. 

1.1. c. E Bukura që ngjallitë artin. 

Duke rezymuar mendimin e Fishtës për lindjen e artit, del se: 

Kjo bukuri e sendeve nuk është bukuria prej të cilës ngjallitë arti; 
sendet në natyrë janë një jehonë e të bukurës perfekte, e që është e 
bukura që rrjedh nga prototipat e sendeve në vetë Zotin. Njeriu nuk 
mund ta shohë të bukurën perfekte (sepse të verbon sikur rrezja e 
diellit) por nuk kënaqet edhe me bukurinë e sendeve në natyrë, sepse 
ajo bukuri është e kufizuar e sendet mund të jenë edhe më të bukura. 


445 Gjergj Fishta, Shinime estetike..., I, fq. 133. 

446 Horaci, Arti Poetik, përkthyer prej Dr. Engjëll Sedaj, Buzuku, Prishtinë, fq. 55, vargjet 
343-344. 

447 Gilbert-Kun, Istorija estetike, fq. 116. 

Prandaj njeriu krijon në mendjen e vet përftimin për sendet; ky përf- 
tim quhet Ide genjale; e Bukura rrjedh prej përftimit apo prej Idesë 
genjale, dhe është e bukur më e madhe se ajo e sendeve në natyrë dhe 
më e vogël se të bukurit e sendeve prototipa që kanë ekzistuar vetëm 
në përftimin e Zotit. 448 

Këto koncepte të Fishtës për të bukurit që krijon artin dhe për 
mënyrën se si krijohet të bukurit e artit janë një gërshetim i koncepteve 
të Shën Augustinit dhe të Hegelit. Koncepti i Hegelit (1710-1831) për 
të bukurën e kufizuar në natyrë, për të bukurit perfekt të materien e 
perëndishme janë të afërta me konceptet e Shën Augustinit. Fishta 
merr prej Hegelit Idenë gjeniale, që te Hegeli është Gjeniu krijues: 

Gjenialiteti është pasion natyror i lindur (...) që botës imagjinative 
dhe emocionale t’i japë formë. 449 

Duke kaluar nëpër trurin e gjeniut (artistit), proza e realitetit dhe 
vrazhdësia e natyrës së pagdhendur fitojnë elasticitetin dhe harmoninë 
e shpirtit. 450 

I.l.d. Arti nuk është imitim. 

Duke qenë se arti është prodhim i përftimit të artistit (bukuria rr- 
jedh, jo prej sendeve në natyrë, por prej një ideje të përftueme në in- 
tuitën në mendje të artistit mbi sendin 451 ), e i cili përftim nxitet nga 
bukuria e sendeve në natyrë, por nuk kënaqet me të sepse frymëzohet 
prej të bukurës prototipe (përftimi i Zotit), atëherë Fishta thotë se arti 
nuk është imitim i natyrës dhe as i traditës. Me këtë koncept Fishta bie 
në kundërshtim të plotë me teorinë klasiciste, sipas së cilës arti është 

448 Fishta, Shinime estetike.... 

449 Gilbert-Kun, Istorija estetike, fq. 364. 

450 Gilbert-Kun, Istorija estetike, fq. 361-362. 

451 Gjergj Fishta, Shinime estetike..., V, 144. 

247 




Bajram Kosumi 


mimezis, ashtu siç e kishte përkufizuar Aristoteli në Antikë dhe Boalo 
në Mesjetë. Platoni e kishte përkufizuar artin si frymëzim nga zotat, si 
një frymëzim i marrë, sepse poetët këndojnë për gjërat që nuk i kup- 
tojnë, ndërsa Ciceroni i pari e kishte përdorë nocionin fantazi, për të 
mbërritur deri te Hegeli dhe Gjeniu krijues i tij, të cilin koncept e ab- 
sorbon Fishta. Duke qenë se arti është prodhim i mendjes së njeriut, ai 
është botë më vete, sipas Fishtës. Me postulatin se arti është prodhim i 
mendjes së njeriut Fishta njëjtësohet me konceptet romantike, sipas të 
cilave arti është prodhim subjektiv i mendjes së njeriut përmes Gjeniut 
krijues. 

I.l.e. Vepra artistike-botë më vete. 

Duke ndarë të bukurit nga ajo e sendeve në natyrë dhe nga të buku- 
rit prototip (Njëshi te Plotini, Zoti te Shën Augustini dhe Materja e 
perëndishme te Hegeli), Fishta krijoi mundësinë për teorinë e veprës 
artistike si botë më vete. Ky koncept i Fishtës për artin si botë më vete 
ka një origjinalitet të kufizuar dhe paraqet interes të madh për men- 
dimin estetik shqiptar, qoftë për shkak të origjinalitetit apo për idenë 
moderne që përmban. Vepra artistike është botë më vete, më e lartë 
se ajo e sendeve në natyrë dhe më e ulët se ajo e krijimit prototip. Me 
këtë përfundim Fishta pranonte rolin dhe mundësinë e artit për ta 
ndryshuar natyrën. Ky koncept është shumë i vjetër dhe fillon me Pla- 
tonin (428-427 p. K.). Platoni thotë se poezia e ndryshon, më drejt e 
shtrembëron realitetin, sepse ai imiton vetëm njërën anë të realitetit, të 
mirën, dhe nuk imiton anën tjetër, të keqen; po ashtu arti është së paku 

dy hapa larg realitetit. Duke imituar vetëm njërën anë të realitetit dhe 
duke qenë larg realitetit, arti shtrembëron realitetin. 452 

Në kufirin e fundit të Mesjetës, një estet, Filip Sidni, thotë se arti e 
ndryshon natyrën dhe poeti e ka atë të drejtë dhe atë mundësi për ta 
ndryshuar natyrën sepse atë mundësi ia ka dhënë Krijuesi i Natyrës, 
duke e bërë edhe këtë, artistin, krijues. 453 

Ndërsa Hegeli e përkufizon deri në fund botën më vete të artit: 

Për këtë arsye ideali duhet të kërkohet në art e jo në natyrë. Sepse 
arti është natyra e ringjallur për herë të dytë, natyra e rilindur me zbu- 
limet e gjeniut. Duke kaluar nëpër mendjen e poetit, proza e realitetit 
dhe vrazhdësia e natyrës së pagdhendur fitojnë elasticitetin dhe har- 
moninë e shpirtit. 454 

Nëpër këto koncepte, Fishta e quan punën e poetit creatio, d.t.th. 
krijim, prodhim, pra artisti është krijues, sikurse vetë Zoti, vetëm se në 
përmasa më të vogla. Ndërsa për veprën e artit thotë se është 

“nji krijesë (creatio )...ajo asht dishka krejt m’vedi (quid unicum), 
nji individuum permbrenda rruzullimit, por qi nuk asht pjesë e rruzu- 
llimit.... 455 

I.l.f. Teoria e dy Rruzullimeve. 

Duke qenë se vepra e artit është botë më vete dhe artisti është kri- 
jues që prodhon, dhe që të dy së bashku ekzistojnë përbrenda një rru- 
zullimi po që nuk janë pjesë e tij, atëherë Fishta përfundon me teorinë 
e dy Rruzullimeve: rruzullimi (bota) reale, natyra, kjo e krijuar prej 


452 Platoni, Shteti, Libri III; shih edhe S. E. Stumpf, Filozofia-historia dhe problemet, Bo- 
timet Toena, Tiranë, fq.53-54. 

453 Gilbert-Kun, Istorija estetike, fq. 158. 

454 Gilbert-Kun, Istorija estetike, fq. 362. 

455 Fishta, Shinime estetike..., I, 133. 

Zotit, po që nuk është e përkryer dhe rruzullimi (bota) e krijuar nga 
artisti, që ekziston përbrenda rruzullimit të parë, por nuk është pjesë e 
tij (VII, 149). Fishta përdallon këto dy botë: 

Ky rruzullim ideal, mandej, asht ma i haptë e ma i madhueshem se 
rruzullimi real; pse kah neper imaginacjon mundet me da e me bash- 
kue pjesët e gjymtyrët e do sendeve m’sende tjera, kshtu mrrinë me 
krijue individuum të ri në rruzullim të vet, per shembull: hipogrifi (kal 
me fletë) qi në rruzullim të dukshëm nuk ekziston aspak. 456 

Këto koncepte për rruzullimin ideal janë shumë të afërta me ato 
të Hegelit për të bukurën në art. Por, këtu mund të shohim një dritë 
të origjinalitetit të Fishtës i cili e ndan preras botën ideale të artit nga 
bota reale, edhe pse ajo qenëson brenda saj. Diçka të ngjashme kishte 
deklaruar Filip Sidni (1554-1586), por ai botën e artit e quante më të 
mirë se bota e Zotit (bota reale e krijuar prej Zotit). Në të vërtetë, po ta 
vazhdojmë deri në fund konceptin e Fishtës për dy rruzullimet, edhe 
te koncepti i Fishtës shkohet në të njëjtin përfundim, sikurse edhe te 
Sidni, se bota e krijuar prej artistit është më e mirë se bota empirike 
e krijuar nga vetë zoti. Ky me të vërtetë është një përfundim tepër i 
guximshëm për një prelat, i cili tërë jetën e tij ia kishte kushtuar edhe 
çështjes së fesë krishtere. 

Mirëpo, pavarësisht nga ndonjë ide origjinale, gjithë konceptet es- 
tetike të Fishtës janë të marrë prej filozofëve e estetëve të tjerë, si prej 
Platonit, Plotinit, po te Fishta kanë mbërritur në formën që u kishte 
dhënë esteti i parë i madh i krishterë Shën Augustini. Koncepte të tjera 
estetike Fishta i ka marrë prej Hegelit, që ishte krye esteti mbi të cilin u 
mbështetën teoricienët e romantizmit. 

456 Fishta, Shinime estetike..., VII, 149. 

Në konceptet e Fishtës dallohen qartë koncepte të estetikës klasi- 
ciste, koncepte të estetikës krishtere mesjetare, dhe koncepte të este- 
tikës së re dhe romantike. 457 Por, për herë të parë në mendimin estetik 
të një autori shqiptar dallohen qartë edhe konceptet origjinale estetike. 

Duke i parë kështu konceptet estetike të Fishtës ne besojmë se 
këto koncepte janë shumë larg nga shqyrtimi i tyre si të pavarura dhe 
jashtë teorive të tjera tradicionale estetike, si propozon Aurel Plasa- 
ri 458 dhe shumë larg të shqyrtimit të tyre si koncepte origjinale estetike, 
siç propozon Kujtim M. Shala. 459 Bile-bile, në vrapin për të shpallur 
teori origjinale estetike shqiptare, konkretisht të Fishtës, fakti që sjell 
Plasari, se si Fishta ia ka dërguar këto koncepte estetike një esteti an- 
glez të specializuar në estetikë në Universitetin e Kembrixhit dhe se 
ai ia ka kthyer përgjigjen se bëhet ijalë për një teori të re estetike 460 , 
duket sa qesharak aq edhe vetë përbuzës, edhe pse shkruesi e ka për- 
mendur si fakt lavdërues për Fishtën. Madje, në një letër për Atë Pal 
Dodajn, dorëshkrim i vitit 1910, Fishta flet për bashkim konceptesh të 
ndryshme estetike dhe letrare në veprën e vet: 


457 Edhe studiuesi i letërsisë popullore A. N. Berisha konstaton eklektizmin e koncepteve 
estetike të Fishtës. Shih: A. N. Berisha, Pikësime estetike mbi artin e fjalës, Shpresa, 
Prishtinë, 2003, fq. 27. 

458 Aurel Plasari thotë: 

„I veçanësuar në hulumtime, edhe si objekt edhe si metodë, vendosja e lidhjeve të 
Fishtës mendimtar bëhet e vështirë. A thua se përafrimet, në vend që ta afrojnë, e 
largojnë, duke i uajsuar gjithë sa në mendimin e tij mund të ketë origjinale, pra të 
papërafrueshme." 

Shih: Aurel Plasari, Fishta meditans, në Fishta, Estetikë dhe Kritikë, Hylli i Dritës dhe 
Shtëpia e Librit, Tiranë, 1999. 

459 Ky studiues tendon edhe ta përkufizojë teorinë estetike të Fishtës, edhe pse vetë nuk e 
bën këtë. Shih: Kujtim M. Shala, Shinimet e Fishtës, AIKD, Prishtinë, 2002. 

460 Aurel Plasari, Fishta meditans, në Fishta, Estetikë dhe Kritikë, Hylli i Dritës dhe 
Shtëpia e Librit, Tiranë, 1999, fq. 24. 

„Kshilla qi m’jep, lidhun me formen e stilin qi duhet perdorë në kte 
pjesë të tretë (të Lahutës së Malcis, plotësim imi, B. K.), asht e drejtë. 
Me gjith kta, tue shfrytëzue të njajtën formë dhe tue ia bashkue stilin 
popullor atij klasik, do të perpiqem (...).“ 461 

Fishta këtu flet për bashkim të qëllimshëm të stilit klasicist me atë 
popullor, e këtë të fundit romantikët e kishin shndërruar në burimin 
kryesor për letërsinë e tyre. 


461 Fishta, Estetikë dhe kritikë, Hylli i Dritës & Shtëpia e Librit, Tiranë, 1999, fq. 191. 

II. KRAHASIME PËRGJITHËSUESE 
TË FISHTËS ME MENDIME TË TJERA 
ESTETIKE-KRITIKE 

II. 1. Krahasime përgjithësuese të Fishtës me Pjetër 
Bogdanin 

Duke shqyrtuar veprën Çeta e Profetëve (1675-1685) të Pjetër Bog- 
danit (rreth 1630-1689), një vepër universale, Ibrahim Rugova ka 
përmbledhur disa mendime estetike të Bogdanit të dhëna në kontekste 
të ndryshme dhe këtyre koncepteve ua ka kushtuar një vend të rëndë- 
sishëm në veprën e tij Vepra e Bogdanit (1982). Rugova e kornizon 
mendimin estetik të Bogdanit në filozofinë dhe estetikën e Mesjetës: 

“E bukura realizohet në planin ontologjik si esencë, si qenie e qenies 
më të lartë Zotit dhe si inkarnim i tij në qeniet dhe fenomenet e tjera 
në natyrë.” 462 

Ky koncept i të bukurit lidhet me etikën, sepse sipas konceptit mes- 
jetar të krishter nuk ka të bukur pa etikë. 

Këto koncepte të Bogdanit, sado të pasistemuara e anësore, i ka njo- 
hur Fishta. Konceptet e Fishtës përkojnë me këto të Bogdanit, jo vetëm 
për shkak të kontaktit me veprën e Bogdanit, por nga shkaku se kon- 
ceptet e të dyve kanë një burim: filozofinë dhe estetikën e Mesjetës, me 
epërsinë e Fishtës se ai i ka zhvilluar konceptet e tij edhe me gërshe- 
timin e koncepteve estetike të Hegelit. 


462 Ibrahim Rugova, Vepra e Bogdanit, fq. 113. 

II.2. Krahasime përgjithësuese të Fishtës me Jeronim 
De Radën 

Krahasimi i parë, i thellë, i koncepteve estetike të Fishtës në traditën 
letrare shqiptare duhet të bëhet detyrueshëm me konceptet estetike të 
De Radës, më së pakut për dy arsye: së pari De Rada është poeti i parë 
romantik shqiptar dhe njëri prej dy poetëve më të mëdhenj romantikë, 
së dyti për shkak se Parimet e estetikës (1861) i De Radës është traktati i 
parë estetik prej një autori shqiptar, edhe pse i shkruar në italisht. 

Siç është vënë në dukje edhe nga studiuesit e tjerë, ka një dallim mid- 
is koncepteve teorike dhe estetike mbi të cilat janë krijuar veprat e De 
Radës dhe atyre të cilat ai i ka shprehur në librin Parime të Estetikës , 463 
Në shumë koncepte të tija të shtruara në Parime të Estetikës De Rada 
flet si një klasicist. Ne këtu nuk duam t’i klasifikojmë këto koncepte, 
por vetëm po i përmendim për krahasime të mëtejme. Kështu, për të 
Bukurën ai thotë se “gjendet kudo në botë, ai është i pakufijshëm” 464 , 
e që është koncept klasicist për të bukurën objektive. Po ashtu, ai e vë 
në lidhje të dobishmen me të bukurën afërsisht si klasicistët: “Pra, e 
dobishmja dhe të Bukurit janë dy burime të së Mirës njerëzore...” 465 , 
dhe vë në lidhje të pashkëputshme estetikën dhe etikën, përkatësisht të 
bukurit me qëllimin moral: “Kudo që është të Bukurit, aty gjithmonë 
gjendet edhe morali”. 466 

Në anën tjetër, De Rada shqyrton dhe mbarështon në Parime të es- 
tetikës shumë koncepte estetike dhe sidomos poetike të romantizmit. 
Kështu ai flet për atdheun dhe dashurinë ndaj tij si për një qëllim moral 

463 Rexhep Qosja, Historia e letërsisë shqiptare, Romantizmi II, fq. 140. 

464 De Rada, Vepra 7, Parime të estetikës, Rilindja, Prishtinë, 1988, fq. 154. 

465 De Rada, Vepra 7, Parime të estetikës, fq. 155. 

466 De Rada, Vepra 7, Parime të estetikës, fq. 159. 

të artit, flet për arsimimin e qytetërimin e popujve, për Kolegjin e Shën 
Adrianit etj. Në veçanti, kur De Rada flet për këngët popullore shqip- 
tare dhe bukurinë e paanë të tyre 467 dhe për gjuhën popullore ai flet si 
një romantik i vërtetë, duke e ngritur gjuhën pothuajse në një kategori 
estetike: 

“Duke përkujtuar këngën e vjetër popullore, në të cilën ruhen gjur- 
mat e pavdekshme të jetës sonë vetanake, bindemi se në gjuhën shqipe 
jeton shpirti ynë” 468 . 

Për dallim nga konceptet eklektike të shprehura në Parime të Este- 
tikës, në veprën e tij letrare De Rada u përmbahet besnikërisht teorive 
dhe rregullave romantike të shkrimit. Letërsia e tij është fund e krye ro- 
mantike: edhe në rregullat e shkrimit, edhe në frymën e përgjithshme, 
edhe në tematikën, motivet e në idetë poetike, edhe në figuracion etj. 

Duhet të përmendet edhe fakti se në librin e De Radës ka edhe 
kundërshti mendimesh. Kështu, ai për të bukurit thotë se është kudo 
në natyrë (të bukurit objektiv), ndërsa në një vend tjetër thotë se 
„është lehtë të kuptosh se çdo gjë e bukur është, në të vërtetë, koncept i 
mendjes“ 469 , (të bukurit subjektiv). 

Duke përfunduar për konceptet estetike të De Radës mund të themi 
se dallimet midis veprës letrare të tij, të shkruar mbi parime e teori ro- 
mantik, dhe veprës së tij estetike Parime të estetikës, në njërën anë dhe, 
gërshetimi i koncepteve të estetikës klasiciste e romantike, në anën 
tjetër, na bëjnë të besojmë se De Rada nuk pati jo vetëm një sistem 
të krijuar të mendimit estetik, por ai nuk pati edhe një sistem unik të 

467 De Rada, Vepra 7, Parime të estetikës, fq. 180-184. 

468 De Rada, Vepra 7, Parime të estetikës, fq. 208. 

469 De Rada, Vepra 7, Parime të estetikës, fq. 159. 

mendimit estetik. Prandaj, duhet të besojmë se konceptet estetike të 
De Radës janë gërshetime konceptesh të ndryshme të cilat nuk mund 
të paraqesin një sistem unik të mendimit estetik, por që mbizotërohen 
nga koncepte romantike. Edhe Ibrahim Rugova pak a shumë ka këtë 
përfundim: 

„...vepra e De Radës Parime të estetikës (1861) ku kemi një plat- 
formë të interesimeve estetike romantike përgjithësisht.“ 470 

Edhe Sabri Hamiti pak a shumë bën të njëjtin përfundim: 

“Parime të estetikës, si vepër teorike e estetike, bashkon në vete, 
teorinë romantike mbi poezinë, të bazuar kryesisht në përvojën per- 
sonale poetike dhe në estetikën personale të De Radës dhe etikën e 
krishterë.. .”. 471 

Mirëpo, Ibrahim Rugova sugjeron një qasje nga një kënd tjetër ndaj 
veprës së De Radës: 

“Me këtë rast shprehim mendimin tonë se vepra e De Radës, duhet 
të kuptohet në metodë, e jo të kualifikohet si fragmentare e heterog- 
jene, apo si përmbledhje pikëpamjesh të ndryshme sepse fushat e jetës 
dhe të filozofisë që i përdorë ai, metodologjikisht, mund të konsidero- 
hen si argumente shkencore për të argumentuar filozofinë e tij të së 
Bukurës dhe të se Ndershmes.” 472 

Duke krahasuar konceptet estetike të Gjergj Fishtës me ato të De 
Radës mund të përfundojmë: 

edhe De Rada edhe Fishta kanë shkruar traktate estetike, me qëllim 
të krijimit të një sistemi të tyre estetik; 


470 Ibrahim Rugova, Kahe dhe premisa të kritikës letrare shqiptare 1504-1983, fq. 47. 

471 Sabri Hamiti, Studime letrare, fq. 93. 

472 Ibrahim Rugova, Kahe dhe premisa të kritikës letrare shqiptare 1504-1983, fq. 52-53. 

edhe De Rada edhe Fishta nuk kanë një sistem të krijuar të men- 
dimit estetik, por konceptet e tyre ngjajnë në absorbim të disa kon- 
cepteve e mendimeve estetike, shpeshherë të ndryshme midis tyre, e 
nganjëherë ngjajnë edhe në koncepte të kompiluara estetike; 

derisa De Rada nuk ka arritur të krijojë një sistem unik të mendimit 
estetik, të pakundërshtueshëm në vetvete, Fishta gërsheton ato kon- 
cepte estetike që mund të gërshetohen: konceptet e Shën Augustinit e 
Tomë Akuinit me konceptet romantike të Hegelit; 

edhe De Rada edhe Fishta në shqyrtimet e tyre estetike nisen nga 
kategoria kryesore estetike: të bukurit. 

derisa De Rada kalon katërçipërisht kufijtë e estetikës së tij në veprën 
e tij letrare, duke shkruar vepra tërësisht romantike, Fishta u përmba- 
het parimeve të tij estetike dhe rregullave e teorive të shkrimit klasi- 
cist, duke gërshetuar edhe në letërsinë e tij parime e rregulla klasiciste 
dhe ato romantike: në format poetike, në metrikë dhe në gjinitë letrare 
Fishta është klasicist, ndërsa në tematikën, në motivet, në idetë poetike 
dhe në mesazhet poetike ai është edhe romantik edhe pasromantik; 

edhe në lidhshmërinë e estetikës me shoqërinë e shtetin De Rada ka 
koncepte më moderne, të ndikuara nga Revolucioni Borgjez Francez, 
ndërsa Fishta ka koncepte mesjetare për një komb, koncepte teologjike 
për kombin. 473 


473 Ibrahim Rugova, Kahe dhe premisa të kritikës letrare shqiptare 1504-1983, fq. 342. 
Shih shkrimet publicistike të Fishtës: Perlimi i Perkohshmjes (HYLLIIDRITËS, nr. 1, 
1913), Shteti e Besimi (Posta e Shqypnisë, nr. 19,1916), Lajçizmi në Prendim? (HYLLI 
I DRITËS, nr. 9 dhe 10, 1933), Kisha Katolike ka trajtue kulturen oksidentale (HYLLI 
IDRITËS, nr. 4, 5,6, 1923), Arsim apo luftë kundra Katoliqizmit në Shqypni? (HYLLI 
I DRITËS, nr. 7, 1923) etj. 

II.3. Fishta dhe kritika letrare e Konicës 

Me shkrimin e njohur Kohëtore e letrave shqipe 474 , një manifest i kri- 
tikës letrare shqipe, shkruar më 1906, Faik Konica (1875-1942) bëhet 
themeluesi i kritikës moderne letrare shqipe. Studiuesi i tij i parë i tërë- 
sishëm, Sabri Hamit, në librin Faik Konica: Jam unë (1991) thotë: 

„Faik Konica është quajtur edhe më përpara, kritiku i parë i shqipes, 
jo pse ky i pari shkroi kritika me vlerë për veprat shqipe dhe shfaqi ide 
për vepra dhe për autorë shqiptarë, që më vonë ose u zhvilluan më tej 
ose u kritikuan rëndë, po pse është i pari që kritikën letrare e shkroi 
me një vetëdije letrare, e përkufizoi si zhanër letrar dhe, më në fund, 
e përkufizoi funksionin e saj në kuadrin e zhvillimit të letërsisë kom- 
bëtare.“ 475 

Përqasja e mendimit dhe e shkrimit kritik të Konicës me atë të 
Fishtës shkon jo në drejtim të përafrimit, por në drejtim të largimit. 
Sa më shumë ta përimtosh këtë përqasje aq më e madhe bëhet largësia 
midis dy autorëve tanë të mëdhenj, të cilët jetuan në të njëjtën kohë dhe 
jetuan të njëjtën kohë. Ky dallim vjen e bëhet edhe më i thellë, jo vetëm 
në mendimin kritik, por edhe në vlerësimin e veprave të ndryshme 
letrare, në veprat të cilave ata u referohen dhe për të cilat shkruajnë. 
Kështu, deri sa Fishta është i prirë kah klasikët grekë e romakë, Konica 
përkthen pjesë të epit indas Kalidasa, pjesë nga përrallat arabe Një mijë 
e një net. Derisa Fishta shkruan ode, elegji dhe himne, Konica shkru- 
an tregime të shkurtra, proza poetike, ese. Derisa Fishta shkruan epin 
nacional, Konica sprovon romanin dhe kritikën letrare. Derisa Fishta 


474 Shkrimi do të citohet sipas Faik Konica, Vepra 1, zgjedhur e përgatitur nga Nasho 
Jorgaqi, Botimet Dudaj, Tiranë, 2001, fq. 243-248. 

475 Sabri Hamiti, Studime letrare, fq. 287. 

angazhohet për një koncept teologjik për shtetin, Konica angazhohet 
për demokracinë parlamentare. Derisa Fishta shprehë shumë koncepte 
mesjetare për organizimin e shoqërisë e të shtetit, Konica është mod- 
ern në të gjitha pikëpamjet sociale. Kështu, ndoshta fjalët modern për 
Konicën dhe tradicionalist për Fishtën shprehin më së miri dallimet 
midis këtyre dy kolosëve të letrave shqipe. 

Konica është modern në kuptimin e plotë të fjalës në kritikën e tij: 
Kritika është gjykim subjektiv, por i mbështetur në fakte konkrete. 
Kritika bëhet edhe vetë vepër letrare. Në metodologjinë e kritikës 
Konica mbështetet në përqasje, në krahasimin e vlerës së një vepre me 
vlerën e krejt kryeveprave të letërsisë botërore. Konica argumenton 
katërcipërisht se atdheu dhe letërsia janë dy gjëra. Ai ngre zërin, madje 
parodizon, kritikën e deriatëhershme himnizuese shqiptare. 476 

Në fund Konica e përkufizon kështu rolin e kritikës ndaj letërsisë: 
„... se letrëtyra nuk mund të rritet pa një kritikë, e cila nga një anë 
gatitë këndonjësit për të kuptuar më mirë veprat, nga tjatër anë i bën 
shkronjësit të shkruajnë me më kujdes.“ 477 

Edhe pse ka disa gjëra që i përafrojnë interesimet e Fishtës me ato 
të Konicës në çështje të kritikës, si: edukimi i lexuesit për letërsinë 
(Fishta, sikurse edhe Konica kritikon lexuesin për mosinteresim ndaj 
letërsisë 478 ), sikurse Konica që kishte hapur një rubrikë të veçantë për 
prezantimin e librave shqip në revistën e tij Albania, duke hapur kësh- 
tu derën për kritikën recensuese në letërsinë shqipe, edhe Fishta hapë 
një rubrikë të veçantë, të mbiquajtur Bibliografi në Hyllin e Dritës, me 
qëllim të prezantimit kritik të librave të letërsisë etj., janë katër çështje 

476 Faik Konica, Vepra 1, fq. 243-248. 

477 Faik Konica, Vepra 1, fq. 248. 

478 Te Fishta, Estetikë dhe Kritikë, fq. 123. 

themelore për mendimin kritik në të cilat dallimet midis Fishtës dhe 
Konicës janë të mëdha. Këto çështje janë: hapja e letërsisë shqipe ndaj 
letërsisë botërore, përmes metodës së përqasjes; dallimin midis ideve 
patriotike dhe letërsisë; kritika himnizuese dhe kritika vlerësuese dhe 
metoda studimore e kritikës, apo kritika moderne, si mohim i kritikës 
biografiste. 

II.3.a. Metoda e gjykimit: hapja e letërsisë shqipe ndaj letërsisë 

botërore. 

Duke folur për metodologjinë e kritikës me të cilën Konica do t’i 
qaset letërsisë në revistën e tij Albania, ai thotë se do të përqas veprat e 
autorëve të veçantë me ato që trajtohen në historinë e letërsisë botërore 
si kryevepra letrare. Edhe nëse kjo përqasje nukbëhet e drejtpërdrejtë, 
ajo ekziston në vetëdijen e kritikut, sepse vetëdija e tij është e ndërtu- 
ar mbi vlerat letrare të atyre kryeveprave. Nuk ka dyshim se kjo është 
një qasje e re në kritikën letrare shqipe dhe qasje e re ndaj veprave e 
autorëve shqiptarë. Në këtë mënyrë Konica po e hapte letërsinë shqipe 
ndaj letërsisë botërore, duke i futur veprat e autorët shqiptarë në garë 
me kryeveprat botërore. 

Me këtë metodë gjykimi për letërsinë shqipe, si pjesë e letërsisë 
botërore, Konica po e absorbonte metodologjinë e studimit historik të 
letërsisë në Evropë, të filluar me idetë e }. G. Herderit (1744-1803) dhe 
veprës së tij Këngëpopullore (1778-1779) dhe të stabilizuar me esenë e 
T. S. Eliotit Tradita dhe talenti individual (1919). 479 

Vetëm një qasje e tillë mund ta bënte letërsinë shqipe pjesë inte- 
grale të letërsisë botërore. Deri atëherë autorët shqiptarë kishin krijuar 

479 Zejnullah Rrahmani, Probleme të metodës në shkrimin historiko-letrar, në Letërsia si 
e tillë, Toena, Tiranë, 1996, fq. 17-22. 

ekskluzivisht për lexuesin shqiptar. Qëllimi më i madh i tyre ishte të 
bëheshin poetë me famë kombëtare, çfarë e patën arritur padyshim 
romantikët De Rada e Naim Frashëri dhe pasromantiku Gjergj Fishta. 
Çështë e vërteta, De Rada kishte pasur një prirje për ta tejkaluar hor- 
izontin e letërsisë shqiptare, duke marrë fjalë lëvdate edhe nga Viktor 
Hygo (1802-1885) 480 , por e gjithë kjo pati mbetur në kuadër të nismës 
personale për ta bërë të njohur veprën e vet edhe në rrethe jashtësh- 
qiptare. 481 Veprat e autorëve shqiptarë ishin çmuar nga lexuesi shqiptar, 
madje edhe në rrethe më to vogla, si është rasti me letërsinë pararo- 
mantike shqiptare në gjuhën shqipe. Marin Barleti (rreth 1460-1530) 
është i pari dhe deri në shekullin XX i fundit shkrimtar shqiptar që ka 
qenë njëkohësisht autoritet letrar në gjithë Evropën, por ai ka shkruar 
në latinisht e jo në shqip. Rrethi i lexuesve shqiptarë kishte hlluar të 
kultivohej, e po ashtu edhe autorët shqiptarë. Konica thotë: 

„Nuk u shtua shunmë numri i librave që dalin, as i këndonjësve; po 
cilësia e që të dyve u përmirësua.” 482 

Letërsia shqiptare, sipas Konicës, duhej të ballafaqohej në krahasim 
(përqasje) me vlerat më të larta të letërsisë botërore dhe vetëm atëherë 
ne do të krijonim një vlerësim real për letërsinë shqiptare. 


480 Viktor Hygo kështu e lavdëron poetin De Rada: 

„Kush dëshiron të shohë plotësimin e poezisë romantike moderne, të lexojë „Këngët e 
Milosaut" të zotëri Jeronim De Radës“. 

Shih: Jup Kastrati, Studime për De Radën, fq. 236 dhe fusnota 20, fq. 262. 

481 Përveç me autorë të mëdhenj të Rilindjes Shqiptare, De Rada pati letërkëmbime me 
shumë albanologë të shquar evropianë, ndërsa pati fjalë miradije për veprën e tij nga 
poeti francez Alfons de Lamartin (1790-1869), nga Aleksandër Dyma Ati (1802- 
1870), nga poeti provansal Frederik Mistral (1830-1914), nga shumë poetë italianë etj. 
Që më 1856 vargje të De Radës janë përkthyer në gjermanisht nga H. K. G. Shtir. Shih: 
J. Kastrati, Studime për De Radën, fq. 301; Robert Elsie, Histori e letërsisë shqiptare, 
Dukagjini, Pejë, 2001, fq. 122. 

482 Faik Konica, Vepra 1, fq. 243. 

II. 3. b. Letërsia dhe Atdheu 

Dallimi i letërsisë prej atdheut dhe i poetit prej patriotit është qa- 
sja tjetër moderne që e dallon Konicën nga tradita letrare shqiptare. 
Derisa Fishta vazhdon me traditën e vjetër të Renesancës italiane për 
artin si dije e filozofi 483 , duke e marrë shkrimtarin si “mendimtar e filo- 
zof” 484 , Konica shkëputë çdo lidhshmëri të poetit me profesionet dhe 
me fushat e tjera të dijes, si filozofia, etika etj. dhe e shkëputë poetin 
nga patrioti, poezinë nga atdheu, lidhje kjo tepër e fuqishme në gjithë 
letërsinë shqiptare, që nga fjalia e parë autoriale e shkrimtarit të parë 
shqiptar Gjon Buzukut: 

“U Doni Gjoni, i biri i Bdek Buzukut, tue u kujtuom shumë herë 
se gluha jonë nukë kish gja të ndigluomë n së shkruomit shenjtë, n së 
dashunit së botësë sanë.. .” 485 

e deri te bashkëkohaniku më i ri i Konicës, Ernest Koliqi, i cili 
deklaron: 

„Shqipnija ma parë u krijue prej poetënvet në shpirt të Shqiptarvet 
me kangë qi ngjallshin afshin për liri e mandej u shugurue me gjak të 
deshmorvet të shtymun m’u ba flije prej atyne kangve.“ 486 

Duke bërë këtë shkëputje që nuk është mohim i temës së atdheut në 
poezi, por vlerësim i poezisë në efektet artistike e jo në argumentimin 
patriotik, Konica hapë një shteg të ri në letërsinë shqipe për kritikën 
letrare, duke ripozicionuar edhe kritikën edhe letërsinë në rrjedhën 
moderne të letërsisë e të kritikës letrare botërore. Kjo shkëputje ka të 


483 Gilbert-Kun, Istorija estetike, fq. 148-149. 

484 Fishta, Estetikë dhe Kritikë, fq. 44, Letër At Pal Dodajt e vitit 1910. 

485 Meshari i Gjon Buzukut, botim kritik, punuar nga Eqrem Çabej, pjesa e dytë, Univer- 
siteti Shtetëror i Tiranës, 1968, fq. 387. 

486 Erenst Koliqi, Fishta interpret i shpirtit shqiptar, fq. 52. 

bëjë në radhë të parë me kritikën. Jo vetëm në kulturën shqiptare, por 
pothuajse në gjithë kritikën evropiane deri te shkolla formaliste dhe 
strukturaliste, e të cilat sollën kritikën e tekstit letrar, kritika është kup- 
tuar në lidhje të ngushtë me moralin, me filozofinë, me religjionin, me 
shoqërinë apo me vetë autorin e veprës. Në këtë prizëm kritika letrare 
shqiptare nuk është vonuar ndaj kritikës evropiane, ndërkaq koncepti i 
Konicës për shkëputjen e kritikës nga morali mund të vlerësohet edhe 
si anticipues. 487 

II. 3. c. Kritika himnizuese dhe kritika vlerësuese. 

Konica mëton të ndërpresë edhe një traditë tjetër në kritikën letrare 
shqiptare, do të thosha, jo vetëm në kritikën letrare, por në letërsinë në 
përgjithësi: kritikën letrare himnizuese dhe stilin himnizues të letër- 
sisë e të kritikës. Studiuesi i letërsisë Sabri Hamit, duke folur për him- 
nizimin si prosede krijues te Naim Frashëri, thotë: 

„Himnizimi si prosede krijues u duk në letërsinë shqipe, që te au- 
torët e vjetër, në radhë të parë si himnizim i derivuar i Shkrimit të 
shenjtë. Në letërsinë e romantizmit dhe në letërsinë e Rilindjes, ky 
himnizim kaloi në një rrafsh të ri tematik dhe kishte të bënte përgjithë- 
sisht me rindërtimin poetik të një të kaluare kombëtare të lavdit e të 
madhështisë...“ 

Dhe më tej: 


487 Umberto Eko thotë: 

“Ka qytetërime, i pari nga të gjithë qytetërimi anglosakson, ku-të paktën deri në ard- 
hjen e New Criticism-it- biseda rreth veprave letrare ishte para së gjithash ishte bisedë 
morale”. 

Shih te libri Për letërsinë, Dituria, 2007, fq. 159. 

„Po letërsia shqipe nuk është liruar kurrë nga himnizimi si prosede 
krijues, sa herë është kënduar fati kombëtar,, e kaluara e tij, etosi i tij, 
etnosi...“ 

Për të përfunduar: 

„Himnizimi është i pranishëm dhe prodhor edhe në letërsinë bash- 
këkohore shqipe pa marrë parasysh se si prosede i tillë sot edhe nuk 
ka dhënë veprat më të mira, qofshin edhe nga pena e shkrimtarëve të 
mëdhenj.“ 488 

Fishta njihet, si në kritikën letrare, në polemikë e ashtu edhe në 
poezinë e tij, si kritikues i rreptë i së keqes dhe lavdërues i madh i së 
mirës. Në kritikën letrare të tij mund të gjejmë edhe gjykime si ky: 

„Se nji ç’do Nazif O. Mamaqi të çohet e t’botojë poshtersi kso dore, 
qi poshtnojnë jo veç kombin shqyptar, por njerzimin mbarë.. .”. 489 

Po në këtë mënyrë ligjërimi të tejkufishëm Fishta edhe i lavdëron 
veprat e poetët: 

„Kto dit kam kndue „Gjermania“ të Heine-s. Kurrnji veper letrare 
nuk më ka ngjallë kaq ndiesi zilije, se sa ky poemth. I mrekullishem! 
Mundet me e perftyrue si nji shenjestore të mbushun plym me zgjeta 
t’barbarit...“. 490 

Në të dy format e veta, edhe si gjykim negativ edhe si gjykim pozitiv, 
ky tip ligjërimi i Fishtës është himnizues dhe korrespondon katërçipër- 
isht me ligjërimin himnizues tradicional shqiptar. 

Këtë prosede krijues, sa i vjetër, aq i thellë në letërsinë shqipe, mëton 
ta ndërpresë Konica kur e quan tallje e jo himnizim. 491 Ai merr një 


488 Sabri Hamiti, Studime letrare, fq. 159-160. 

489 Fishta, Estetikë dhe Kritikë, fq.139. 

490 Fishta, Estetikë dhe Kritikë, fq. 156, letër At P. Dodajt, 1908. 

491 Faik Konica, Vepra 1, fq. 247. 

shembull të këtillë të kritikës himnizuese dhe thotë se nuk do të kishte 
mënyrë tjetër më të mirë për ta tallur një vepër letrare se sa ta vlerësoje 
himnizueshëm. Ai gjykon preras këtë rrjedhë: 

“Lirizmi nuk ka punë me kritikën, edhe u lutem këndonjësve të ga- 
titen për një kohëtore më të ftohtë.” 492 

II. 3. d. Metoda e kritikës letrare-kritika moderne si mohim i 

kritikës biografiste 

Derisa Fishta në konceptet e tij për metodën e kritikës letrare i për- 
ket kritikës biografiste të Ipolit Tenit (1828-1893), Konica kapërcen 
kornizën e autorit dhe kritikën e vlerëson vetëm si një gjykim për ve- 
prën letrare. 

Fishta thotë: 

“Tue njoftë autorin e nji vepre, kritiku e ka ma leht mbasandej me 
dhanë nji gjyq permi vlerë të veprës si mendim, si stil e mandej edhe 
si qellim. S’mundet me kenë qi shpirti i autorit-edhe me lesh në kjoftë- 
mos ta lajë gjurmen e vet në vepër të tij.” 493 

Ndërsa Konica është krejt tjetër: 

“Kritika është një gjykim, -një gjykim i vlerës së librave.” 494 

Asgjë më shumë dhe asgjë jashtë kësaj. 

Ne këtu vetëm përmendëm sipërfaqësisht afërsitë e vogla midis 
Fishtës e Konicës, u ndalëm më përmbajtësisht te tri dallimet themelore, 
për të vënë re se, edhe pse bashkëkohanikë, të krijuar me idealet e Ril- 
indjes Kombëtare shqiptare, Fishta e Konica janë dy botë të ndryshme 


492 Faik Konica, Vepra 1, fq. 247. 

493 Gjergj Fishta, Përndritje/publicistikë, fq. 287-288. 

494 Faik Konica, Vepra 1, fq. 243. 

letrare. Fishta vazhdon të mbetet edhe në kritikën letrare dhe në kon- 
ceptet estetike nxënës gjenial i estetikës krishtere të Mesjetës, ndërsa 
Konica dishepull dhe paralajmërues i modernizmit shqiptar. 495 


495 Sabri Hamiti, Studime letrare, fq. 271. Ai thotë: 

“Faiku është nismëtari i modernitetit shqiptar, që kërkon e zbaton një model të ri kul- 
ture shqiptare.” 

PËRFUNDIME 

Duke përfunduar shqyrtimin e shkurtër për konceptet estetike, po- 
etike dhe kritike të Gjergj Fishtës, mund të gjykojmë: 

Fishta hyn në radhën e shkrimtarëve të paktë shqiptarë të kohës së 
vet dhe të traditës që ka mëtuar të krijojë një traktat origjinal estetik, 
të shkruar në shkrimin Shinime estetike: mbi natyrë t’Artit (1933). Ky 
shkrim i Fishtës dhe shumë mendime estetike të shfaqura në shkrime 
të diskurseve të ndryshme e në letra private, janë shumë të rëndë- 
sishme, jo vetëm për të kuptuar mendimin estetik dhe kritik letrar të 
poetit tonë, por edhe për studimin e mendimit estetike e kritik letrar 
shqiptar; 

konceptet estetike të Fishtës nuk paraqesin një sistem unik dhe 
origjinal të mendimit estetik, sado ka disa studiues, të cilët nga dëshira 
të mira pretendojnë këtë shkallë të zhvillimit të mendimit estetik të 
Fishtës; 

në konceptet estetike të Fishtës ai vazhdon mësimet estetike të Shën 
Augustinit, i cili nga ana e tij ishte i ndikuar thelbësisht nga esteti pa- 
gan Plotini, ndërsa e ndikoi fuqimisht filozofin dhe estetin krishter 
mesjetar Shën Ihoma Akuinin (1225-1274) 496 , duke i përafruar ato me 
disa mësime të Renesancës italiane për botën e pavarur të veprës ar- 
tistike e deri te mendimi estetik i Hegelit për gjeniun krijues, për të 


496 “Është thënë se Shën Thoma është për Shën Augustinin si Aristoteli për Platonin”, shih 
te Gilbert-Kun, Istorija estetike, fq. 121; 

“Ai bashkoi në një sintezë të shkëlqyer pikëpamjet e filozofisë klasike dhe teologjisë së 
krishterë. Më saktë, Akuini “krishtëroi” filozofinë e Aristotelit.”, shih te S. E. Stumpf, 
Filozofia/historia dhe problemet, fq. 165. 

bukurën subjektive dhe për punën që bën poeti, rikrijimin, me të cilën 
afrohet apo imiton zotin që ka krijuar natyrën e kozmosin; 

duke paraqitur koncepte të shkollave të ndryshme estetike, Fishta 
i ka harmonizuar (përkundër disa kundërshtive të vogla) në një tërësi 
kohezive në mënyrë origjinale, sado nuk mund të flasim për një sistem 
origjinal, siç pretendojnë Aurel Plasari, Kujtim M. Shala e ndonjë tjetër. 
Rëndësia e këtyre koncepteve qëndron në teorinë e dy Rruzullimeve, 
e që është ekzistimi i botës së pavarur të veprës letrare, e cila edhe pse 
është brenda botës reale, nuk është pjesë e botës reale. Kjo teori, e vjetër 
së pakut që nga Humanizmi dhe Renesanca evropiane (Filip Sidni) 
është shumë interesant për mendimin estetik dhe kritik letrar shqiptar, 
sepse e ndanë veprën letrare nga bota tjetër, arti shndërrohet në botë 
më vete, në qendër, veprimtari e përafërt me atë të zotit kur ka krijuar 
rruzullimin etj. Kjo teori, pra, është e rëndësishme, sepse vë artin e 
letërsinë në qendër të botës, e që si filozofi është botëkuptim i Hegelit, 
i cili për herë të parë në historinë e njerëzimit vuri estetikën dhe kup- 
timet estetike në themelin e filozofisë së vet, ndërsa si koncept estetik 
është romantik; 

duke qenë tradicionalist edhe në konceptet estetike dhe në men- 
dimin kritik Fishta rri afër poetëve të rrethit letrar shkodran, por rri 
larg De Radës e Naim Frashërit nga tradita dhe edhe më larg nga Faik 
Konica në bashkëkohësi. 

FISHTA DHE LETËRSIA SHQIPTARE E 
TRADITËS 

-PËRFUNDIMET E PËRGJITHSHME 

Shqyrtimi krahasues i veprës së një poeti me gjithë traditën letra- 
re të rrethit të tij kulturor shërben, së paku për tri arsye kryesore: së 
pari, për të parë se si ajo letërsi ka zhvilluar disa elemente deri te poeti 
që shqyrtohet, së dyti, për të parë më kthjellët vendin e atij poeti në 
tërësinë letrare të trungut të tij dhe së treti, për të parë ndikimet që ka 
bërë ai mbi poetët e tjerë. Në studimin tonë Fishta dhe letërsia shqip- 
tare e traditës këtyre tri të priturave studimore mund t’u shtohet edhe 
një: njohja e vlerave të veprës së Fishtës. 

Shqyrtimi krahasues i veprës së Fishtës me traditën letrare shqiptare 
e sjell në dritë të re jo vetëm veprën e Fishtës, por edhe shumë mar- 
rëdhënie letrare brenda shqiptare, zbulimi i të cilave krijon një pamje 
të re për zhvillimin në kontinuitet të letërsisë shqipe dhe të elementeve 
të veçanta të saj. 

Nocioni krahasim në metodologjinë e punës është më i gjerë si qasje 
dhe krijon mundësi më të shumta sesa nocioni ndikim. Ne mund të 
bëjmë krahasime midis dy autorëve apo dy veprave letrare, pa folur për 
ndikime. Ndryshe është me nocionin ndikim. Vetëm pasi kemi folur 
për krahasime midis autorit A dhe atij B ne mund të flasim edhe për 
ndikime. Çështja komplikohet edhe më shumë, sepse ndikimet mid- 
is A dhe B nuk janë të thjeshta e lineare, edhe kur A kronologjikisht 
ka jetuar përpara B. Kështu, autorët tanë të vjetër të Veriut dhe Fishta 
kanë trajtuar mitin e gjuhës shqipe, por a është ndikuar Fishta prej tyre, 

si është rendi kronologjik, apo nëpërmjet një autori të tretë, kjo është 
më vështirë të dihet. Duke folur për ndikimet letrare midis dy autorëve 
Umberto Eko thotë: 

“Megjithatë, nuk mund të flasësh për konceptin e ndikimit në letër- 
si, në filozofi, dhe deri në kërkimet shkencore, po nuk vure në majë të 
trekëndëshit (A dhe B, plotësim imi, B. K.) një X. A të quajmë me këtë 
X kulturën, zinxhirin e ndikimeve të mëparshme? Për të qenë koher- 
entë me ligjëratat tona të këtyre ditëve, le ta quajmë më mirë gjithësia e 
enciklopedisë. Duhet marrë në konsideratë ky X dhe kurrë më shumë 
se në rastin e Borgesit duhet marrë në konsideratë, meqë ashtu si Xhoj- 
si, megjithëse në një mënyrë tjetër, ai e ka përdorur kulturën universale 
si mjet loje.”497 

Eko i jep rëndësi të madhe këtij X, e që është një rreth më i gjerë 
ndikimesh të përgjithshme apo të veçanta e që ka lidhje si me A, ashtu 
edhe me B. 

Njëjtë, sikurse Eko flet për marrëdhënien e tij me Borhesin e Xho- 
jsin edhe në këtë punim ne kemi shkuar kah rezymimi në tri shkallë: 

krahasimi i veprës së Fishtës me traditën letrare shqiptare, duke 
veçuar ngjashmëritë dhe ndryshimet; 

përcaktimin e vijës së ndikimit tradita-Fishta, të shkallës së ndik- 
imit (përkim, ngjashmëri, përpunim i mëtejmë, marrje e drejtpërdre- 
jtë etj.), duke pasur këtu parasysh gjithnjë rolin e X në trekëndëshin e 
Ekos. Si pasojë, shumë ndikime te Fishta vetëm janë evidentuar, por pa 
e kuptuar deri në fund sesi ato kanë ardhë deri te Fishta; 


497 Umberto Eko, Për letërsinë, Dituria, 2007, fq. 118. 

përkufizimi i veçantive letrare të Fishtës në marrëdhënie me tra- 
ditën letrare shqiptare, si rezultat i krahasimit dhe ndaj letërsisë në 
përgjithësi. 

Gjatë tërë shqyrtimit kam qenë para shumë pyetjeve e dilemave, 
disa prej të cilave i kam zgjidhur e disa nuk i kam zhvilluar deri në 
fund, për arsye të kufizimeve metodologjike. E vlerësoj të rëndësishme 
që edhe ato dilema të pa zgjidhura të jenë në një formë pjesë e këtij 
shqyrtimi, prandaj do t’i sjell në këtë pjesë rezymuese. 

Dilema e parë ka të bëjë me marrëdhënien e Fishtës si autor ndaj 
veprës letrare: a është Fishta një poet, që shkruan poezi për krijimin 
e një kombi të lirë, apo një historian, që përshkruan luftën dhe psi- 
kologjinë e një kombi në formim e sipër? Përgjigja e parë do të mund 
të ishte pohuese për dy pyetjet, se Fishta ka qenë edhe poet edhe histo- 
rian, por kjo të futë në një kurth. Pohimi i pyetjes së parë do ta lironte 
Fishtën nga akuzat e “ahistoricizmit” të tipit Të kritikës real-socialiste 
etj.(se Fishta ka shkruar gjëra të paqena apo të idealizuara, kështu e ka 
shtrembëruar realitetin), ndërsa mohimi i pyetjes së dytë do ta lironte 
atë nga akuzat për “ahistoricizmin” e tipit të Mehdi Frashërit etj. (se 
Avdyl Frashëri nuk ka pasur të veshur fustanellë në Lidhjen e Prizrenit, 
ashtu si paraqitet në Lahutën e Malcis). 

Dilema e dytë ka të bëjë me marrëdhënien e veprës së Fishtës ndaj 
shoqërisë: a është vepra e Fishtës vepër realiste, që trajton idealet e sho- 
qërisë shqiptare, apo një vepër jashtë kohës që trajton ideale të perën- 
duara të shoqërisë shqiptare ose ideale që do të duhej të perëndonin? 

Dilema e tretë ka të bëjë me marrëdhënien e Fishtës dhe veprës së 
tij me rrethin shoqëror: a është Fishta poeti kombëtar shqiptar apo një 

poet provincialist? Fishta është akuzuar si poet provincialist, por me 
veprën e tij ai është poeti që këndoi botën shqiptare në tërësinë e saj më 
mirë se asnjë poet tjetër shqiptar. 

Dilema e katërt lidhet me rolin e Fishtës në lëvrimin e gjuhës shqipe 
dhe të gjuhës poetike në veçanti. A pati dobi lexuesi dhe letërsia shqipe 
nga gjuha nëndialektore e Fishtës? Në njërën anë themi se pati dobi 
nga ijalësi origjinal shqip, por në anën tjetër kjo e ka ngarkuar negativ- 
isht komunikimin e veprës me lexuesin. 

Dilema e radhës, jo e fundit, ka të bëjë me metodologjinë e studimit 
tonë: a është studimi ynë shqyrtim i vlerave letrare të Fishtës në dritën 
e të njëjtave nga tradita letrare shqiptare apo krahasim i vlerave dhe i 
parimeve themelore letrare të Fishtës me ato të traditës letrare shqip- 
tare? 

Por, pyetja qendrore e këtij shqyrtimi, pavarësisht nga këto dile- 
ma, mund të thjeshtësohet kështu: si e absorboi Fishta traditën letrare 
shqiptare dhe sa e ndikoi ky absorbim veprën e tij autoriale? Kjo është 
pyetja e parë që ka qëndruar gjatë tërë kohës mbi studimet fishtiane. 
Nuk ka as edhe një studiues të Fishtës të mos ketë përkitur, qoftë edhe 
shkarazi, këtë temë. Shqyrtimi ynë Fishta dhe letërsia shqiptare e tra- 
ditës ka sjellë disa përgjigje thelbësore. 

Ndikimi i fuqishëm i autorëve të vjetër të Veriut. Përgjigja e parë 
thelbësore është ndikimi i fuqishëm i autorëve tanë të vjetër të Veriut 
te shumë autorë të mëvonshëm në letërsinë shqipe. Historia e letërsisë 
shqipe nuk ka pasur një përgjigje të duhur deri më tash në këtë çështje. 
Përmenden fakte përgjithësuese, si është për shembull dashuria e mad- 
he e Lasgush Poradecit për Pjetër Bogdanin (1630-1689) dhe Cuneus 

Prophetarum (1675-1685) e tij, por nuk janë shqyrtuar dhe nukjanë 
hetuar ndikimet e drejtpërdrejta të autorëve të vjetër te pasardhësit. 
Krahasimi i veprës së Fishtës me letërsinë hlobiblike është mbresëlënës: 
Fishta, jo vetëm që ka njohur veprën e Bogdanit e të Budit, por ai është 
ndikuar prej tyre në disa drejtime: ndikime të sferës estetike-etike, nd- 
ikime të koncepteve krijuese dhe të ideve letrare e poetike dhe ndikime 
tekstore-letrare. 

Nga ky mbushullim ndikimesh duhet veçuar mitin letrar për gjuhën 
shqipe, i tfilluar nga shkrimtari i parë shqiptar Buzuku, ndikim që ka 
prekur pothuajse të gjithë poetët shqiptarë të të gjitha periudhave le- 
trare. Po ashtu, kthimi i Fishtës dhe i shkrimtarëve proklasicistë shko- 
dranë te fjalësi i autorëve të vjetër të Veriut dhe përdorimi i atij fjalësi 
në veprat e tyre origjinale dëshmon fuqishëm ndikimin që kanë pasur 
baballarët e letërsisë shqipe. Ndikimet hetohen edhe në vetë tekstin 
letrar, si është njëmbëdhjetërrokëshi i Bogdanit dhe ai i Fishtës, figura 
e Zanës te Budi dhe roli i madh i Zanës te Fishta, motivi i vdekjes në dy 
poezitë e Budit dhe në dy poezitë e Fishtës etj. 

Në historitë e letërsisë shqipe gjithnjë është lënë një zbrazëti midis 
letërsisë së autorëve të vjetër të Veriut dhe letërsisë nacionale shqiptare, 
të cilën zbrazëti historianët kanë provuar ta mbufatin me poezinë e 
bejtexhinjve apo me iluminizmin. Shqyrtimi i veprës së Fishtës, në këtë 
marrëdhënie, është dëshmia më e fortë se ekziston një lidhje ndikimi 
midis kësaj letërsie dhe autorëve të shekullit XIX e XX. Nuk ka një 
ndarje apo një zbrazëti midis këtyre dy letërsive. Letërsia filobiblike 
e autorëve të vjetër të Veriut jo vetëm ka vazhduar të mësohet nëpër 
shkollat katolike shqiptare gjatë gjithë kohës, por ajo është absorbuar 

edhe prej krijuesve dhe ka qenë e pëlleshme në ndikimin e vet te au- 
torët e mëvonshëm. 

Një entitet letrar. Duke shqyrtuar marrëdhëniet e veprës së Fishtës 
me rrethin e letrarëve françeskanë e jezuitë të Shkodrës në fundshek- 
ullin XIX dhe hllimshekullin XX, në njërën, si dhe duke shqyrtuar nd- 
ikimet që ka pësuar Fishta nga këto rrethe letrarësh, qofshin shqiptarë 
apo të huaj, në tjetrën anë, kemi ardhur në përfundim se ekziston një 
rreth i gjerë i letrarëve, që kanë orbituar rreth Shkodrës dhe kishës 
katolike shqiptare në shekullin XIX dhe në fillim të shekullit XX dhe 
letërsia e tyre ka shumë më tepër elemente të njëjta e të afërta me veten 
sesa me çdo drejtim a shkollë tjetër letrare shqiptare, prandaj si e tillë 
edhe duhet të trajtohet, pra si entitet letrar më vete. Historianët e letër- 
sisë shqipe e kanë hetuar këtë mëvetësi të kësaj letërsie, por asnjëherë 
nuk e kanë trajtuar si të tillë e as nuk i kanë dhënë një emër të qën- 
drueshëm. Ne e kemi shënjuar këtë entitet si shkollë proklasike shko- 
drane dhe ky nocion ka dy përparësi: së pari shënjon afërsinë teorike 
të këtyre rretheve letrare me klasicizmin, pa e identifikuar tërësisht me 
të, duke lënë kështu derën hapur edhe për marrëdhëniet e saj me dre- 
jtime të tjera, si romantizmi dhe, së dyti eliminon një varg nocionesh 
të tjera, si shkolla françeskane, shkolla jezuite, shkolla katolike etj., të 
përdorura nga historianë të ndryshëm të letërsisë. 

Kjo letërsi qëndron midis letërsisë filobiblike dhe letërsisë së roman- 
tizmit, në kuptimin e parimeve e elementeve letrare e jo në kohë. Ajo 
përmban në vete elemente të të dy këtyre letërsive, mirëpo në formën 
dhe në rregullat poetike, e herë herë edhe në idetë poetike, ajo është 
klasiciste. 

Fishta është në lidhje me këtë rreth letrarësh nga një anë. Ai është 
ndikuar prej këtij rrethi në parime të përgjithshme letrare, si shkrimi 
i letërsisë fetare, poezia satirike, marrëdhënia me letërsinë popullore 
dhe me letërsinë e autorëve të vjetër të Veriut, parimi etik Atme e Fe, 
i cili është boshti moral i veprës së Fishtës etj. Fishta nuk është nd- 
ikuar prej këtij rrethi letrarësh edhe në tekstin letrar, që do të thotë 
se ndikimi i këtij rrethi te Fishta nuk qe shumë i fuqishëm, sepse ky 
rreth nuk kishte prodhuar vepra letrare madhore. Por, disa parime të 
përgjithshme letrare, që lidheshin me kulturën, me fenë, me racën, me 
qasjen ndaj letërsisë dhe rolit të saj në shoqëri etj., gjithsesi e kanë nd- 
ikuar Fishtën. 

Universalizmi dhe sintetizmi i Fishtës, De Radës dhe i Bogdanit. 
Një ndikim tjetër i letërsisë filobiblike të Veriut te Fishta është edhe 
konceptimi i veprës letrare nga vetë autori i saj. Këtu mund të vërteto- 
jmë një lidhje të fuqishme të drejtpërdrejtë midis Bogdanit dhe Fishtës. 
Vepra e Bogdanit, qoftë si tërësi, qoftë vetëm një pjesë e saj, në thelbin 
e vet është universale dhe sintetizuese. Stanca e Bogdanit, e quajtur 
Krijimi i Rruzullimit, ka vetëm tetë vargje njëmbëdhjetërrokëshe, por 
është universale sepse flet për krijimin e rruzullimit dhe sintetizuese, 
sepse përfshin gjithë procesin e krijimit të rruzullimit brenda atyre 
tetë vargjeve. Edhe vetë vepra e Bogdanit Cuneus Prophetarum (1675- 
1685) është universale, sepse përfshin materie të gjithanshme letrare, 
shkencore, fetare, morale etj. dhe është sintetizuese, sepse bashkon në 
një tërësi të mrekullueshme dijet dhe vizionin për temat që shqyrton. 

Mbas Bogdanit, por pandikueshëm nga ai, De Rada është universal- 
ist dhe sintetizues i letërsisë. Është universalit, sepse me veprën e mad- 

he të tij paraqet një shekull shqiptar, me synimin për të rikrijuar botën 
shqiptare paraosmane, ndërsa është sintetizues, sepse në këtë vepër ai 
integroi gjithë trashëgiminë letrare shqiptare që njihej prej tij. 

Fishta është universalisti dhe sintetizuesi i tretë i madh në traditën 
letrare shqiptare. Ai u ndikua më shumë nga Bogdani sesa nga De Rada. 
Ai e ka konceptuar Lahutën e Malcis njëlloj si Bogdani veprën e tij. 
Lahuta e Malcis është vepër universale, sepse përfshin fatin e përgjith- 
shëm të një kombi, historinë dhe vizionin e tij dhe, është sintetizuese, 
sepse përfshinë gjithë historinë, kulturën, moralin, besimin, gjuhën, 
mitet dhe traditën e atij kombi. Edhe po ta kishim ftuar vetë Fishtën të 
na tregonte se cila është risia e veprës së tij, e paparë, qoftë në sferën e 
ideve poetike, përkatësisht në sferën e tematikës, formave poetike, var- 
gut, figurës, strukturës ndërtimore, personazhit etj., ai nuk do të kishte 
mundur të përmend qoftë edhe një element. Roli i Fishtës në letërsinë e 
vet është te fakti se ai i ka rivendosur elementet e mëhershme, sipas një 
vlerësimi të tij në një rend të ri, duke krijuar kështu botën e tij letrare. 
Kështu, Fishtën me të drejtë mund ta quajmë një arkivist të letërsisë 
shqipe. 

Kjo qasje konceptuale ndaj veprës letrare i bën Bogdanin, De Radën 
dhe Fishtën universalistët dhe sintetizuesit më të mëdhenj në letërsinë 
tradicionale shqiptare. 

Klasicizmi dhe romantizmi i Fishtës. Në përdorimin e formave 
poetike dhe të vargut poetik Fishta është një prej poetëve më të pa- 
sur shqiptarë. Në këto forma poetike dhe në metrikë ai është klasi- 
cist i disiplinuar. Edhe në përdorimin e tetërrokëshit popullor shqip- 
tar ai është klasicist i disiplinuar. Fishtën e kanë cilësuar me të drejtë 

mjeshtër të vargut. Ai shkëlqen, sidomos, me njëmbëdhjetërrokëshin 
satirik, si te otava rima e Palokë Cucës. Nuk mund të gjendet në his- 
torinë e letërsisë shqipe edhe një rrjedhë aq ritmike e rrëfimit epik, si 
në epin Palokë Cuca. Në fushën e gjinive letrare Fishta është po ashtu 
klasicist: ai shkruan lirikën, epin, satirën dhe dramën, katër zhanret e 
preferuara të klasicistëve. Ndryshe nga ajo që do të mund të pritej prej 
një klasicisti të tillë të disiplinuar, në idetë poetike, Fishta është roman- 
tik: ai i kthehet letërsisë popullore, gegnishtes nëndialektore, miteve le- 
trare romantike dhe koncepteve letrare të romantikëve, gjëra këto krejt 
të kundërta me parimet klasiciste. Kjo botë e përbashkët klasiciste dhe 
romantike te Fishta qenëson në gjithë veprën e tij. Shembuj edhe më të 
dukshëm janë dramat Ifigenija nAulli, një tragjedi tërësisht klasiciste, 
në temë dhe në idetë poetike dhe Juda Makabe, një tragjedi tërësisht 
romantike, në temë dhe në idetë poetike. I njëjti fenomen letrar mund 
të shihet edhe brenda një vepre të tij, si p.sh. te drama lirike Jerina, ase 
Mbretnesha e lulevet. 

Sado që duket kontradiktore, format klasiciste dhe idetë romantike 
janë harmonizuar në veprën e Fishtës, duke e nxjerrë kështu veprën e 
tij një hap jashtë kufijve të klasicizmit dhe të romantizmit, e kështu ajo 
ka marrë vulën e mëvetësisë letrare. 

Tradicionalisti (Fishta) dhe risimtari (Naimi). Fishta shkruan brenda 
formave tradicionale të letërsisë dhe të shkrimit letrar, qoftë në format 
poetike, qoftë në metrikë dhe në temat letrare. Ai ka sjellë në letërsinë 
shqipe tema të reja (si konfhkti shekullor shqiptaro-sllav), por format 
e reja poetike, eksperimenti me vargje e me forma janë krejt të huaja 
për të. I vetmi eksperiment i Fishtës është marrëdhënia e tij e veçantë 

me letërsinë popullore, përkatësisht marrja e teksteve popullore dhe 
trupëzimi i tyre në Lahutë të Malcis, por edhe ky eksperiment i tij nuk 
është tërësisht origjinal. Në anën tjetër, poeti romantik Naim Frashëri, 
një brez njerëzor më i vjetër se Fishta, është eksperimentuesi më i madh 
i traditës letrare shqiptare. Fishta dhe Naimi janë dy botë tërësisht të 
ndryshme në këtë aspekt. Derisa Naimi, vetëm brenda një poezie për- 
dorë forma të ndryshme poetike, vargje të ndryshëm metrikë, ritëm 
të ndryshëm poetik etj., Fishta vende-vende e rrezikon lexueshmërinë 
e tekstit poetik për hir të rregullave të metrikës. Figurativisht, Naimi 
mund të simbolizohet me shpërthimin e burbuqes, ndërsa Fishta me 
punën e bletës. Naimi sjell në letërsinë shqipe gjithçka të re: prej vargut 
e deri te format poetike e idetë poetike. Fishta sjell përkryeshmërinë e 
formave e të ideve të mëhershme poetike dhe të temave të mëhershme 
letrare. 

Çështje të prurjeve të Fishtës. Historianët e letërsisë duke studiuar 
autorët veç e veç gjithmonë mëtojnë të japin përgjigjen në pyetjen se 
çka i sjell një autor i caktuar hapësirës së tij letrare e kulturore. Edhe 
vepra e Fishtës është shqyrtuar në marrëdhënie me këtë pyetje. Fishta 
sjell në letërsinë shqipe: 

ligjërimin e pastër epik (jo vetëm në Lahutën e Malcis, në Palokë 
Cucën dhe poezitë tjera epike, por edhe në lirikë e në dramë); 

ode kulmore; 

i jep shpirt shqiptari njëmbëdhjetërrokëshit; 

krijon ligjërimin satirik; 

sjell tema të reja (bota e malësorit shqiptar, lufta shqiptaro-sllave, 
tema e qytetarisë etj.); 

ligjërimin kundërshtues etj., 

por, me gjithë këto risi, Fishta nuk është poet risimtar, nuk është 
eksperimentues si Naimi. Si kemi dëshmuar, ai është tradicionalist në 
çështje të formave poetike, të figuracionit, të trajtave të ligjërimit, të 
ideve poetike etj. Ai është, poende, universalist dhe sintetizues i vlerave 
të mëparshme letrare. Çdo vepër e tij, çdo pjesë e veprës së tij është sin- 
tezë e vlerave të mëparshme. Të qenët risimtar apo tradicionalist, orig- 
jinal apo sintetizues në letërsi nuk e paragjykon vlerën letrare të veprës 
së një autori, jo vetëm në letërsi po në të gjitha fushat humaniste. Kurrë 
nuk është dhënë një gjykim përfundimtar për epërsinë ndaj njëri tjetrit 
të risimtarit e origjinalistit Platon dhe të tradicionalistit, universalistit 
e sintetizuesit Aristotel. Por, pavarësisht nga prurjet e reja në letërsinë 
shqipe, prurja më e madhe e Fishtës sinteza e një epoke të tërë të epikës 
popullore me idealet e një shekulli themeltar për historinë shqiptare. 

Bota shqiptare (Fishta) dhe shpirti shqiptar (Naimi). Fishta, si uni- 
versalist dhe sintetizues i madh në letërsinë shqipe, natyrisht që me 
veprën e tij ka paraqitur tërësinë e botës shqiptare. Ai nuk lëshohet 
në ndjenjat, mendimet e emocionet e pafundme të personazhit. Per- 
sonazhi dhe karakteri i tij shërben vetëm për të paraqitur fatin e kolek- 
tivitetit, në këtë rast të etnikumit. Gjithçka që është e përgjithshme, që 
ka të bëjë me etnikumin, si gjuha, mitet, besimet, nacioni, feja, ide- 
alet, shteti etj., janë më të rëndësishme se klithmat, se mendimet, se 
dëshirat e se travajat e personazhit. Prandaj vepra e Fishtës më shumë 
i ngjan një historie të përgjithshme shqiptare apo një enciklopedie të 
përgjithshme shqiptare, apo një bible shqiptare, sesa thjesht një poezie, 
një drame apo një epi. Sikurse De Rada më herët, vetëm se në kahe 

tjetër, në drejtim të së ardhmes, Fishta ka synuar që me veprën e tij 
të paraqesë botën e vërtetë shqiptare, ose atë që do të duhej të ishte 
si model për botën shqiptare. Ndryshe nga Fishta, kryepoeti tjetër 
shqiptar, Naim Frashëri, fokusohet edhe në ndjenjat më intime të per- 
sonazhit, në dëshirat, në dhimbjet, në dashuritë etj., pra në gjithë atë që 
ka të bëjë me botën e brendshme të personazhit, me shpirtin e shqip- 
tarit. Naimi edhe kur shkruan për botën e jashtme shqiptare, si për 
natyrën, bujqësinë dhe bagëtinë e shqiptarëve, ai përsëri preokupohet 
me pasthirrmat e qengjit të larguar nga kopeja. Këto dy prirje letrare, 
të dy poetëve tanë të mëdhenj, duken shprehimisht përmes dy figu- 
rave: hiperbolës dhe litotës. Hiperbola është figura më karakteristike e 
Fishtës dhe ajo shpreh gjërat më të mëdha sesa janë në përmasat reale, 
shpreh madhështinë dhe botën e madhe shqiptare. Litota është figu- 
ra më karakteristike e Naimit dhe ajo shpreh gjërat më të vogla se në 
përmasat reale të tyre, shprehë botën e brendshme shqiptare, botën e 
brendshme të individit, shpreh shpirtin shqiptar. 

Babai i satirës. Në historinë e letërsisë shqipe Fishta, bashkë me A. Z. 
Cajupin, mbeten etërit e satirës. Fishta e boton më 1907 veprën satirike 
Anzat e Parnasit, e para e tillë në letërsinë shqipe. Duhet të theksohet 
se satira e tij është një element më shumë që e dallon Fishtën nga ro- 
mantikët. Përveç se është zëfillës i satirës Fishta arrin me sukses të kri- 
jojë modelet e shkrimit të satirës: satirën qytetare dhe satirën politike, 
të cilat do të ndikojnë satirikët e mëvonshëm, drejt ose tërthorazi. Me 
epin Lahuta e Malcis Fishta nuk do të ndikojë poetët e mëvonshëm, 
por do ta përmbyllë një shekull përpjekjesh të poetëve të tjerë, si De 
Rada, Gavrill Dara i Riu, Naim Frashëri dhe Zef Skiroi, për të shkruar 

epin nacional shqiptar. Fishta është poeti i fundit në Evropë që shkroi 
epin nacional, një formë poetike kjo historike dhe për vetë kohën kur 
Fishta e shkroi Lahutën e Malcis. Atë që nuk e arriti me kryeveprën e 
tij, ndikimin e poetëve pasardhës, Fishta e arrin me satirën e tij. Epin 
komik Palokë Cuca duhet ta gjykojmë përjetë si një vepër të papërfun- 
duar, përndryshe në asnjë vepër tjetër nuk shfaqet mjeshtëria poetike 
e Fishtës si këtu. 

Fishta i pavarur. Përkufizimi i veprës së Fishtës nga aspekti i dre- 
jtimeve apo shkollave letrare ka qenë për të gjithë studiuesit e tij jo 
vetëm një sfidë po edhe një kurth përrallor. Studiuesit kanë provuar ta 
lidhin Fishtën me këtë apo atë shkollë a drejtim letrar. Ai është shumë 
i afërt me klasicistët evropianë, por është i afërt edhe me romantikët, 
ndërsa Boalo dhe Hygo janë dy botë të ndryshme. Ai shkruan drama 
klasiciste si Ifigenija nAulli por edhe drama romantike si Juda Makabe. 
Ai shkruan ode për vdekjen, si lirika Nji lule vjeshtet, por edhe himne 
të flakta patriotike. Ai shkruan epin kombëtar Lahuta e Malcis, por 
edhe epin komik Palokë Cuca. Ai shkruan për mitet romantike shqip- 
tare, por me vargun klasicist dhe me metrikën klasiciste. Ai ndikohet 
prej Budit e Bogdanit, merr guximshëm tekste letrare nga letërsia pop- 
ullore, kundërshtohet me romantikët, rikrijon boshtin moral të veprës 
së vet përmes traditës popullore “Ndera e t’Parëve” dhe përmes traditës 
françeskane “Atme e Fe”. Ai proklamon, në njërën anë, konceptet este- 
tike të Plotinit, të ardhura deri te ai përmes filozofëve kristianë Shën 
Augustini dhe Toma Akuini, ndërsa, në anën tjetër, vjen në përfun- 
dimin romantik se bota e krijuar prej artistit është më e mirë se bota 

materiale e krijuar prej vet Zotit. Ai shkruan mijëra vargje fetare, e në 
anën tjetër ndërton një botë të tërë mitesh shqiptare parakrishtere. 

Një Fishtë të tillë nuk mund ta lidhësh për këtë drejtim apo për atë 
shkollë letrare, për këtë teori apo atë koncept estetik. Nëse nisemi nga 
metodologjia skolastike për ta lidhur Fishtën me çdo kusht me ndonjë 
drejtim letrar, atëherë do të krijojmë mundësinë e gabimeve të mëdha. 
Duhet nisur nga faktet empirike, pra nga vetë vepra e Fishtës për të 
ardhur në një përfundim teorik dhe estetik. Fishta ka elemente të njëjta 
apo të ngjashme edhe me klasicistët, edhe me romantikët; merr prej 
letërsisë së vjetër shqiptare, edhe prej letërsisë popullore; ka shumë 
parime letrare, shumë ide e motive letrare të ngjashme me romantikët, 
por ka shumë të tilla me të cilat kundërshtohet me romantikët. A është 
e gjithë kjo një dëshmi e fortë se Fishta është origjinal, ai është botë le- 
trare më vete, se ai është i pavarur në letërsinë e tij? Po. Vepra e Fishtës 
është botë letrare më vete dhe parimet që përcaktojnë këtë mëvetësi 
letrare nuk kanë të bëjnë vetëm me atë që quhet “origjinalitet i poetit” 
që më tepër, përkojnë me shfaqje të veçanta letrare. Si çdo entitet le- 
trar, ai ka marrë shumë prej të gjithëve, por ka arritur të krijojë uni- 
versin e tij letrar, në të cilin vetë është zoti, krijuesi. Fishta nuk mund 
të lidhet vetëm me një ndikim letrar. Ai ka sintetizuar gjithë përvojën 
letrare shqiptare, këtë apo atë drejtim letrar, këtë apo atë rreth letrar 
dhe përvojën letrare popullore. Ai sado që ka shkruar për konceptet e 
tij estetike nuk ka arritur të krijojë një sistem estetik i cili do të përlig- 
jte veprën e tij letrare. Ai ka arritur në një përfundim më ndryshe: ka 
shkruar veprën letrare dhe kjo vepër letrare buron dhe përligj koncep- 
tet e tij estetike. Në këtë kuptim, Fishta është njëri prej klasikëve më të 

mëdhenj të letërsisë shqipe. Ai ka krijuar rregullat për letërsinë e vet 
dhe vepra e tij funksionon përkryeshëm brenda këtyre rregullave. 

Çështje të kundërshtive fishtiane. Fishta është i njohur si poet i 
kundërshtive: 

ai shkruan epin kombëtar në fillim të shekullit XX, atëherë kur epi 
si gjini letrare i takonte historisë; 

ai shkruan poezinë sipas metrikës klasiciste, por temat dhe idetë 
poetike i ka thellësisht romantike; 

ai merr nga epika popullore struktura të tëra tekstore, këngë të tëra, 
po përsëri është origjinal në epin e tij; 

ai shkruan epin nacional Lahutën e Malcis, ku e krijon një Shqipëri 
të madhërishme, e njëkohësisht shkruan epin satirik Palokë Cuca, në 
të cilin e përqesh po këtë Shqipëri. 

në jetë ai është prift, ndërsa në letërsinë e vet fut tema, motive, figu- 
ra dhe personazhe pagane; 

në shkrimet e diskursit politik e social ai jo vetëm nuk është tolerant 
në çështje të fesë, poende është radikal, ndërsa në letërsinë e tij ai është 
mbrojtësi më i madh i shqiptarizmit si ideologji mbi çdo ideologji e fe. 

Ai shkruan kryeveprën e tij me tema të luftës së shqiptarëve kundër 
pushtuesit osman, ndërsa merr medalje nga sulltani osman. 

Shumë vargje të poezisë së tij, por edhe në prozën e diskursit publi- 
cistik, fillojnë me pjesët mohuese e pohuese “jo, po”, ndërsa është bërë 
i famshëm vargu kundërshtues Oj Zanë, t’këndojm...t’vajtojm deshta 
me thanun. 

Vargu i kundërshtive fishtiane nuk përfundon me kaq. Tash mund 
të shtrohet pyetja: a është Fishta, nga aspekti letrar poet i kundërshtive 
dhe i paradokseve? 

Cili është kuptimi i kundërshtive midis klasicizmit dhe romantizmit 
në letërsinë shqipe? Cili është funksioni i arealit kulturor e social të epit 
antik dhe atij klasicist për letërsinë shqipe? Për të gjitha këto pyetje dhe 
shumë të tjera ne nuk mund të japim përgjigje origjinale, por vetëm 
përgjigje të mësuara nga librat e historive të letërsisë evropiane. Letër- 
sia shqipe, sa do të jetë e ndikuar nga letërsitë evropiane, deri edhe te 
fakti që është pjesë e trungut letrar evropian, ajo nuk ka ecë në rrugën 
që e përcaktojnë poetikat e ndryshme evropiane. Letërsia shqipe nuk i 
ka shumë nga këto kundërshti, sepse zhvillimi i saj ka ecë në një rrugë 
origjinale. Nëse për letërsinë italiane periudha epike përfundon me 
Tason në shekullin XVI, për letërsinë shqipe periudha epike nuk ka 
qenë e përfunduar deri te Fishta. Nëse në letërsinë franceze poetika 
romantike e Hygos është kundërshtuar deri në detaje me poetikën kla- 
siciste të Boalos, në letërsinë shqipe të shekullit XIX kanë bashkëjetuar 
së pakut katër drejtime e shkolla letrare: iluminizmi + klasicizmi + ro- 
mantizmi + simbolizmi. Nëse në letërsitë evropiane mendimi krishter 
ka mundur çdo koncept tjetër fetar, çdo ide tjetër pagane, në letërsinë 
shqiptare janë zhvilluar bujshëm deri në gjysmën e dytë të shekullit XX 
kulte parakrishtere, në njërën dhe, është zhvilluar deri në mbizotërim 
të çdo ideologjie tjetër kulti etnik, i njohur si Kulti i t’Parve (gjaku, gju- 
ha dhe tradita), në anën tjetër. 

Nëse Fishta në veprën e tij është edhe klasicist edhe romantik, nëse 
shkruan epin nacional në fillim të shekullit XX, nëse madhëron dhe 
përqesh Shqipërinë, nëse është prift dhe shkruan për tema pagane, të 

gjitha këto kundërshti dhe paradokse janë zhvillime origjinale të letër- 
sisë dhe të kulturës shqiptare, ndërsa Fishta i ka bartur edhe në veprën 
e tij. Këto kundërshti e paradokse nuk e shëmtojnë Fishtën, por dësh- 
mojnë se ai është poet origjinal shqiptar dhe jo poet libresk e rob i kësaj 
apo asaj poetike. 

Çështje të trashëgimisë fishtiane. A është e rrezikuar sot vepra e 
Fishtës? 

Po. Jo më nga trysnitë politike, por nga vetvetja. Vështirësitë e lex- 
imit dhe të kuptimit e rrezikojnë veprën e Fishtës. Qysh në lindje të saj 
kjo vepër është ballafaquar me këtë problem. Asnjë studiues apo lexues 
i tij nuk e ka të qartë pse Fishta ka shkruar në një të folme dialektore 
që krijon vështirësi kuptimi! Një poet tjetër i madh shqiptar, Asdreni, 
ankohet se vështirë po e kuptonte Lahutën e Malcis. Aktori i njohur 
Reshat Arbana më pati thënë se Fishta është më i mirë kur recitohet se 
sa kur lexohet. 

A mund të zgjidhet ky problem? A mund të bëhet një redaktim 
gjuhësor i veprës së Fishtës? A mund të lexohet më lehtë dhe të përje- 
tohet më thellë lirika e Fishtës apo Lahuta e Malcis, për shembull, nga 
nxënësit e shkollave të mesme apo nga studentët, pas një redaktimi 
gjuhësor? A është, fundja, legjitim një redaktim gjuhësor i një vepre 
poetike? Këto pyetje nuk kanë sot përgjigje, mbeten të hapura dhe për 
diskutim, por nuk duhet të injorohen. 

Në përmbyllje të këtij shqyrtimi ne veçuam përfundimet më inte- 
resante, më të domosdoshme dhe të panjohura deri më tash. Mirëpo, 
është më se e sigurt se nuk kemi arritur t’i zbulojmë të gjitha lidhjet e 


285 





Bajram Kosumi 


veprës së Fishtës me traditën letrare shqiptare. Edhe në të ardhmen 
mbetet të vazhdohen shqyrtimet në këtë drejtim. Është interesant një 
shqyrtim i tillë midis Fishtës dhe bashkëkohësve të tij. Vetëm pas një 
shqyrtimi të tillë shterues të marrëdhënieve të poetëve të mëdhenj 
shqiptarë me traditën letrare shqiptare dhe botërore mund të shkruhet 
një histori më e plotë dhe më e saktë e letërsisë shqipe. 

[Prishtinë, 2008] 

Krijimi i Rruzullimit (tingëllima III, IV, V, VI), HYLLII DRITËS, 1936, 
nr.10. 

ZARISHI, PJETËR, Vjerrsha të pabotueme të t’Ëmzot P. Zarishit / 
Krijimi i Rruzullimit (tingëllima VII, VIII, IX, X, XI), HYLLIIDRITËS, 
1936, nr. 11. 

WAJLDER LEIN, ROUZ, Majat e Shalës (përkthyer nga Avni Spa- 
hiu), Rilindja, Prishtinë, 1997. 

XHIKU, ALI, Duke lexuar letërsinë e traditës, Dituria, Tiranë, 2003. 

XHOLI, ZIJA, Pesë mendimtarët më të vjetër të kulturës sonë kom- 
bëtare, ASHSH, 2003. 

YAMAMOTO, KAZUHIKO, The Etikal structure ofKanun and cul- 
tural implications/Struktura etike e Kanunit dhe nënkuptimet e saj kul- 
turore, Printed in the United States of merica, March, 2005. Përkthyer 
dhe përgatitur për botim nga Dr. Selahedin A. Velaj. 

ZAMPUTI, INJAC, Fishta, koha njeriu vepra, Pasqyra, Tiranë, 1993. 

ZEJNULLAHU, ADEM, Figura e Oso Kukës në këngëtpopullore dhe 
në Fahutën e Malcis të Gjergj Fishtës, GJURMIME ALBANOLOGJIKE 
(folklor dhe etnologji), Instituti Albanologjik i Prishtinës, nr. 26, 1996. 

ZHEJI, GJERGJ, Bazat e vargëzimit shqiptar, Rilindja, Prishtinë, 
1990. 

ZHEJI, GJERGJ, Elemente të vargëzimit në Fahutën e Malcis, HYLLI 
I DRITËS, numër i posaçëm, Tiranë, 1996. 

ZHEJI, GJERGJ, Vëzhgime metrike, Rilindja, Prishtinë, 1981. 

Aa. Nn., Historia e letërsisë shqiptare, Rilindja, Prishtinë, 1989 (sipas 
botimit të ASH të RPS të Shqipërisë, 1983). 

Aa. Nn., Historinë e Popullit Shqiptar, 7-/7, ASHSH, Instituti i His- 
torisë, Botimet Toena, Tiranë 2002. 

Aa. Nn., Recnik knjizevnih termina, Nolit, Beograd, 1992. 

Aa.Nn., Letërsia si e tillë, probleme të vlerësimit të trashëgimisë sonë 
letrare (akte të Konferencës shkencore në Tiranë, organizuar nga Ak- 
ademia e Shkencave dhe Instituti i Gjuhësisë dhe i Letërsisë, më 28-29 
mars 1996), Toena, Tiranë, 1996. 

Aa. Nn., Historia e letërsisë shqiptare të realizmit socialist, ASH e 
RPS të Shqipërisë, Instituti i Gjuhës dhe i Letërsisë, Tiranë, 1978. 

IKU, Recnik knjizevnih termina, Nolit, Beograd, 1992. 

Këngë popullore të Rilindjes Kombëtare, Instituti Albanologjik i Pr- 
ishtinës, Prishtinë, 1978. 

Balada dhe legjenda, Instituti Albanologjik i Prishtinës, Prishtinë, 
1974. 

Koleksioni i HYLLIT TË DRITËS i hulumtuar 
në Bibliotekën Kombëtare dhe Universitare të 
Kosovës 


Numri i parë i HYLLIT TË DRITËS doli në tetor 1913. Ende pa 
u mbushë një vjet, në korrik 1914 revista ndalohet prej administratës 
ndërkombëtare të Shkodrës, për shkak të artikullit “Nji komedi e pan- 
dershme e XX qindvjetë” të Gjergj Fishtës. Periudha e dytë e daljes së 
revistës fillon në maj 1921 dhe përfundon në dhjetor 1924. periudha e 
tretë e daljes fillon në janar 1930 dhe zgjatë deri në përfundim të Luftës 
së Dytë Botërore. 

Mbas shumë dekada heshtjeje të dhunshme, më 1993 me nismën 
dhe nën drejtimin e Aurel Plasarit rifillon botimi i revistës HYLLIT TË 
DRITËS. 


HYLLII DRITËS, 1921, nr. 1. 

1. Poezia e Mjedes “Lissus”, fq. 22-27. 

HYLLII DRITËS, 1921, nr. 2. 

1. Rubrika “Bibliografi”, recensioni Shqiptarët e të Drejtat e tyne/ 
Fjala e Emzot Luigj Bumçi, mbajtur në Universitetin Katolik të Parisit, 
fq. 96. 

2. P. Gjergj Fishta O. F. M., Shqypnija e lirë (28 Nanduer 1921), fq. 
70-73. 

HYFLII DRITËS, 1921, nr. 4. 

1. P. Gjergj Fishta O. F. M , Kuvendi i Berlinit, fq. 165-170. 

2. (pa autor), Shqiptarët e hartet, fq. 170-179. 

HYLLII DRITËS, 1921, nr. 5. 

1. (pa autor), Mentaliteti i Shqypnis s’Mesme, fq. 193-198. 

2. Rubrika “Bibliografi”, recension, Juda Makabe (1920). 

3. P. Gjergj Fishta O. F. M, Ali Pasha i Guciës, fq. 214-221. 

HYLLII DRITËS, 1921, nr. 6. 

1. P. Gjergj Fishta O. F. M, Lidhja e Prizrendit, fq. 264-270. 

HYLLII DRITËS, 1921, nr. 7. 

1. P. Gjergj Fishta O. F. M, Lidhja e Prizrendit / Nji epizod i të tretit 
ble të “Lahutës së Malcis”, fq. 264-270. 

HYLLII DRITËS, 1921, nr. 7. 

1. P. Gjergj Fishta O. F. M, Lidhja e Prizrendit / Nji epizod i të tretit 
ble të “Lahutës së Malcis”, fq. 352-356. 

2. (pa autor), Shqiptarët e hartet, fq. 339-344. 

HYLLII DRITËS, 1922, nr. I. 

1. (pa autor), Trazimet e Dhetorit, fq. 1-7. 

HYLLII DRITËS, 1922, nr. II. 

1. (pa autor), Papa Benedikti XV, fq. 49-57. 

2. (pa autor), Shqyptarët e hartet, fq. 58-64. 

HYLLII DRITËS, 1922, nr. III. 

HYLLII DRITËS, 1922, nr. IV. 

1. P. Marin Sirdani, Shqyptarët e hartet, fq. 178-186. 

HYLLII DRITËS, 1922, nr. V. 

HYLLII DRITËS, 1922, nr. VI. 

1. P. Gjergj Fishta O. F. M, Kulshedra/ (Nji epizod i të tretit ble të 
“Lahutës së Malcis’j, fq. 271-282. 

HYLLII DRITËS, 1922, nr. VII. 

1. P. Gjergj Fishta O. F. M, Kulshedra/ (Nji epizod i të tretit ble të 
“Lahutës së Malcis’j, fq. 324-331. 

HYLLII DRITËS, 1922, nr. VIII. 

HYLLII DRITËS, 1922, nr. IX. 

1. P. Gjergj Fishta O. F. M, Lugati/Nji epizod i të tretit ble të “Lahutës 
së Malcis”, fq. 433-442. 

HYLLII DRITËS, 1922, nr. X. 

1. P. Gjergj Fishta O. F. M, Deka e Burrnija, fq. 481-483. 

Vërejtje: në këtë numër mungojnë dy shkrime, që duket mirë se janë 
prerë dhe hequr prej revistës. Dy shkrimet janë: P. Gjergj Fishta O. F. 
M, Deka e Burrnija, fq. 481-483, dhe Nji dokument, fq. 476. Por, Bib- 
lioteka kombëtare e ka edhe një ekzemplar tjetër të këtij numri dhe aty 
janë dy njësitë. 

HYLLII DRITËS, 1922, nr. XI. 

1. P. Gjergj Fishta O. F. M, Dervish Pasha/ Nji epizod i të tretit ble të 
“Lahutës së Malcis”, fq.528-534. 

2. A. Marin Sirdani, Shqiptarët e hartet VI, fq. 539-546. 

HYLLII DRITËS, 1922, nr. XII. 

1. A. Marin Sirdani, Shqiptarët e hartet, fq. 568-578. 

1. P. Gjergj Fishta O. F. M, Dervish Pasha/ Nji epizod i të tretit ble të 
“Lahutës së Malcis”, fq. 579-587. 

HYLLII DRITËS, 1923, nr. 1. 

1. P. Gjergj Fishta O. F. M, Cubat / Nji epizodprej vepret “Lahutës së 
Malcis”, fq. 23-32. 


311 



HYLLII DRITËS, 1923, nr. 2. 

1. R Gjergj Fishta O. F. M, Prozodi latine, fq. 71-75. 

HYLLII DRITËS, 1923, nr. 3. 

1. R Gjergj Fishta O. F. M, Prozodi latine, fq. 118-121. 

2. (pa autor), Federata “vatra” e Muzika, fq. 138-144. 

HYLLII DRITËS, 1923, nr. 4. 

1. (pa autor), Kisha Katolike ka trajtue kulturen okcidentale, fq. 145- 
153. 

HYLLII DRITËS, 1923, nr. 5. 

1. (pa autor), Kisha Katolike ka trajtue kulturen okcidentale, fq. 194- 

200 . 

2. R Marin Sirdani, Shqiptarët e hartet, fq. 219-223. 

HYLLII DRITËS, 1923, nr. 6. 

1. (pa autor), Kisha Katolike ka trajtue kulturen okcidentale, fq. 252- 
256. 

HYLLII DRITËS, 1923, nr. 7. 

1. (pa autor), Arsim, apo luftë kundra Katoliqizmit në Shqypni?, fq. 
299. 

(në vend të autorit shkrimi është nënshkruar me DREJTIMI, e që ka 
kuptimin e Redaksisë, shkrimit të drejtuesve të revistës). 

2. R Gjergj Fishta O. F. M, Prozodi latine, fq. 318-320. 

HYLLII DRITËS, 1923, nr.8. 

1. R Gjergj Fishta O. F. M, Mehmet Ali Pasha/ Nji epizodprej vepret 
“Lahuta e Malcis”, fq. 361-373. 

2. Rubrika “Bibliografi”, recensioni Valët e Vijosës-prej Nazif O., 
Mamaçit (1923), fq. 380-383. Autori: Criticus. 


312 



HYLLII DRITËS, 1930, nr. 1. 

1. P. Gjergj Fishta O. F. M, Lahuta e Malcis (Te Ura e Sutjeskës), fq. 
19-30. 

HYLLII DRITËS, 1930, nr. 2. 

1. P. Gjergj Fishta O. F. M, Lahuta e Malcis (Te Ura e Sutjeskës), fq. 
91-105. 

HYLLII DRITËS, 1930, nr. 3. 

1. P. Gjergj Fishta O. F. M, Lahuta e Malcis (Pater Gjoni). 

HYLLII DRITËS, 1930, nr. 4. 

1. (pa autor), Tash qi ashrt ba Shqypnija duen perba shqyptarët, fq. 
185-195. 

2. P. Antonin Fishta O. F. M., Ma ipari Frat në Shqypni, fq. 209-217. 

3. P. Gjergj Fishta O. F. M, Lahuta e Malcis (Pater Gjoni), fq. 218-226. 
HYLLII DRITËS, 1930, nr. 5. 

1. P. Gjergj Fishta O. F. M, Lahuta e Malcis (Në Qafë-Hardhi), fq. 
276-286. 

HYLLII DRITËS, 1930, nr. 6. 

1. P. Gjergj Fishta O. F. M, Lahuta e Malcis (Në Qafë-Hardhi), fq. 
327-336. 

HYLLII DRITËS, 1930, nr. 7-8. 

1. P. Antonin Fishta, Skanderbegu e Françeskajt, fq. 366-376. 

2. P. Gjergj Fishta O. F. M, Lahuta e Malcis (Lekët), fq. 389-401. 
HYLLII DRITËS, 1930, nr. 9. 

1. (pa autor), Lmashku i hyperkultures në Shqypni, fq. 457-468. 

2. P. Gjergj Fishta O. F. M, Ifigenija n’Aulli, Tragediper Institute Fem- 
nore të Shqypnis. 

HYLLII DRITËS, 1930, nr. 10. 

1. P. Gjergj Fishta O. F. M, Ifigenija n’Aulli, Tragediper Institute Fem 
nore të Shqypnis, fq. 561-568. 

HYLLII DRITËS, 1930, nr. 11. 

1. P. Gjergj Fishta O. F. M, Ifigenija n’Aulli, Tragediper Institute Fem 
nore të Shqypnis, fq. 614-621. 

HYLLII DRITËS, 1930, nr. 12. 

1. (pa autor), Nji atentat shurdhë, fq. 641-649. 

2. P. Gjergj Fishta O. F. M, Lahuta e Malcis (Lekët), fq. 658-667. 


HYLLII DRITËS, 1932, nr. 1. 

1. (pa autor), Qytetnimi Shqiptar, fq. 1-4. 

HYLLII DRITËS, 1932, nr. 2. 

1. P. Gjergj Fishta O. F. M, Nji udhtim në Turki të Re, fq. 87-97. 
HYLLII DRITËS, 1932, nr. 3. 

1. P. Atanaz Gegaj O. F. M, Veper arsimore e Françeskajvet në Shqyp 
ni në shekullin XVII, fq. 135-138. 

2. P. Gjergj Fishta O. F. M, Nji udhtim në Turki të Re, fq. 145-154. 
HYLLII DRITËS, 1932, nr. 4. 

1. P. Gjergj Fishta O. F. M, Nji udhtim në Turki të Re, fq. 203-208. 
HYLLII DRITËS, 1932, nr. 5. 

HYLLII DRITËS, 1932, nr. 6. 

1. P. Gjergj Fishta O. F. M, Nji udhtim në Turki të Re, fq. 303-310. 
HYLLII DRITËS, 1932, nr. 7-8. 

1. P. Marin Sirdani O. F. M, Nji Rival i Skanderbegut, fq. 385-395. 

2. Piksime Estetike mbi zeje tëfiales, fq. 395-406, autori: X. 

3. (pa autor), Shqypnija Katolike në vjetë 1671, fq. 410-424. 

HYLLII DRITËS, 1932, nr. 9. 

1. (pa autor), Atme e Shtet në kuptimin Katolik, fq. 433-436. 

2. R Marin Sirdani O. F. M, Nji Rival i Skanderbegut, fq. 437-443. 
HYLLII DRITËS, 1932, nr. 10. 

1. (pa autor), Rrymw tw reja arsimore. 

HYLLII DRITËS, 1932, nr. 11. 

HYLLII DRITËS, 1932, nr. 12. 

1. (pa autor), Leter e hapun z. Hilë Mosit, fq. 593-610. 

2. R Marin Sirdani O. F. M, Nji Rival i Skanderbegut. 

3. (pa autor), Hijeve të Parnasit, fq. 626-633. 

4. R Gjergj Fishta O. F. M, Nji udhtim në Turki të Re, fq. 642-646. 


HYLLII DRITËS, 1933, nr. 1. 

1. Shinime estetike.- Mbi natyrë t’Artit, fq. 8-12, autor: -a. 

2. R Gjergj Fishta O. F. M, Nji udhtim në Turki të Re, fq. 45-52. 
HYLLII DRITËS, 1933, nr. 2. 

1. Shinime estetike.- Mbi natyrë t’Artit, fq. 67-75, autor: -a. 

2. R Gjergj Fishta O. F. M, Lahuta e Malcis-Gusija/Natë kobi, fq. 76- 
85. 

HYLLII DRITËS, 1933, nr. 3. 

1. R Gjergj Fishta O. F. M, Lahuta e Malcis-Gusija/Natë kobi, fq. 
123-131. 

HYLLII DRITËS, 1933, nr. 4. 

1. (pa autor), Kanuni i Lekë Dukagjinit, fq. 153-163. 

HYLLII DRITËS, 1933, nr. 5-6. 

1. P. Donat Kurti O. F. M, Vepra Kulturale e Elementit Katolik në 
Shqypni, fq. 234-261. 

2. Rivista e shtypit / Indipendenca morale e Shqypnis, fq. 288-304, 
autor: Criticus. 

HYLLII DRITËS, 1933, nr. 7-8. 

1. (pa autor), Lajçizmi nëprendim?, fq. 305-309. 

2. P. Marin Sirdani, Kontributi i elementit katolik shqyptar në lamë 
t’Atdhetaris që prej kohve të vjetra deri në kohën e Turqve të Ri, fq. 327- 
351. 

HYLLII DRITËS, 1933, nr. 9-10. 

HYLLII DRITËS, 1933, nr.ll. 

1. P. Antonin Fishta O. F. M., Njizetepesë vjetori i Kongresit të Mo- 
nastirit 1908-1933, fq. 519-524. 

HYLLII DRITËS, 1933, nr. 12. 

1. P. Gjergj Fishta O. F. M, Lahuta e Malcis (Lufta e Ballkanit 1912- 
1913. 


HYLLII DRITËS, 1934, nr. 1. 

1. P. Marin Sirdani, Kontributi i elementit katolik shqyptar në lamë 
t’Atdhetaris qëprej kohve të vjetra deri në kohën e Turqve të Ri, fq. 32-41. 
HYLLII DRITËS, 1934, nr. 2. 

HYLLII DRITËS, 1934, nr. 3. 

1. P. Gjergj Fishta O. F. M, Lahuta e Malcis. -Tringa, fq. 116-139. 
HYLLII DRITËS, 1934, nr. 4. 

HYLLII DRITËS, 1934, nr. 5. 

HYLLII DRITËS, 1934, nr. 6. 

1. P. Anton Harapi O. F. M., Idealogi shqyptare, fq. 265-272. 

HYLLII DRITËS, 1934, nr. 7-8. 

1. P. Anton Harapi O. F. M., Njifyshek qorr, fq. 313-321. 

2. P. Gjergj Fishta O. F. M, Ke tbanat e Curr Ules-Lahuta e Malcis, 
fq. 346-361. 

HYLLII DRITËS, 1934, nr. 9-10. 

1. P. Gjergj Fishta O. F. M, Zana e Vizitorit-Lahuta e Malcis, fq. 414- 
427. 

HYLLII DRITËS, 1934, nr. 11. 

1. P. Gjergj Fishta O. F. M, Zana e Vizitorit-Lahuta e Malcis, fq. 516- 
528. 

HYLLII DRITËS, 1934, nr. 12. 

1. P. Gjergj Fishta O. F. M, Zana e Vizitorit-Lahuta e Malcis, fq. 572- 
588. 


HYLLII DRITËS, 1935, nr. 1. 

HYLLII DRITËS, 1935, nr. 2. 

HYLLII DRITËS, 1935, nr. 3. 

1. P. Gjergj Fishta O. F. M, Rivista e shtypit, “Vjerrsha heroike shcpypt- 
are”, fq. 142-152. 

HYLLII DRITËS, 1935, nr. 4. 

1. P. Gjergj Fishta O. F. M, Gjaku i marrun- (Lahuta e Malcis), fq. 
207-218. 

HYLLII DRITËS, 1935, nr. 4. 

1. P. Gjergj Fishta O. F. M, Gjaku i marrun- (Lahuta e Malcis), fq. 
245-252. 


317 



HYLLII DRITËS, 1935, nr. 5. 

HYLLII DRITËS, 1935, nr. 6. 

HYLLII DRITËS, 1935, nr. 7-8. 

HYLLII DRITËS, 1935, nr. 9. 

HYLLII DRITËS, 1935, nr. 10. 

1. Shka duem na katolikët, fq. 473-482 

(pa autor, por është artikulli hyrës i revistës, që nënkupton se është i 
redaksisë, ose ka përkrahjen e saj) 

HYLLII DRITËS, 1935, nr. 11. 

HYLLII DRITËS, 1935, nr. 12. 


HYLLII DRITËS, 1936, nr. 1. 

HYLLII DRITËS, 1936, nr. 2. 

1. (pa autor), Për historin e alfabetit shqip; autori sjell si shembull 
poezinë e Leonardo de Martinos Vaj i hapses, që është përkthim i 
poezisë II lamento della prigioniera të Tommaso Grossit. 

HYLLII DRITËS, 1936, nr. 3. 

HYLLII DRITËS, 1936, nr. 4. 

HYLLII DRITËS, 1936, nr. 5. 

HYLLII DRITËS, 1936, nr. 6. 

HYLLII DRITËS, 1936, nr. 7-8. 

1. (pa autor), Turgut Pasha në “Lahutë të Malcis”, marrë nga revista 
“Shkndija”; fusnotë e gjatë skjaruese me autor: Sh. R. 

Vërejte: është teksti parë kritik për Lahutën e Malcis i botuar në HD. 
HYLLII DRITËS, 1936, nr. 9. 

1. Vjerrsha të pabotueme të t’Ëmz. P. Zarishit / 1. Të vërteta morale 
(a t’amshueme) 2. Krijimi i Rruzullimit (tingëllima I, II), fq. 430-433. 

HYLLII DRITËS, 1936, nr.10. 

1. Vjerrsha tëpabotueme të t’ËmzotP. Zarishit / Krijimi i Rruzullimit 
(tingëllima III, IV, V, VI), fq. 488-491. 

HYLLII DRITËS, 1936, nr. 11. 

1. Vjerrsha tëpabotueme të t’ËmzotP. Zarishit / Krijimi i Rruzullimit 
(tingëllima VII, VIII, IX, X, XI), fq. 548-552. 

HYLLII DRITËS, 1936, nr. 12. 

1. K. Prennushi, Kuvendi i Gjuhadolit, fq, 578-585. 


HYLLII DRITËS, 1937, nr. 1. 

1. D. Aleksander Sirdani, Prati shqiptar, fq. 41-42. 

HYLLII DRITËS, 1937, nr. 2-3. 

1. (pa autor), Pizjonomija e komit, fq. 65-71; edhe pse s’ka autor, bo- 
tohet në hyrje të revistës, që dtth. se është i editorit ose gëzon përkrah- 
jen e editorit. 

HYLLII DRITËS, 1937, nr. 4. 

HYLLII DRITËS, 1937, nr. 5. 

HYLLII DRITËS, 1937, nr. 6. 

HYLLII DRITËS, 1937, nr. 7-8. 

1. D. Nikoll Kimeza, Hetime mbi vjetesrinë e rrjedhen e Derës 
Gjomarkaj e të Mirditës, fq. 345-349. 

2. D. Aleksander Sirdani, Lauta Bridashe/Pater Ndou, fq. 373-374. 

3. (pa autor), Para kujtimit të dhet dishmorve t’Atdheut në Gushtin e 
1912, fq. 375-381. 

HYLLII DRITËS, 1937, nr. 9-10. 

1. Kolë Bib Mirakaj, Kryengritja e Pukës rreth vjetit 1912, fq. 459- 
468. 

HYLLII DRITËS, 1937, nr. 11. 

1. R Klement Miraj O. F. M., famullitar në Laç e Kurbin, Kontributi 
i krahinës së Kurbinit në çashtjen kombtare, fq. 561-564. 

HYLLII DRITËS, 1937, nr. 12. 

1. P. Rrok Gurashi O. F. M., famullitar i Shalës, Dukagjini per liri 
t’Atdheut, fq. 569-576. 

2. p. p., Kryengritja e Zadrimes, fq. 577-588. 

3. Kangët popullore në Ivizje te Dukagjinit, fq. 594-602. 


HYLLII DRITËS, 1938, nr. 1. 

HYLLII DRITËS, 1938, nr. 2-3. 

HYLLII DRITËS, 1938, nr. 4. 

l.F. Fishta, Si këndon Kosova?, fq. 169-179. 

Vërejtje: Është një motërzim i Këngës për Luftën e Kosovës më 1389, 
e kënduar në Prilep, Kosovë, nga këngëtari Hasan Dema-çufiqeviq, 
kënga ka 279 vargje. 

HYLLII DRITËS, 1938, nr. 5. 

HYLLII DRITËS, 1938, nr. 6. 

HYLLII DRITËS, 1938, nr. 7-8. 

HYLLII DRITËS, 1938, nr. 9. 

HYLLII DRITËS, 1938, nr. 10. 

HYLLII DRITËS, 1938, nr. 11. 

HYLLII DRITËS, 1938, nr. 12. 

1. Dr. Eqrem çabej, Për gjenezën e literaturës shqipe, fq. 647-661. 


HYLLII DRITËS, 1939, nr. 1. 

1. Dr. Eqrem çabej, Për gjenezën e literaturës shqipe, fq. 8-15. 

HYLLII DRITËS, 1939, nr. 2. 

1. Dr. Eqrem çabej, Për gjenezën e literaturës shqipe, fq. 84-93. 
HYLLII DRITËS, 1939, nr. 3. 

1. Dr. Eqrem çabej, Për gjenezën e literaturës shqipe, fq. 149-180. 

2. Gegë Toska, Gomari i Babatasit/pjesa e dytë, akti II, Neoshqip- 
tarët, fq. 181-193. 

HYLLII DRITËS, 1939, nr. 4. 

HYLLII DRITËS, 1939, nr. 5. 

HYLLII DRITËS, 1939, nr. 6. 

HYLLII DRITËS, 1939, nr. 7-8. 

HYLLII DRITËS, 1939, nr. 9-10. 

HYLLII DRITËS, 1939, nr. 11-12. 

1. R Lulv Cordignano, Vasha nëpopen kombtare tëpopullit shqyptar: 
Tringa e Malcis, fq. 518-538. 


HYLLII DRITËS, 1940, nr. 1-2. 

1. P. Lulv Cordignano S. Vasha nëpopen kombtare të popullit 
shqyptar: Tringa e Malcis, fq. 11-27. 

HYLLII DRITËS, 1940, nr. 3-4. 

HYLLII DRITËS, 1940, nr. 5-6. 

HYLLII DRITËS, 1940, nr. 7-9. 

1. Telegrami përshëndetës i Viktor Emanuelit III për P. Gjergj Fishta 
O. F. M., fq. 297. 

2. Gegë Toska, Jerina a se mbretnesha e lulevet, fq. 313-332. 

HYLLII DRITËS, 1940, nr. 10-11. 

1. Gegë Toska, Jerina a se mbretnesha e lulevet, fq. 438-464. 

HYLLII DRITËS, 1940, nr. 12. 

1. A. Gjergj Fishta O. F. M., Meshtari i Malcis, vjershë, fq. 557-560. 

2. R Benedikt Dema, Shtypi françeskan në Shqypni, fq. 605-626. 

3. Në këtë numër mbizotërojnë urime, telegrame, letra e shkrime 
me rastin e 700 vjetorit të veprimit të françeskanëve në Shqipëri 1240- 
1940. 

4. Në këtë numër botohet edhe një poezi në italisht me titull San 
Francesco d’Assisi in Albania, pa autor. Në fusnotë rdaksia jep sqarim- 
in: “kjo vjerrshë u botue pikë së parit në vjetën 1896 prej P. Lorenc 
Mihaçeviq në perkohshmen “Missioni Francescane” (anno II, fasc. IV). 
Thotë se e xuer prej njaj dorshkrimit të vjeter (...) të nji Françeskani 
Shqyptar.” 


HYLLII DRITËS, 1941, nr. 1-2. 

Disa faqe (po jo krejt numri!) i kushtohet vdekjes së Gjergj Fishtës. 
HYLLII DRITËS, 1939, nr. 3-5. 

1. P. Fulv Cordignano, “Kangë Kreshnikësh” në Shqypnin e Verit, fq. 
147-154. 

2. P. Benedikt Dema, Shtypi françeskan në Shqypni, fq. 191-210. 

3. P. Gjergj Fishta O. F. M, Lahuta e Malcis/Canto XIII, perkthye nga 
Ëmz. Jul Bonatti, fq. 211-218; editori bën shënimin se po paraqesin të 
parin përkthim në italisht të një kënge të Fishtës. 

4. Prej dorshkrimesh S’A. Gjergj Fishtës/ A. Gj. Fishta-A. Anton M. 
Zanonit S. /./tue e nxitë të vijojë perkëthimin e Eklogeve të Virgjilit, fq. 
222-223. 

HYLLII DRITËS, 1941, nr. 6-8. 

1. Eccellenza P. Giorgio Fishta O. F. M., Accademico d’Italia, Lahuta e 
Malcis / ad II Liuto della Montagna / Canto V/ La Morte, perkthye prej 
Ëmz. Jul Bonatti, fq. 288-301. 

2. P. Benedikt Dema, Shtypi françeskan në Shqypni, fq. 302-310. 
HYLLII DRITËS, 1941, nr. 9-10. 

HYLLII DRITËS, 1941, nr. 11-12. 

HYLLII DRITËS, 1943, nr. 9-12. 

HYLLII DRITËS, 1944, nr. 2. 

GJERGJ FISHTA (1871-1940) 


PASQYRË KRONOLOGJIKE E JETËS DHE 
VEPRËS SË FISHTËS 

deri në vitin 1996 


1871 

- (23 tetor) Në fshatin Fishtë të Zadrimës lindi Gjergj Fishta, prej 
atit Ndoka i Simon Ndocit dhe ëmës Prenda e Lazër Kaçit. U pagëzua 
me emrin Zef nga poeti italiano-shqiptar Leonard de Martino (1830- 
1923), i cili në atë kohë shërbente si misionar françeskan në Kuvendin 
Fratnor në Troshan. 

1877 

- Filloi mësimet në një seminar françeskan të Shkodrës. 

1880 

- Vazhdoi mësimet në Kolegjin e porsahapur Françeskan të Kuven- 
dit Fratnor të Troshanit, nën drejtimin e Atë Marianit nga Palmanova 
dhe Atë Giampiero nga Bergamo. Në këtë periudhë do të jetë ndikuar 
pashlyeshëm nga Leonard De Martino dhe shkrimet e tij poetike. 

- Në këtë kohë sëmuret nga zemra dhe e dërgojnë për shërim në 
Raguzë (Dubrovnik). 

1886 

- Shtatë studentë të Kolegjit të Troshanit, midis të cilëve edhe Gjergj 
Fishta pesëmbëdhjetë vjeçar, caktohen të shkojnë për studime të larta 
jashtë vendit. Kështu, Gjergj Fishta e kryen vitin e provës në manasti- 
rin e Guca Gora-s afër Travnikut. Në këtë manastir, sipas zakonit, Zefi 
i Ndok Simon Ndocit ndërron emrin në Gjergj Fishta. Më pastaj, stu- 
dimet për filozofi Fishta i ndoqi në Kuvendin Sutiska, ndërsa ato për 
teologji në Kuvendin Livno, të gjitha këto shkolla françeskane në Bos- 
një e Hercegovinë. 

1892 

- Shkroi poezinë e parë Al valente poeta, signor Silvio Kranjqeviç 
(1892), shkruar në italisht, e të cilën ia kushtonte poetit lirik kroat 
Kranjçeviq Silvije Strahimir (1865-1908), të cilin e kishte bërë mik të 
ngushtë. 

- Përkthen pjesë nga Fausti i Goethes (sipas Zef Pllumit). 

1893 

- Fishta përfundon studimet dhe kthehet në Shqipëri. 

1894 

- (25 shkurt, ditë e diel) Fishta tha meshën e parë në Kishën e Tro- 
shanit, ku u emërua edhe mësues i Kolegjit. 

1895 

- Nga ky vit është fletorja me poezitë e para origjinale të Fishtës (të 
pabotuara). Benedikt Dema në Bibliogtrafinë e tij i quan “Ushtrimet e 
para poetike” (sipas Zef Pllumit). 

1899 

- Fishta u caktua famullitar në Gomsiqe, në Abacinë e Mirditës. 
Këtu Fishta u njoh me jetën e vërtetë malësore shqiptare, të trashëguar 
me shekuj e të pandryshuar as nga pushtimi i gjatë osman. 

- Bashkëthemelon shoqërinë letrare Bashkimi, e udhëhequr nga 
Imzot Preng Doçi (1846-1917). 

1899-1900 

- Fishta boton në Albania të Faik Konicës (1875-1942) poezi origji- 
nale dhe “kangë malcorisht”, këto të fundit të afërta me këngët e mëv- 
onshme të tij të Lahutës së Malcis. 

1900 

- Fillon të botojë poezi në revistën famëmadhe Albania të Faik Kon- 
icës. Ky vit shënon pikënisjen e vërtetë letrare të Fishtës. 

1902 

- Atë Gjergj Fishta u dërgua në Rapshë të Hotit si famullitar. Aty ai 
njohu Marash Ucin (1810-1914), luftëtar shqiptar me përvojë të gjatë, 
që kishte baritur dhe lundruar gjithë botën, dhe që kishte luajtur një rol 
të madh në luftërat e shqiptarëve kundër pushtimit të tokave shqiptare 
nga Mali i Zi në vitet 1879-1880 dhe në kryengritjen shqiptare kundër 
sunduesve osmanë në vitin 1910. Ky njeri e fascinoi Fishtën, dhe ky 
njeri do të bëhet njëri prej heronjve kryesor në epin e më pastajmë të 
Fishtës Lahuta e Malcis (1905-1937). 

- Emërohet drejtor i shkollës fratnore françeskane të Shkodrës, e 
themeluar më 1861. 

- Emërohet sekretar i përgjithshëm i Misionit Françeskan në 
Shqipëri 

1905 

- Botoi, pa emrin e vet, pesë këngët e para të Lahutës së Maltsiis/ 
Kangë popullore (Zadër). Përfshinë këngët: 1. Marash Uci, 2. Besa e 
lidhme, 3. Kushtrimi, 4. Lufta, 5. Kasneci. 

- Botoi Vierrsha t’pershpirteshme (Shkodër), lirika fetare të përkthy- 
era e të përshtatura në shqip. 

1907 

- Botoi, pa emrin e vet, bleun e dytë të Lahutës së Maltsiis/Kangë 
popullore (Zadër). Përfshinë këngët: 1. Çeta, 2. Cubat, 3. Kuvendi i Cet- 
inës, 4. Deka. 

- Botoi broshurën Komisija e Kleri katolik (Shkodër). 

- Botoi, pa emrin e vet, Anzat e Parnasit (Sarajevë), poezi satirike. 

1908 

- Shoqëria Bashkimi botoi Fjalori i rii i shqypes, me një fond prej 
11.000 fjalëve, e ku njëri prej autorëve qe edhe Fishta. 

- Fishta mori pjesë në Kongresin e Manastirit, si përfaqësues i sho- 
qërisë Bashkimi. Ai u zgjodh kryetar i komisionit që do të vendoste se 
cili alfabet do të përdorej në gjuhën shqipe. Në këtë kohë Fishta krijoi 
famën e vet ndër të gjithë shqiptarët, jo vetëm si poet epik e satirik, por 
edhe si dijetar, orator e patriot. 

1909 

- Botoi librin e lirikave fetare Pika voëset (Zader). 

- Fishta shkroi sipas gjedhes së melodramës në prozë të A. Ughe- 
ti-t tekstin dramatik Sh’Françesku i Asizit dhe e shfaqi në „n’ane te- 
atrore t’Shkolles Fretnore n’Shkoder, n’rasë t’shendvjetes shtatqindore 
t’themelimit t’Urdhnit Françeskan... 11 . 498 

498 Gjergj Fishta, Estetikë dhe Kritikë, Hylli i Dritës & Shtëpia e librit, Tiranë, 1999. 

1911 

- Arqipeshkvi i Shkodrës dhe Klubi Shkodran Gjuha Shqype i dhu- 
rojnë Fishtës një Kunorë Lari n’argjend, për veprën ë tij poetike. 

- Fishta shfaqi melodramën Shqyptari i gjytetnuem, në përvjetorin e 
pesëdhjetë të Shkollës Françeskane të Shkodrës. 

- Sulltani osman e dekoron me nderimin Mearif për shërbime paqe 
e humanizmi. 

1912 

- Botoi melodramën Vllaznija: Sh’Françesku i Azisit (Shkodër), 
shkruar më 1909. 

- Lahuta e Malcis, botim i dytë i bleut të parë (Shkodër). 

- Lahuta e Malcis, botim i dytë i bleut të dytë (Shkodër). 

- Dekorohet me Ritterkreuz nga Perandori austro-hungarez, për 
merita në zhvillimin e kulturës e të përparimit për popullin e tij. 

- Në vitet e bujshme të formimit të shtetit shqiptar ai qe në Shkodër. 
Edhe gjatë rrethimit të Shkodrës nga forcat e Malit të Zi dhe pushtimit 
të tij nga malazezët qe aty (tetor 1912-prill 1913). 

1913 

- Mbas humbjes së forcave malazeze (14 maj 1913), Fishta ngriti në 
Kishën e Gjuhadolit në Shkodër flamurin shqiptar (12 qershor). 

- Mrizi i zanavet (Shkodër), poezi patriotike. 

- Lahuta e Malcis, botim i tretë i bleut të parë (Shkodër). 

- Lahuta e Malcis, botim i tretë i bleut të dytë (Shkodër). 

- Fishta nxori numrin e parë të revistës Hyili i Dritës, e cila pati një 
rol të rëndësishëm në jetën kulturore e letrare shqiptare dhe doli, me 
disa përjashtime deri në vitin 1944. 

1913. Fishta boton shkrimin e njohur Ajanë t’zott Shqyptarët me u 
mbajtë shtet m’vedi ? (HD, nr. 3) 

1914 

- Koloneli anglez G. Philips, i cili asokohe administronte Shkodrën 
në emër të Fuqive të Mëdha, e dënon Fishtën me mërgim në Maltë për 
20 muaj, për shkak të artikullit Nji komedi e pandershme e të XX qind- 
vjetë (HD, nr. 10). Fishta largohet fshehtas nga Shkodra dhe qëndron 
në Gomsiqe, në Mirditë e në Troshan, që ishin jashtë juridiksionit të 
Shkodrës, deri në mars 1916. 

1916 

- Fishta botoi gazetën politike e kulturore shkodrane Posta e Shqyp- 
nisë, e cila dilte dy herë në javë (dhjetor). 

- Fishta ngriti në Shkodër, me donacione austro-hungareze, Shtyp- 
shkronjën Françeskane, e cila do të shndërrohet në një vatër të madhe 
të botimit të teksteve shqipe. 

- Fishta qe anëtar i Komisisë Letrare (1916-1918), i cili ishte krijuar 
me nismën dhe nën mbrojtjen e autoriteteve austro-hungareze, për të 
vendosur për përdorimin e gjuhës zyrtare shqipe. 

1918 

- Qyteti i Beratit i dërgon një Pendë prej arit, për punën e tij kom- 
bëtare e letrare. 

1919 

- Morri pjesë, si sekretar i Delegacionit të Shqipërisë në Konfer- 
encën e Paqes në Versajë (Versailles, Francë), e cila u mbajt nga shkurti 
1919-deri në maj 1920. Gjatë udhëtimit për në Francë Fishta dhe Imzot 
Luigj Bumçi ndalen në Romë dhe patën audiencë te Papa Benedikti 
XV. Fishta e shkroi fjalimin (sipas Pal Duka-Gjinit) që në Universite- 

tin Katolik të Parisit do ta mbajë udhëheqësi i Dërgatës shqiptare, z. 
Bumçi. Kjo fjalë është botuar më vonë, më 1920, si broshurë më vete, 
në Shkodër, me titull Shqyptarët e të drejtat e tyne dhe me autor Imzot 
Luigj Bumçin. 

1920 

- Tragjedia Juda Makabe (Shkodër). 

1921 

- E shoqëron Atë Pal Dodajn, Provincial i Françeskanëve të 
Shqipërisë, në udhëtimin në Romë. Kanë audiencë te Papa Benedikti 
XV (pranverë). 

- (6 qershor) 499 . Fishta zgjidhet deputet i Shkodrës në Parlamentin e 
parë demokratik shqiptar. Zgjidhet nënkryetar i Parlamentit Shqiptar, 
pas dorëheqjes së nënkryetarit të parë Hoxha Kadriu. 500 

- Fishta themelon dhe bëhet drejtori i parë i gjimnazit të porsahapur 
klasik ILLURICUM (punoi 1921-1947, me ndërprerje). 

- Boton më vete artikullin Shqypnija e lirë (shih Katalogun e Bib- 
liotekës së Krist Maloki-t, BKUK, fq. 14). 

1922 

- Shkruan epin komik Palokë Cuca. 

- (8 mars). Udhëton në Nju Jork e Vashington D. C., takon disa sen- 
atorë dhe lobon për njohjen diplomatike të shtetit shqiptar nga SHBA- 
të. 


499 Sipas shënimeve të Kuvendit të Republikës së Shqipërisë, zgjedhjet e përmendura janë 
mbajtur më 5 prill 1921 dhe parlamenti është konstituuar më 20 prill 1921. Shih: Re- 
publika e Shqipërisë/ Kuvendi, Ligjvënësit shqiptarë 1920-2005, Tiranë, 2005. 

500 Pal Duka-Gjini, Gjergj Fishta / Jeta dhe veprat, Provinça Françeskane Shqiptare, 1992, 
fq. 117. 

1923 

- Lahuta e Malcis (Shkodër), botim i katërt i bleut të dytë. Përfshin 
këngët: 1. Cubat, 2. Oso Kuka, 3. Preja, 4. Vranina, 5. Deka. 

- Poema dramatike Gomari i Babatasit dhe Visku i Babatasit (kjo e 
dyta botuar post mortum, 1994). 

- Tragjedia Juda Makabe (Shkodër), botim i dytë. 

- Fishta boton shkrimet polemiste për çështje të fesë, të arsimit e të 
shtetit: Kisha katolike ka trajtue kuluren oksidentale (HD, nr. 4, 5, 6), 
në të cilin Fishta shprehë koncepte të tij për shtetin e marrëdhënien e 
tij me fenë kristiane; Arsim, apo luftë kundra katoliqizmit në Shqypni 
(HD, nr. 7), në të cilin trajton teza për riorganizimin kantonal mbi baza 
fetare të Shqipërisë. 

1924 

- Mrizi i zanavet (Shkodër), botim i dytë, i plotësuar. 

- Në kohën e Revolucionit Demokratik të Fan Nolit (1923-1924) 
Fishta mbajti anën e Revolucionit dhe iu kundërvu Ahmet Zogut, 
mbretit të mëvonshëm shqiptar. 

- Mbas dështimit të Revolucionit, dhe marrjes së dhunshme të 
pushtetit nga Ahmet Zogu, Fishta emigroi në Itali. U kthye në atdhe 
pasi Zogu kishte siguruar kurorën mbretërore. 

- Fishta botoi shkrimin e njohur politiko-social Trazimet e qershorit 
1924 (HD, nr. 5,6). 

1925 

- Botoi Vallja e Parrizit, përmbledhje dhe zgjedhje e lirikës së tij 
fetare nga vetë Fishta. 

- Boton melodramën Barit e Betlemit, si pjesë e Valles së Parrizit, e 
cila qe shfaqur në Shkollën Françeskane në tetor 1917 dhe qe botuar 


331 





pjesërisht në periodikët katolikë. Melodrama është shkruar sipas mod- 
elit të dramaturgut italian A. F. S. Rondina, S. J. 501 

- Papa Piu XI e dekoron me çmimin A1 Merito. 

1927 

- Boton melodramën Sh’ Luigj Gonzaga (Shkodër). 

- Boton poemën Shna Ndou i Padues (Shkodër), haxhiografi. 

1928 

- Anzat e Parnasit (Shkodër), botim i dytë, me emrin e autorit. 

1929 

- Boton tekstin dramatik Shqyptarja e gjytetnueme (Shkodër). 

1929-1930 

- Fishta inçizoi në pllakë gramafoni, me zërin e vet, dy këngë të La- 
hutës së Malcis: Vranina dhe Te Kisha e Shnjonit (sipas Zef Pllumit) 

1930 

- Lahuta e Malcis, botim i pestë i bleut të dytë (Shkodër). 

- Bëhet anëtar i Shoqatës Ndërkombëtare të Poetëve, me seli në Nju 
Jork. 

- Fishta boton shkrimin e njohur Nji atentat shurdhë (HD, nr. 12). 

1931. 

- Lahuta e Malcis (Shkodër), ble i tretë. Përfshinë këngët: 2. Kuvendi 
i Berlinit, 2. Ali Pasha i Gucisë, 3. Lidhja e Prizerendit, 4. Mehmet Ali 
Pasha, 5. Lugati. 

- Mrizi i zanavet (Shkodër), botim i tretë, i ndryshuar. 

- Botoi dramën Odisea dhe tragjedinë Ifigenija n’Aulli (Shkodër). 

- Komedia I ligupër mend ()Shkodër), përshtatje në shqip e kome- 
disë së Molierit. 


501 Pal Duka-Gjini, Gjergj Fishta..., fq. 211. 

1932. 

- Lahuta e Malcis, botim i gjashtë i bleut të dytë (Shkodër). 

- Lahuta e Malcis, botim i katërt i bleut të parë (Shkodër). 

- Parathanja e vepres Poetët e mëdhenj t’Italis t’Ernest Koliqit (Ti- 
ranë) 

1930-1932 

- Fishta mori pjesë në Konferencat Ballkanike: në Athinë (1930), në 
Sofje (1931), në Bukuresht (1932). 

1932 

- Fishta boton të HD trajtesën teorike letrare Pikësime estetike mhi 
zeje tëjjalës (HD nr. 7-8, fq. 395-406). 

1933 

- Fishta botoi te HD trajtesën eseistike Shinime estetike: mbi natyrë 
t’Artit (HD, nr. 1, fq. 8-12 dhe nr. 2, fq. 67-75). 

- Në këtë kohë Fishta hyn në polemikë më poetin shqiptar Hil 
Mosi (1885-1933) dhe me shumë të tjerë rreth tij, e i cili në këtë kohë 
ishte ministër i arsimit i Shqipërisë, për çështje të shkollave fetare në 
Shqipëri. 

- (23 prill). Pas mbylljes së shkollave fetare në Shqipëri Fishta migroi 
dy vjet jashtë vendit (Itali), mjaft i zhgënjyer me të gjitha zhvillimet në 
Shqipëri. Më 25 prill mbyllet shkolla françeskane në Shkodër. Fishta i 
mbledh nxënësit në oborrin e shkollës dhe u thotë: „Bij të dashun, ç’me 
sot shkoni nder shtëpija tueja e në shkolla të shtetit, mbasi Shqipnija 
nuk po e don ma veprën tonë! Por ani: Shqipnia rrnoftë edhe pa ne!“ 502 

1934 


502 Pal Duka-Gjini, Gjergj Fishta..., fq. 147. 

- Fishta boton broshurën Grindje me klerin, një polemikë me z. Is- 
met Toto dhe broshurën e tij me të njëjtin emër (Ismet Tota, Grindje 
me klerin, Tiranë, 1934). 

1935 

- Emërohet Provincial i Françeskanëve të Shqipërisë. 

1937 

- Botoi të plotë e të përfunduar Lahutën e Malcis, EPIKA, Shkodër 
(botim i parë i plotë). 

1939 

- (7 prill) Italia fashiste pushtoi Shqipërinë dhe kjo paraqet edhe 
për Fishtën një moment kritik, sepse ai nuk e kundërshtoi hapur push- 
timin, ashtu si pritej prej një poeti kombëtar, çfarë ai cilësohej në atë 
kohë. 

- (3 qershor) Fishta bëhet anëtar i rregullt i Akademisë Italiane të 
Shkencave e të Arteve. Udhëton në Itali ku mban ligjërata në instituci- 
one të rëndësishme, sipas rregullit të Akademisë së Italisë. Pranohet në 
audiencë edhe nga Papa Piu XII. 

1940. 

- Zgjidhet anëtar i Institutit të Studimeve Shqiptare (Tiranë). 

- Botoi dramën lirike Jerina ase mbretnesha e lulevet. 

- (10 dhjetor) sëmuret rëndë. Mbledh miqtë e tij dhe përshëndetet. 

“Jam tue dekë i qetë, përse në tanë jetën teme kam punue në të dre- 

jtë e pa hile per Fe e per Atdhe.. ,”. 503 

- (30 dhjetor) Gjergj Fishta vdes në Shkodër. Varroset në Kishën 
Françeskane në Shkodër. 


503 Pal Duka-Gjini, Gjergj Fishta..., fq. 161. 

1941 

- Mrizi i Zanavet (Shkodër). Botim i katërt postum, komentuar prej 
Atë Viktor Volajt. 

- Vallja e Parrizit (Shkodër). Botim i dytë postum, i ndryshuar, 
përmban edhe lirika fetare nga libri Vierrsha të pershpiertshme (1905). 

1942 

- Anzat e Parnasit (Shkodër), botim i tretë postum. 

1944 

- Pushteti komunist ia heq kurorat dhe kryqin nga varri. 

1958 

- Lahuta e Malcis, botim i dytë, me argumente të çdo kënge, me ko- 
mente dhe me numërim të vargjeve nga P. Danjel Gjeçaj, Romë. 

1967 

- Pushteti komunist ia nxjerr eshtrat nga varri dhe sipas dëshmi- 
tarëve ia hedh në lumin Dri. 

- Pushteti komunist e heq emrin dhe veprën e Fishtës nga shkollat, 
nga librat shkollorë, nga manualët e letërsisë e të historisë. 

1990 

- Revista letrare e Prishtinës Jeta e re i kushtoi një numër voluminoz 
jetës dhe veprës së Gjergj Fishtës, nr. 11-12, duke thyer kështu pengesat 
e ndalesat gati gjysmë shekullore për botimin e veprës së Fishtës dhe 
për përmendjen publike të emrit e të veprës së tij. Numrin e përgatitën 
Anton N. Berisha dhe Beqir Musliu. 

- (28 dhjetor). “Një grup dashamirësh të Poetit” (Aurel Plasari, 
Skender Buçpapaj, Rudolf Marku, Ndrekë Luca dhe Jorgo Bllaci) or- 
ganizojnë në sallën e Lidhjes së Shkrimtarëve e të Artistëve në Tiranë 

pesëdhjetëvjetorin e vdekjes së poetit. Salla nuk i zuri të gjithë ata që 
dëshironin të ishin brenda. 

- Sali Kabashi botoi në Lubjanë Mrizin e Zanavet. 

- Botohet Lahuta e Malcis, botim i katërt, pa vend botimi, pa vit 
botimi; në mbështjellës të librit, nën një biografi të shkurtër të Fishtës 
nënshkruhet Sali Kabashi. 

- (30 dhjetor) Revista letrare Drita botoi ligjëratën e Skender Buç- 
papajt në përvjetorin e pesëdhjetë të vdekjes së Fishtës me titullin Njëri 
nga sovranët e letrave tona. 

1991 

- (janar) Gazeta Rilindja Demokratike botoi ligjëratën e Aurel Pla- 
sarit me titull Gjergj Fishta dhe historia e letërsisë, të mbajtur në përv- 
jetorin e pesëdhjetë të vdekjes së poetit. 

1993 

- Me nismën dhe nën drejtimin e Aurel Plasarit rifillon botimi i 
revistës Hylli i Dritës. 

1995 

- (13 nëntor). Nën udhëheqjen e një Grupi punues u bë hulumtimi 
i varrit të Gjergj Fishtës. Nuk u gjetën eshtrat e tij, por u gjetën disa 
mbetje të eshtrave të tij dhe mbetje të tjera nga mjetet e varrimit. 

1996 

- Në Prishtinë, nën përkujdesjen e Sabri Hamitit, Rilindja botoi 
kompletin e parë të veprës së Fishtës në katër libra: 

I. LIRIKA ( Mrizi i Zanavet, Vallja e Parrizit, Bibliografia e Benedikt 
Demës) 

II. EPIKA ( Lahuta e Malcis) 

III. SATIRIKA (Anzat e Parnasit, Gomari i Babatasit, Visku i Babat- 
asit, Nikolejda, krijime të tjera) 

IV. DRAMATIKA (Juda Makabe, Odisea, Ifigenija n’Aulli, Shqiptari 
i gjytetnuem, Shqiptarja e qytetnueme, Jerina ase Mbretnesha e lulevet, 
Barit e Betlemit, Sh’Françesku i Asizit, Sh’Luigji Gonzaga). 

1996 

- (28-29 dhjetor). U bë rivarrimi ceremonial i mbetjeve të Gjergj 
Fishtës në Shkodër. 


(Footnotes) 

1 Gjergj Fishta, Lahuta e Malcis. 

2 Naim Frashëri, Vepra 3 / Histori e Skënderbeut, Rilindja, Prishtinë, 
1978, fq. 15. 

Shënime për autorin 


Bajram Kosumi [1960, Tuxhec të Dardanës] është politikan dhe ve- 
primtar i lëvizjes në Kosovë, shkrimtar dhe profesor në disa universi- 
tete. Ka doktoruar në letërsi, në Universitetin e Prishtinës [2008]. 

Në mars të vitit 1981 Kosumi qe një nga liderët e revolucionit stu- 
dentor, për çka gjykata komuniste jugosllave e dënon me 15 vjet burg. 
Në fund të vitit 1990 e përfshinë amnistia e përgjithshme dhe lirohet 
nga burgu. Menjëherë pas burgut hllon botimin e poezisë nga burgu, 
të tija dhe të miqve të tij. 

Pas burgut punon si publicist dhe gjatë disa vjetëve do të botojë qin- 
dra shkrime të ndryshme politike, publicistike e eseistike, përmes të 
cilave do të artikulojë konceptin e tij politik dhe do të krijojë profilin 
prej politikani e intelektuali. 

Në vitet që pasojnë, nga 1994 e tutje, do të luajë rol të rëndësishëm 
në politikën e Kosovës: zgjidhet kryetar i Partisë Parlamentare të 
Kosovës (1993), është anëtar i Delegacionit të Kosovës në Konferencën 
e Rambujesë dhe të Parisit (1999), është Ministër i Informimit Publik 
në Qeverinë e Përkohshme të Kosovës (1999), është bashkëthemelues 
i Aleancës për Ardhmërinë e Kosovës (2000), në katër legjislatura 
është deputet i Kuvendit të Kosovës (1992, në Kuvendin e penguar të 
Kosovës, dhe në legjislaturat 2001-2004, 2004-2007 dhe 2007- 2010), 
është Ministër i Mjedisit dhe Planifikimit Hapësinor (2004) dhe do të 
bëhet Kryeministër i Kosovës (mars 2005-mars 2006). 

Ai është baba i katër fëmijëve dhe jeton në Prishtinë. 

Përveç shkrimeve publicistike, Kosumi ka publikuar një mori 
shkrimesh shkencore, ka marrë pjesë në shumë konferenca shkencore 
dhe politike. 

